
Bu qissa katta-kichik novellatardan iborat. Biroq 
ularning barchasida men uchun eng aziz odam — onam 
siymosi bor. Bundagi odamlarning hammasini o'z 
koʻzim bilan koʻrganman. Faqat ba'zilarining ismi 
oʻzgardi, xolos. Bu odamlarning qismati ham qaysidir 
jihati bilan onamga bogʻlangan. 

Dunyodagi hamma onalar farzandiga munosabat 
bobida bir-biriga juda oʻxshaydi. Bas, shunday ekan, 
bu asar sizlarga bag'ishlanadi aziz Onajonlar! 


Muallif 


Ehtimol, sizda ham shunday hollar boʻlgandir: tun 
yarmidan oqqanda birdan uygʻonib ketasiz. Shiftga ti- 
kilib yotaverasiz, yotaverasiz... Avvaliga chiqillab tur- 
gan soat ham bora-bora tinib qolgandek boʻladi. Uy 
jimjit, deraza jimjit, qorongʻi osmon jimjit. Hatto 
shamol ham qilt etmaydi. Shu qadar ogʻir sukunat 
cho'kadiki, quloqlaringiz shangʻillab ketadi. Zildek yuk 
ustingizga yopirilib, vujudingizni yerga mixlab tashlay- 
di; tanho, ojiz bir narsaga aylanib qolasiz. Goʻyo butun 
dunyo bir tarafu siz oʻzingiz bir taraf... Shunday payt- 
da mening koʻz oʻngimda toʻsatdan onam paydo 
boʻtadi. Qorongʻi xonaning bir burchidan chiqib kela- 
di-da, ma'yus jilmaygan koʻyi boshim ustiga egiladi. 
Yillar zahmatidan dagʻal tortgan barmoqlari bilan 
peshonamni silagandek boʻladi... Oʻpkam toʻlib, 
oʻzimni tutolmayman. Birdan tush kabi uzuq-yuluq 
xotiralar yopiriladi, yuragim gursillagancha oʻrnimdan 
turib ketaman. 


OQ, OYDIN KECHALAR 


Bolaligimni eslasam, iliq yoz kechalari koʻz oldim- 
ga keladi. Hovlimizda bir tup bodom boʻlardi. Erta 
bahorda qiyg'os gullardi-yu, hech meva tugmasdi. 
Onam: <Bodom yolgʻiz boʻlgani uchun meva qilmay- 
di», deb tushuntirardi. Shu bodom tagida supa bor edi. 
Kun botishi bilan onam hovliga ko'loblatib suv separ, 
kunboʻyi oftobda qizigan yer hidi supa oldidagi ray- 
honlar isiga qoʻshilib ajib bir tarovat taratar, atrof jimjit 
boʻlib qolar edi. 


Keyin yirik-yirik yulduzlar bilan toʻlgan osmonga 
tillaqoshdek ingichka oy suzib chiqardi. Oyim oyga 
tikilib turib ohista pichirlar edi: 


Oymomaxon kuta, 
Qanotlari tilla. 

Subxon allo sizga, 
Umr bersin bizga... 


Shunday deb boshimni silardi. Oymoma esa bu 
sehrli qoʻshiqni yana bir eshitgisi kelgandek, muallaq 
toʻxtab qolar, yulduzlar oʻychan koʻzlarini tikib mulo- 
yim boqib turishar, onam ertak aytar edi. 

Toshlar orasiga kirib gʻoyib boʻlgan baxtsiz qizcha 
yig'lab-yig'lab qo'shiq aytardi: 


Ochil-ochil, oq toshlar-a, 
Men onamni ko rayin-a, 
Diydoriga to yayin-a. 


— Men osmondan yulduzimni tanladim. Qarang, 
oyi, Yetti ogʻayni orasidagi eng yorug‘ yulduz — meni- 
ki... 

— Mayi, oʻg'lim. Oʻsha yulduz seniki. Anovi 
tofrtinchisi — meniki. 

— Nega, oyi, to*rtinchisi eng kichkina yulduz-ku! 

— Shuning uchun ham meniki... Toʻrtinchi yul- 
duz — yetimcha yulduz. Koʻrdingmi, yaxshi o*smay 
qolgan. Yetimlarga rahm qilish kerak. 

Yulduzlar sirli koʻz qisishar, tillaqoshdek ingichka 
oy sirli mo'ralar, shabada sirli shivirlar, sadarayhon 
bilan tuproq sirli hid taratar, osmon ham, yer ham sir- 
larga toʻla edi. 

Goho-goho osmonda birdan yulduz uchib qolardi. 
Hozirgina yonib turgan yulduz toʻsatdan lop etardi-yu, 
ingichka, nurli iz qoldirib gʻoyib boʻlardi. Onam 
cho'chib tushardi: 

— Esiz... Bir bechoraning joni uzildi-ya... 

Yuragim shuv etib, onamning pinjiga kirardim. 
Ishqilib, boshqa yulduz uchmasin! 

...Bolaligimni eslasam, iliq yoz kechalari koʻz 
oldimga keladi. Bilmadim, ehtimol oʻsha oq, oydin 

kechalarda onam ilk bor qoʻlimga qalam tutqazgan- 
dir. 

Yulduz toʻla osmonga tikitaman. Ehtimol, 
osmondagi eng yorqin yulduzlar onalarning jonidir. 
Ehtimol, onalarning soʻngan yulduzlari birlashib 
quyoshga aylangandir. Oftobni ona deyishlari, ehtimol, 
shundandir. 


TASALLI 


Qabriston jimjit. Faqat yo'lakning ikki chetida saf 
tortgan mirzateraklar qabr ustiga bosh eggan farzand- 
lardek onaga orom tilab alla aytadi. Ularning mungli 
shivirlashi tilovat sadolariga qoʻshilib, yurakni ezuvchi 
ohangga aylanadi... Oq surp yaktak kiygan, mosh- 
guruch soqoli oʻziga yarashgan go'rkov yuziga fotiha 
tortib oʻrnidan turadi: 

— Boʻldi endi, bolam! Bunaqada oʻzingizni oldirib 
qoʻyasiz. Dunyoning ishlari shu ekan, iloj qancha? — 
U bir zum indamay qoladi-da, qoʻshib qoʻyadi: — 
Volidai mehriboningiz xo'p yarlaqagan odam ekanlar. 
To'shakda yotmabdilar, birovga zoriqmabdilar... 
Bunaqa beozor oʻlim har kimga ham nasib etavermay- 
di. 

Nami qurib ulgurmagan tuproq uyumiga tikilgan- 
cha oʻylayman. 

Ehtimol shundaydir. Onam bu dunyoda kam- 
suqumegina yashardi. Hech kimga ozor bermasdi. Hech 
kim bilan hech nimani talashmasdi. Ehtimol, tabiat- 
ning eng shafqatsiz elchisi bilan ham olishib oʻtirishni 
xohlamagandir. Ehtimol... 

— Ko'rdingizmi, — deydi qariya oʻychan ohang- 
da, — oʻsha kuni kechasi bilan jala quyib chiqdi. To 
qabrga qoʻygunimizcha tinmadi. Qo'yishimiz bilan 
charaqlab oftob chiqdi. Bunaqa ruhi pok odamlar kam 
boʻladi, bolam, men bilaman-ku. 

Ehtimol shunday hamdir. Balki, odamlarning dar- 
diga sherik boʻlaverib koʻnikib ketgan bu nuroniy 
qariya kerakli paytda har kimga ana shunday tasalli 
so'zini aytar. Rahmat senga, otaxon. Ertami-kechmi 

har kimning ishi tushadigan mana shu qo'llaring uchun 
rahmat. O'rtanib turgan yurakka suv sepa biladigan 
mana shu hamdard qalbing uchun rahmat. Fagat... 
Hamma gap yomgp'irda boʻlsa, yana aqalli uch kungina 
onamning umri cho'zilsa-yu, keyin yomgʻir emas, 
muttasil tosh yog‘sa ham rozi edim... 

Bir hafta boʻldiki, doʻstlarim, tanish-notanishiar 
eshikdan ma'yus kirib kelishadi. Do'stlarim jimgina 
oʻtirib, jimgina chiqib ketishadi. Boshqalar ohista 
so'raydilar: 

— Necha yoshda edilar? 

Men aytaman... Aytamanu oʻylayman: onaning 
yosh-qarisi boʻladimi? Mehrning yosh-garisi boʻladi- 
mi? Shafqatning-chi? Sadoqatning-chi? 

Ilgarilari bir haqiqatni bilardim. Ona uchun bola- 
ning katta-kichigi boʻlmaydi. Endi yana bir haqiqatni 
angladim. Bola uchun ham onaning katta-kichigi 
boʻlmas ekan. Ona — ona ekan. Unga boshqa sifat ke- 
rakmas. 


TUSH 


Tush koʻrsam, onam chiroq koʻtarib yurganmish. 
Yuzini aniq ko<Tmasmishmanu, ammo qoʻlidagi chirog 
xira nur sochib turganmish. «Ko*zingga qara, bolam, 
chuqur bor», dermish nuqul. Qarasam, chuqur yoʻq. 
Uyg'onsam, onam ham yo'“q... 

Ba'zan ish bilan, ba'zan majlislar bilan, gohida 
ulfatchilik bilan uyga kech qaytardim. Bir kuni 
Namangandan mehmonlar kelib qolishdi. Uyga bo- 
rishga ko*nmay, oʻzimni restoranga sudrashdi. Yarim 
kechagacha qolib ketdim. Uyga qaytganimda kayfim 
bor edi. Darvozani onam ochdi. Sovuqda mushtdekki- 
na boʻlib dildirab turibdi. 

— Shu vaqtgacha uxlamadingizmi! — dedim zarda 
qilib. — Eshik ochishga sizdan boshqa odam yoʻqmi? 

Onam ma'yus jilmaydi: 

— Uyqu qatta, bolam? O'*-o'tiribman. 

Ertasiga redaksiyada navbatchilik choʻzilib ketdi. 
Qarasam, yana onamning chirogʻi yoniq. 

— Nega uxlamadingiz? 

Onam yana ma”yus jilmaydi: 

— Bilasan-ku, jon bolam, kamuyqu bo'Jib qolgan- 
man. 

Men nodon, onamning kamuyqu boʻlib qolganiga, 
yarim kechagacha yuramanmi, tongotar qaytamanmi, 
onamning chirog'i muttasil lipilab turishiga xo'p 
koʻnikkan ekanman. 

Qaysi kuni ishdan keyin moskvalik mehmonlarni 
aeroportga kuzatib qo'yadigan boʻidim. Samolyot 
kechikib uchdi. Yarim kechada uyga qaytsam... ham- 
mayoq jimjit. Hamma oʻz oromi bilan... 

Tushimda onam chirog koʻtarib yurganmish. 


HAQQUSH 


Doʻstlarim: «Juda siqilib ketdingiz, aylanib 
kelamiz», deb toqqa sudrashdi. Alla-pallagacha oʻtgan- 
ketgandan gaplashib o'tirdik. Qiziq, har gal bosh ustiga 
bosib tushgudek mag'rur qad kerib turgan tog'larni, 
ulkan novvot parchasidek qirrador qoyalarni koʻrganda 
hayot abadiy emasligini oʻylayman. Qorong'i osmonda 
yana ham qoraroq soyadek qilt etmay turgan bu qoya- 
lar bizga o'xshaganlarning necha-nechasini koʻrdi 
ekan?.. Faqat ularning tili yoʻq... 

Kechasi tunagan joyimiz sovuq edi. Anchagacha 
uxlay olmadim. Tashqarida teraklar shitirlaydi. 
Qayerdadir, yaqin joyda daryo shovullaydi. Bir mahal 
qulogʻimga dilni orziqtiruvchi mungli tovush chalindi: 
«Haq-qu, haq-qu...> Bir zum sukunat tushdi-da, ancha 
olisdan yana oʻsha tovush takrorlandi: «Haq-qu, haq- 
qu...» v 

Bola edim, go'dak edim. Onam aka-ukalar haqida 
gʻalati bir cho'pchak aytib bergan edi. Emishki, bir 
zamonlar ikki aka-uka yashagan ekan. Birining oti 
Hhaq, ikkinchisiniki Ishoq ekan. Ikkalasi bir-birini 
koʻrarga koʻzi yog, juda noahil ekan. Ularning 
koʻnglini olaman, deb ikki oʻrtada onalari adoyi 
tamom boʻpti. Shunda qodir Xudoning qahri kelib- 
di-yu, ikkovining ham koʻzini koʻr qilib, qushga aylan- 

tirib qoʻyibdi. Shundagina aka-uka bir-birini ko'rmasa 
turolmasligini, bir-biriga kerak ekanligini tushunishib- 
di. Oʻshandan beri ikkalasi kechalari bo'zlab bir-birini 
chaqirib chiqisharmishu, topolmas emish... 

Tashqarida hamon terak barglari shitirlaydi. Daryo 
shovullaydi. Mana shu shovullagan sukunat ichida dilni 
titratadigan iztirobli nido yangraydi: <llhag! Is-hoq!..» 

Bechora onam! Oʻsha iztirobli afsonani aytayotga- 
ningda inidan moʻralagan qaldirg'och bolasidek 
ko'rpadan bosh chiqarib yotgan besh bolang bir-biri 
bilan inoq boʻlishini shunchalik xohlaganmiding! 


...Onalar farzandlari hamisha birga boʻlishini istay- 
dilar. Qismat esa, ularni qanot chiqarishi bilan har 
yoqga uchirib ketadi. Hayot loaqal shu masalada ham 
onalarga shafqat qilmaydi. 


QARZ 


Bir kuni gapdan-gap chiqib, aka-ukalar oyimga 
hazillashdik: 

— Har oy pensiya olasiz. Shuncha pulni qayoqga 
qo'yyapsiz? Sandiqqa bosyapsizmi? 

— Sandiq qatta, bolam? — deb kuldi onam. — 
Qarzlarim bor. O“shanga beraman-da. 

Akamning qovogʻi osildi: 

— Qarz? Hali birovdan qarz ham ołasizmi? 

— E, senga nima, bolam! Mening ishimga aralashib 
nima qilasan? 

Keyin gap boshqa yogga aylanib ketdi. Bu suhbat- 
ni butunlay unutib yuborgan edim. Qaysi kuni ertalab 
hovlida aylanib yursam, qo'shnimizning yetti yashar 
qizchasi Nilufar chiqib qoldi. Oppoq bantik taqib, atlas 
koʻylak kiyib olibdi. 

— Ha, Nilu, yasanib olibsan, mehmonga ketyap- 
sanmi? — dedim erkalab. 

— Bugun man tug'ildim, — dedi u qop-qora 
ko'zlarini pirpiratib jilmayarkan. 

— Iya, yubilyar ekansan-da, shoshmay tur-chi, 
hozir... 

Uydan bir hovuch konfet olib chiqdim. 

— Mana, o“rtoqlaring bilan ye. 

Nilufar kattalardek jiddiy bosh chayqadi: 

— Men ishkalad yemayman. Tishim tushgan. — 
Keyin yana oʻsha jiddiy ohangda qoʻshib qo'ydi: — 
Bultur poshsha buvim menga tufli olib beruvdilar. 
Tug'ilganimda. — Qizcha oʻylanib qoldi. — Keyin-chi, 
Bahoga uch oyoqli velosiped, Baxtiga koʻylak... 

Qoʻlimdan konfet tushib ketdi. 


IKKI AFSONA 


Gazetachining ishi bir tomondan uloqchi otga, 
ikkinchi tomondan omoch tortadigan otga oʻxshaydi. 
Uloqchi otdek manzilga yuguradi-yu, yer haydaydigan 
otdek har kuni omoch tortadi... 

Navbatchi edim. Xonada yolgʻiz ishlab o'tirsam, 
farrosh kampir Vera xola kirdi. 

— Shu stol siznikimi? — dedi negadir qovogʻini 
solib. 

— Shu. 

— Chekasizmi? 

— Chekaman. 

— Nega kulni polga tashlaysiz? Kuldoningiz 
boʻlmasa, ayting, uydan obkeb beray! 

Mulzam boʻldim. Yoʻq, yoʻlakning devorida - 
«Farrosh mehnatini hurmat qilings degan yozuv ilib 
qoʻyilgani uchungina emas. Gap shundaki, farroshning 
ishi qanaqa boʻlishini yaxshi bilaman, oʻzimning 
boshimdan oʻtgan. 

. Oyim farrosh edi. Shundoq hovlimizning yonida 
pioner lageri boʻlardi. Oyim kun chiqmasdan turib 
yo“Ikalarni supurardi. Biz aka-ukalar suv sepamiz. 
Aslida suy sepish unchalik qiyin emas. Yoʻlka chetida- 
gi ariqchaga tushib olasizu alyumin tog'oracha bilan 
sepib tashlayverasiz. Keyin oyim bandiga uzun tayoq 
bogʻlangan burgan supurgi bilan supurib ketaveradi. 
Ertalab suv muzdek bo'Igani uchun oyog'ingiz sovqotib 
«kesilib» ketadi. Ammo gap bunda ham emas. 
Hammasidan yomoni — tong otmasdan turish. O'zi 

yarim kechagacha <ko*cha sanqib> rosa holdan toya- 
miz. Endi shirin uxlab yotganda oyim sekin turtadi: 

— Boʻla qol, oʻgʻlim, hali-zamon kun yoyilib keta- 
di. 

O'zing tengi bolalar lager palatkalarida maza qilib 
uxlab yotganida sen suv sepib yo'lka supurishing... 
Nima desam ekar... Sal alam qiladi kishiga. 
Shundanmi, vaqti-vaqti bilan «shaytonlik» qilaman. 
Goh boshim og'rib qoladi, goh oyog'im... Oyim 
negadir koʻproq meni avaylaydi. O'rnimga oʻzim bilan 
bir ko'rpada tepishib yotadigan Abduvohid degan 
o'rtog*immi, akammi turib ketadi. Ba'zan dadamning 
jahli chiqadi. «Nima, buningni boshida shoxi bormi, 
ishlasin-da», deydi... 

Katta akam institutga kirganida beshinchimi-ol- 
tinchimi sinfda o'gir edim. Akam student boʻlganidan 
keyin oyimning kasbi unga yoqmay qoldi. Oxiri 
ochigʻini aytdi: 

— Oyi, qo'ying endi shu ishingizni... 

Oyim oʻyga toldi. 

— Nima, or qilyapsanmi? — dedi bir muddat 
xomush oʻtirgach. — Men oʻgʻirlik qilayotganim yoʻq- 
ku, bolam. Mehnatning aybi bormi? 

Dadamdan ham, akalarimdan ham sado chiqmadi. 

Nimagaligini bilmaymanu, oʻsha kuni negadir qay- 
tadan goʻdak bolaga aylanib qolgandek boʻldim. 
Kichkintoylik paytimda cnam bir yoniga ukamning 
beshigini qoʻyib, bir yorida meni olib yotardi. 

Qish kechalari sandalga tiqilib yotarkanman, yali- 
naman: 

— Oyi, cho“pchak aytib bering. 

— Uxa, bolam, charchaganman. 

— Ayta qoli-i-ing. 

— Xop, ko'zingni yumib yotgin-da, eshit... Bir bor 
ekan, bir yoʻq ekan, qadim-qadim zamonda... 

Gap qayoqqa qarab ketayotganini darrov bilaman. 

— Yana obkashmi? 

— Yo'q, oftob... 

— Uniyam aytgansiz-ku 

— Boshqasini bilmayman-da... 

— Mayli, ayta goling. 

— Bir bor ekan, bir yoʻq ekan, qadim zamonda 
oftob boʻlgan ekan. 

— Shu oʻzimizning oftobmi? 

— Ha, oʻzimizning oftob. Shunday qilib, oftob bor 
ekan. Lekin yer yuziga sira chiqqisi kelmas ekan. Har 
kuni ertalab Xudoga noła qilarkan. Yer yuzida iflos 
narsalar koʻp, hech koʻrgim kelmaydi der ekan. Tangri 
uni ovutarkan. Sen chiqavergin, yer yuzini iflos 
narsalardan tozalaydigan odamlar bor, der ekan. 
Shuning uchun kim yer yuzini tozalasa, oʻsha eng 
yaxshi odam boʻlarkan. 

— Siz yaxshisiz-a? Doim koʻchalarni suparasiz-ku. 

— Quloq sol, o'g'lim... Oftob har kuni yana Xudoga 
nola qilarkan. Yer yuzida yomon odamlar bor. 
Ularniyam koʻrgim kelmaydi, der ekan. Tangri uni ovu- 
tarkan. Sen chiqavergin, qancha koʻp nur sochsang, yer 
yuzida yomon odamlar shuncha kamayadi, der ekan. 

— Oyi, akam yomon-a? 

— Nega, jinnivoy? 

— Hali yasagan qorbobomni tepib buzib tashladi- 
ku! 

— Yoʻq, akang yaxshi... Yomonlar boshqacha 
boʻladi. 

— Qanaqa boʻladi? 

T Katta bo'lganingda tushunasan. Boʻldi, endi 
uxla. 

Yettinchi lampaning piligi pasaytirib qoʻyilgan, uy 
ichini tanchadan chiqqan koʻmir hidi, lampamoy isi 
tutgan... Nimgorong'i. Hech ham uyqum kelmaydi. 

— Oyi,. obkashniyam ayting. 

— Boʻldi, uxla... 

— Ayta qo-li-i-ing. 

— Mayli, eshit, Bir bor ekan, bir yoʻq ekan. Qadim 
zamonda bir yigit boʻlgan ekan. Oʻzi yaxshi yigit 
ekan-u, bir kuni onasini xafa qilib qoʻyibdi. 

— Nima gipti? 

— Ishqilib, xafa qilib qo'yibdi-da. Ertalab ko*chaga 
chiqsa, qoʻshni kampir ikki bukilib obkashda suv olib 
ketayotganmish. 

Yigit yugurib borib kampirning qo'lidan obkashni 
olmoqchi boʻlibdi. Kampir boʻlsa, rahmat oʻrniga yigit- 
ning yelkasiga obkash bilan rosa uribdi. 

— Og'ribdimi? 

Oyim jim qoladi. u 

— Nima og'riydi? — deydi anchadan keyin. 

— O'sha yigitning yelkasi-da. 

— Og'ribdi. — Oyim kuladi. Keyin xo“rsinadi. — 
<Sen, — debdi kampir yigitga, — birovning ko'nglini 
ovlashdan oldin oʻz onangning koʻnglini og'ritmaslikni 
oʻrgan». 

— Oʻsha bola keyin onasini xafa qilmabdimi? 

— Yoʻq, hecham xafa qilmabdi. — Oyim uzoq jimib 
qoladi, keyin sekin davom etadi. — Koʻrdingmi, odam 
eng avvalo oʻzining yaqinlarini yaxshi koʻrishi kerak. 
Dunyoda yaxshi odamlar koʻp. Judayam koʻp. Ammo 
sen adangni, opangni, akalaringni yaxshi ko‘rmasang... 

— Sizniyam, — deyman uning gapini boʻlib. 

— Meniyam... — deydi onam kulib. — Meniyam 
yaxshi ko‘rmasang, dunyoda hech kimni yaxshi ko‘rol- 
maydigan boʻlib qolasan. 


— Uyimizniyam, — deyman mahmadonalik qilib. 
Oyimni jahli chiqmaydi. 
— Uyimizniyam, — deydi ma'qullab. — Oʻz 


uyimizni yaxshi ko'rmasang, yuz qavatli uylarniyam 
yaxshi koʻrolmaysan. 

— Endi chakka o'tmaydimi, oyi? 

— Tomdanmi? Adang tuzatib tushdilar-ku. Endi 
oʻtmaydi. 

Sukunat cho'kadi. Xayol suraman. Yuz qavatli uy 
qanaqa boʻlishini oʻylaymanu sira koʻz o'ngimga 
keltirolmayman. 

— Oyi, — deyman sekin. — Toshkentda yuz qavatli 
uy bormi? 

— YO S 

— Toshkent katta shaharmi? 

— Juda katta shahar. 

— Undan kattasi yo'qmi? 

Boʻlsa bordir. Sen oʻsha shaharlarni yaxshi 
koʻrish uchun Toshkentni yaxshi ko'rishing kerak. 

Toshkentni yaxshi ko'rish uchun oʻzimizning 
Do*mbrobodni yaxshi ko'rgin, xoʻpmi? : 

— Xoʻp. Nega? 

— Katta boʻlganingda tushunasan. — Oyim 
peshonamni silaydi. Negadir xo‘rsinadi. 

Butunlay uyqum o*chib ketadi. 

Na Oyi, — deyman yana. — Daryo kattami, dengiz- 
mi? 

— Dengiz. 

— Daryo-chi? 

— Uyam katta. 

— O:zimizning Qonqusdan ham kattami? 

— Katta. 

— Xo'ja aytadiki, Chirchiqda daryo bormish... 

Ovim kuladi. 

— Endi uxla, bolam. 

Uyqu qayoqda? Nuqul daryolarni oʻylayman. 

— Yozda-chi, — deyman esimga tushib. — Vali 
Qonqusda oqib ketay degan. Akam olib chiqqan! 

— Bari bir, — deydi oyim oʻychan ohangda. — 
Qonqusniyam yaxshi ko'rgin. 

— Nega? 

— Nega deganda, Qonqus oʻzimizning anhor. Un- 
dan o'zimiz suv ichamiz. 

— GOshanaga qilsam, boshqa daryolarniyam yaxshi 
koʻrib qolaman-a? 

Oyim tagʻin kuladi. 

— Albatta. 

— Kuchugimniyam yaxshi ko'ray-a? 

— Yaxshi koʻrgin, o'g'lim. 

— Oyi, Adham jinni-a? 

— Nega? 

— Kecha-chi, mushukni muz bilan urdi. Mushuk 
choʻloq boʻlib goldi. 

— Jonivorlarga ozor berib boʻlmaydi, bolam. 
Boʻldi, endi uxlaymiz. 

— Xoʻp... Katta boʻlsam, ka-a-atta shaharlarga 
boramanmi? 

— Borasan, oʻgʻlim, borasan. — Oyim sekin-sekin 
mudrab ketadi. 

Nimqorong'i shiftga tikilib yotgancha xayo] sura- 
man. Goh katta shaharlarga borib qolaman, goh daryo- 
larda suzaman. Beshik gʻichirlaydi. Ukam yig'lay bosh- 
laydi. Oyim darrov uygʻonadi. Beshikni ohista tebratib, 
alla aytadi. Oyim ukamga alla aytadi-yu, phangiga men 
uxlab qolaman... 

Haqiqat havoga oʻxshaydi. Nafas olib turasizu 
oʻzini ko'rmaysiz. Oʻylab qarasam, oyim go*dakligim- 
da qayta-qayta aytib bergan mana shu ikki afsona 
hayotdek oddiy, hayotdek chuqur haqiqat ekan. 


GILAM PAYPOQ 


Har yili dam olishga borganimda onamga gilam 
paypoq olib kelaman. Kavkaz tomonda koʻp boʻladi. 
Juba deyishadi, jurabi deyishadi. Oyim xuddi noyob 
narsaga ega boʻlgandek, uzundan-uzoq duo qiladi. 
Shundoq mehribon oʻgʻli borligini aytib qo°shnilarga 
maqtanadi. Uning oyogʻi kasal. Salqin tushishi bilan 
shishib ketadi, ogʻriydi. 

Qo'ni-qo'*shnilar ahvol soʻrasa, ularniyam, 
oʻziniyam yupatadi. 

— Ha, endi keksalik-da, oʻrgilay. 

Lekin onamning oyoq og'rig'i faqat keksalikdan 
emas. Buni boshqalar bilmasa ham, men bilaman. 
Yaxshi bilaman. 

Bolaligimda koʻp kasal boʻlardim: qizamiq, 
koʻkyoʻtal, bezgak... Shuning uchun oshxonadagi 
mixda koʻk qarg'aning patidan tortib, gultojixo'roz- 
gacha ilig'lik turardi... Ayniqsa, tomoq og'rig'i yomon 
qiynaydi. Oyog‘im zaxga tegishi bilan tomog'im 
og'rishga tushadi. Oyoq bilan tomoqning nima aloqasi 
borligini haliyam tushunolmayman. 

Oʻshanda necha yoshligim esimda yoʻq. Biroq juda 
kichkina edim. Bir kuni akałarim bilan yaxmalak 
oʻynab terlab ketdim. Terlab turib muz yedim. 
Kechqurun isitma koʻtarildi. Quv-quv yo'talaman. 
Oyim tomog“imni achchiqtosh bilan chayib koʻrdi, 
boʻlmadi, turshak qaynatib suvini ichirdi, boʻlmadi... 
Oyiri tomog'im xippa boʻgʻilib qoldi. Og'riqni sezmay- 

manu nafas olishga qiynalaman. Hushimdan keta 
boshlaganimni es-es bilaman. Qulog“im ostida onam- 
ning chirqillab yijg'lagani, hadeb bir gapni qaytara- 
yotgani eshitiladi: 

TAF Voy, endi nima qilaman! Voy, bolam oʻlib qola- 
di! 

Keyin meni shosha-pisha koʻrpachaga oʻradi. Bir 
mahal onamning qoʻlida ketayotganim esimda bor. 
Gupillatib qor yog‘ayotganini his etib turardimu, biroq 
yuzimga qor tushmas edi. Onamning issiq nafasi urilib 
turar, u sirg'anib-sirg*'anib borar, ogʻir hansirar edi. 

Xira chiroq miltirab turgan allaqanday uyga kirdik. 
Koʻz o'ngim yana qorong'ilashib ketdi. Oyim hamon 
chirqillaydi. 

— Oʻlib goladi! Bolaginam oʻlib qoladi! 

— Vahima gilmang, poshsha, dardni bergan Xudo, 
davosiniyam beradi. 

Bu Hoji buvining ovozi ekanini gʻira-shira idrok 
etdim. 

Hoji buvi boshimni tizzasiga qoʻyib chalqancha 
qilib yotqizdi. Doka oʻralgan barmogʻini og'zimga 
tiqdi. Ko'nglim ag'darilib, tipirchilagancha yigʻlar, 
ammo Hoji buvining qoʻlidan chiqib ketoimasdim. U 
tomog'imga nimadir qildi. Dod solib qoʻlini tishlab 
oldim. Qiziq, birpasdan keyin ahvolim yengillashdi. 
Ko'zimni ochsam, Hoji buvi jilmayib turibdi. 

" ag Nega tishlaysan, kuchukvoy? — dedi boshimni 
sulab. 

Keyin tepamga oyim engashdi. U hamon hansirar, 
sochlari toʻzgʻib ketgan, yuzi jiqqa hoʻl edi. 

Birpasdan keyin qaddimni rostlab, tanchaga 
oyogʻimni tiqib oʻtirdim. Hoji buvi allaqanday taxir 
suyuqlik ichirdi. Keyin oyimga qaradi-yu, birdan xitob 
qildi. 

— Voy poshsha-a-a! Nima qilib qoʻydingiz, tamom 
bopsiz-ku! 

Oyim talmovsirab, goh menga, goh Hoji buviga 
qarar edi. - 

— Oyog'ingizdan ayrilibsi 
boshini chayqab. — Shu ahvoj 

Kavshandozda turgan oyimning kalishini endi 
koʻrdim. Kalishning ichi qorga toʻla edi. 

— Sarpoychan kelaverdingizmi?! — dedi Hoji buvi 
hamon oʻsha vahimali ohangda. — Endi nima qilasiz? 
Qarg'aning miyasini chaqib surmasangiz, choʻloq 
boʻlib qolasiz. 

Oyim tanchadan oyogʻini chiqardi. Ikkala oyogʻi 
qip-qizil! go'sht boʻlib ketgan edi. 

— Sovuq yegani yoq, — dedi sekin. — Qaytaga isib 
ketdi. Qorda o'zi isib ketarkan. 

Hoji buvi uning oyogʻini uqalab koʻrdi. 

— Sezyapsizmi? 

— Nimani? — dedi oyim oyog'iga emas, menga 
qarab. 

— Qoʻlimni sezyapsizmi? 

Oyim indamay bosh chayqadi-da, piqillab yigʻlab 
yubordi. 

... Ertasiga u yotib qoldi. Uzoq yotdi. Dadam bir 
joydan qargʻa otib keldi. Hoji buvi qoʻlidan kelgancha 
dori-darmon qildi... Keyin oyim tuzaldi. Biroq salqin 
tushishi bilan oyoqlari shishib, azob beradigan boʻlib 
qoldi... 

Har yili dam olishga borganimda onamga gilam 
paypoq olib kelardim. U xuddi noyob narsaga ega 
boʻlgandek, uzog duo giladi, birpasda hamma qo'“shni- 
larga koʻz-koʻz qilib chiqadi, shundoq «mehribon» 
o'g'li borligini aytib maqtanadi. Shunda qor gupillab 
yogʻib turgan mudhish kecha, onamning qip-qizil 
goʻshtga aylanib ketgan oyoqlari koʻz o'ngimga kela- 
di-yu, indamay chiqib ketaman. 


ENG OGʻIR GUNOH 


Kuz kirganini qishloq bolasining qoʻlidan bilsa 
boʻladi. Yong*oq hali «paqqa» bo'lib ajralmasdan turib, 
daraxtga tarmashib ketamiz. Xom yong‘oqning po'stini 
tozalash oson emas. Gadir-g'udir gʻisht topib, 
ishqalayverasiz, ishqalayverasiz. Oxiri sap-sariq 
yongʻoq ajralib chiqadi. Ammo qo'lingiz ham xina 
qoʻygandek sargʻayib ketadi. Loy bilan ming marta 

ishqalab yuvsangiz ham foydasi yoʻq. Pishmagan 
yong“ogning bitta yaxshi tomoni bor: ogʻir boʻladi, 
Uchi bilan dum tomonini yaxshilab ishqalab yog'lasan- 
giz, zoldirdek sip-silliq soqqaga aylanadi. Ana undan 
keyin «soqqa quvar» oʻynayverasiz. Soqqa qancha 
kichkina boʻlsa, shuncha yaxshi. Manaman degan 
yong'oqqa qars etib uriladi-yu, oʻziga uncha-muncha 
yong'oq tegmaydi. Tuproq orasiga yashirinib yotavera- 
di. Oʻyin-ku oʻz yoʻliga. Yong'oqning yana bitta fazi- 
lati bor: qorinni toʻq tutadi. To'rttasini yeb olsangiz, 
yarim kun kekirib yurasiz. 

... Endi oʻylab qarasam, oʻsha — urush endi tugab, 
og'irchilikning zahri ketmagan yillarda yaxshiyam 
meva-cheva boʻlgan ekan. Odamlarning joniga shu ora 
kirgan ekan-da. Erta kofklamda sumalak, ketidan 
ismaloq, keyin qarabsizki, tut pishadi. Ermon buvaning 
tuti! Mayiz deysizmi, shinni deysizmi, hammasi tutdan 
boʻladi. Bundan keyin olma, uzum, kuzda yong'oq. 
Ham ovgat, ham oʻyin. 

Bir kuni Xoʻja, Toy, Vali to'rtovlashib rosa soqqa 
quvar o“ynadik. Jimitdekkina soqqam bilan bir doʻppi 
yong'oqni yutib oldim. O'yinga jo*raboshimiz ham 
aralashgan edi, uyam bir choʻntak yong'*og'idan ayrildi. 

Kechqurun og'zim qulogʻimga yetgudek boʻlib bir 
doʻppi yong'oq koʻtarib keldim. Qarasam, oshxona 
tomondan gup-gup etgan tovush kelyapti — oyim 
o'g'irda tolqon qilyapti. 

Nima uchundir onam tez-tez tolqon qilardi. 
Sababini keyin tushunganman, Non koʻpligi uchun 
emas, kamligi uchun tolqon qilisharkan. Tolqon 
toʻyimli boʻladi. Ikki qoshiq yeb, ustidan olma choy 
ichsangiz, darrov nafsingiz qonadi. 

Yong'oqni koʻtarib oshxonaga kirdimu do'ppini 
uzatdim. 

— Qayoqdan olding? — dedi oyim koʻzimga tikilib. 

— Yutdim. Mang, tolqonga soling. 

Bilaman, yong'oqli tolqonning tami boshqacha 
boʻladi. Yog‘ mazasi kelib turadi. 

Onam doʻppi toʻla yong'ogni qoʻlimdan olib, yel- 
kamga qoqdi: 


— Bor, sabr qilib turgin, hozir yongʻoq tolqon qilib 
beraman. 

Supadagi xontaxta oldiga borib oʻtirdim. 
Dasturxonda toʻnkarib qoʻyilgan ikkita piyola bilan 
choynakdan boʻlak narsa yoʻq edi. Zum oʻtmay oyim 
boyagi tovoqda tolqon koʻtarib keldi. Bir qoshiq tolqon 
yeyishim bilan toʻsatdan soqqam esimga tushib qoldi. 
U choʻntagimni qarayman — yo'q, bu cho'ntagimni 
qarayman — yo'a. 

— Nima boʻldi? — dedi oyim tipirchilayotganimni 
koʻrib. 

— Soqqam qani? 

— Qanaqa soqqa? 

— Yutadigan soqqam! 

Birdan koʻnglimga g‘ulg'u tushdi. Oyim soqqam- 
niyam qo*shib chaqib qoʻygan boʻlsa-ya! 

Og'zimda tolqon bilan oshxonaga yugurdim. Bir 
chekkada yarimta g'isht, yonida tesha yotibdi. 
Po'choqlar orasini titkilab, yutadigan soqqamning 
yaltiroq po'chog'ini topdim. Alamimdan chinqirib 
yubordim: 

— Soggamni nima qilib qoʻydingiz? 

Supa tomondan onamning ovozi keldi: 

— Nima boʻpti? 

— Nima qildingiz? — dedim alam bilan. — 
Soqqamni nima qilib qoʻydingiz?! 

Oyim sekin tepamga keldi. 

— Mana, — dedim po'choqni koʻrsatib. — 
Soqqamni chaqib qo'yibsiz-ku! 

Oyim negadir kuldi: 

— Qayoqdan bilaman. Qoʻy, balam, akang 
boshqasini topib berar, 

Oyimning kulishi battar alam qildi. 

— Kerakmas, kerakmas! — dedim oyogʻimni tipir- 
latib. — Yutadigan soqqam edi. 

Oyim boshimni siladi. 

— Bilmabman-da, oʻgʻlim. Oʻzing do'ppisi bilan 
berding. Yur, choyingni ich! — U qoʻlimdan tutib yana 
supaga olib chiqdi. Oldimga tolgonti tovoqni surib 
qo'ydi. — Oʻtir, ovqatlanib ol. Qorning ochib ketdi-ku! 

Tovoqni nari surdim. 

— Yemayman! 

Oyim tovoqni yana men tomonga surdi. 

— Ol, bolam, shirin boʻpti. 

— Kerakmas! Kerakmas! Kerakmas! — Tovoqni 
qo'lim bilan bir urgan edim, uchib avval supaga, undan 
yerga tushdi. Tolqon yer bilan bitta boʻlib sochildi-da, 
tuprogga gorishib ketdi. 

Birdan oyimning koʻzida g'azab chaqnadi. 
Shapalog'ini yozib quloq-chakkamga yaqin keltirdi. 
Qo'rquvdan koʻzimni yumib oldim. Yo'q, urmadi. 
Biroq labi titrab pichirladi: 

— Non-ku, bu, ahmoq! Gunoh boʻladi-ku! 

U sekin yerga tushdi. Sochilgan tolqonni kafti bilan 
sidirgan edi, tuproq aralashib chiqdi. Onam boshini 
koʻtarib menga qaradi. Ko'zlarida alam, ta'na bor edi. 

Birpasdan keyin opam, akalarim dasturxon atrofida 
yigʻilishdi. Har bittasiga yarim qoshiqdan tolqon yo 
tegdi, yo tegmadi. Keyin dadam keldi, oyim oshxo- 
nadan bug'i chiqib turgan bir jagan lavlagi koʻtarib. 
chiqdi. Lavlagi shirin narsa-yu, har kuni yegandan 
keyin jonga tegadi. Bari bir non emas. 

— Tolqon qilmadingmi? — dedi dadam bir boʻlak 
lavlagini puflab-puflab yer ekan. 

Qoʻrquv ichida oyimga qaradim. 

— Qiluvdim, — dedi u sekin. 

— Qolmadimi? 

— O'g'ir oʻlgur ag'darilib ketdi, — dedi onam ayb- 
dor ohangda. 

— Nima? — dadam lavlagi boʻlagini qoʻlida tutgan- 
cha jahl bilan onamga qaradi. 

— Toʻkilib ketdi, — dedi oyim boshini quyi solib. 

— Padaringga la'nat! — dedi dadam sekin, ammo 
tahdidli ohangda. — Kap-katta xotin uvol qilib oʻtir- 
sang. Bilib qoʻy, non koʻr qiladi seni! — U shahd bilan 
oʻrnidan turdi-da, bir hatlab supadan tushdi. Tez-tez 
yurib koʻchaga chigib ketdi. 

Men oyimga qaradim. U boʻlsa hamon bosh koʻtar- 
may oʻtirar, ko“zlarida iztirob bor edi. 

BOLA YIG“ISI 


Onamning jahli chiqqanini kamdan-kam koʻrardim. 
Ammo bu gal juda qattiq achchiqlandi. Opamnikiga 
ketayotgan edik. Tor koʻchaga burilishimiz bilan yigʻi 
ovozi eshitildi. Koʻcha chetida uch yoshlardagi bola 
yerga dumalab tajanglik bilan chingirar, oppoq koʻylagi, 
ishtonchasi qora tuproqqa belangan edi. 

— Mashinani to“xtat, oʻgʻlim, — dedi onam xira tort- 
gan koʻzlarini oʻsha tomonga tikib. 

— Nima edi? 

— Toʻxtata qol, bolam, — deya onam ma'yus jil- 
maydi. 

Ikkilanibroq to‘xtatdim. 

Onam inqillab-sinqillab eshikni ochib tushdi. 
Uvishgan oyoqlarini uqalagancha oqsoqlana-oqsoqlana 
orqaga, bola yig'layotgan tomonga qarab ketdi. Men 
ham beixtiyor ergashdim. Bola hamon yerga dumalar, 
har dumalaganda quloqni teshib yuborgudek chinqirar 
edi. Uning tepasida oʻzi ham o‘pkasini arang bosib tur- 
gan yoshgina juvonga endi e`tibor berdim. 

— Jinni boʻlib qolgan bu, — dedi juvon yig'lamoq- 
dan beri boʻlib. — Morojniy ober, dedi. Olib bersam 
bunaqa qilyapti. 

Bola hamon chinqirib yig'lar, xarxasha qilar edi: 

— Issiq manoj! Issiq manoj obering! 

— Unaqgasini qayoqdan topaman! — Juvonning 
toqati toq boʻldi shekilli, dumalayotgan oʻgʻlini yerdan 
yulqib koʻtardi. Orqasiga bir-ikki shapatiladi. 

— Hoy, qizim, bola-ya bu, bola-ya! — onam chum- 
chugdek chirqillab juvonga yopishdi. — Kel, jonim,— 
dedi bolani bag'riga bosib. — Kela qol, oʻzim senga issiq 
morojniy olib beraman. 

Bola yigʻidan to'xtamadi. Ammo avvalgidek tipirchi- 
lamasdi. Uning shunchalik jahlini chiqargan «sovuq 
manoj» ogib koʻylakchasining oldini shalabbo gilgan, 
boshdan oyog'igacha loy edi. 

— Nimaga qarab turibsan? — dedi onam menga 
toʻsatdan. — Yo sen ham bolamisan? Bor, olib kel 
mashinangni. Hozir u-utaga boramiz. Di-ditga 
tushamiz-a? 

Rostini aytsam, bolani shu ahvolda mashinaga 
oʻtqazgim kelmadi. Chet eldan keltirilgan yangi 
parolon g'ilof olgan edim. Hammasini rasvo qilib 
yuboradi endi. Noiloj mashinani tislantirib olib keldim, 
qovog'imdan qor yog'ayotganini oʻzim ham sezib 
turardim. 

Onam yoniga oʻtirgan juvonga tushuntirdi: 

— Bunaqada bola xuyii boʻlib qoladi, qizim. Aldab- 
suldab ovuting-da. Ana, di-ditga tushdik. 

Bola endi yig'lamas, ammo oʻpkasi toʻlib to'xtovsiz 
hiqillar edi. 

— Qayoqga ketayotgan edinglar, oʻrgilay? — dedi 
onam ayolni ham yupatuvchi ohangda. 

Meni ona-bolaning qayoqga borishi emas, o“rindiq- 
ning qancha joyi loyga belangani ko‘prog o‘ylantirardi. 

Ayol chimirilib oʻtirganimni sezdi shekilli, xijolat 
chekib shosha-pisha qoʻl siitadi. 

— Mana, keldik. Rahmat. Shu yerda trolleybusga 
chiqamiz. — U ovunib qolgan o'g'ilchasini koʻtarib 
shosha-pisha mashinadan tushdi. — Katta rahmat, 
baraka topinglar. 

Qarasam, xuddi o'zim oʻylagandek: o'rindiqning 
yarmi loyga beianibdi. 

— Qiziqsiz, — dedim jahlimni bosolmay, — ham- 
maning ishiga aralashaverasizmi? 

— Nima hammaning ishi? 

— Birovning bolasi boʻlsa... Yig'lasa, sizga nima? 
Yig'lab-yig'lab ovunadi. 

— Nimaga birovning bolasi boʻlarkan! — Toʻsatdan 
onamning jahli chigib ketdi. — Yigʻlab turgan bolaning 
begonasi boʻladimi? Uyalmaysanmi shunaga degani? 
Yigʻlab turgan norasidaga rahmi kelmagan odam — 
odammi? 

Indamadim. Ammo bari bir oʻshanda onamni 
nohaq hisoblagan edim. Yoʻq, chamamda, onalarning 
biz tushunmaydigan, bizning o“Ichovimizga sig'maydi- 
gan o'z olami borga oʻxshaydi. 

XIYONAT 


Hali maktabga qatnamasdim. Mahallamizđan ikki 
chaqirimcha narida allaqanday bolalar uyi bor edi. 
Katta bolalarning aytishiga qaraganda, oʻsha yerda tez- 
tez kino boʻlib turarkan. Bir kuni akalarim qoʻshni 
bolalar bilan pichir-pichir qilishayotganini eshitib 
qoldim: 

— Eshitdinglarmi, bugun kino kelarmish. 

— Urush kino ekan. 

Akalarim kinoga borsa, men qarab turarmidim. 

— Men ham boraman, — dedim qaysarlik bilan. 

— Boʻpti, borasan. Aytgan ishlarimizni hammasini 
gilsang, oboramiz. 

Shu kuni nima yumush buyurishsa, oyogʻim olti, 
qoʻlim yetti boʻlib yugurib yurdim. Yong*oqqa bog'lab 
qoʻyilgan echkini ikki marta sug*ordim, hovlidagi supa- 
ga toʻshalgan boʻyra ustiga yoyilgan turshaklarni qush 
talamasin deb go'riglab oʻtirdim... Hatto rogatkamning 
rezinkasini uzib, ukamga ishtonbog” qilish uchun 
berdim. 

Kechqurun qulog“imni ding qilib turgan edim, 
koʻchada qoʻshni bolalar chaqirib qolishdi. Akalarimga 
ergashib yugurdim. Akamning Damin degan oʻrtogʻi 
meni koʻrib soʻradi: 

— Sen qayoqga? 

— Kinoga! — dedim ishonch bilan. 

Damin oʻylanib qoldi. 

— Bo'lmasa, botinkangni kiyib chig, — dedi | 
oyog‘imga qarab. 

Hammamiz yalangoyoq edik. 

— Botinkani nima qilaman? 

— Devordan oshib tushamiz, bildingmi! — Birdan 
Daminning jahti chiqib ketdi. — Qorovul quvlasa, yan- 
toqzordan qocha olasanmi? Chop, kiyib chiq! Biz kutib 
turamiz. 

Otilib hovliga kirdim. 

Oyim choʻnqayib oʻtirib, echki sog'ayotgan ekan. 
O'tirgan joyida shu saratonda botinka nimaga kerak 
boʻlib qolganini surishtirdi. 

— Kerak! Kerak! — dedim nafasim tiqilib. 
Oyimning javobini ham kutmay bostirmaga yugurdim. 
Eski lash-lushlar qalashib yotgan sandiqni kavlashtirib, 
poshnasi qiyshayib ketgan botinkamning bir poyini 
topdim. Aksiga olib ikkinchisi yoʻq edi. Hammayoqni 
ag‘dar-to‘ntar qilib tashladim. Mana, nihoyat ikkin- 
chisi ham topildi. Ikki poy botinkani ikki qoʻlimda 
ushlagancha koʻchaga chopdim. Chiqsam... Akalarim 
ham, bolalar ham yoʻq. Meni kutishga va'da bergan 
Damin hammani boshlab ketganini tushundim. 
Yalangoyoq tuproq sachratgancha katta koʻchaga 
yugurdim. Yoʻq, hammayoq jimjit edi... š 

Hovliga qaytib kirdimu botinkalarni yerga uloqtir- 
gancha yigʻlab yubordim. Igari hech qachon bunaqa 
am bilan yig'lamagan boʻlsam kerak, oyim qoʻrqib 
ketdi 

— Nima boʻldi? — dedi tepamga kelib. 

— Meni aldashdi! 

— Kim, nimaga? 

— Aldashdi! Aldashdi! — Boshqa gap aytolmasdan 
nuqul shu soʻzlarni qaytarar, yer tepinib yig'lar edim. 

— Aldashdi! Aldashdif 

Oyim sut hidi anqib turgan qo'lHari bilan 
peshonamni siladi. 

— Qoʻyaver, o'g'lim. Ba'zan shunaqasi ham bo'p 
turadi. — U bir zum jimib qoldi-da, sekin qoʻshib 
qoʻydi. — Fagat oʻzing bunaga qilmagin, xoʻpmi? 

...To'rtinchi sinfda o*qiyotganimda yana bir voqea 
boʻldi. Bir sinfda oʻqiydigan, bir partada oʻtiradigan 
oʻrtogʻim bor edi. Uning dadasi urushdan qahramon 
boʻlib kelgan, oʻzining oti ham Qahramon edi. Otasi 
qahramon boʻlgani uchunmi, oʻqituvchilar uni yaxshi 
koʻrishardi. Maktabimiz hovlisida yong'oq koʻp 
boʻlardi. Katta tanaffusda oʻqituvchilarning koʻzini 
shamgʻalat qilib. yong'oq gogardik. Faqat issiqxona 
yonidagi yong'oqqa kesak otishga hech kim jurat qil- 
mas, oyna sinsa, ogibati yaxshi boʻlmasligini bilardik. 
Bir kuni katta tanaffusda Qahramon oʻsha yoqqa bosh- 
lab qoldi. 

— Qoʻysang-chi, — dedim uning qo'lidan tortib. — 
Teplitsaning oynasi sinadi. 

— Shunaqa go'rgogmisan! — Qahramon kuldi. — 
Bunday qilamiz. Sen qarab turasan. Men qoqaman. 
Oʻqituvchi koʻrinib qolsa, hushtak chalasan. 

Yong'oq, hech qoqilmagani uchun boʻlsa kerak, 
g'uj-g'uj boʻlib yotardi. Qahramon bir kesak otganda- 
yoq o'ntachasi duv etib to'kildi. U ikki cho'ntagini 
toʻldirib oldi-da, kattaroq kesakni olib, yana otdi. Bu 
safar moʻljali xato ketdi shekilli, qars etgan tovush 
eshitildi. Teplitsa oynasi chil-chil sindi. Nima boʻlgani- 
ni anglab yetgunimcha, Qahramon lip etib gʻoyib 
boʻldi. Shu payt birov qoʻlimdan mahkam ushlab tort- 
di. Qarasam, sinf rahbarimiz. Maktabdagi eng badjahl 
oʻqituvchi shu edi. Oo'rgib ketdim. 

— Nima gilding? — deb soʻradi u dargʻazab boʻlib. 

— Hech nima, — dedim tovushim titrab. 

U qoʻlimni qoʻyib yubormay, sudrab ketdi. O“gituv- 
chilar xonasiga olib borsa kerak, deb battar qoʻrqib ket- 
dim. Biroq u idoraga emas, sinfimizga yetaklab kirdi. 
Qiy-chuv qilayotgan bolalar bir zumda jimib qolishdi. 
Oʻqituvchi partalar orasidan yetaklab oʻtib meni doska 
oldiga turg'azib qoʻydi. Sekin Qahramonga qaradim. 
Begunohgina boʻlib derazaga garab oʻtiribdi. 

— O'rtoqlaringni oldida ayt! — dedi sinf rahbarimiz 
dona-dona qilib. — Hozir nima qilding? 

— Hech nima, — dedim yerga qarab. 

— Teplitsani kim sindirdi? 

— Bilmayman. 

— Bilmaysanmi? — Oʻqituvchi qahr bilan ovozini 
balandiatdi. — Boʻlmasa, kim tosh otdi? 

Tomog'imga bir nima tiqilib turar, gapirsam yig'lab 
yuborishimni bilar edim. 

— Kim?! — dedi oʻqituvchi battar gʻazablanib. 

Labimni tishlagancha bosh chayqadim. 

— Mana bu, — dedi u barmogʻini menga nuqib, — 
qilgʻiliqni qilib qoʻyib, tonyapti. — Uning ovozi birdan 
pasaydi. — Bolalar, uning yong'ogga tosh otganini 
hech kim ko'rmadimi? 

Yltijo bilan o*rtoqlarimga qaradim. Hamma jim edi. 

— Sen-chi? — dedi o“qituvchi ovozi tovlanib. — 
Sen ham ko'rmadingmi, Qahramon? 

Qahramon sekin o'rnidan turdi. 

= Koʻrdim, — dedt mingillab. — Oʻzì otdi. 

Ko'z o'ngim qorong'ilashib ketdi. Uning nima 
deyayotganini yaxshi eshitmasdim. Faqat bitta gap 
qulog“im ostida jaranglab turardi: «Koʻrdim, oʻzi otdi». 

— Xayriyat! — oʻqituvchi bosh silkidi. — 
Oranglarda hech boʻlmasa bitta mard bor ekan. Oʻtir, 
Qahramon. — U menga yuzlanib davom etdi. — Sen 
yolg'onchisan! Yolgonchi bo'lganing uchun qoʻrqoq- 
san. Dadangga borib ayt, hoziroq oynani joyiga keltirib 
qoʻysin. 

Koʻzimga yosh quyilib kelar, butun sinfga, butun 
maktabga eshittirib hayqirgim kelardi: «Men emas, oʻzi 
otdi, oʻzi sindirdi! Ishonmasanglar cho'ntagini 
qaranglar!» Shunday degim kelardi-yu, negadir ovozim 
chiqmasdi. Sinfdan otilib chiqib ketdim. Ko'chaga 
chiqqandan keyingina yigʻlab yubordim. Uyga kelib 
entika-entika hammasini oyimga aytib berdim. Oyim 
boshimni silagancha, ohista yupatdi: 

— Qo'yaver, o'g'lim. Ba'zan shunaqasi ham 
boʻladi. Faqat oʻzing unaqa qilma. Ko‘rdingmi, 
yolgʻon gapirgani uchun oʻrtog‘ingni yomon koʻryap- 
san. Agar yolgʻon gapirsang seniyam hamma yomon 
koʻrib qoladi. 

...Student edim. Farishtadek goʻzal, farishtadek 
pokiza bir qizni sevib qoldim. Oy sutdek yorug‘ nur 
sochgan oqshomlari uzoq sayr qilardik. Bizning <o'z> 
xiyobonimiz, <o*z> anhorimiz, «oʻz» skameykamiz bor 
edi. Keyin... negadir u mendan oʻzini olib qochadigan 
boʻlib qoldi. Xayol suradi, koʻzini yashiradi... 

Aybim nimaligini bilolmasdim. Hasratimni eng 
yagin do'stimga aytardim. Doʻstim bilan tanaffus payt- 
lari toʻrt tiyinlik studentlik somsasini boʻlishib yerdik. 
Paxtaga, hasharga chiqqhnda, bir kosada shoʻrva 
ichardik, biznikiga kelganida bir ko'rpada yotardik. 
Doʻstim onamni <oyi> deb atar edi. Oyim ham uni 
<beshinchi o'g'lim*, derdi. Shunday qilib, hamma sir- 
larimni shu do'stimga aytardim. Doʻstim ishning 
koʻzini biladigan yigit edi. Qoʻyavering, — derdi u 
yupatib, — qizlarning shunaqa noz-firog'i boʻladi. 

Nimaga noz qilayotganini oʻziyam bilmaydi. Siz 
indamay yuravering, bir kuni oʻzi bosh egib keladi...» 
Doʻstim toʻg'ri aytardi. Men endi oqshom sayllari 
oʻrniga kutubxonada oʻtiradigan boʻldim. 

Imtihonlar yaqinlashib qolgan edi. Bir kuni qiroat- 
xona yopilguncha oʻtirdim. Koʻchaga chiqdimu oʻsha 
o*zimizning xiyobondan o“tgim keldi. Iliq yoz oqshomi 
edi. Osmonda toʻlin oy pokiza nur sochar, yulduzlar 
xushchaqchaq porlar, bog‘ ustida shabada shodon shi- 
virlar edi. Suv boʻyidagi oʻzimizning skameykaga yaqin 
keidim. Keldimu juda tanish, juda jarangdor kulgini 
eshitib, tagga to*xtadim. Bu kulgini bir chagirim nari- 
dan ham tanir edim. Ichimda bir nima uzilib ketgan- 
dek boʻldi. Xuddi oʻsha joyda, yaqindagina men bilan 
oʻtirgan skameykada oʻsha qiz oʻtirardi. Mening 
o'rnimda esa... doʻstim oʻtirar, qizning yelkasidan 
quchib, koʻksiga tortar, qiz esa undan oʻzini olib 
qochgandek boʻlar, mening bag'rimda qanday kulgan 
boʻlsa, uning quchog'ida ham shunday g'amza bilan 
jilpanglar edi... Odam bir yoʻla ham muhabbatidan, 
ham do'stidan ayrilib qolsa og'ir boʻlarkan... Uyga 
qaytdimu, hovli oʻrtasidagi supaga muk tushib yotib 
oldim. Hozir hech kimni, hatto onamni ham koʻrishga 
koʻzim yoʻq edi. Ancha yotdim. Bir mahal koʻcha 
eshik tomonda do'stimning ovozi keldi: 

— Assalomu alaykum, oyi! 

G'azabdan butun vujudim qaltirar, ammo o‘rnim- 
dan turolmas, oyimning u bilan aylanib-o‘rgilib 
ko'rishganini eshitib yotar edim. 

Keyin uning xushchaqchaq tovushi eshitildi: 

— Iya, bizning o'rtoqqa nima boʻldi? 

Bilmayman, sakrab turib basharasiga musht 
tushirdimmi yo ustimga egilganida urib yubordimmi... 
Shunisi esimdaki, u so'lagi sachrab ketgan labini artib 
qandaydir gʻayritabiiy, behayo iljaydi-da, indamasdan 
chiqib ketdi. Nariroqda oyim karaxt boʻlib turardi. 
Negadir madorim qurib yana yotib qoldim. Osmonda 
xoin oy kezar, behayo iljaygancha harom nurini 
sochar, xiyonatkor yulduzlar xoinlarcha ko'z qisishar, 
xiyonatkor shamol xoinona qiqir-qiqir kular edi. 


28 


Bir mahal tepamga onam keldi. Oʻzimni uxlayot- 
ganga solib koʻzimni chirt yumib oldim. U anchagacha 
yonimda oʻtirdi-o‘tirdi-da, sekin pichirladi: 

— Qo'yaver, o'g'lim, ba'zan shunaqasi ham boʻlib 
turadi. Faqat sen... 

Gapining davomini eshitmadim. Eshitishni xohla- 
masdim ham. «Nima men?! — dedim xayolan xitob 
qilib. — Men nima qilay? U koʻzing bu koʻzingni 
oʻyaman desa, eng sirdosh kishilaring xiyonat qilsa, 
doʻsting xiyonat gilsa, nima qilish kerak?! Birov xiyo- 
natni shunchaki kasbga aylantirib olgani uchun, birov 
ishini bitirib olish uchun, birov hasad qilgani uchun 
xiyonat qilaveradimi? Shuning uchun bu dunyoni 
yolgonchi dunyo deyishadimi? Unday boʻlsa, yashash- 
ning nima ma'nisi qoldi?! Qani ayting, nimaga ishonish 
kerak, kimga ishonish kerak?» 

Yuragim gursillab urgancha xayolan shunday deb 
hayqirdim. Biroq vujudimni o'rtagan savoliarga javob 
topolmasdim. Onam esa jimgina peshonamni silab 
oʻtirar, qoʻllari bilinar-bilinmas titrayotganini sezib 
turardim. Shunda toʻsatdan yana yosh bolaga aylanib 
goldim. Oʻshanda akamning oʻrtogʻi aldab ketganida, 
sinfdosh oʻrtogʻim tuhmat qilganda... onamning 
yupatishlariga ovungandek... Qalbimning zulmat 
bosgan qaysidir burchagida ojiz, ammo ishonchli bir 
nur yilt etdi. <Onang-chi, onang hech qachon xiyonat 
qüdimi senga! Biron marta, aqalli bir marta xiyonat 
qildimi? Har kim har kimning koʻziga choʻp solishi 
mumkin, har kim har kimga xiyonat qilishi mumkin. 
Faqat ona ofz bolasiga hech qachon xiyonat qilmaydi. 
Ehtimol, inson hayotining shuncha yillardan buyon 
davom etib kelayotgani shundandir». 

Onamning biltnar-bilinmas titrab turgan qoʻllarini 
tutdimu sekin labimga bosdim. 


SURAT 
_ Dunyoning ishlari doim shoshilinch. Odatdagidek 
tik turgancha nonushta qilayotgan edim. Onam 
odatdagidek qistardi: 

— O'tirsang-chi, bolam. Birpas o'tirgin. 

— Boʻldi, ketdim. 

— Shoshma, bolam. — Onam koʻzimga odatdagi- 
dan boshqacha, qandaydir mung bilan termildi. — Gap 
bor. 

Tipirchilab soatga qaradim: hali benzin olish kerak, 
ishga borish kerak, keyin nashriyotga oʻtish... 

— Nima edi? 

Onam koʻzimga hamon ma'yus termilib oʻtirardi. 

— Suratga tushaylik, — dedi toʻsatdan. 

Ajablandim. 

— Nega? 

— Yaqinda men oʻlaman. 

Onam bu gapni xuddi: <Qo'shninikiga chiqib kela- 
man», degandek ohangda aytdi. Kulib yubordim. 

— Qoʻysangiz-chi, oyi. 

Shunday dedim-da, chiqdim ketdim. 

Oradan ikki hafta oʻtdi-yu... Kechalari uygʻonib keta- 
man, oʻylayman. O*ylayman: sen nomard, sen ahmoq 
nimaga, nimaga oʻshanda kulding? Suratga tushishga 
vaqting yoqmidi? Kerak boʻlsa topasan-ku! Kitob 
uchun, jurnal uchun, ish ustida, bogʻda, koʻchada... 
Nima, sen kinoyulduzmisan? Jahonshumul shaxsmisan? 
Ana, bir dasta surating yotibdi. Har xil. Har yerda... 
Faqat... Onang bilan tushgan surating yo‘q! 


KITOB 


Bugun kitobim chiqdi. 

Har gal yangi kitobim chiqishi bilan birinchi nus- 
xasini onamga atar edim. Har gal bir xil soʻz yozib 
berardim: «Birinchi oʻqituvchim — onamga!» Onam 
kitobni koʻrishi bilan ko'zlari quvonchdan porlab ketar, 
uzundan-uzoq duo qilar, peshonamdan o'pib, yakkash 
bitta gapni takrorlar edi. 

— Sen mening suyangan tog'imsan, o'g'lim... 

Keyin xuddi birov olib qo'yadigandek, kitobni 
yostig'ining tagiga yashirardi. Shunda men kitobim 
chiqqani uchun oʻzimdan koʻproq onam quvonganini 
bilib turardim. 

Bir kuni mahallaning narigi chekkasida turadigan 
nonvoynikiga kirib qoldim. (Nima yumush bilan bor- 
ganim esimda yo“q.) Qarasam, yogoch so'rida kitobim 
yotibdi. Varaqlari titilgan, oftobda sargʻayib ketgan. 
Qiziqib qoʻlimga oldim. O'qisam, oʻzimning dastxatim: 
«Birinchi o*qituvchim — onamga!» 

Oʻshanda nima uchun bunday ahvolga tushganimni 
bilmayman. Xuddi birov meni masxara qilayotgandek 
boʻlib ketdi. Kelib onamga to“ng'illadim: 

— Kitobni yetti mahalla nariga tashlab keling, deb 
berganmidim sizga! 

Onam aybdor qiyofada ma'yus jilmaydi. 

— Mavlu hech qoʻymadi-da, bolam. «Bitta oʻqib 
beraman», dedi. 

— Mavludagacha yana mingta qoʻldan oʻtgani 
koʻrinib turibdi, — dedim zarda bilan. — Maq- 
tangansiz. 

— Oʻzingni siqma, jon bolam. Hozir olib kelaman. 

Chindan ham, oʻsha kuni kitob qaytib keldi... 

Har gal kitobim chiqsa, onam bir gapni aytardi: 

— Sen mening suyangan tog'imsan, o'g'lim... 

Bilmagan ekanman, men onamning emas, onam 
mening suyangan tog'im ekan. Tog'im toʻsatdan qulab 
tushdi. 

Bugun yangi kitobim chiqdi. Birinchi nusxasini 
emas, bitta nusxasini emas, oltmish ming kitobning 
hammasini onamga bag'ishladim. Lekin... 


MAHALLANING «SHAYXI» 


Qachondir uning ismi boʻlsa boʻlgandir. Biroq 
mahallada hech kim uning otini bilmaydi. Hamma 
Shayx deb chaqiradi. 

Aytishlaricha, urush paytida bir beva xotin besh-olti 
yoshlardagi bolasi bilan shu yerga kelib qolgan. Insofli 
odamlar bevaga choyxona yonboshidagi pastak hujrani 
ajratib berishgan. Bola bari bir bola-da. Bahorda 
hujraning tomiga chiqib varrak uchirayotgan ekan, var- 
rak havolagan sayin qiziqib ketib ipni torta-torta tisa- 
rilib boribdi-yu, tomdan chalqanchasiga yiqilib tushib- 

di. Shoʻrlik onaning dod-faryodiga choyxo'rlar yopi- 
rilib chigishsa, bolaning boshi yorilib, qonga belanib 
yotganmish. Hoji buvi uning boshiga kigiz kuydirib 
bosibdi, qorakuya suribdi, haytovur, bola tuzalib ketib- 
di. Faqat esi aynibroq qolibdi. Oʻshandan buyon hech 
kim uning biron marta yig'laganini ko“rmagan. Qachon 
qarasangiz, iljayib turadi. Iljayganda ham titining uchi 
ogʻziga sigmay doim chiqib turadi. Shundan boʻlsa 
kerak, onda-sonda ustara tegadigan do'rdog labining 
ikki cheti oqarib yotadi. Urushdan keyin onasi vafot 
etadi-yu, Shayx yolgʻiz qoladi. Eski choyxona buzil- 
ganida ularning hujrasidan ham nom-nishon qolmadi. 
Biroq Shayx koʻchada qolgani yoʻq. Mahalladagi 
hamma uy Shayxniki. Uning uchun hamma eshik 
ochiq. U biznikiga ham tez-tez kelib turadi. Onam 
bilan uzoq-uzoq gaplashganini ko'rardimu onam bu 
devona bilan nimani gaplashishiga aqlim yetmasdi. 

Jamiki toʻy, jamiki ma' raka Shayxsiz oʻtmaydi. 
Uning oʻz vazifasi bor: samovar qoʻyadi. Xotinoshida 
mahalla otini, nikohu bazmlarda to'yboshi erkaklar 
Shayxning xizmatiga muhtoj. 

— Shayx, toʻrt choynak choy! Uch choynak famil, 
bir choynak ko'kidan bo'lsin. 

— Hodzir... 

Shayx g'alati gapiradi, <zsni aytolmaydi, «dzə 
deydi, «s» deyolmaydi, allaqanday «ts» qilib aytadi. 

— Shayx tezroq! Nozik mehmonlar kelib qoldi. 

Shayx shoshilmaydi. Ishini bilib qiladi. 

— Tsekin. Nodzik bo'tsa, oʻdziga, — deydi iljayib. 

Odamlar ranjimaydi. Shayxning puxtaligini bilisha- 
di. Shuncha yildan beri bironta to'yda choynak darz 
ketmagan, biron mehmon choysiz qolmagan. 

U faqat pivo ichadi. Kop emas, ikki shishagina. 
Toʻy egalari Shayxning ulushini alohida ajratib 
qoʻyishadi. To'y tarqashi oldidan, xizmatini qilib 
boʻlgandan keyin Shayx shishani og'ziga qoʻyib pivo 
ichib oladi-da, birdan oʻyinga tushadi. Yoqavayron 
boʻlib, og'zidan ko'pik sachratib xoʻp oʻynaydi. 

Odamlar qarsak chalgan sayin balandroq sakraydi: 

— Boʻsh kelma, Shayx! 

— Malades, Shayx! Orangutan bo'p ket-e! 

Bunday «maqtovlar» Shayxni battar jazavaga soladi. 
Har tepinganda yer zirillab ketadi. 

Ba'zan hangomatalab yigitlar Shayxni oʻrtaga olib 
qolishadi. 

— Bu... toʻyni qachon boshlaymiz, Shayx? 

Shayx tilini chiqarib iljayib qoʻyadi. 

— Senga ham xotin olib beraylik bundoq. 

— Xotinmas, qidz... 

— A?.. Voy ko'nglingning koʻchasidan oʻrgildim! 
Seni koʻrgan qiz infarkt boʻlib <Grudnoy xirurgiya»ga 
tushadiku! 

Shayx xafa boʻlmaydi. Umuman, xafa boʻlishni bit- 
maydi. Iljayadi. 

Onamning yigirmasi boʻlayotgan edi. G'ira-shira 
tong otayotganda eshikdan koʻylakchan Shayx 
lapanglab kirib keldi. 

— Iya, ana, Shayx kelib qoldi! — dedi allakim tan- 
tana bilan. — Qani, samovarga o zing qaray qol. 

Ammo Shayx hovli burchagida turgan samovariar 
tomonga yurmadi. Hech kimga qaramay bir hatlab 
ayvon zinasidan chiqdi-yu, oyimning xonasiga 
yoʻnaldi. 

— Hoy, Shayx oʻlgur, qayoqqa? — ayollardan biri 
uning yoʻlini toʻsdi. — U yerda qariyalar oʻtiradi. 

— Qoch! — dedi Shayx koʻzini olaytirib. Keyin 
onamning xonasiga kirdi-yu, toʻsatdan oʻzini yerga 
otdi. 

— Oyi! — dedi xirillab. — Oyi-i-i! - 

Yoqasiga chang solib bir tortgan edi, kir koʻylagi 
shir etib yirtildi-da, qop-qora, baquvvat yelkalari titra- 
gancha ogʻzidan ko'pik sachratib hayqirdi: 

— Oyi! Oyi! 

U har <oyi> deganda boshini yerga urar, yerni 
mushtlar edi. 

Birpasda peshonasi momataloq boʻlib ketdi. 

— Oyi! Qayoqqa ketdidz, oyi! 

Umrida yig'lamagan Shayxning nolasi hammani 
karaxt qilib qoʻygan edi. Kimdir ko'tarmoqchi boʻlgan 
edi, Shayx siltab yubordi. 

— Tegmanglar! — dedi allakim pichirlab. — Mayli, 
yig'lab olsin. 

Anchadan keyin u gandiraklab oʻrnidan turdi. Hech 
kimga qaramay hovliga tushdi-yu, indamay chiqib 
ketdi. 


«TOY» 


Bultur bahorda eshigimiz oldidagi gullarni sugʻora- 
yotgan edim, yap-yangi «Moskvich» kelib to'xtadi. 
Mashina eshigi ochilib, zabardast gavdali yigit tushib 
keldi. Taniy olmadim. 

— Hormang, dehqonchilik katta-ku! — dedi nota- 
nish yigit do'rillagan ovoz bilan. 

Shunda hayratdan baqirib yubordim: 

— Iya, Toymisan? 

Ha, xuddi o'sha Toyning oʻzi. Faqat shuncha bo'y, 
bunaqa uzun qoʻl-oyoqlarni qayoqdan oldi ekan! 
Yaqindagina buloqdek oqib turadigan burnini eplolmay 
mashaqqat chekadigan bola edi. 

— Poshsha oyimlarni koʻrgani keldim! — dedi 
bahaybat qomatiga uncha mos kelmaydigan alpozda 
muioyim jilmayib. Uzun oyoqlarini katta-katta bosib 
hovliga kirdi-yu, onamga duch keldi. 

Qiziq, onam uni darrov tanidi. 

— Voy, oʻzimning toychoq o'g'limdan aylanay! 
Voy. oʻzimning oʻgʻlim kelib qolibdi-ku’ 

Onam peshonasidan o'payotganda Toy ikki bukilib 
turdi. 

— Mashina teguvdi, — dedi yana iljayib. — Sizdan 
fotiha olgani keidim. Yuring, bir aylantirib kelay. 

Toy onamni oldingi oʻrindiqqa o'tqizdi. Yarim 
soatcha aylantirib keldi. 

Onamning yosh boladek birovning mashinasiga 
tushib <kataysa> qilishi menga erish tuyuldi. Ammo 
onam xursand edi. 

— Nordek yigit bo'pti, — dedi quvonib. — 
Istalovoyda sheppovar ekan. Xudoyo umridan baraka 
topsin. 

Toy keyin ham oʻtgan-ketganda biznikiga tez-tez 
kirib turadigan bo'kdi. 

-Uni har koʻrganimda bolaligimni eslayman. 
Kichkinaligimizda oramizda eng bo“sh-bayov bola shu 
edi. Uyimizning orqasida kattagina maydoncha 
boʻlardi. Uzoq-yaqindan mol boqishga kelgan bolalar 
shu yerda yigʻilib shovqin-suron solib oʻynardik. Toy 
hammadan uzoqdan — Beshqo'rg'ondan oʻziga 
o*xshash yuvosh, shoxsiz sigirini oldiga solib kelardi. 

Har faslning oʻz oʻyini bor: erta bahorda chillak, 
varrak, yozda futbol, kech kuzda lanka tepish... Faqat 
ikkita bola oʻyinga ko'p go'shilmasdi. Bittasi — koʻzlari 
doim javdirab turadigan Xoʻja, yana biri — Toy. 
Ko janing oʻzi oʻyinga uncha qiziqmas, Toyning esa 
oz yumushi bor edi. Nega deganda zimmasida mol 
boqish vazifasi bor. Birovning daydi sigiri, birovning 
shaytonga dars beradigan echkisi zum oʻtmay ekin 
oralab ketadi. Shunda moʻylovi qorayib, do'rillab qol- 
gan jo*raboshimiz buyuradi: 

— Toy! Galing keldi, echkini qaytar! 

— Sigirga qara, Toy, sigirga! 

— Toy! Qoʻy kartishkaga oralab ketdi-ku! 

Negadir Toyning navbati hammanikidan tez kela- 
verardi. Sigiri xuddi oʻrgatib qoʻygandek egasidan nari 
ketmaydi. Ammo boshqalarning moliga ham kimdir 
qarashi kerak-ku. Toy burnini tortib qo“yadi-da, 
indamay polizga qarab yuguradi. Dikonglab sakrayot- 
gan takani qaytarib kelguncha biron buqacha dumini 
xoda qilib jiydazorga yugurgilab qoladi... Oʻynab- 
oʻynab charchaganimizdan keyin hammamiz tol soya- 
sida dam olamiz. Jo'raboshimiz dadasi urushdan olib 
kelgan shinelni oʻtga yoyib, ustiga yonboshlaydi-da, 
maza gilib esnaydi: 

— Toy, biz çharchadik. Bir mizg'ib olmasak 
boʻlmaydi. Sen dejursan, mollarga qarab turasan. 

Toy burnini jahl bilan tortadi-yu, indamaydi. 

Bir kuni u astoydil yalindi: 

— Meni Toy demanglar. Oʻzimning otim bor — 
Toyir. 

Jo'raboshimiz quvlik bilan hammaga bir-bir qarab 
qo'ydi. 

— Boʻpti! — dedi do'rillab. — Senga uch kun muh- 

lat. Uch kungacha hammaning molini yaxshilab 
boqsang, Toy otingni o'zgartiramiz. Ammo Kechqurun 
sigirimning yelini tirsillab tursin, bildingmi? 

Chindan ham Toy uch kungacha sidqidildan xizmat 
qildi. Biz maza qilib futbol tepdik. Toʻrtinchi kuni 
joʻraboshimiz <majlis> toʻpladi. 

— Bolalar, — dedi tantana bilan. — Endi Toyni 
hech kim Toy demasin. Bugundan boshlab uning oti — 
Xo'tik. Yana bir yil harakat qilsang, oʻsib Eshak 
boʻlasan. 

Hammamiz xaxolab kulib yubordik. Toy bolalarga 
birma-bir qarab chiqdi-da, burnini tortdi. Indamay yer 
chizib oʻtiraverdi. 

Chillak o'yinining shafqatsizroq bir qoidasi bor: 
yutqazgan bola zuvlab nafasi yetmay golsa, bir oyoqda 
hakkalaydi. Qoqilib ketsami, ikkinchi oyogʻi yerga 
tegsami, tamom! Tagʻin tayoq bilan chillakni urib 
sanaladi-da, yana chillak otiladi. Chillak borib tushgan 
joydan qaytadan zuvlash shart. 

Bir gal Toyni salkam yarim chaqirim joydan 
zuvlashga majbur qildim. Turgan gapki, nafasi yetma- 
di. 

— Lo'killa! — dedim bagirib. 

U chap oyogʻini ko'targancha hakkalab sakray 
boshladi. Ammo oʻn qadam ham yurolmadi. Har 
sakraganda burni buloqdek qaynaydi. Qayta-qayta art- 
gani bilan foydasi yoʻq. Bolalar xaxolaydi. Ayniqsa, 
men huzur qilib kulaman. Oxiri bo“Imadi — Toy yiqilib 
tushdi. 

— Bo'ldi! Qaytadan zuvlaysan. 

— Zuvlamayman! 

— Zuvlaysani 

— Zuvlamayman! Zuvlamayman! — Toy toʻsatdan 
jazavasi tutib yerni mushtlagancha yigʻlab yubor-di. — 
Hammangni yomon koʻraman! Ayniqsa sen yomonsan! 

Shovqin-suron bilan boʻlib onamning chagirganini 
eshitmay qolibman. Bir mahal qarasam, tepamda 
onam turibdi... 

— Tur, bolam, — onam Toyning boshini siladi. 
Etagini koʻtarib, uning burnini artdi. — Voy, onang 


36 


oʻrgilsin, qoy, yig'lama, bolam. — Keyin meni chetga: 
imladi. — Bu yoqga yur-chi! 

Nariroqqa bordim. 

— Nega ukangni yig'“latasan? — dedi qahr bilan. 

— Qaysi ukamni? 

— Oʻsha ukangni! 

— Toy-ku! Qanaqasiga ukam boʻlsin? — dedim 
iljayib. 

— Shunaqasiga! Nega qiynaysan bola bechorani? 
Yog'ochning bo'shini qurt yemay o'lsin. 

— Gʻirromlik qilmasin-da, boʻlmasa! — dedim 
chiyillab. — Nega zuvlamaydi? 

— Oʻlib qoldingmi shu bilan?.. 

Oʻshandan keyin koʻp o'tmay Toylar koʻchib 
ketishdi. Qayoqqaligini bolalar surishtirishmadi ham. 

Toy... oʻsha oʻzimizning Toy shunday yigit- 
boʻlganiga hamon hayron edim. 

Onam vafot etganda Toy onasi Niso xolani boshlab 
keldi. Keyin ham koʻp yelib-yugurdi. Kunora keladi. :: 

«Bizga xizmat bormi?> deb mashinasini to'g'rilab 
turadi. i 

Qaysi kuni ishdan kelsam, eshik oldida yana- 
Toyning mashinasi turibdi. Qarasam, ayvonda Toy 
bilan Niso xola oʻtirishibdi. Sochlari oqarib ketgan 
Niso xola men bilan aylanib-o'rgilib koʻrishdi. 4 

— Poshsha opamni tush ko'ribman, — dedi koʻziga. 
yosh olib. — Toyirjonni yetaklab yurgan emishlar. 
Shunga bir xabar olay, deb keldim. — U bir zum 
indamay qoldi-da, ovozi tovlanib davom etdi: — 
Poshsha opam qandoq edilar-a! Toyirjonni qandoq 
yaxshi ko“rardilar-a!.. 

Niso xola ko'zimga tikilib ohista soʻradi: 

.— Bilasiz-a? 

— Bilaman, juda yaxshi ko“rardilar, — dedim bola- 
likdagi oʻsha voqealarni eslab. 

Niso xola koʻzimga yana diqqat bilan tikildi. 

— Aytgan boʻlsalar kerak? 

— Nimani? 

— Aytmaganmilar? 

— Nimani aytadilar! — dedim hayron boʻlib. 

— Iya, Toyirjon sizning ukangiz-ku! — Niso xola 
astoydil ajablandi. Keyin ma'yus tortib jimib qoldida, 
xoʻrsindi. — Oʻshanda siz talpinchoq bo'lib qolgan 
edingiz. Toyirjonning chiliasi chiqmagan... Xudoning 
ham bandalariga atagan azobi koʻp ekan. Bir kechada 
kasalga chalinib qoldim. Koʻkragimga yomon yara 
chiqib, qirq kun «ol ket, ol qoʻy» boʻlib yotibman 
deng... Ayni qahatchilik, urush, birov birovga holing 
nima kechdi, deyishi mahol... O“zim-ku, mayli, bolam 
oʻlib goladi, deyman. Dokaga angishvonadek yogmi, 
nonmi oʻrab chaqaloqning ogʻziga solib qoʻyishadi. 
Shunda deng, bir kuni Poshsha opam kelib qoldilar. 
Aylanib-o'rgilib, Tovirjonni bag‘rilariga bosib emizdi- 
lar. Shu yerdan Beshqo'rg'onga saratonda kuyib har 
kuni uch marta qatnaydilar. Qirq kun shunday qildilar. 
Bir koʻkragini siz emasiz, bittasini — Toyirjon. — Niso 
xola hiqillab qoldi. Yosh g'iltillagan koʻzini ro'moli- 
ning uchi bilan artdi. — Qandoq xotin edilar-a! Nima 
bilan rozi qilishimni bilmayman. Soʻrasam, urishib 
berdilar. «Voy, gapingiz gurmasin, ovsin, ona sutiyam 
sotiladimi», deydilar. «Birovga yaxshilik qilib, ketidan 
tama qilgan odamning savobi gunohga aylanadi», dey- 
dilar... Qandoq edilar-a! 

Niso xola ro'molining uchini gijimlagancha o'yga 
toldi. Men ham, shu paytgacha oʻzim bilmagan 
ko'kaitosh ukam Toyirjon ham bir nuqtaga tikilib qol- 
gan edik. Har qaysimiz oʻz o*yimiz bilan band edik, 
biroq hammamiz bir odamni — onamni o'*ylardik. 


QANOAT 


Otamning jahli yomon edi. Badjahl boʻlib aka- 
ukalardan, birontamizni chertgan emas. Biroq onam: 
<Hov, ehtiyot boʻl, adangning jahllari yomon», deb 
shunchalik uqtirib qoʻyganki, otamizni kofrishimiz 
bilan hammamiz yuvosh tortib qolardik. 

Tirikchilik vajidan boʻlsa kerak, otam kechalari soat 
tuzatardi. Qo'ni-qo'shni, mahalla-koʻyda kimning 
soati buzilsa, biznìkiga olib kelar, otamning hujrasida 
katta-kichik soatlar muttasil chiqillab turar edi. Onam 

bizñi bu hujraga hech yo'latmasdi. Bir kuni ukam 
ikkalamiz u yerga kirsak, stol ustida kichikroq piyo- 
laning og'zidek keladigan zanjirli cho‘ntak soati yotib- 
di. Qopqog'i, oynasi ochilgan, murvatlari bir chekkaga 
tartib bilan terib -qo'yilgan. Aka-uka oʻzimizcha 
«ustachilik» qildik. Soatning yurishidan darak yoʻq. Bir 
mahal narigi uyda onamning sharpasini sezib qoldigu 
sekingina sirg'alib chiqib ketdik. 

Kechqurun otam hujraga kirishi bilan xunob boʻlib 
qichqirdi: 

— Soatga kim tegdi? 

— Hech kim kirgani yoʻq-ku! — dedi onam hayron 
boʻlib. 

— Hammasini sochib tashlabdi-ku! — otam jahl 
bilan chiqib keldi. Qoʻlida biz «tuzatgan» soat. — Mili 
yoʻq. Egasiga nima deyman! 

Ukam ikkalamiz churq etmay moʻltirab oʻtiribmiz. 
Yaxshi hamki akalarimiz koʻchada, boʻImasa, hamma 
ayb o‘shalarga tushishi aniq. 

Koʻp oʻtmay ovqat keldi. Ukamga yogʻoch qoshiq, 
menga temir qoshiq tegdi. Ikkalamiz qoshiq talashib 
goldik. Ukam u yoqqa tortadi, men bu yoqga. Ikki 
orada kosa dumalab, dasturxonga shoʻrva toʻkildi. 
Boyagi xunobgarchilik ustiga bunisi ham qo'shildi-yu, 
biz bir yoqda qolib otam onamni tushirib qoldi. Aka- 
uka pildirpis bo'lib, in-inirnizga kirib ketdik. Onam 
sho'rlikning qovogʻi koʻkarib chiqdi. Achindik. Ammo 
nachora?.. 

Ertalab tursam, otam ishga ketgan, hovli tomondan 
ayol kishining shang'illagani eshitilyapti. Ovozidan 
tanidim: qo'shnimiz Moʻmin akaning xotini. Moʻmin 
aka — ketmonchi. Oʻzi ham moʻmingina odam. Xotini 
boshqacharoq. Kattayu kichik hamma uni Kelinoyi 
deb chaqiradi. Kelinoyining qiziq odati bor. Ichida gap 
yotmaydi. Uyida qaysi sholchaga xokandozdan cho'g‘ 
tushib, qancha joyi kuygani, qaysi oʻgʻli sholg‘omni 
yomon koʻrishi, qaysi qizining sochiga sirka orala- 
gani — hammasini birpasda mahallaga yoyib chiqadi. 

— Ketaman! — dedi u ovozini baralla qoʻyib. — U 
qoʻymasa, mana man qoʻydim! Ketaman! Ket- 
gandayam uyini vayron qilib ketaman! 

Tushundim. Bundan chiqdi, Kelinoyi eri bilan 
urishgan. Uyida sal janjal chiqsa, albatta oyisinikiga 
«ketadigan» boʻlib qoladi. Tomosha ko*rish uchun asta 
moʻraladim. 

— Nima boʻldi oʻzi, ovsinjon? — dedi onam sekin- 
gina. 

— Kecha mani shundoq so'kdi, shundoq so“kdi, 
yigitgina oʻlgur! — Kelinoyi ikki qoʻli bilan sharaqlatib 


soniga shapatiladi. — Onamni so'kdi-ya, boʻyginang 
goʻrda chirigur. 

— Qoʻying, xafa bo'lmang, — deb onam uni 
yupatishga urindi. 

— Nimaga xafa bo'lmas ekanman? — Kelinoyi 


yana ham qattiqroq shang'illay boshladi. — Kechqurun 
oʻsma ezib qo*yuvdim. Shu savii qurib qolmasin, deb 
- qoshimga qoya qoluvdim. Ha, moshkichiri jindak 
tagiga olib, qotib ketibdi. Shungayam ota go'ri qozi- 
xonami? «Pardoz-andoz qilgandan koʻra ovqatingga 
qarasang oʻlasanmi!» deydi-ya, go'rso'xta! Ha, pardoz 
qilsam, o“ynashimga qipmanmi, qirchiningdan qiyil- 
gur! Qirmochmi, balomi, zahringga yeyavermaysanmi, 
yergina yutgur! Xah, onamni so'kkan tillaring tangla- 
yingga yopishgur! Tagʻin nima deydi, deng? Aybni 
menga to'nkaydi: tiling bir qarich, deydi. Voy, tilimni 
gapirgan tillaring jodida qiyma-qiyma bo'Isin-a. Yeldek 
kelib, selđek olmasa aslo rozimasman! 

— Qoʻying, ovsinjon, — onam ma’yus jilmaydi. — 
Oshsiz uy bor, urishsiz uy yoʻq... Qarg‘'amang 
bechorani. 

— Voy nega qarg'amas ekanman? Og'zi-burning- 
dan laxta-laxta goning kelgurni, nega qarg‘amas ekan- 
man? Ketaman! 

— Olti bola bilan qayoqqa borasiz, ovsinjon? — 
dedi onam kulimsirab. — Jo jabirdek jonsiz. Shularning 
shukurini qilsangiz-chi. 

— E, otita bolamni oydinda oyogʻim bilan boqib 
olaman. Oyiginamning tor qorniga siqqan keng uyiga 
sig'maymanmi? Birov mani ko'kragimdan itarmas. 
Mana shu ajalning tigʻi parroniga uchragur bilan tur- 
gandan koʻra... — Kelinoyi birdan jimib qoldi. 

Kipriklarini ogʻir-ogʻir pirpiratib onamga uzoq tikil- 
di-yu, ovozi pasaydi. — Voy, yuzingizga nima qildi? 

— O'tin tegib ketdi, — dedi onam sekingina. — 
Qarasam, oʻtin oʻlgur qolmabdi. Bolalar oʻqishda, 
adasi ishdalar. Ko'zliroq sarjin ekan, tesha bilan urga- 
nimni bilaman... — Onam qovogʻini silab qoʻydi. — 
Adasi ishdan kelib juda xafa boʻldilar. «Birpas sabr qil- 
maysanmi, oʻzim yorib bermaymanmi», dedilar. 

Men turgan joyimda qotib qoldim. Onam yolg'on 
gapirardi, Yolgʻon gapirardi-yu, negadir bu menga juda 
yoqar edi... 

— Ana! — Kelinoyi tagʻin shang'illadi. — Sizning 
eringiz o'tiningizgacha yorib beradi. Maniki boʻlsa, bir 
pagir suv olib kelmaydi, qo“ginang sinib, akashak 
boʻlgur. Uyim-joyim deb boʻynini egmaydi, bo'“ynigi- 
nang kesilgur, eshshak! Xudoyo boʻyniginang hazrati 
Alining qilichida kesiimasa, u dunyo-bu dunyo rozi- 
masman-a! 

Ortiq qarab turolmadim. Negadir yig'lagim keldi. 

...Hozir ham eri sal qovogʻini solsa, «melisa» bilan 
qoʻrqitib, «oʻn besh sutkani» pesh qiladigan ba' zi 
xotinlarni ko*rsam, onamning qanoatini, Kelinoyining 
qarg“ishlarini eslayman. 


SOVCHILAR 


Ishdan charchab qaytdim. Bilamanki, bunaqa payt- 
da televizor roʻparasiga oʻtirsangiz, tamom! Bahona 
oʻzidan oʻzi topilaveradi. Bosh qurg'ur toliqqani, yangi 
film boshlangani... 

Yaxshisi, kabinetga kirib ishlash kerak. Hech 
boʻlmasa kitob oʻqish... Jurnalning yangi sonini 

#varaglab oʻtirsam, eshik taqillab, qassob qoʻshnimiz- 
ning gizi — Guli kirib keldi. 

— Kel, Guli, — dedim jurnaldan bosh koʻtarmay. 
— Yaxshimisan? 

Guli eshik oldida turib qoldi. 

— Ensiklopediya kerak edi, — dedi negadir 
qovogʻini solib. 

— Ana, xohlagan tomingni olaver. 

Shunday dedimu yana jurnalni oʻqishga tushdim. 

Kop oʻtmay Guli ishini bitirdi shekilli, eshik oldiga 
bordi. Ammo chiqib ketmadi. 

— Menga garang, — dedi eshik tutqichini ushlab. 
— Siz hayotiy problemalargayam aralashasizmi yo 
nuqul kitob yozaverasizmi? 

Rostini aytsam, esankirab qoldim. 

Bu qizning falsafa fakultetida o*qiyotganini eshit- 
gandim, mahalladagi eng «modniy» qizlardan ekanini, 
jinsi shim kiyib yurishini bilardimu kechagina koʻchada 
cherta oʻynab yurgan qizaloqdan bunchalik ilmoqli 
savol kutmagan edim. Beixtiyor jurnalni bir chekkaga 
surib qo'yib unga tikilib qoldim. Avvalgidek sansirash- 
ni ham, sizlashni ham bilmasdim. 

— Nima boʻldi? — dedim dovdirabroq. 

Guli kresloga oʻtirarkan, qoshini chimirdi. 

— Mana, sizłar eskilik sargitini yoʻqotish kerak, u- 
bu deb yozasiz, to'g'rimi? 

Indamay bosh silkidim. 

— Unaqa boʻisa nimaga ko“zingizning oldida boʻp 
turgan sargitga qarshi kurashmaysiz? 

Ko'rdimki, ro‘paramda cherta oʻynab yurgan qiza- 
log emas, jiddiy odam oʻtiribdi. 

= Kechirasiz, — dedim sizsirab. — Nima boʻldi 
oʻzi? 

— Sovchi degan gap qayoqdan chiqgan? — Guli 
jahl biian qo'l siltadi. — Hali unisi keladi qiyshayib, 
hali bunisi keladi, tugunini osiltirib! 

«E, boʻldi, gap buyoqda ekan-da!» 

Kulib yubormaslik uchun labimni tishlab, uni 
yupatgan boʻldim. 

— Qizlik uy bozor! Keladi-da, xaridorlar! Yaxshi qiz 
ekansizki, sovchilar keladi. 

— Nima, bozor boʻlib men echkimanmi! — Jahli 
chiqqanidan Gulining yuzi qizarib, chiroyli kipriklari 
pirpirab ketdi. 

— Hech kim sizni sotib yuborayotgani yoʻq-ku, — 
dedim kulib. — Shunaqa boʻladi-da taomili! 

— Kitobda boshqa gaplarni yozasiz-ku! — Guli jahl 
bilan qoʻl siltadi. — Umrimda koʻrmagan oʻgʻlini maq- 
taydi. Oʻqituvchi deydi. Boshimga uramanmi! 

— Balki, oʻgʻli rostdan ham yaxshi boladir... 
`— Mard boʻlsa oʻzi gaplashsin! Onasini elchi qilish- 
ga balo bormi? Jinimdan yomon koʻraman, shunaqa 
lattachaynar yigitlarni! 

Bildimki, Gulining o'z «yigiti» bor. Yana yupatdim. 

— Sovchi degani keladi. So'raydi, surishtiradi... 

— So'ramasayam hammasini biladi. 

— Oʻzingiz xohlagan yigitning onasiyam keladi-da, 
bir kun. 

U «kelib-kelib senga maslahat solamanmi», degan- 
dek hafsalasi pir boʻlib chiqib ketdi. Xona jimjit boʻlib 
qoldi. Shunda g'alati xayollarga bordim. Sovchi desa 
muncha hurkmasa bu qiz! Axir ota-onasi oyoq-qo'lini 
bogʻlab birovga berib yuboradigan zamon emas-ku, 
hozir! Shuni o'yladimu bir vaqtlar sovchilar bizning 
ham eshigimizning <turmugini buzgani» yodimga tush- 
di. 

* + + 


Erta bahor edi. Kunlar ilib qolgan, ammo yerdan 
hali qishning zahri ketmagan, unda-munda yovvoyi 
sarimsoqlar nish urgan, tol novdalari sargʻish rang olib, 
hushtak yasashga yaroqli boʻlib qolgan... Opam ishda, 
akalarim maktabda. Bir oʻzim zerikkanimdan darvoza 
oldida choʻzilib yotgan xariga minib olgancha, bur- 
nimni tortib-tortib akamning qalamtaroshida hushtak 
yasab oʻtirardim. Kuchugim oyogʻim ostida oʻzini 
oftobga toblab yotar, ora-chora itpashshalarni quvib, 
dumini tishlar, ammo pashshalar tutqich bermay uchib 
ketar, zum oʻtmay, yana qoʻnib gʻashiga tegardi. 

Bir mahal kuchugim dik etib turdi-yu, akillagancha 
yugurgilab qoldi. Ellik qadamcha narida kelayotgan 
„ikki xotinni koʻrdim. Biri paranji yopinib olgan, past 
boʻyli, qo'lida hassa-tayoq, oqsoqlanib qadam tashlay- 
di. Yana biri yoshroq, boshiga g'ijim roʻmol oʻragan, 
atlas koʻylagining ustidan baxmal nimcha kiygan. Har 
ikkalasining qoʻlida tugun borligini ko'rdimu dar- 
vozadan baqirib kirdim. 

— Oyi! Opamga sovchilar kelyapti! 

Sovchi xotinlarni uzoqdanoq taniydigan bo'lib qol- 

ganman. Albatta qoʻlida tuguni boʻladi. Keyingi payt- 
da uyimizga bunaqa xotinlar serqatnov boʻlib qolgan: 
kun ora har xili kelib ketadi, 

Oyim ayvonda cho'kkalab oʻtirgancha un elayotgan 
ekan. 

— Voy oʻlay, — dedi-yu, ildam oʻrnidan turdi. 
Elakni supraga oʻrab, hujraga yugurdi. Zum oʻtmay 
qo'lini yuvib chiqdi-da, mehmonlarni kutib olish 
uchun shoshildi. Oyimdan oldinrog men yetib bordim. 
Mehmonlar darvozaga yaqin kelib qolishgan, 
kuchugim ularning atrofida gir aylanib vovullar, goh 
unisiga, goh bunisiga «hujum» qilar edi. Ayollar itga 
qarab-qarab sekin yurib kelishardi. Kuchugimga 
pakana xotin xunukroq koʻrindi shekilli, paranjisining 
etagiga yopishdi. 

— Yot! — dedim o'dag'aylab. 

Kuchuk boʻlsa meni koʻrib ruhlanib ketdi, pakana 
xotinga koptokdek otildi. Ammo xotin, pakana 
boʻlsayam balo ekan! Hassasi bilan moʻljallab bir 
tushirgan edi, kuchuk oqsoqlangancha angillab qochib 
qoldi. Ancha nariga borib, orqa oyogʻini yaladi. 

— Voy o'rgilaylar! — dedi onam eski qadrdonlarini 
koʻrgandek, quvonib. — Xush kepsizlar! 

U har ikkala ayol bilan quchoqlashib koʻrishdi. 
Gʻijim ro'molli ayol ko'rishayotganda nima uchundir 
oyimning sochini hidlagandek boʻldi. Onam pakana 
xotinning paranjisini qoʻlga oldi. Aylanib-o“rgilib, uyga 
boshladi. Atlas ko“ylakligi esa negadir lip etib oshxona- 
ga kirib ketdi. Zum oʻtmay chehrasi yorishib chigib 
keldi. 

Akamning qalamtaroshini joyiga qoʻyish bahonasi- 
da sekingina sirgʻalib uyga kirdim. Oyim yaqinda 
koʻmilgan tancha oʻrniga qoʻyilgan xontaxta atrofiga 
darrov ko'rpacha yozdi. Tokchadan patnis oldi. 
Patnisda nimalar borligini aniq bilaman: turshak, 
chaqilgan yongʻoq, jiyda, oltita zog'ora non, bitta 
likopchada maydalab qirqilgan kalla qand. Qand tangis 
boʻlsa ham, oyim bu — mehmonlarga atalgan deb koʻp 
tayinlagani uchun biz — bolalar unga tegmasdik. 
Mehmonlar fotiha o“qishdi. Oyim choy quyib. uzatdi. 

— Endi, oʻrgilay, — deb gap boshladi atlas koʻylak- 
li xotin, uzoq hol-ahvol so'rashganidan keyin, — agar 
taqdir qoʻshgan boʻlsa qarindosh bo'larmiz, degan 
umidda eshigingizni supurgani keldik. 

Oyim indamadi. 

— Olib oʻtiringlar, — dedi anchadan keyin dastur- 
xonga imo qilib. 

— Eshitdik, oʻzim O'rgilay, — dedi pakana xotin, — 
tag-zotli odamlar ekansiz. Bolalar katta boʻlgandan 
keyin ota-ona zimmasidagi qarzini uzgisi kelib 
qolarkan. Bizning oʻg‘limiz ham yaxshi, mo‘min-gobil 
yigit. Muallim... 

U, <endi siz gapiring», degandek atlas koʻylakli 
ayolga sekin burilib qaragan edi, sochining uchiga 
taqilgan soʻlkavoylari jiringlab ketdi. 

— Bizlar ham hurmat koʻrgan odamlarmiz, — atlas 
ko“ylakli xotin qalin bilaguzuk taqqan qoʻllari bilan oʻzi 
keltirgan tugunning bog'ichini yecha boshladi. 

— Ovora boʻlmang, aylanay, — dedi oyim uning 
qoʻlidan ohista tutib. — Nasib etsa, hali koʻp borish- 
kelish qilamiz. 

Oyim hech gaysi sovchining dilini og'ritmas, ammo 
sovchilar tugib kelgan nonni sindirishga yo“ ham 
qo'ymasdi. Hozir ham shunday qildi. 

— Mayli, sizlar ham soʻrang, surishtiring, — dedi 
pakana xotin choy hoʻplab. — Qa'nida turamiz. 
Shundoq guzar oldidagi go“shgavat darvoza. Odilxo'ja 
desangiz hamma biladi. Mahmud bukurning yonidagi 
hovli. 

— Ovsinim kuyov boʻlmishning onalari! — Atlas 
koʻylakli ayol jilmaydi. — Muborak chevar desangiz, 
ħamma taniydi. «Zinger» mashinalari bor. 

Meni Odilxo'jayu Mahmud bukur ham, Muborak 
chevaru, «Zinger mashinasi ham qiziqtirmas, ikki 
koʻzim qandda edi. Oʻzimning borligimni bildirib 
qoʻyish uchun qalamtaroshni qoʻlimdan tushirib 
yubordim. Oyim yalt etib qaradi-yu, pastki labini tish- 
lab, bilinar-bilinmas bosh chayqab qoʻydi. Bu — «uyat 
boʻladi, chiqib keto, degani edi. Qanddan umidimni 
uzib chiqib ketishdan boʻlak choram qolmadi. Yarim 

Soatdan keyin sovchilar ketishdi. Kuchugimning alami 
ichida qolgan ekan shekilli, oyimning hay-haylashiga 
qaramay, sovchilarni ancha joygacha «kuzatib» keldi. 

Uch kundan keyin sovchilar tagʻin kelishdi. 
Sochining uchiga soʻIkavoy taqqan paranjili xotin bilan 
yana oʻsha novcharog'i. Bu safar noycha xotin 
qarg'ashoyi ko'ylak kiygan, boʻyniga dur osib olgan edi. 
Oshxonada ovqat qilayotgan opam darvozadan kirib 
kelayotgan mehmonlarga koʻzi tushishi bilan tomorqa- 
ga qochib ketdi. Bu safar sovchilar uzoqroq oʻtirishdi, 
oyim ularni moshxo*rda bilan mehmon qildi. Kechki 
ovqatdan keyin opam idish-tovogni yuvish uchun osh- 
xonaga chiqib ketganida oyim dadamga gaysi kungi 
sovchilar tagʻin kelishganini aytdi. 

— Yaxshi, tag-zoti koʻrgan odamlarga oʻxshaydi. 
O“g'liyam muailim emish. Uningiz yoʻq, buningiz yoʻq 
deb o'tirmaymiz, boriga baraka qilib to“y qilaveramiz 
deyishyapti. 

Dadam anchagacha indamadi. 

— Surishtirib koʻrish kerak, — dedi oxiri. — 
Bu — umr savdosi. — Keyin shisha nosqovog'ini olib, 
nos otdi. — Qizingni ko'ngliniyam bilish kerak. 

Shu bilan gap boshqa yoqqa aylanib ketdi. Dadam 
eski paxtaligini kiyib, kechqurungi smenaga ishga 
joʻnadi. Biz — aka-ukalarga jon kirdi. «Qushim boshi» 
o'ynadik, o'rta barmoqni topish o*ynadik. Oxiri o'yin- 
dan og chiqdi. <Oshxo‘rakam kaptar> oʻynayotgani- 
mizda akamning boshi ukamning boshiga qattiqroq 
urilib ketdi shekilli, ukam arillab yigʻlay boshladi. Oyim 
bilan opam koyib-koyib, joy solib berishdi. Hamma 
uxlab qoldi. Men boʻisam anchagacha uxlolmay yot- 
dim. Bir mahal tashqarida chaqmoq chaqdi. Ketidan 
momaqaldiroq gulduradi. Sharillab jala quyib yubordi. 

— Oʻlsin, — dedi oyim oʻrnidan turib. — Chakka 
o'tyapti. 

Opam ikkovlari tokchadan tovoqlarni olib chakka 
oʻtadigan joyga qoʻyishdi. Koʻzimni yumib yotsam 
ham qayerdan oʻtishini bilaman. Burchakda, sandiq- 
ning oldidan, keyin kavshandoz yaqinidan oʻtadi. 

Opam bilan onam yana joylariga kelib yotishdi. 

Opam deraza tagiga, oyim — ukamning yoniga. Men 
boʻlsam chakkaga quloq solib yotibman. <Chak-tik- 
puk», <Chak-tik-puk...> Chakillayveradi, chakil- 
layveradi, xuddi soatga o'xshaydi. Faqat ohangi har xil: 
<chak-tik-puk...> 

Endi koʻzim ilingan ekan, opamning xo'rsinganini 
eshitib yana uyg'onib ketdim. 

— Nimaga kelishaveradi, oyi! 

* — Sovchimi? — dedi oyim. — Keladi-da, qizim. 
Qizlik uy — bozor. Shoh ham keladi, gado ham. 
Birovning eshigiga umid bilan kelgan odamni xafa qi- 
lish gunoh. 

Oyimning uyqusi oʻchib ketdi shekilli, ovozini 
ancha balandlatib gapira boshladi. 

— Qadim zamonda bir saxoba oʻtgan ekan. Oy desa 
oyday, kun desa kunday, yakkayu yagona qizi bor 
ekan. Bir kuni uch joydan uch sovchi kepti. Saxoba 
sovchilarning dili og'rimasin, deb uchalasigayam rozi- 
lik berib yuboribdi. Keyin nima qilishni bilmay, 
Xudoga nola qipti. Oʻzi bittayu bitta qizim boʻlsa, uch 
joyga soʻz berib qoʻygan boʻlsam, endi nima qilaman, 
deb yig'labdi. Shunda Xudoning rahmi kelib bir kecha- 
da saxobaning sigiri bilan echkisiniyam qiz qilib 
qoʻyibdi. Uchala qiz bir xil emish. Uch sovchi uch 
qizini to*y-tomoshalar bilan olib ketibdi. Shunda saxo- 
ba Xudoga yana nola qipti. Qaysi biri o'zimning qizim 
ekanini endi qayoqdan bilaman, debdi. Xudodan nido 
kepti: eshikdan kirib borganingda salom berib kutib 
oladigan, erini, qaynota-qaynonasini, qayn-bo'yinlari- 
ni hurmat qiladigan qiz — oʻzingning qizing. Hech 
kimni hurmat qilmaydigan, shaltoq qiz sigiring. Hech 
kimni hurmat qilmaydigan og'zi shaloq qiz — echking 
boʻladi debdi. Har xil xotinlar oʻshandan tarqalgan 
emish. Biri esli-hushli, chaqqon, biri — shaltoq, biri 
adabsiz... 

— Kennoyiga o“xshaganmi? — deb yuborganimni 
oʻzim ham bilmay qoldim. Bu shunday kutilmaganda 
boʻldiki, oyimning cho'pchagi shartta kesilib qoldi. 
Keyin opam ikkovlari sharaqlab kulib yuborishdi. 

— Voy shayton, uxlamaganmiding?! — dedi opam 


47 


qaddini rostlab. O*rnidan turdi-da, piligi pasaytirilgan 
lampali tokcha oldidan oʻtib kelib, meni quchoqladi. U 
yuzimdan, bu yuzimdan oʻpdi. Opam urishib beradi, 
deb qoʻrqib turgandim. O'pgani uchun judayam yaxshi 
koʻrib ketdim... 

Ertasiga choydan keyin oyimning mahsi kiyayot- 
ganini koʻrib, mehmonga otlanayotganini sezdimu dar- 
rov ergashdim. 

— Menam, menam boraman! 

— Mehmonga ketayotganim yoʻq, — dedi oyim 
bosh chayqab. — Ishim bor. 

— Boraman, oborasiz! 

Onam bir zum ikkilanib turdi-da, rozi boʻldi. 

— Mayli, ammo charchadim demaysan. 

Ona-bola yoʻlga tushdik. Yomgʻir kechasi tinib qol- 
gan, ammo yer hamon ko“pchib yotibdi. Oyoq bossan- 
giz bir botmon loy yopishadi. Avval jiydazordan, keyin 
Qonqus ustiga tashlangan yakkacho'pdan oʻtdik. 
Lopillab turgan yakkacho‘pdan otayotganda 
qo'rqdimu oʻtib olgandan keyin shundoq suv boʻyida 
oʻsib yotgan sambittollarga angrayib qoldim. Sambittol 
zor! Hushtak yasasa ham boʻladi, «ot» qilib oʻynasa 
ham... 

— Yur, tezroq, — dedi oyim qoʻlimdan tutib... 

Nihoyat guzarga yetib keldik. Choyxonada odam 
yoʻq hisob, eski namat tashlangan soʻrida bir chol 
oftobda mudrab oʻtiribdi, yonida tumshugʻi chegalan- 
gan choynak, sopo! piyola... Keyin devorlari nurab ket- 
gan otxona oldidan oʻtdik. Qovurg‘asi sanalib qolgan 
uchta ot dumi bilan pashsha qo'rib charchoq qiyofada 
boshini solintirgancha mudraydi. Otxona hovlisining 
burchagiga uyib qoʻyilgan go*ngdan hovur ko'taritadi. 

— Qayoqqa ketyapmiz, oyi? 

— Keldik shekilli, — dedi onam atrofga alanglab. — 
Qurib ketsin, soʻraydigan odam ham yoʻq. 

Ikki betida tollar, teraklar oʻsib yotgan loy 
koʻchadan yana ozgina yurgan edik, obkashda suv 
koʻtarib kelayotgan semiz xotin koʻrindi. 

— Hoy egachi, shu yerlikmisiz? — dedi oyim, 
yaqinroq borib. 


Semiz xotin obkashni yelkasidan oldi. Ustiga cham- 
barak tashlangan ikki paqir suvni yerga qoʻydi. 
Harsillab oyim bilan koʻrishdi. 

— Mahmud bukurning uylari qaysi, oʻrgilay? — 
dedi onam semiz xotinga iltijoli termilib. 

Semiz xotinning rangi oʻchib ketdi. 

— Bukur boʻlsa Xudo qilgan! — dedi harsillab. — 
Tavba deng! 

Shunday dediyu, sharaq-shuruq qilib ilgakni ilgan- 
cha obkashni koʻtardi. Shartta burilib ketdi. Sirg'alib- 
sirgʻalib borarkan, obkashi bilan qoʻshilishib orqaga 
burildi. 

— Ta'na tagi tayg'oq, — dedi harsillab. — Betamiz! 

Oyim hang-mang boʻlib qolgan, ogʻir-ogʻir. kiprik 
qoqar, hozir yig'lab yuboradigan alpozda edi. 

— Voy, sho'rim! — dedi pichirlab. — Kelib-kelib 
xotinidan so'rabman shekilli. 

U hamon sirg'angancha obkashini lapanglatib 
ketayotgan ayolga anchagacha qarab turdi-da, qoʻlim- 
dan tutdi. 

— Yur, keta qolaylik. 

Bu yerga nima uchun kelganimizni tüshuügandek 
boʻldim. 

Kecha dadam «surishtirib koʻrish kerak» degan edi. 
Bundan chigdi oyim sovchilarni go“ni-go'shnisidan 
bilib olmoqchi. 

Choyxona roʻparasida pastak tomiga qora qogʻoz 
tashlangan, derazasining koʻziga yaltiroq xitoy qogʻoz 
yopishtirilgan sartaroshxona bor ekan. Ichkarida kim 
borligini bilmadimu, biroq doʻkon eshigi oldidagi 
yogʻoch xarrak boʻsh edi. Uch-toʻrt qadam yurgandan 
keyin oyim toʻxtab qoldi. 

— Sochingni oldiramizmi? — dedi toʻsatdan. 

Ikkilanib qoldim. Sochimni oldirib borsam, 
akalarim, jo'raboshi albatta boshimga shapatilab 
«ustara haqi» olishadi. 

— Yura qol, — oyim yelkamga qoqdi. — Soching 
oʻsib rangingni siqib yuboribdi. 

Ochiq eshikdan sekin mo'raladim. Ichkarida mijoz- 
lar yoʻq, oldiga kir peshband taqqan sartarosh devor 

tomonga qarab choy ichib oʻtirgan ekan. Kechagi 
yomg'irda bu yerdan ham chakka oʻtgan shekilli, 
hujraning xomsuvoq qilingan devoriga uzun-uzun 
zahkash iz tushib qolgan. Oyim eshikdan moʻralab, 
sekin yoʻtaldi. 

Sartarosh yelkasi osha burilib qaradi. Mo'ylovi tekis 
qaychilangan qisiqroq koʻzli kishi ekan. 

— Jiyanning sochini olamizmi? — dedi oʻrnidan 
turib. Shundagina uning bitta oyogʻi yogʻoch ekanini 
koʻrdim. Nosrang galife shimining yogʻoch oyog'idagi 
pochasini qayirib qoʻyibdi. U taxtalarining orasi ochilib 
yotgan polni do*pillatib yagin keldi. — Oʻtir, jiyan, — 
dedi eski kursiga imo qilib. 

Devorga tirab qoʻyilgan xira toshoyna roʻparasiga 
oʻtirdim. Oyim boshimdan do'ppimni yechdi-da, boya 
sartarosh oʻtirgan kursiga joylashdi. 

— Ustarada olamizmi, mashinadami? — sartarosh 
stol ustida yotgan, soch tolalari yopishgan matoni 
qoqib-qoqib boʻynimga solarkan, onamga yuzlandi. 

— Mashinada ola goling, — dedi oyim. 

Sartarosh qutichadan yaltiroq mashinasini oldi. 
Chakkamga mashinani tirab shiq-shiq qilgancha 
sochimni olishga tushdi. 

— Nega ixraysan? — Sartarosh boshimni besh bar- 
mog'i bilan changallagancha dashnom berdi. — Soldat 
hamma narsaga chidashi kerak. Za Rodinu, deb ataka- 
ga borsang ham ixraysanmi? 

Oyimdan panok kutib, aksini oynada koʻrish umi- 
dida moʻ‘raladim. Biroq koʻzgu shunaqangi xira ediki, 
o'zimning yuzimni zoʻrgʻa koʻrardim. 

— Siz shu yerlikmisiz? — dedi onam bir mahal. 

— Shoftlikmiz, — sartarosh ishini davom ettirarkan, 
onamga burilib qaradi. — Nimaydi? 

— Men bir xayrli yumush bilán keluvdim, — dedi 
oyim osoyishta ohangda. — Odilxo'ja deganni taniysiz- 
mi? Ayollari chevar ekan. Muborak chevar. 

— Nega tanimas ekanman! — Sartarosh tantana 
bilan ovozini balandlatdi. — Shundoq Mahmud bukur 
bilan qoʻshni turadi-da, otxonadan o“tsangiz toʻrtinchi 
darvoza! 


— Bir narsani bilmoqchiydik, — oyim bir zum jimib 
qoldi-da, davom etdi. — Xudoyligingizni aytsangiz: 
qanaqa odamlar o'zi, tag-zoti qanaqa, asli shu yerlik- 
mi yo boshqa joydan kelishganmi? 

— Ha-a-a! Bundog demaysizmi? — Sartarosh 
onamning maqsadini tushundi shekilli, bosh irgʻadi. — 
Tag-zoti toza odamlar! Qadimdan shu yerda turishadi. 
Ota-bobosi bogʻbon oʻtgan. Katta uzumzori boʻlardi. 
Shibilg*oni deysizmi, shakarangur deysizmi, 
echkiemarmi — hammasi shu bog'da bo"lardi. Ana 
uzumu mana uzum! Urushning kasofati bilan koʻplari 
yoʻq boʻp ketdi. Qoʻli qisqalik qip qoldi bechoralarni! 

Sartarosh gapirgan sayin g'ayratga kirar, g'ayratga 
kirgan sayin mashinani tezroq shiqirlatar, unga sayin 
sochim koʻproq yulinar edi. Ko'zimdan yosh chiqib 
ketdi. 4 

— Avlodida yomon odamlar chigmaganmi? — dedi 
onam. — Qimorboz, o“g*ri, nashavand deganday... 

— Yoq! — dedi sartarosh qatiyat bilan. — 
Hammasi yaxshi odamlar. 

Onam yengil tortib, xoʻrsinib qoʻydi. , 

Endi sochimning orqasini olishga navbat keldí. 
Sartarosh kaftini botirib, nuqul boshimni pastga egadi. 
Boshim egilgan sayin paydarpay burnimni tortaman. 

— Ogli-chi? — dedi oyim asosiy maqsadga 
oʻtib, — Toʻlaganxoʻja degan oʻgʻli bor emish... 

— Vo! — Sartarosh mashina bandiga tiqilgan bosh 
barmogʻini dikkaytirib koʻrsatdi. — Merayoy bola! 
Ma'lim! Maktabda ma'limlik qiladi. 

— Urushga bormaganmi? 

— Yoʻq, — sartarosh qitig'imni keltirib tagʻin 
boynimga mashina soldi. Shilt etib burnimni tort- 
dim.— Ma'limlarni urushga olishmagan. Ammo mera- 
voy bola! Nima, quda bo imogchimisizlar? 

— Qaydam, — dedi oyim sekin. — Taqdir qoʻshgan 
boʻlsa... 

— Ammo ogʻiz solishgan boʻlsa shu boladan qol- 
manglar. Tag-zoti koʻrgan, buning ustiga kimsan, 
ma'limni kuyov qilasizu jon demaysizmi, singil! Oʻzin- 
giz kimning oilasi boʻlasiz? 

Oyim hammasini batafsil aytdi. Dadamni, asli 
qayerdan kelib chiqqanimizni... 

— Yulduzinglar yulduzlaringga toʻg'ri kepti! — dedi 
sartarosh mashinani puflab-puflab tozalar ekan. — 
Xudo xohlasa osh yer ekanmiz-da! 

Qutulganimga shukur qilib, dik etib oʻrnimdan tur- 
dim. 
Onam do'ppimni boshimga kiygazib, sartaroshga 
pul berdi. 

— Ic, qudalardan pul olsak qandoq boʻlarkin? — 
Sartarosh pulni shimining kissasiga tiqarkan, tayinla- 
di. — Shulardan qolmang, yaxshi odamlar. 

Uyga qaytishimiz bilan bir burda zog'orani oldimu 
koʻchaga yugurdim. Maydonchada oʻynab yurgan Toy, 
Vali, jo“raboshi — hammasi paysalga solmay «ustara 
haqi» olishdi. Ayniqsa jo*raboshi oʻrta barmogʻi bilan 
chertganda boshim og'ridi. Lekin chidab turdim. 
Oʻzim olib kelgan yangilik bilan hammani qovil 
qoldirmoqchi edim. 

— Yaqinda biznikida toʻy boʻladi! — dedim maq- 
tanib. — Opamning toʻyida rosa osh yeymiz! Keyin 
quda buvi menga koʻylak tikib beradi. «Zinger» 
mashinasi bor! 

...Lekin toʻy boʻlmadi. Bir oydan keyin ham, bir 
yildan keyin ham... Bir-ikki marta opam, «kerakmas», 
deb yig'laganini, oyim, <ko“nglingdagini ayt bo“Imasas, 
deganini eshitib qoldim. 

Tanish sovchilar hamon tez-tez kelib turishar edi. 
Bir kuni ertalab tursam, oyim yoʻq. Tushga yagin 
xomushrog qaytdi. Ertasiga opam ishga ketganida, 
nonushta ustida dadamga qiziq gap aytdi. 

— Pishmaydigan savdoga oʻxshaydi. Urug'ida jinni 
bor ekan. To'laganxo'janing katta amakisi uch-toʻrt 
marta jinnixonaga tushgan ekan. 

— Boʻlmaydi! — dedi dadam keskin qoʻl siltab. — 
Sovchilar yana kelsa javobini berib yubor. 

Bir narsani hech tushunmasdim. Oʻshanda onam 
sovchilarning kelib chiqishi qayerdanligiyu, avlodida 
yomonotliq odamlar bor-yo“qligini, kasb-kori nimayu, 
qarindoshlarida kasallar bor-yoʻqligini nima uchun 

bunchalik surishtirganiga hech aqlim bovar qilmasdi. 

Bu savdolar, bu savollar bora-bora yodimdan chiqib 
ketdi. Biroq kunlardan birida gʻalati voqea boʻldi. 
Redaksiyada ishlab oʻtirsam, egnidagi kiyimidan tortib 
taqinchoqlarigacha juda yarashgan koʻhlik ayol kirib 
keldi. 

Anchagacha gapni nimadan boshlashni bilolmay 
uyalib oʻtirdi-oʻtirdi-da, oxiri dardini ochdi. 

— Usmon akam ikkalamiz bir-birimizni yaxshi 
koʻramiz. Ammo ajrashmasak boʻlmaydi. 

Xudo haqqi, bunaqa masalalarga aralashishni ji- 
nimdan yomon ko'raman. 

Koʻhlik juvonga to'g'risini aytdim, oʻz hayotingizni 
o'zingiz hal giling, dedim. 

Ayol bir zum yerga qarab turdi-da, iltimos qildi. 

— Usmon akam bilan bir gaplashib ko'rsangiz... 

<Usmon akasi> kelishini xayolimga ham keltirma- 
gan edim. Uch kundan keyin eshikdan har jihatdan 
mukammal yigit kirib kelib oʻzini tanishtirganida hay- 
ron qoldim. Ikkovlari bir-biriga shu qadar munosib 
ediki, shundoq oilaning ajrashmoqchi ekaniga achinib 
ketdim. Gapni nimadan boshlashni bilmay garangsib 
turgan edim, Usmonning oʻzi muddaoga oʻtdi. 

— Xotinim meni, men xotinimni sevaman. Bolamiz 
yoʻqligiga xafaman. Ammo choramiz ham yoʻq! 

— Hozirgi zamon meditsinasi uchun shuyam prob- 
lema bo'ptimi, — dedim Usmonni yupatib. — Uchra- 
shib koʻringlar axir. 

Ma'yus jilmaydi. 

— Oʻzim vrachman. Vrach boʻlganim uchun xoti- 
nimning tug‘ishini xohlamayman. 

Butunlay esankirab qoldim. 

— Nega axir? Bir-birlaringni sevsangiz. Munosib 
boʻlsangiz... 


— Men vrachman, — dedi Usmon yana boʻgʻiq 
ovozda. — Genetikani yaxshi bilaman. Xotinimning 
oʻgʻil tug'ishidan qoʻrqaman. — U yana xoʻrsindi. — 


Qoʻrqaman. Umuman, hammasiga oʻzim aybdorman. 
Nazirani sevardim. Xudbinlik qildim. Boshida aytishim 
kerak edi. 

U nimanidir, juda muhim narsani aytishga ikkilanar 
edi. 

— Mayli, — dedi nihoyat. — Rostki, sizga yura- 
gimni ochdimmi, bu yog'iniyam aytishim kerak. 
Mening buvam — dadamning otasi ShZ boʻlgan. 

— Nima u ShZ? — dedim dafatan tushunolmay. 

— Shezofreniya kasalligi. Ruhiy xastalikni me- 
ditsinada shunaqa deyiladi. Bu — naslga oʻtadigan 
dard. Ota avlodida boʻlsa o'g'ilgami, nevaragami, xul- 
las kimgadir oʻtadi. 

— Qiziq ekansiz, — dedim uni yupatib. — Vrachlar 
vahimachiroq boʻladi oʻzi! O'tmasa-chi! 

— O'tsa-chi! — Usmon mahzun qiyofada boshini 
quyi soldi. — Men-ku mayli, Nazirada nima ayb? 
Ruhiy xasta bola bilan umrbod ezilib yuradimi?! 

Yana allanimalar deb koʻnglini koʻtargan boʻldim. 
Usmon mahzunlik bilan jilmayib o'tirdi-o'tirdi-da, 
indamay chiqib ketdi. 

-Shunda chakka oʻtgan oʻsha kecha, erta bahorda 
oyim bilan loy kechib, Oa'niga borganimiz, frontovik 
sartarosh, yana koʻp narsalar yodimga tushdi. Onamni 
qofmsash aralash sogʻinch tuygʻusi vujudimni sirqiratib 
yubordi. Shu paytgacha oʻzim tushunmay yurgan koʻp 
haqiqatlarni anglagandek 6oʻldim. 

...Qaysi kuni metro stansiyasi oldida Gulini koʻrib 
qoldim. Yonida baland boʻyli, jingalak sochli yigit. 
Moʻylovi oʻziga xo'p yarashgan. U Gulining jajji 
sumkachasini koʻtarib olgan. Guli uni qoʻltiqlab kelar, 
yigit xushchaqchaq boʻlsa kerak, allanimalarni gapirar, 
Guli xandon otib kular edi. 

Uch kundan keyin Gulini ko'chada uchratdim. 

— Yaxshi bolaga oʻxshaydi, — dedim oʻsha yigitni 
eslab. 

— Kim? 

— Oʻsha kungi yigit. Toʻy qachon? 

Guli qizardi. Ammo quvonchini yashira olmadi. 

— Farhod akam yoqdimi sizga? — dedi jilmayib. 

— Yoqdi, — dedim rostini aytib. — Kasbi nima? 

— Oshpaz, — Guli yana jilmaydi. — Shefpovar. 

— Qarindoshlaring emasmi? 

Guli «yo'q» degandek bosh chayqadi. 

— Qayerlik ekan o° 

Guli hayron qolib oyi kipriklarini pirpiratdi. 

— Buning nima ahamiyati bor? 

— Mabodo avlodidan o'g'rimi, nashavandmi chiq- 

nmi? — Beixtiyor og'zimdan onamning savoli 

chigib ketdi. 

Guli birdan jiddiy tortdi. Qoshini chimirdi. 

— Nima deganingiz bu? 

— Jinni-chi? Mabodo qarindosh-urug'larida ruhiy 
kasaliar yoʻqmi? Surishtirib koʻring. 

Guli koʻzimga tikilib turdi-da, sekin-sekin orqasiga 
tisarila boshiadi. Nariroqqa borib birdan yugurib ketdi. 
Chamasi meni esdan ogʻib qolgan deb oʻyladi. 





ERMON BUVANING TILAGI 


Agar dunyoda ikkita beozor odam boʻlsa bittasi 
Ermon buva. Agar dunyoda ikkita beozor odam boʻlsa 
yana bittasi — Ermon buvaning kampiri — Habiba 
buvi. Mabodo dunyoda ikkita yuvosh sigir boʻlsa bittasi 
Ermon buvaning ola sigiri. Agar shunaqa sigir dunyo- 
da bitta boʻlsa shu sigirning oʻzi. 

Ermon buvaning chap oyog'i oqsoq: hassa bilan 
yuradi. Sigirining oʻng shoxi singan. Ola sigirning shoxi 
qandoq singanini hech kim bilmaydi. Ammo Ermon 
buvaning oyog'i nega oqsoqligini hamma biladi. Bila- 
di-yu, hamma har xil gapiradi. Oyimning aytishiga 
qaraganda, Ermon buvaning oyogi bosmachilar bilan 
urushda singan emish. Dadam boʻlsa boshqacha 
tushuntirgan. Qishloqni bosmachi bosganida Ermon 
buva daraxtga chiqib ketayotganda yiqilib, oyogʻi 
choʻloq boʻp qolganmish. 

Xullas, nima boʻlgandayam u oqsoqlanib yuradi. 
Bahor paytlari ola sigirini yetaklab kelib qoladi. Qoʻlida 
hassa, sigirining butun shoxiga tuguncha ilib qoʻyilgan. 
O'tloqqa yetganidan keyin sigirning shoxidagi tugun- 
chani oladi-da, oʻzini qoʻyib yuboradi. Belidagi qiyiq- 
chasini tol soyasiga tashlab «bismillohu rahmonur 

rahim* deb maysa ustiga yonboshlaydi. Ola sigir shun- 
doqqina uning yonida poyezddek pishillab o'tlashga 
tushadi. Ora-chora shu ishim ma'qulmi, degandek 
egasiga qarab-qarab qoʻyadi. Shunaqa yuvosh sigirki, 
bolalar tagiga kirib emsa ham hoy, nima qilyapsan, deb 
qayrilib qaramaydi. Biroq bolalar Ermon buvani ham, 
sigirini ham qattiq hurmat qilishadi. Hatto 
jo'raboshimiz ham buvani koʻrishi bilan yuvosh tortib 
qoladi, ikki qoʻlini koʻksiga qoʻyib: 

— Assalomu alaykum, buvajon, — deb salom bera- 
di. 

— Vaalaykum assalom, mullo boʻling, tasadduq, — 
deydi Ermon buva salmoqlab. Bari bir uning ovozi 
salmoqli chiqmaydi: xotinlarnikidek ingichka, ammo 
nihoyatda mehribon. 

Uni har koʻrganda oyim aytib bergan Xizr esimga 
tushadi. Nega deganda Ermon buvaning sochi ham, 
soqoli ham, hatto koʻziga qayrilib tushgan oʻsiq qoshla- 
rigacha oppog. Oppoq yaktak, lozim kiyib yuradi. 
Habiba buvi kiyimini doim top-toza qilib yuvib, daz- 
mollab beradi. Yaktagining delvagay yoqasidan koʻrinib 
turgan ko'kragidagi tuklariyam oppoq. Faqat ikki yuzi 
qip-qizil. Oyimning aytishiga qaraganda, farishtali 
odamning yuzidan nur tomib turarmish. Farishtaning 
qanaqa boʻlishini bilmaymanu, ammo Ermon buvani 
yaxshi koʻraman. Judayam yaxshi ko`raman. 

U yonboshlab yotganicha yaktagining cho'ntagidan 
nosqovogʻini chiqarib bir otim nosni tili tagiga tashlay- 
di-da, koʻzlarini qisib bahor oftobiga tikilgancha has- 
sasini chertib xirgoyi qiladi: 


«Tolda chumchuq sayraydi, ko'rsam ko'nglim yayraydi...» 


Shunda endi yo'lga kirgan ukam ishtonchan 
chopqillagancha uning yoniga keladi. Ermon buva xir- 
goyisini to'xtatadi. Ukamning buti orasiga qoʻl choʻzib 
hazillashadi: 

— Nosdan bering, otam, nosdan bering. 

Ukam qitig“i kelib qiqirlab kuladi. Ermon buva 
tirnoqlari qiyshayib ketgan barmoqlarini hidlagan 
boʻladi-da, ataylab aksa uradi. 

— Ap-ap-ap-shu! Voy-bo“! Nosingiz zo'r ekan-ku, 
otam! 

Ukam huzur qilib qiqirlaydi. Nariroqqa qochib 
boradi-da, tag'in buvasiga «nos bergisi>= kelib qoladi. 
Qaytib keladi. Keyin hammasi yangitdan boshlanadi. 

Bir mabal oyim maydon chekkasida turib meni 
imlab chaqirayotganini ko'ramanu yuguraman. Oyim 
qoʻlidagi obdastani uzatadi. 

— Ma, buvangga oborib ber. 

Bilaman, obdastada iliq suy bor. Bir qoʻlim bilan 
obdastaning bandidan, ikkinchi qo'lim bilan jo'mragi- 
dan tutib halloslab chopib ketaman. 

— Maneg, buva! 

Ermon buva hayron bo'lgandek qarab turadi-da, 
mamnun jilmayadi: 

— Peshin bo'p qoldi deng, qoravoy? Barakalla! 
Umringizdan baraka toping, Poshsha qizim sizlarning 
rohatingizni ko*rsinlar. 

Shunday deydi-da, bir qoʻlida hassa, bir qoʻlida 
obdasta panaga oʻtadi. Bir ozdan soʻng yuz-qo'lini 
artib gaytib keladi. Qiyiqchani joynamoz qilib ot usti- 
ga tashlaydi-da, pichirlab uzog namoz oʻqiydi. Bolalar 
jimib qolishadi. Nihoyat u choʻkkalab oʻtirgancha 
ovozini chiqaradi. 

— Ilohi omi-in! Yurtimiz tinch bo'lsin, u dunyoyu 
bu dunyo qirg'inbarot boʻlmasin, ollohu akbar. 

Bolalaru qizlar chuvillashib baravar salom berisha- 
di. Ermor buva alik oladi-da, chordana qurib oʻtiradi. 
Boyagi tugunni shoshilmasdan yechadi. 

— Qani qoravoylar! Qani popuklar, — deydi qan- 
daydir tantanavor ohangda. — Dasturxonga marhamat. 
Uyaimanglar, tasadduqlar! 

Dasturxonda zog'ora nonmi, arpa nonmi boʻlgan 
kuni hammamizga bayram. Koʻpincha unisiyam 
boʻlmaydi, bunisiyam. Biroq tutmayiz albatta bo'ladi. 
Tutmayizni yeb olsangiz darrov qorningiz to'yadi. 
Shunaqa shirin, shunaqa mazali! Men bir kaft mayizni 
og'zimga tashlaymanu uyga g'iriliayman. Oyim albatta 
choy damlab qoʻygan boʻladi. Oima choymi, boshqa- 
mi, ishqilib choy-da! Shundoq qilib hammamiz bir- 

galashib ovqatlanamiz. Oxirida Ermon buva dasturxon- 
ga fotiha oʻqiydi. 

— Yaratgan ne'matingga shukur! — deydi ingichka 
ovozda. — Ilohi omi-in! Yurtimiz tinch boʻlsin, u 
dunyoyu bu dunyo qirg'inbarot boʻImasin, ollohu 
akbar! 

Ana undan keyin Oltmishvoyning ta'rifi boshlanadi. 
Oltmishvoy Ermon buvaning o'g'li. Habiba buvi koʻp 
tuggan. Hammasi chillasi chiqmasdan oʻlib ketgan. 
Ammo Oltmishvoy boshqacha yigit-da! Bittayam kasal 
boʻlmagan. Menday paytida otni egarlab oʻzi choptir- 
gan. Joʻraboshimizday boʻlganida ketmon bilan bir 
tanob yerni hashpash deguncha ag darib tashlagan. 
Oltmishvoy ana shunaqa yigit! 

Avvaliga Habiba buvi oltmishta tuqqani uchun 
Oltmishvoyning oti shunaqa deb oʻylagan edim. Yoʻq, 
keyin tushundim. Oltmishvoy Ermon buva oltmishga 
kirganda tugʻilgan ekan. 

— Mening Oltmishvoyimdaka yigit dunyoda yoʻq, — 
deydi Ermon buva har kungi gapini qaytarib. — Bunaqa 
yigitni xudo bitta yaratganu qolipini sindirib tashlagan! — 
U oʻzining hikoyasidan oʻzi zavqlanib ketadi. 
Nosqovog'idan kaftiga moʻiroq solib tilining tagiga tash- 
laydi. — Mana, hozir nemisning dodini berib yuribdi. 
Oʻziyam Azob dengiz degancha bor-da, tasadduq! Bir 
shamol! tursa bormi, har suv ko'tariladiki, tog“dek keladi. 
Ammo mening Oltmishvoyim azobdan go'ramaydi. 
Rosa savalayapti, pashist demaganni! Komandiri mazasi 
yoʻq bola ekan! Oltmishvoy giroy boʻlib o“Idi, deb yozib- 
di... — Ermon buva birdan jimib qoladi. Oppoq quyuq 
qoshining tagidagi koʻzlari negadir yiltirab ketadi. 
Kuladimi, yig'laydimi hech kim bilmaydi. — Mana, 
meni aytdi dersizlar, — deydi ovozi titrab. — Erta-indin 
kirib keladi. Oo'sha-go'sha ordin taqib kirib keladi. 
Oshanda kamandiriga xat yozaman. Oltmishvoyga aytib 
turaman, o“zi yozadi. Sen bola, diyman, mazasi yoʻq bola 
ekansan, diyman. Mana, Oltmishvoyim keldi-ku, giroy 
boʻlib kirib keldi-yu, diyman. 

Ermon buva sukutga cho“kadi. Bolalar ham, qizaloq- 
lar ham jimib qolishadi. Ermon buva nosini tupuradi. 

Kaftining orqasiga labini artib sigiriga qarab qoʻyadi. 

— Oltmishvoyim kelsa, sigirni sotib toʻy qilamiz, — 
deydi orzumandiik bilan. Keyin hassasini chertib xir- 
goyi qiladi: 


«Tolda chumchuq sayraydi, ko rsam ko'nglim yayraydi...» 


Ermon buva qoʻshiq aytadi. Men boʻlsam unikiga 
oyim bilan borganim, Oltmishvoyning suratini 
ko'rganimni eslab ketaman. Aslida Ermon buvaning 
uyi hammamizniki. Ayniqsa tut oqarishi bilan qishloq- 
ning hamma bolasi Ermon buvanikiga koʻchib boradi. 
Uning devori juda past. Eshak minib oʻtsangiz, hovlisi 
koʻrinib turadi. Lekin bu hovliga devorning keragiyam 
yoʻq. Eshik doim ochiq turadi. Kirib borishingiz bilan 
doka roʻmolini u yoqqa tashlagan, bu yoqqa tashlagan 
Habiba buvi peshvoz chiqadi. 

— Voy uyingga bug'doy to'lgurlar, voy ko'pay- 
gurlar, keta qolinglar, — deydi ovozi tovlanib. Oʻsha 
zahoti bolalar tutga tarmashadi. Tut ham egasiga 
o'xshagan. Hovlining yarmini egallab yotadi-yu, ammo 
tik o‘sganmas. Shoxlari tarvaqaylab ketgan. Bemalol 
osilib chiqaverasiz. Shundoq boʻlsayam, Habiba buvi 
bolalarni tutga chiqarmaydi. 

— Hoy ko'paygur, osilma! — deydi chirqillab. — 
Yiqilib ketasan. Hozir buvangni chaqiraman’! 

Zum oʻtmay ayvon yonboshidagi pastak hujradan 
hassasiga tayanib Ermon buva chiqadi, 

— lye-iye, qoravoylar, kep qopsizlar-da! — deydi 
quvonib. — Qani, kampir, chodirni opchiq. 

Habiba buvi qirq yamoq boʻlib ketgan chodirni olib 
chiqadi. Kamida o'ttizta bola qaldirg'ochdek tizilib 
chodirning toʻrt tarafidan ushlab turadi. Ermon buva 
oqsoqlagancha tut tagiga boradi-da, inqillab-sinqillab 
shoxga minadi. Habiba buvi pastdan turib uzun tayoq 
uzatadi. Ermon buva «bismillo» deb tayoqni bir urishi 
bilan duv etib tut yogʻiladi. Tut boʻigandayam shu- 
naqangi tutki, har bittasi pilladek keladi. Bolalar 
chodirni qoʻyib yuborgancha qiy-chuv qilib oʻrtaga tar- 
mashadi. Yuqorida Ermon buvaning ingichka tovushi 

eladi. 

— Shoshmanglar, popuklar, shoshmanglar qoravoy- 
lar, yana besh-oʻn marta qoqay, hammalaringga yeta- 
di. 

Qarabsizki, hammamiz tutga toʻyib olamiz. 
Ayvonda esa uchta kattakon xum qatorlashib turadi. 
Har bittasi mendek keladi. Habiba buvi shinni pishirib 
shu xumlarga toʻldirib qoʻyadi. Qish bo'yi qachon kel- 
sangiz, shinniga toʻyasiz. 

Shunday qilib, Ermon buya har qachon 
Oitmishvoyni gapirganida oyimga ergashib ularnikiga 
borganim esimga tushadi. Ayni tut pishig'i edi. Ermon 
buva tut qoqib berdi. Habiba buvi yuvib, tozalab, sopol 
laganga toʻldirib keldi. Maza qilib yedik. Keyin Habiba 
buvi kuyunchaklik bilan tushuntirdi. 

— Tut yurakni oʻrtab yuboradi, ko'paygurlar. 
Yuringlar, choy ichamiz. 

Oldinma-keyin tizilishib pastak hujraga kirdik. 
Tokchalarga eski barkashlar bezak qilib qoʻyilgan xo- 
naga kirishim bilan eng avval nonga koʻzim tushdi. 
Bunaqangi chiroyli nonni birinchi koʻrishim edi. 
Ustiga sedana sepilgan, qip-qizil patir non. Qiziq, 
nonni negadir devorga mixlab qoʻyishibdi. Bir chekkasi 
kemtik. 

— Oyi-i, non! — dedim yalinib. 

Oyim yarq etib qaradi-yu, labini tishlab bosh 
chayqadi. Bildimki, onam uyalyapti. Endi Habiba 
buviga tarmashdim. Bilaman, dunyoda Habiba buvidan 
saxiy odam yoʻq. 

— Buwi, non, — dedim yana o'sha ohangda. 
Devordagi nonni koʻrsatdim. — Buvi, no-o-on! 

Qiziq, negadir Habiba buvi bu safar saxiylik qilma- 
di. 

— Bu nonga tegib boʻlmaydi, koʻ‘paygur, — dedi 
boshimni silab. — Qorningni gorachig'idan aylanay, 
tegib boʻlmaydi. Bu non Oltmishvoy akangniki. 
Koʻrdingmi, bir chetini tishlab ketgan. Kelganida yana 
bitta tishlaydi-da, qolganini senga beraman. Ana, 
Oltmishvoy akang ham senga qarab turibdi. 

Qarasam, nonda chindan ham Oltmishvoy akaning 
tishlagan izi koʻrinib turibdi. Nonning tagida esa oʻzi- 

ning- surati. Surat negadir sarg'ayib ketgan. (Habiba 
buvining koʻz yoshi tomaverib sargʻayib ketganini 
keyin tushunganman). Suratda dengizchilarning kokil- 
dor shapkasini kiygan qop-qora yigit jilmayib turibdi. 

— Qurut yeysanmi? — dedi Habiba buvi yana 
boshimni silab. 

Oyimga qarasam, qovogʻini solib turibdi. Indamay 
qoʻya qoldim. Tashqariga chiqqanimizdan keyin onam 
dashnom berdi. 

— Uyatga o*ldirding-ku, bolam. Nonni Oltmishvoy 
akangga atab qoʻyishibdi, bildingmi? Oltmishvoy 
akangdan qoraxat kelgan, tushundingmi? 

Nimani tushundim, nimani tushunmadim, bilmay- 
manu, ammo Ermon buvaning gaplariga ishongim 
keladi. Erta-indin Oltmishvoy aka giroy boʻlib keladi. 
Ermon buva uning komandiriga xat yozdiradi. Sen 
yaxshi bolamas ekansan, deydi. Mana, Oltmishvoyim 
giroy boʻp keldi-ku, sen boʻlsang uni oʻldi deyapsan, 
deydi... Keyin ola sigirni sotib toʻy qilishadi. 

Ermon buva Oltmishvoy akaning ta'rifini rosa 
keltirganidan keyin har kuni aytadigan afsonasini bosh- 


laydi. Shu cho*pchagi menga hech yoqmaydi: qo'rga-' 
man. Ammo hadeb qaytaravergani uchun yodimda (< 


qolgán. Qiziq, negadir jo'raboshimiz xuddi shu 
cho‘pchakni yaxshi koʻradi. 


— Buya, — deydi yalinib. — U yurt bilan bu yurt-,-. 


ni aytib bering. 

Ermon buva jon deb rozi boʻladi. 

— Boʻpti, qoravoylar, popuklar, yaqinroq kelinglar. 

Aytmoqchi, Ermon buva hech qaysimizni otimizni 
bilmaydi. Oʻgʻil bolalaming hammasi uning uchun 
qoravoy, qizlarning hammasi popuk. Bundan tashqari, 
hech kimni sen demaydi, hammani sizlab gapiradi. 

U nosni yana otib oladi-da, afsonasini boshlaydi: 

— Bir bor ekan, bir yoʻq ekan... Bir-biri bilan 
qoʻshni turadigan ikkita yurt bor ekan. — Ermon buva 
birdan jimib qoladi-da, qizlardan biriga dashnom bera- 
di. — Hoy popuk, ukangizni burnini artib qoʻying, 
tasadduq! 

«Popuk» birovning ukasi bo“Isayam, etagini qayirib, 
yonida oʻtirgan bolaning burnini artishga majbur 
boʻladi. 

— Barakalla! — deydi Ermon buva mamnun boʻ- 
lib. — Shundoq qilib desangiz, u yurtdagilar ham, bu 
yurtdagilar ham tinchgina bug'doyni sepib, molini 
boqib yurarkan. Ammo-lekin tasadduqlar, galamis 
degani oʻsha zamonlardayam bor ekan-da! Oʻrtaga 
g'alamis aralashib ikki yurtning orasini buzibdi. U 
yurtning ichiqora odamlari oʻz podshosini yoʻldan 
uribdi. «Bu yurtda shunaqangi yaylovlar borki ot minib 
uch kun choptirsangiz u boshidan bu boshiga yetol- 
maysiz», debdi. «Bosib olsangiz xazinangiz oltinga 
toʻladi», debdi. Bu yurtning ichiqora odamlariyam oʻz 
podshosini ko'ngliga gʻulgʻula solibdi. «U yurtda shu- 
naqangi bog‘-rog‘lar borki, jannatga oʻxshaydi», debdi. 
«Bosib olsangiz xazinangiz oltinga toʻladi», debdi. 

Ermon buva nosini tupurib birdan Toyga koʻzi 
tushib qoladi. 

— Iya, qoravoy, sizniyam burningiz oqib ketdi-yu, 
artib oling, tasadduq! 

— Qoʻyavering, buva! — deydi jo'raboshimiz 
bilag'onlik qilib. — Artgani bilan foydasi yoʻq. Buniki 
qaynab chiqaveradi. 

Toy jahl bilan «shilq» etib burnini tortadi. Zum 
oʻtmay yana oqib ketganiga parvo qilmaydi. Ermon 
buva boʻlsa berilib hikoya qiladi. 

— Shundoq qilib, u yurtning podshosi ham, bu 
yurtning podshosi ham lashkar to'plashga kirishibdi. 
Tagʻin qanaqa lashkar deng! Har bittasi mening 
Oltmishvoyimga oʻxshagan norg'il yigitlar emish. 
Yigitlarning moʻysafid otalari, keksa onalari g'amboda 
boʻlib qolishibdi. Urushdan kimga foyda-yu, kimga 
ziyon, deyishibdi. Urush qilib xazinasini boyitadigan 
podsholaru bolamizni ajalning og'ziga yuboradigan 
bizmi, deyishibdi. Ammo kambag'alning dodini kim 
eshitardi, tasadduqlar! U yurtning lashkari bu yurtniki- 
ga ot suribdi. Bu yurtning lashkari u yurt ustiga bostirib 
boribdi. Shundoq qilib desangiz, qirg'inbarot bosh- 
lanibdi. Ne-ne oydek qizlar oyoqosti boʻpti, beshikda- 

gi boialar onasidan, onalar bolasidan ayrilibdi. 
Popukday qizlar, nozaninday juvonlar, norasida bolalar 
Xudoga nola qilishibdi. «Podsholar bir-birining yurtini 
bosib olaman desa bizda nima gunoh», deyishibdi. 
«Nimaga bizni onamizdan judo qilasan, akamizdan 
ayirasan?> deyishibdi. Lekin ularning nolasi Xudoga 
yetib bormabdi. 

Ermon buva jimib qoladi. Xazinasini oltinga 
toʻldiraman deb urush ochgan u yurtning podshosini 
ham, bu yurtning podshosini ham yomon koʻrib keta- 
man. Onalarni bolasidan, bolalarni onasidan judo qil- 
gan u yurtning g'alamis odamlarini ham, bu yurtning 
g‘alamis odamlarini ham yoʻq qilib tashlagim keladi. 

— lya, qoravoy, ishtonni koftaring, ishtonni, — 
deydi u kulimsirab. — Bulbulingiz koʻrinib ketdi-ku, 
tasadduq. 

Shosha-pisha ishtonni ko'taraman. 

— Barakalla, tasadduq! — deydi Ermon buva jil- 
mayib. — Umringizdan baraka toping... Shundoq qilib, 
qirq yil qirgʻin boʻlibdi. U yurt ham, bu yurt ham vay- 
ronaga aylanibdi. Yo tavbangdan ketay, tasadduqlar, 
ne-ne daryolar qurib, ne-ne bogʻlar kultepaga aylanib- 
di. Boringki, yilt etgan bitta giyoh qolmabdi. Tikkaygan 
bitta daraxt qolmabdi. Jamiki parrandalaru darran- ` 
dalarga giron kepti. Oxiri daraxtlaru oʻt-oʻlanlar, 
daryolaru qushiar Xudoga nola qipti: «Urushni qiladi- 
gan-ku odamiar, bizda nima gunoh», debdi. «Sen bizni 
odamlar uchun yaratgan eding-ku, nimaga odamzod 
bizga qiron keltiradi», debdi. «Odamzodning fe'li shu- 
naqa yomon boʻlsa biz nima qilaylik», deb yig'lashib- 
di. Ana oʻshanda Olloyi-taoloning qattiq qahri kepti. U 
yurtni ham, bu yurtni ham chofl-biyobonga aylantirib 
tashlabdi. U yurtda ham, bu yurtda ham, bironta 
qimirlagan jon, na bitta daraxt, na bitta oʻt-oʻlan, na 
bir tomchi suy — hech nima qolmabdi. Oʻshandan 
buyon oftob ham shu yurtlarni chetlab oʻtarmish. 
Shamoi yaqiniga bormasmish. Qush uchmasmish. U 
yurt ham, bu yurt ham zimistonga aylanib qolgan 
emish. 

Ermon buva nosini tupurib chuqur xo‘rsinadi. «Ana 

shunaqa gaplar>, degandek ma'nodor bosh chayqab 
qoʻyadi. 

— Mana, tasadduqlar, pashist deganiyam jazosini 
oldi-ku. Meni Oltmishvoyim ham pashistni jazosini 
beraman deb qilich oʻynatib yuribdi-da. Boʻlmasa 
Azob dengizda suzish osonmi! — U menga qarab 
koʻzini qisib qoʻyadi. — Oltmish akangizni-chi qilichi 
bor. Alpomishnikiga oʻxshab qirq gaz keladi. Qaytib 
kelgandan keyin oʻsha qilichni sizga beraman. 

...Ermon buva va’da qilgan Oltmishvoy akaning 
qirq gazli qilichi menga nasib etmadi. Uning oʻzi ham, 
qilichi ham urushdan qaytmadi. Oʻsha yili birinchi qor 
tushgan kuni Ermon buva yana bitta afsona aytib berdi. 
Bu cho'pchakni atigi bir marta aytgan bo'Isa ham 
negadir xotiramda saqlanib qoldi. 

Kechqurun Ermon buvaning ayvoniga to*ptandik. 
Tashqarida gupillab yirik-yirik qor yogʻar, ayvon oldiga 
oʻzimiz tut qoqib yegan qirq yamoq chodir tutib go“yil- 
gan, sovuq edi. Hammamiz sandalga ayoq tiqib oʻtirib- 
miz. Oyoq iligani bilan badandan muz oʻtib ketgan. 
Sandal ustiga bir qop koʻsak uyub tashlangan. Ermon 
buvaning aytishiga qaraganda o'n pud ko'sakni chuvish 
zimmamizga tushgan emish. Ertagacha chuvib 
bo'“Imasak, brigadir Haydar shamol xafa boʻlarmish. 
Koʻraklar sovuqda muzłab qolgan, ushlasangiz qoʻlin- 
gizni uzaman deydi. Ikkita tokchaga bittadan lip-lip 
chiroq qoʻyilgan. Chiroglarning piligi lipilagan sayin 
xotinlarning devordagi bahaybat soyalari ham afsonaviy 
devlardek sakrab-sakrab ketadi. Xotin-xalaj indamay 
ko*rak chuviydi. Bir qopi tugashi bilan Ermon buva 
ikkinchi qopni eski dasturxonga ag'daradi... Qoʻlim 
akashak boʻlib qoldi. Buning ustiga korak tikandek 
qotib qolgan. Paxtasini sugʻurib olguncha tirnog'ingiz 
orasiga kirib qonatib yuboradi. Ermon buva menga 
qarab-qarab qoʻyadi. 

— Qo'lni isitib oling-da, qoravoy! 

Oxiri onamning ham toqati toq bodi. 

— Paxtasiyam oʻlsin! — dedi zorlanib. — Qo'limda 
qoʻl qolmadi-ya! 

Ermon buva sokin bosh chayqadi. 

— Unaqa demang, Poshsha qizim, — dedi ingich- 
ka ovoz bilan. — Gunoh boʻladi. Paxta jannatdan 
chiqgan, tasadduq! 

U qishda ham delvagay ochib yuradigan yaktagining 
cho'ntagini uzoq kavlashtirib nosqovog'ini topdi, 
Tilining tagiga uch-to'rt urib nos otdi. 

— Paxta jannatdan chiqqan. — dedi ishonch bilan.— 
Men sizlarga bir hikmatni aytib beray, tasadduqlar. 

Shunday deb men eshitmagan afsonani aytib berdi. 

— Qadim zamonda bir yurtni yov bosibdi. 
Odamlar qala ichiga berkinib olishibdi. Yov sha- 
harni oʻrab olib kutaveribdi, kutaveribdi. Oxiri qala 
ichidagilar ham, yov ham holdan toyibdi. Qamaida 
qolganlarning ochlikdan sillasi quribdi. Odamlar 
oqsoqol oldiga borib, boʻldi endi, shaharning dar- 
vozasini ochib beramiz, deyishibdi. Oʻzimiz och, 
bolalarimiz yalangʻoch, otlarga yem yoʻq, oʻtin yo'“q, 
deb nolishibdi. Ammo oqsoqol dono kishi ekan. — 
Ermon buva tantana bilan qaddini kerib qoʻyadi. — 
Bir hujraga yigʻib qoʻygan allaqancha g'o'zapoyani 
opchiqibdi. Paxta degani jannatdan chiqqan, menga 
ishoninglar, tasadduqlar, debdi. Buni qarangki, chol 
aytgan gap toʻg'ri chiqibdi. Paxtaning momig'ini 
askar bolalarning yarasiga bosishibdi. Tolasini yigirib 
boʻz to'qishibdi, kiyim tikishibdi, chaqaloqlarga 
yo'rgak qilishibdi, chigitni yogʻini eritib goʻsht 


qovurishibdi. Kunjarasini otlarga berishibdi. 
G*o'zapoyani yoqib uylarni isitishibdi. — Ermon 
buva ovozini yanayam balandlatadi. — Qarabsizki, 


yovning holi tang. Sichqonning ini ming tanga 
boʻlib ketibdi.— Ermon buva namatni qayirib nosni 
tupuradi. Tomog'ini taqillatadi. — Ana ko'rdinglar- 
mi paxtaning xosiyatini, tasadduqlar. Qani, kampir, 
shinnidan opke. Bir maza qilaylik! 

Habiba buvi ildam o'rnidan turib xumga sopol piyo- 
lani botiradi. Yana bir marta... Keyin yana bir marta. 
Birpasda ayvonni tut shinnining isi tutib ketadi... 

...O*sha birinchi qor tushgan kuni Habiba buvini 
oxirgi marta ko'rayotganimni bilmagan ekanman. Hali 
yangi yil kelmasidan ketma-ket qor yogʻib qahraton 

sovuq boshlandi. Shunday kunlardan birida ertalabki 
choydan keyin onam toʻsatdan so'rab qoldi. 

— Ermon buvangnikiga borib kelamizmi? 

Quvonib ketdim. Ermon buvanikiga boʻladi-yu, 
yoʻq deymanmi! 

— Shinni yeyishgami? — dedim hovliqib. 

Onam ohista bosh chayqadi. 

— Yoʻq. Habiba buvi zotiljam boʻp qopti. O'tini 
yo“amish. Ko mir oborib beramiz. 

Bultur oʻzimizning otinimiz qolmaganida qanaqa 
ahvolga tushganimiz esimdan chiqqanmas. Shuning 
uchun boʻlsa kerak, bu yil dadam ko“mirni yaxshilab 
g'amlab qoʻygan edi. 


— Menam oboraman! — dedim irg'ishlab. — 
Qopda oboraman! 
— Boʻpti, — oyim boshimni siladi. — Sen qop 


ko'tarolmaysan, chelakda oborasan. 

Dadam ishda, akalarim maktabda. Opam echki 
sutini sotish uchun shaharga ketgan. Uyda oyim, ukam 
qolgan. Ukamni amallab beshikka tiqdik. Oyim aldab- 
suldab uxlatdi. Oshxonaga kirib qopga koʻmir soldik. 
Men og'zini ochib turdim, oyim xokandoz bilan solidi. 
Sandalga yirik koʻmir boʻlmaydi. Albatta kukunidan 
solish kerak. Tez cho*g* oladi, uzoq turadi. Onam har 
gal xokandozni bo'shatganida qop-qora chang ko'tari- 
ladi. Bir zumda oyimning ham, mening ham ogʻiz- 
burnimiz qorayib ketdi. Keyin kichikroq paqirga men 
koʻmir toʻldirdim. Ikkalamiz yoʻlga tushdik. Onam 
burni yerga tekkudek boʻlib enkaygancha qorda 
chuqur-chuqur iz qoldirib yurib ketdi. Ketidan men 
ergashdim. Kichkinagina chelak avvaliga yengil tuyul- 
gan edi. Fllik qadamcha yurmasimdan juda ogʻirlashib 
ketdi. U qoʻlimdan bu qoʻlimga olaman, bu qoʻlimdan 
u qo'limga olaman, sirg'anib-sirg'anib ketaman. Bu 
ham yetmagandek, qoʻlimga soʻzak kirib ketdi. 
Paqirning bandi kaftimga chippa yopishib qolgan. O'ng 
qoʻlimdan chap qoʻlimga olayotganimda terimni shilib 
olayotgandek boʻladi. 

— Oyi, qoʻlim muzlab qoldi, — deyman yig'lamsi- 
rab. 

.Onam menga achinib qarab qo'yadi-yu, to'xtamay- 
di. 

— Yura dol, jon bolam, yaqin qoldi. 

Qopning tagini ham sichqon teshgan ekan: qor usti- 
da bora borgancha qop-qora iz tushib bordi. 

Nihoyat Ermon buvaning ochiq eshigi oldiga 
keldik. 

— Sen kirmay go'ya qol, — dedi onam harsillab. — 
Men hozir. — Shunday dedi-yu, ikki bukilgancha hov- 
liga kirib ketdi, zum oʻtmay qaytib chigib paqirni ham 
olib kirdi. 

— Alahlab yotibdi bechora! — dedi qaytib chiqib. — 
Buvang tepasida duo oʻqib oʻtiribdi. 

Bu safar buvining shinnisiga umid bog'lamadim. 
Oyim ikkalamiz darrov izimizga qaytdik. Oyimning 
qoʻlida pagir, pagir ichida boʻshagan qop... 

Qorda tushgan koʻmir izini dadam koʻribdi shekilli, 
kechqurun oyimdan soʻradi: 

— Kimga koʻmir berding? 

Oyim aybdor qiyofada yerga qarab turdi-da, rostini 
aytdi. 

— Habiba buvi shamollab qopti. Ko“miri yoʻq ekan, 
oborib berdim. 

Dadam oyimni urishmadi. 

— Chatoq boʻpti, — dedi sekin. — Achinskaga 
xabar berish kerak. 

Onam bosh chayqadi. 

— Judayam zarilmas shekilli. Mana, uyi isib qoldi. 
Ajabmas, erta-indin tuzalib ketsa... 

Lekin Habiba buvi tuzaimadi... Indini ertalab ishga 
ketgan dadam yarim yoʻldan qaytib keldi. Ukamni tiz- 
zasiga o'tkazib choy ichirayotgan oyim hayron boʻlib 
dadamga qaradi: 

— Tinchlikmi? 

Dadam negadir koʻzini yashirdi: 

— Odamzodning ahvoli shu ekan-da, — dedi 
xoʻrsinib. — Habiba buvi omonatini topshiribdi. 

— Voy... Voy bechora! — Oyimning rangi quv 
o‘chgancha shunday ingrab yubordiki, qoʻrqib ketgan 
ukam bir zum olazarak boʻlib turdi-da, chirillab yigʻlay 

boshladi. — Kecha borganimda tuzalib qoluvdi-ku! — 
Oyimning ko'zidan tirqirab yosh chiqib ketdi. Ukamni 
siltab ko“rpachaga o“tkazdi-yu, ikki kafti bilan yuzini 
to“sgancha oʻkirib yubordi. 

— Nachora, kuni bitgan-da, — dedi dadam 
tomogʻini bo'g'gan koʻz yoshidan ovozi hirillab. — 
Kim bilibdi shunaqa boʻlishini! 

Dadam, uning ketidan ukamni koʻtargan oyim, 
uning ketidan men Ermon buvanikiga yugurdik. 
Birpasda tumonat odam to“planibdi. Zebi xola u yoq- 
dan-bu yoqqa yugurgan. Isroil moʻylov hovlidagi qorni 
kuragan, Sepkilli xola bilan Kelinoyi «voy onamlab» 
yig'lashgan... 

Ermon buva kimni ko'rsa javdirab qaraydi. 
Yaktagining delvagay yoqasidan ko'rinib turgan oppoq 
tuk bosgan ko'ksiga mushtlagancha ovozi yanayam 
ingichkalashib, nuqul bitta gapni qaytaradi: 

Bittagina bołasini koʻroimay ketdi-ya! 
Oltmishvoyning diydoriga to*yolmay ketdi-ya! 

Yoʻq. U yig'lamaydi. Faqat ingraydi. Titrab-titrab 
ingraydi. Bosh yalang boʻlib olgan. Oppoq sochlari, 
oppoq soqoli, oppoq koʻksini muzday qor zarralari 
qoplagan. 

Doim odamlarga buyruq berib oʻrganib qolgan 
brigadir Haydar shamol ham tut tagida choʻkkalab 
oʻtirgancha peshonasiga mushtlab yig'laydi. 

— Voy onam-a! Ro'shnolik ko'rmagan onam-a! 

Ustiga paranji yopilgan tobutni hovliga opchiqish- 
ganida ayniqsa qiyomat boʻldi. Oyim dodlagancha 
tobutga yopishdi. 

— Onajon! Yolg‘ʻizini ko'rolmay ketgan onajonim! 

Erkaklar tobutni ko'tarishganida oyim besh-olti 
qadam yugurdi-yu, kalishi sirg'anib ketib chalqanchasi- 
ga yiqildi. 

— Oyi, oyi! — dedim uning ustiga egilib. Yigʻlab 
yubordim. Onamning koʻzi olayib ketgan, chamasi 
meni tanimas edi. 

— Voy onajon-a! — dedi ingrab. — Kun koʻrib, 
kuni roʻshnolik koʻrmagan onam-a! 

Oʻsha kundan boshlab onam gʻalati boʻlib qoldi. Bir 

nuqtaga tikilib Otiraveradi, o'“tiraveradi. Birov gapirsa 
eshitmaydi. Faqat ukam yig'laganida hushi joyiga kela- 
di... U Habiba buvining kir yuvdisi, yettisida yelib 
yugurib xizmat qildi. Ma'rakaga borganida oyogʻi olti, 
qoʻli yetti boʻlib yuradi-yu, uyga kelganda yana g'alati 
boʻlib qoladi. 

Habiba buvining yigirmasiga Ermon buva sigirini 
sotdi. Dadamning aytishiga qaraganda, Haydar shamol 
oʻrtaga tushib, shu ishni qilmang, desa ham Ermon 
buva ko'nmapti. «Kampirim bechora dunyoga kelib 
nima koʻrdi. Hech boʻlmasa oʻzi ko'rmaganni arvohi 
koʻrsin, Oltmishvoyim kelganida amaliab boshqa sigir 
olarmiz», debdi. Sigirni Dalavoy suv tekinga sotib 
olganmish... 

Oʻshandan keyin onam sal o“nglangandek boʻldi. 
Har kuni Ermon buvanikiga qatnaydi, goh yaktagini 
yuvib, sandal ustida quritib beradi, goh lavlagi shar- 
batiga hotvaytar pishiradi... Nuqul bitta gapni qaytara- 
di: «Buvangga jabr boʻldi, bolam, buvangga jabr 
boʻldi...» 

Bir kuni dadam yangi gap topib keldi. Ermon buva 
kampirining qirqida ham yurtga osh berarmish. 
Odamlar oʻrtaga tushib yo'ldan qaytarmoqchi boʻlgan 
ekan, ko'nmapti. «Qirq degan xotiniarning ma'rakasi 
boʻladi. Kampirimning arvohi shod boʻlsin», debdi. 

Xuddi oʻsha ma’rakadan uch kunmi-to'rt kun ilgari 
g'alati voqea boʻldi. Yakshanba boʻlsa kerak, dadam 
ham, akalarim ham uyda edi. Bir mahal hovli tomon- 
da gurji kuchugim bir-ikki akilladi-yu, negadir jimib 
qoldi. Foʻsatdan eshik ochildi. Ostonada yaktak kiyib 
olgan Ermon buva paydo boʻldi. Tashqarida qor 
yogʻayotgan bo'lsa kerak, uning yalang boshi, yak- 
tagining yelkasi qorga koʻmilgan edi. Qiziq, qoʻlida 
hassa yo'q. U ostona hatlab chiqqanidan keyingina 
oyoq yalang ekanini koʻrdim. Uning katta-katta 
oyoqlari qip-qizil goʻsht bo'lib ketgan, negadir lozi- 
mining pochasini qayirib olgan, to'pig'igacha qoplagan 
tuklariga kir qor yopishib qolgan edi. Dadam bilan 
Skalarim ham, oyim bilan men ham hayratdan qotib 
qoldik. 

— Oltmishvoyim keldi, — dedi Ermon buva ilja- 
yib.— Keldi! Kampirim ham keldi. Ikkovlari mozor 
boshiga ketishdi. 

Oyimning yuziga bir zum tabassum qalqidi-yu, 
keyin dahshat ichida dadamga qaradi. 

— Keldi, — dedi Ermon buva tagʻin gʻalati iljayib. 
Keyin ong qoʻli bilan chap qoʻlini dutor qilib cherta 
boshladi. — Tolda chumchuq sayraydi, koʻrsam 
koʻnglim yayraydi... — U toʻsatdan jimib qoldi. Birdan 
menga koʻzi tushdi-yu, gʻayritabiiy, ingichka ovozda 
kulib yubordi. — Iya, sizam shu yerdamisiz, qoravoy! 
Oltmishvoy akangiz keldi. Keldi... — dedi ovozini 
pasaytirib. Keyin toʻsatdan xaxolab kula boshladi. 
Uning bunaqangi bor ovoz bilan kulganini hech 
qachon eshitgan emasdim. Go'shti chiqib ketgan 
oyoglarini gursillatib yerga urgancha yana qo'shiq 
aytdi. — Tolda chumchuq sayraydi, koʻrsam koʻnglim 
yayraydi. 

Hammamiz sehrlangandek qotib qolgan edik. 
Ermon buva xoʻp oʻynadi! Yalang oyogʻining boldiriga 
yopishgan ioy aralash qorlar namatga sachrab ketdi. 
Keyin u charchab, choʻkkalab qoldi. Kavshandoz 
tomonga qarab yuziga fotiha tortdi. 

— Ilohi omi-i-in! Yurtimiz tinch boʻlsin, illo-billo 
qirg‘inbarot boʻlmasin. OHohu akbar! 

Ertasiga uni jinnixonaga olib ketishdi. Haydar 
shamol bilan dadam birgalashib oborishdi. Dadamning 
aytishiga qaraganda, Ermon buva jinnixonaning eshigi- 
dan kirayotganda ham qibla tomonni qidirib choʻkka- 
lab oiganmish. Osmonga qarab iltijo qilganmish. 

— Ilohi omi-i-in! Hlo-billo qirg“inbarot boʻlmasin, 
ollohu akbar! — deganmish. 


MENING ACHA XOLAM 


Oyim odamsiz turolmasdi. Qoʻshni kelinchaklar, 
yetti mahalla narida turadigan kampirlar — hammasi 
yig'ilishib gangir-gungir suhbatlashib oʻtirishardi. 
Shuncha gap qayoqdan topilishiga ba'zan hayron qola- 
man. Har kuni ertalab gazeta olib keladigan pochta- 

chi— tatar xotin eshikdan qayta qolmaydi. Albatta 
oyimning oldiga kiradi. 

— Isanmisiz? — deb so'rashadi-yu, hasratini toʻkib 
soladi. — Kitti, svolish! Yana uynashig'a kitti, parazit. 

Oyim har galgidek uni yupatadi: 

— Qoʻying, jon bolam, sabr qiling. Eringiz yomon 
bolamas. 

— Razvodg‘a biram! Alimentg'a dabitsa itam! 

— Unaqa demang, oʻrgilay, bolangizni tirik yetim 
gilmang. 

— Ay, ni boʻlsa boʻlar! Sudg'a biram. 

Oyim ishonch bilan tushuntirdi: 

— Mana, meni aytdi dersiz. Eringiz sizni jonidan 
yaxshi koʻradi. Koʻnglim sezib turibdi. Bugun-erta 
apoq-chapoq boʻlib ketasizlar. 

Pochtachi ketishi bilan oqsoqlanib qoʻshni kampir 
kirib keladi. 

— Jigar-jigar, digar-digar ekan, oʻrgilay, — deydi 
yigʻlamsirab. — Rahmatullaga aytuvdim-a tog'angning 
qizini ol, ot tepkisi otga oʻtmaydi deb. Yoʻq, quloq sol- 
madi. Olaman sattor, mana shu qirchang*ini olaman, 
deb turib oldi. Mana, oxiri nima boʻldi... Kecha itni 
kunini boshimga soldi, aylanay! Xotin olgandan keyin 
ona kerak boʻlmay qolarkan. Shuni oldi-yu oʻgʻlim 
ham aynidi-qoldi, qoqindiq. 

— Unaqa demang, ovsinjon. — Oyim osoyishta 
ohangda yupaiadi. — Keliningiz yomon bolamas, qaysi 
kuni koʻchada koʻrib qoldim. Og'zidan bol tomib sizni 
maqtadi boyoqish. 

— Voy, tilyog'lama boʻlmay tillari kesilsin. Siz 
uning tilini bilmaysiz, o'rgilay! 

— Mana, meni aytdi dersiz, — oyim qandaydir 
ichki ishonch bilan tushuntiradi. — Keliningiz sizni oʻz 
onam deb etagingizdan tutgan. Koʻnglim sezib turib- 


Oyimning «sezgir koʻngli» qiziq. Hamisha yaxshi- 
likni «karomat» qiladi. 

Har gal shunaqa gaplarni eshitganimda bolaligimda 
roty bergan voqeani eslayman. 

Urush tugagan paytlar edi. Oʻshanda go'dak 

tasavvurimga sig*magan narsani keyin tushunganman: 
urush bitib odamiarning yarasi yangilangan damlar 
ekan. Birovning eshigida surnay, birovnikida aza 
tovushi eshitilardi... 

Bir kuni akam eshikdan baqirib kirdi. 

— Oyi! Lo'li kelyapti, kodi! 

Turgan joyimda tirrakdek qotib qoldim. Loflilar 
haqida shunaqa gaplar eshitgan edikki, nomi 
qulog'imizga chalinishi bilan sichqonning ini ming 
tanga boʻlib ketar edi. Loʻli koʻchada yurgan bolani 
qopiga solib ketarmish. Uyda Kattalar bo'lmasa, 
bolalarni boʻgʻib o'ldirarmish-da, hamma narsani ship- 
shiydon qilib gʻoyib bo'larmish. 

Akam bilan ketma-ket xuddi quvlagandek, qop- 
qora loʻli xotin kirib keldi. Uzun, isqirt koʻylagining 
ustidan nimcha kiygan, shokiłasi osilib yotgan qoʻsh 
ko'zli xurjunini yelkasidan oshirib tashlab olgan, 
sochlarining uchiga soʻlkavoy taqqan, oyogʻida eski 
qizil etik... Dahshat ichida oyimning pinjiga tiqildim. 
Uyda dadam yo'q-ku, endi nima qilamiz? Hovlining 
allaqaysi burchagida yotgan mushukdekkina gurji 
kuchugimiz gʻazab bilan akillagancha loʻliga qarab 
yugurdi. Loʻli xotin bir lahza to'xtadi-yu, qiyshiq 
tayog'ini itga oʻqtaldi. Sarosima ichida oyimga 
garadim: tezroq haydab yuborsa-chi! 

Oyim lo'liga diqqat bilan qarab turdi-da, birdan 
yuzi yorishdi. 

— Voy, Acha xola-ku! — dedi eski qadrdonini 
ko'rgandek quvonib. — Keling, aylanay. 

Ú loʻli tomon yura boshlagan edi, qoʻlidan ushlab 
jonholatda orqaga tortdim. 

— Bormang! — dedim yigʻlamsirab. 

— Qoʻrqma, jinnivoy, Acha xolang-ku bu! — Oyim 
ayvondan ildam tushdi. Hovlining oʻrtasiga kelib qol- 
gan loʻli bilan aylanib-o'rgilib koʻrishdi. 

Gurji kuchugimiz hamon toʻxtovsiz akillar, lo“lining 
atrofida gir aylanar edi. 

— Qani, kela qoling, — dedi oyim ayvon tomonga 
yurib. 

— Yo'q, mango shu yer yaxshi! — Lo'li xurjunini 

yerga — bodom soyasiga tashladi-da, ustida oʻtirdi. 
Issiqlab ketganidan keng koʻylagining yoqasini g'ijim- 
lab yelpingan edi, boʻynidagi ikki shoda munchoq mar- 
jon koʻrinib ketdi. Qulogʻidagi tilla oybaldogʻini 
ko“rdimu, negadir «o‘g'irlab olgan» degan xayolga bor- 
dim. Tagʻin qoʻrqib ketdim. Hozir boshlaydi. Akalarim 
qulog“imga quygandek, «poli keldi-poli keldi», deb fol 
ocha boshlaydi-da, avrab-avrab hammamizni ofldirib 
ketadi. 

— Oyi-i-i! — dedim chinqirib. 

Loi menga qayrilib ham qaramadi. Qop-qora 
qoʻllarini keng yoydi. 

— Ovmin! Qadam yettu balo yetmasun! Pirlar 
madadkor boʻlsun. Dushmaning xoru zor boʻlsun, 
bacham! 

Oyim ham yerga cho'kkalagancha unga qoʻshilib 
fotiha o'qidi. 

Akam xabar bergan boʻlsa kerak, bir zumda hovliga 
Hoji buvi, uch bovli narida turadigan kelinchak Xayri 
opa kirib kelishdi. 

— Uyingda amol bo-or! — dedi loʻli cho'zib. — 
G'animing bo-or! 

Vujudimni yana qo'rquv bosdi. Ammo nima 
uchundir oyim xotirjam edi. 

— Amal nima qiladi, xolajon, — dedi sekin. — 
Akamdan xavotirdaman. Ming yerimga pichoq ursa bir 
yerimdan qon chiqmaydi. Hamma qaytyapti, akam 
bechoradan darak yo'q- 

Oyim urushga ketgan tog'amni ko'p gapirardi. 
Dadamni kasalligi tufayli urushga olishmagan, ammo 
oyim har ikki gapning birida akasini eslab yigʻlardi. 
Hozir ham shuni gapirdi. Tushundim, fol ochirmoqchi. 

— Bor, bolam, oʻynab kel, — dedi oyim mening 
hamon qo'rqib turganimni koʻrib. Biroq men sehrlan- 
gandek o'rnimdan jilolmay qoldim. 

Lo'li shoshilmasdan xurjuniga qo*l suqdi. Kirligidan 
guli bilinmay ketgan tuguncha oldi. Hoji buvi bilan 
Xayri opa ham oyimning ikki tomoniga jimgina 
cho'kkalashdi. 

— Acha xolamning romi doim to'g'ri chiqadi, — 

dedi oyim qo“shnilarga maqtanib. — Koʻp sinaganman. 

Acha xola parvo ham qilmadi. Qop-qora barmoq- 
lari bilan tugunchasini yechgan edi, bir hovuch tosh 
chigdi. Qo“shni qizaloqiar sopalak oʻynaydigan mayda 
toshlarning o'zi. Faqat rangi har xil: oq, qora, 
koʻkimtir... U toshlarni to“da-to'da qilib qoʻydi-da, 
koʻzlarini yumib allanimalarni pichirlay boshladi. 
Uning yumuq kipriklari pirpirab-pirpirab qoʻyar, shun- 
da yuzidagi koʻkimtir xoligacha qimirlab ketganga 
oʻxshar edi. Endi qoʻrquv oʻrnini allaqanday qiziqish 
egalladiyu angrayib qoldim. Hammamiz xuddi moʻjiza 
kutgandek gotib golgandik. Hozir allanima boʻlishi, 
nimadir ro“y berishi kerakdek edi. 

— Akang tirek! — dedi loʻli toʻsatdan. Kaftining 
orqasì bilan bir turtgan edi, to'dalanib turgan toshlar 
har yogga sochilib ketdi. Oppoq bir tosh dumalab 
oyimning oyogʻi oldiga keldi. 

— Akang keladu! — dedi oyimning koʻziga tik 
qarab. — Yo'lga chiqq-o-on! 

— Og'zingizdan aylanay, xolajon! — oyim dik etib 
oʻrnidan turdi-da, uyga yugurdi. Bisotimizda bitta 
yaltiroq qoshiq bor edi. Oyim uni kumush qoshiq, deb 
maqtardi. — Mana, oz boʻlsa, koʻp oʻrnida koʻrasiz. 
Akam eson-omon kelsa bosh-oyoq kiyim qilib bera- 
man. — U qoshiqni Acha xolaga uzatdi. Lo“li qoshiqni 
shosha-pisha xurjuniga yashirishini kutib turardim. 
Ammo u shoshilmadi. Qoshiqni bir chekkaga qoʻyib, 
Hoji buviga yuzlandi. 

— Bolaginamni ko'rarmikinman? — dedi Hoji buvi 
ovozi titrab. — Yolg*izginamni koʻrib o“Isam, armonim 
yoʻq edi. 

Bu safar loji nimchasining cho'ntagini uzoq 
kavlashtirdi. Keyin yong‘oqdek keladigan olti qirrali 
tosh oldi. 

— Muhra bilan ocharkanlar, — dedi oyim pichirlab. 

Loʻli hech nimani eshitmagandek, toshning u 
yogʻini aylantirdi, bu yogʻini aylantirdi. Uning qop- 
qora qoʻli bilinar-bilinmas titrar, allaqanday chiziqlar 
tortilgan toshga tikilib toʻxtovsiz pichirlar edi. 

— Bachangni yoʻli to‘sulgon! — dedi u nihoyat. 

Hoji buvining ko'zlarida, hamisha ma'yus boquvchi 
koʻzlarida cho‘g“ yaraqlab ketgandek boʻldi. 

— Oʻzi tirikmi axir? — u ingragudek ohangda loʻli 
tomon talpindi. — Uch yildan buyon na o'ligini bila- 
man, na tirigini. Joni omonmi ishqilib? 

— Amon! Bachang amon. Kutasan, Ancho kutasan. 

Boyadan beri nafasini ichiga yutib oʻtirgan Xayri 
opa endi chidab turolmadi shekilli, hayqirib yubordi: 

— Asqar akam-chi? Asqar akam qachon keladi? Jon 
xola, bir koʻring! Asqar akamga nima boʻlgan? 
Gospitaldan bir xat keldi-yu, daraksiz ketdi. Jon xola, 
bir koʻring... 

Lo'li unga sinovchan qarab qoʻydi-da, tagʻin 
shoshilmasdan hurjunini kavlashtirib, kaftdek koʻzgu 
oldi. 

— Ushla bune! — dedi oynani Xayri opaning 
qo'liga tutqazib. — Qarab o'ter! 

Xayri opa oynaga tikilib cho'kkalagancha qotib 
goldi. Lo'li boshqa bir oynacha oldi. 

— Yoshini ayt! — dedi qat'iy ohangda. 

— Asqar akammi? — Xayri opa toʻsatdan uyg'onib 
ketgandek choʻchib lofliga qaradi. — Yigirma ikkida. 
Agar... agar... — U nimadir demoqchi bo'ldi-yu, tutilib 
goldi. — Yigirma ikkida, — dedi shoshilib. — Hozir 
yigirma ikkiga kirgan. — U bir zum jimib qoldi-da, 
ohista qoshib qoʻydi. — Chillamiz chiqmasidan ketgan. 

Loʻli oʻzining qoʻlidagi koʻzguga tikilib pichirlagan- 
cha boshini bir maromda tebrata boshladi. Xayri opa 
ko'zguga qarab gotib golgan, goʻyo gimir etsa fojia ro'y 
beradigandek edi. Nihoyat, Acha xola oʻzi tutib turgan 
ko*zguni etagiga artib xurjuniga tiqdi. 

— Nima? — dedi Xayri opa pichirlab. — Nima? 
Asgar akam... 

— Kuyoving amon... — Acha xola uning yuziga 
qaramasdan qo'lidan ko'zguni oldi. — Koʻzimga 
ko'rinde. Kuyoving kasal boʻlgon. 

— Qachon, qachon koʻraman? — Xayri opa Acha 
xolaning qoʻliga yopishdi. — Ayting, nima ko'rdingiz? 
Qachon koʻraman? 

Acha xola o'ylanib goldi: 

— Yol ko'rdem, yo“! Kuyoving keladu. Oy 
to'lganda, uxlamay osmonga garo. Ko'rason! 

— Nafasingizdan aylanay, xolajon! — dedi Xayri 
opa iltijo qilib. — Tilingizdan aylanay. Kuyovingiz 
kelsa, mana shu bilaguzugim sizniki. — U gapining 
rostligiga ishontirmoqchi boʻlgandek tilla bilaguzugini 
qoʻlidan yechib koʻrsatdi. — Asqar akam menga 
boshqasini olib beradilar. 

Oʻsha kuni uyimizda bayram bo'ldi. To'rt xotin 
oʻtirishib olma choy ichishdi. Oyim ertalab yopgan 
Zog'ora nonini, Xayri opa tolqonini, Hoji buvi bir ho- 
vuch tut mayizini oʻrtaga qoʻydi. 

O*sha kuni yana bir sirni bilib oldim. Bir haftadan 
keyin oy toʻladi. Uch qoʻshni oyga tikilib xolaning 
romini amalda sinab koʻrishadi. 

Kutilgan kechada Hoji buvi bilan Xayri opa bizniki- 
ga chiqishdi. Dadam ishda edi. Anchagacha u yoq-bu 
yoqdan gaplashib oʻtirishdi. Keyin bolalarga supaga joy 
solib berishdi. Akalarim uxlab qolishdi. Men esa nima 
boʻlishini kutib poylab yotar edim. 

Nihoyat, uch ayol bodom tagidan yaydoq joyga 
borib, tizilishib oʻtirishdi. Chigirtkalar chirillar, oso- 
yishta osmonda toʻlin oy sutdek mayin, sutdek iliq nur 
sochar edi. Oyim, Hoji buvi, Xayri opa oyga tikilgan- 
cha qotib qolishgan, hech qaysisi churq etmas, chamasi 
har biri oʻzi izlagan odamni oydan topgisi kelar, oydan 
topishiga umid qilar, ishonar edi. Oradan ancha vaqt 
oʻtdi. Hamon chigirtkalar chirillar, allaqayerda 
kaltakesak chirqillab qolar, hovli burchagida ora-chora 
echki ma'rab qoʻyar, faqat oy, sehrli oy jimgina nur 
sochar, uch ayol esa unsiz qotib qolishgan, oʻzi ham, 
soyasi ham qilt etmas, uchovi ham shu o'tirishda oyga 
tikilgancha haykalga aylanib qolgandek edi. Yotib- 
yotib zerikdim. Boshimni ko'taray desam oyimdan 
qoʻrqaman. Endi koʻzim ilinayotgan ekan hayajonli 
hayqiriqdan choʻchib ketdim. 

— Ana! Ana! Ko'rdim! 

Boshimni koʻtardimu ikki qoʻlini oy tomonga 
cho'zgancha iltijo qilayotgan Xayri opaga koʻzim tush- 
di. 

-— Ana! Asqar akam! Asqar akam! — Xayri opa 
nafasi qaytgandek sapchib oʻrnidan turdi. — Ana 
qaranglar, boshini bogʻlab olibdi. Doka bilan boshini 
bogʻlab olibdi! 

Boshini bogʻlab olgan Asqar akani koʻrish umidida 
jonholatda oyga qaradim. Yoʻq, oymomo hamon 
mvallag qotib turar, nim-gora dog'lardan boshga narsa 
koʻrinmas edi. 

— Voy, qani, qani? — oyim bilan Hoji buvi ham 
turib ketishdi. — Qani, biz ko'rmayapmiz-ku? 


— Voy, ana-ku! Kulib turibdilar. — Xayri opa 
hoidan toygandek koʻksini changalladi. — Xudoga 
shukur, tirik ekansiz. — U birdan hiqillab yigʻlab 


yubordi. — Voy ko'rdim-a, aniq-taniq ko‘rdim-a... 

— Aytmadimmi? — dedi oyim quvonib. — Acha 
xolaning foli toʻg'ri chiqadi demaganmidim. Nasib 
etsa, Asqarjon kelsa, shunaqa to'ylar qilingki. 

Xayri opaning oʻsma tortilgan qoshlari, rangsiz 
chehrasi chiroyli, juda chiroyli ekanini birinchi marta 
payqadim. U nuqul kular, yigʻlab turib kular, hadeb bir 
gapni qaytarar edi. 

— Voy ko'rdim-a! Anig-tanig ko'rdim-a. 

...Uch ayol yangitdan choy qo'yishdi. Acha xolani 
maqtab-maqtab gangur-gungur suhbatlashishdi. 

Chindan ham Acha xolaning foli to*°g*ri chiqdi. 
Bittasi toʻg‘ri chiqdi. Qor tushgan kuni togʻam keldi. 
Qo'ltiqtayog“ini do'qillatib kirib keldi... 

Hoji buvi Acha xola aytganidek oʻgʻlini kutdi. 
Yigirma yilcha kutdi. Ancha oydin kechalar oʻtdi. 
Keyin... uni mahalla ko*mdi. Oydin kechada Xayri opa 
aniq-tiniq koʻrgan Asqar aka ham kelmadi... Lekin 
nima uchundir Acha xolani hech kim ayblamadi. 
Tog'am eson-omon kelganida oyim bosh-oyoq sarpo 
qilolmagani uchun Acha xola ham og'rinmadi. U 
onda-sonda xurjunini koʻtarib kelib qolar, oyim 
aylanib-oʻrgilib kutib olar edi. Negaki, oyimning oʻzi 
odamsiz turolmas, har doim xonasi gavjum boʻlar edi. 
Eshikdan kim kirib kelmasin, uning koʻngli doim 
yaxshilikni sezib turgan boʻlardi. 

Bir galgisi ayniqsa oshib tushdi. Oʻzim bilan bir 

sinfda oʻqigan bola prorab bo'lib mahallaning boy- 
vachchasiga aylandi-qoldi. Shayton yoʻldan ozdirdimi, 
boshqami, ishqilib, bosar-tusarini bilolmay qoldi. 
Qo'“sha-qo'“sha imoratlar soldi. Oxiri lop etib qamalib 
ketdi. Bir kuni ishga ketayotsam, shu yigitning onasi 
oyimning oldida oʻtirib hasrat qilyapti. 

— Toʻxtavoyim tuhmatga uchradi, oʻrgilay. 
Bolaginamning xusumatga yo'liqqaniga qandoq chi- 
dayman! Oʻzimning qon bosimim bor. Erta-indin oʻlib 
ketsam, tepkilab koʻmadiganimdan ayrilib qoldim, 
aylanay. 

— Voy unaqa demang, ovsinjon. — Oyim uni ohista 
yupatdi. — Yaxshi gapgayam, yomon gapgayam farishta 
omin deydi. Nasib etsa hali hech nima ko*rmagandek 
boʻlib ketasiz. — U ovozini birdan pasaytirdi. — 
Ko'nglim sezib turibdi. To*xtavoy erta-indin kelib qola- 
di. To ktavoyingiz qandoq yaxshi bolaki! Mana, meni 
aytdi dersiz. Erta-indin eshikdan kirib keladi. 

— Voy, og'zingizdan oʻrgilay, ovsinjon! Koshkiy- 
di-ya! — To“xtavoyning onasi yig‘lamsirab fotiha tort- 
di. — Iloyo aytganingiz keisin! 

Oyimning hamma <karomat»lariga chidasam ham, 
bunisiga chidolmadim. Kechqurun ishdan kelganimda 
shundan gap ochilgan edi, koyib berdim. 

— Sizga ham Acha xoladan yuqqan shekilli, — 
dedim yarim hazil, yarim kinoya qilib. — Nima, fol 
ochyapsizmi? Koʻpchilikning haqiga xiyonat qilgan 
qallobni maqtab o'tiribsiz. 

Oyim koʻzimga diqqat bilan tikilib qoldi. 

— Qahring shunaqa gattiami? — dedi anchadan 
keyin. 

— Qahrning nima daxli bor? — dedim qaysarlik 
bilan. — Qilg'ilikni qilgandan keyin jazosini olsin-da. 
Qadamini oʻylab bosadigan boʻladi. 

— Albatta, senlar o*qimishlisan, hamma narsani 
bilasan... — Oyim bir zum jimib qoldi-da, o'ziga-o'zi 
gapirayotgandek sekin qoʻshib qoʻydi. — Onasida nima 
gunoh? Qon bosimi boʻisa, ertaga puf etib dumalab 
ketsa, shunga suyunasanmi? Ona-ku bu... Shunaqa 
qahring qattiqrni? 

Oraga moqulay sukunat cho'kdi. Negadir Acha 
xolani, oʻsha oydin kechani, oʻsha olma choyni 
esladim... 


IMON 


«Domimizəning birinchi qavatida Klava xola degan 
kampir turadi. Hech kim uni otasining ismini qoʻshib 
«Klavdiya Falonchiyevna» deb atamaydi. Klava xola — 
hamma uchun Klava xola. Bechora hayotda omadi 
yurishmagan xotin. Zavodda oʻttiz yil ishlagan. 
Yoshligida beva qolgan. Yolgʻiz oʻgʻlini deb umrini 
oʻtkazgan. Aytishlariga qaraganda, o'g'lini rejim bilan 
ovqatlantirib, rejim bilan uxlatib oʻstirgan ekan. Bitta 
farzanddan ham buyurmadi. O'g'li uylanishi bilan 
xotininikiga koʻchib ketdi. Shundan keyin Klava xola 
asabiyroq boʻb qoldi. Eshik tagida oʻtirib, uzzukun 
hammaga dashnom bergani-bergan. 

— Hoy piyonista, ertalabdan zaharingga barmatuxa 
ichgandan koʻra bolangga ikki paket sut obersang 
boʻlmaydimi? 

— Hoy olifta, mashinangni pod'yezd tagiga 
qoʻyma, bu yer senga garajmas! 

Ba'zan kichkina qizalog'im eshikdan hasrat gilib 
kirib keladi. 

— Klava xola meni durochka dedi. 

— Nima giluvding? 

— Samokatni tez uchirganmishman. 

— Ha, endi, oʻzing ham tez uchmagin-da... 

Klava xolaning ovozi bir kun chiqmay qolgan edi, 
darrov bilindi. Surishtirsam, kasalxonaga tushibdi. 
Buyragi xasta ekan. Bechoraning hammaga dashnom 
berib o'tirishiyam bir davlat ekan. Butun «dom» zeri- 
kib qoldi. Ikki haftacha oʻtgandan keyin Klava xola 
pilen yonma-yon turadigan qoʻshnimiz eshik taqillatib 

eldi. 

— Yuz so*m qarz berib turing, — dedi iltimos 
qilib. — Klava xolaga uch yuz soʻm kerak boʻlib qopti. 
Ikki yuzini qo'shnilardan yig'dik. 

— Nimaga kerak boʻpti? 

— Anig'ini bilmayman, qo'shnim yelkasini 
qisdi.— Ammo judayam zarurmish. 

Berdim. Oradan bir oycha oʻtgach, Klava xola 
qaytib keldi. Uy tagidagi harrakda shumshayib oʻtirib- 
di. Rangi bir holatda. Odamlarga dashnom beradigan 
holiyam yoʻq. 

— Voy-bo‘, yosharib ketibsiz-ku! — dedim koʻngli- 
ni koʻtarish uchun. 

Kłava xola ingillab oʻrnidan turdi. 

— Rahmat, o'glim, — dedi negadir ta'zim qilib. — 
Katta yordam berding. Pulingni qaytaraman. 
Pensiyamdan beraman. Yig'ib-yig'ib. 

Shundoq shaddod kampirning ta'zim qilib turishi 
g'alati ta’sir qilib ketdi. 

— Qiziqmisiz, men sizga pulni gapirayotganim 
yoʻq-ku. Tuzukmisiz, o'zi? 

— Operatsiyadan yaxshi chiqdim, — Klava xola 
ma'yus jilmaydi. — Pul bermasam boʻlmadi. 

Hayron boʻldim. 

— Kimga? 

— Kim boʻlardi, vrachga! 

Beixtiyor yoniga oʻtirib qoldim. 

— Kimga deysiz? 

— Vrachga! — Kiava xola mening soddaligimdan 
afsuslangandek ohista bosh chayqadi. — Uch yuz so'm 
bermasam boʻlmasdi. Operatsiya qilmasdi. Qilsayam, 
yarim yildan keyin oʻladigan qilib kesardi. 

Rostini aytsam, tovonimdagi jonim hiqildog‘imga 
keldi. 

— Nima, xirurg sizdan pul talab qildimi? Kim oʻsha 
vrach? Familiyasi nima? 

— E, bolam, qoʻysang-chi! — Klava xola qo'i silta- 
di. — Familiyasini aytganim bilan nima o*zgarardi? 

Garangsib qoldim. 

— Nima, vrach sizdan rostdan ham pul soʻradimi? 

— Oy sinok, sinok! — Klava xola ogʻir bosh 
chayqadi. — So'ragani yoʻq, soʻragani yoʻq. Faqat 
seshanba kuni operatsiya qilamiz, deydi-da, jumaga 
qoldiradi, juma kuni operatsiya qilamiz deydi-da, 
seshanbaga qoldiradi. Odammisan demaydi. Oxiri 

palatadagi kasallar o*rgatishdi. 300 soʻm bersangiz, dar- 
rov stolga oladi, deyishdi. Pul berishim bilan muoma- 
lasiyam oʻzgardi, oʻziyam boshqacha boʻp qoldi. — 
Klava xola mahzun kulib qoʻydi. — Nimayam derdim. 
Vrach ham odam. Undayam nafs bor. Bir ogʻiz rahmat 
degan so'zingga muhtojmi. Bolnitsaga yotishga order 
olaman, desang, qoʻlingga qarab turadi-ku. Bu-ku 
butun boshli operatsiya. 

Dunyoda har xil ablahlik bor. Lekin bemorni 
davolash uchun pora olish... 

Oradan ikki haftami, uch haftami oʻtgach, jiya- 
nimning toʻyi boʻldi. Nevropatolog boʻlib ishlaydigan 
uzoq qarindoshim bilan yonma-yon oʻtirib qoldik. 
Klava xola esimga tushdi. Qarindoshimga bor gapni 
aytib berdim. Men uning tutaqib ketishini kutib 
turardim. Qiziq, qarindoshim tutaqmadi. Xotirjam 
yelka qisib qoʻya qoldi. 

— Avyalboshi sen aytgandaqa vrachlar ko'pmas. 
Sholi kurmaksiz boʻlmaydi. Qolaversa, doktorlarga 
ham qiyin. O'n olti yil eshakdek o*qib, 140 so‘m oladi. 
Na kechasi tinchlik bor, na kunduzi. Oʻsha 140 so'm 
savil qolgurni savdo xodimi bir kunda topadi. — 
Qarindoshim kulimsiradi. — Yashash ham kerak-ku, 
akasi boʻyidan. Undan keyin... Qo'lidan tutmaguncha 
nima deysan? Pora berdim, deb qaysi mard aytadi. 
Aytsa oʻzi qiya boʻp ketadi-ku. 

Butunlay esankirab qoldim. Nahotki, oliy ma'lu- 
motli vrach oʻzini chayqovchi bilan tenglashtirsa! Axir 
davlat uni oʻn olti yil bekorga oʻqitdimi, bekorga 
stipendiya berdimi? Unaqa boʻisa, ana, xalatini yechib 
tashlasin-da, chayqovchilik gilsin! 

Yoʻq, men bu gaplarni aytganim yoʻq. Biroq, 
qarindoshim qizarib-bo*zarib ketganimdan hammasini 
tushundi. 

— Masalan, men unaqa do'xtirmasman, — dedi 
yelkamga qoqib. — Arzimagan narsalarga bunaqa 
tajanglik qilaversang, nevrosteniya boʻlib qolasan. — U 
koʻzimga sinchiklab qaradi. — Mabodo yuraging 
sanchimaydimi? Yaxshisi ertaga oldimga bor. Bir tek- 
shirib koʻramiz. 

Qarindoshim yana bir marta muloyim jilmayib 
qoʻydi. Qadahdagi konyakni ichib, limon bilan gazak 
qildi. Shunda beixtiyor tagʻin bolalik xotiralari yopirilib 
keldi. Achinska degan doʻxtir lop etib yodimga tushdi. 

Doim oppoq xalat kiyib yuradigan, oppoq siyrak 
sochlari nuroniy yuziga qandaydir fayz bagʻishlab tura- 
digan bu odamning asl familiyasi Achinskiy ekanini 
keyin bilganman. Uni birinchi marta koʻrganda rosa 
qo'rqqanman. Kichkina edim, hali maktabga qatna- 
masdim. Kuzda yelkamga yara chiqdi. Oyim qizil 
piyozni qo'rga koʻmib bosdi. Ne azob bilan yara yoril- 
di-yu, yonidan yana ikkitasi chiqdi. Endi piyoz ham, 
xamirturush bam yordam bermay qoʻydi. Butun 
badanimni yara bosib ketdi. Tagʻin har bittasi tuxum- 
dek keladi. Oxiri dadam oyimga <Achinskaga opchiq- 
masang boʻlmaydi», dedi. Ertasiga oyim meni yetaklab 
do“xtirxonaga obordi. Akalarim: <Achinska mana bun- 
dog nina bilan ukol qiladi», deb qo'rqitib qoʻygani 
uchunmi, katalakdek xonaga kirdimu dori hidini sezib 
hiqillab yiglab yubordim. Xonadagi kursilarda biri 
yo'talgan, biri shilpiq koʻzini hadeb kir qiyiqchaning 
uchiga artayotgan kasallar tizilib oʻtirishardi. Har kim 
meni ozicha yupatar, men boʻlsam battar vig'lardim. 
Shu payt eshigiga parda tutilgan ichkari xonadan sochi 
oppoq, yupqa koʻzoynak taqqan xalatli kishi chiqib 
keldi. 

— Kim yiglaydi? — dedi u o“zbekchani buzibroq 
talaffuz qilib. 

Achinska degani shu ekanini bildimu battar qo'rqib 
ketdim. Oyimning pinjiga tiqildim. Shilpiq koʻzli kishi 
oʻrnidan turgan edi, doʻxtir qoʻli bilan imo qilib 
toʻxtatdi. 

— Ochered balaga, — dedi-da, negadir jilmaydi. 
Shunda koʻzoynak ortidagi Kko*m-ko*k koʻzlarida qan- 
daydir erkalovchi tabassum paydo boʻldi. — Ay-yay- 
yay! — dedi bosh chayqab. — Ugil bala yiglamaydi. — 
U yana jilmaydi. — Ox kakoy yakshi bala! 

Achinska qoʻlimdan tutgan edi, beixtiyor 
ergashdim. Derazasiga oppoq parda tutilgan xonaga 
kirdik. Oyim koʻylagimni yechdi. Doʻxtir hozir ukol 

qiladi deb, kapalagim uchib ketdi. Biroq, u ukol qil- 
madi. Barmog;'i bilan yaralarni avaylab, paypaslab 
ko'rdi. Keyin allaqanday jigarrang sassiq dori surdi. 
Agar shundayam tuzalmasa qon quyamiz, deb oyimga 
tushuntirdi. Chiqib ketayotganimizda yana bir jilmayib 
qoʻydi. 

— Yakshi bala. Malades bala! 

...Qishda shu odam bizga yana bir yaxshilik qildi. 
Esimda, oʻsha yili qish juda qattiq keldi. Bilmadim, 
ehtimol, o'tin-ko“mirimiz boʻlmagani uchun shunday 
tuyulgandir. Harqalay deraza u yoqda tursin, eshigu 
devorlarni ham girov bosib yotar, hammamiz chopon, 
telpak kiyib uxlardik. Tanchaga oyoq tiqqan bilan 
befoyda: sandal pisillaydi. Ko'rpa tekkan joyini 
chayondek chaqadi. Ichidan issiq oʻrniga sovuq 
chiqayotgandek. Ustiga-ustak bir kuni kichik akam 
koʻchadan hammayog'i shalabbo boʻlib keldi. Bolalar 
bilan Qonqusda yaxmalak uchayotgan ekan, sirg'anib 
muzning yorig'idan anhorga tushib ketibdi. O'rtoqlari 
amallab tortib olishibdi-yu, yugurib uyga yetib kelgun- 
cha kiyimlari tarashadek muzlab qopti. Oyim darrov 
uni koʻrpaga oʻradi. Tog“olcha bilan turshak qaynatib 
ichirdi. Ammo kechqurunga borib, akamning isitmasi 
koʻtarilib ketdi. Hadeb yo'taladi. 

Kechasi uning alahtashidan men ham uygʻonib ket- 
dim. U nuqul oʻzini u yoqdan-bu yogga tashlar, «olov 
yonib ketdi, olovni o‘chiring», deb tipirchilar edi. 


Ertasiga ertalab dadam arrani egovladi. Katta 
akamni ergashtirib, tashqariga chiqib ketdi. Men ham 
tagi ko“chgan etigimni kiyib ularning ketidan yugur- 
dim. Kun sovuq, osmondan zahardek achchiq zarralar 
yog'ilar edi. Dadam bilan akam qalin qorni g'arch- 
g'urch bosib, tomorqaga chigishdi. Shundoq devor 
yonida oʻsgan, yarmi qurigan qayrag'och tagiga bo- 
rishdi. Qor ustiga qop yozib, choʻkkalab oʻtirgancha, 
qayrag'ochga arra solishdi. Daraxt shoxidagi qorlar duv 
etib toʻkildi. Biroq, qayrag*ochning poʻsti muzlab qol- 
gan — arra hadeb sirg*anib ketadi. Hech iz tushmaydi. 
Unga sayin dadamning jahli chigadi. Arra bir oz bot- 

ganidan keyin ish yana qiyiniashdi. Akam har arra tort- 
ganida, butun gavdasi bilan nari borib, beri keladi. Arra 
hadeb kamalakdek qiyshayadi. <Jing-jing> deb ovoz 
chiqaradi. Dadam yakkash dashnom beradi: 

— Arrani siltab tortma. Jon bormi, o'zi! 

Akam shoʻrlik birpasda terlab ketdi. Oʻzi terlab ket- 
ganu qoʻli sovqotadi. Dam-badam kuh-kuhlab, kaftini 
isitadi. Burnini tortadi... Nihoyat, qayrag'och gursillab 
yiqildi. Tarvaqaylab oʻsgan shoxlar yerga urilishi bilan 
atrofga qor sachrab ketdi. Ana endi mengayam ish 
topildi. Mayda shoxlarni tesha bilan chopa boshladim. 
Ish ayni qiziganda, kutilmagan voqea roʻy berdi. Biri 
og, ikkinchisi qizgʻish jiyron ot burnidan bug‘ chiqarib, 
tepamizda gijinglab turar, boshini siltab-siltab, 
suyligʻini shiqirlatardi. Notanish odamlar kelganini 
payqamay qolgan gurji kuchugim allaqayerdan paydo 
boʻldi-yu, aybini oqlash uchun boʻlsa kerak, qor ichi- 
da bir koʻrinib, bir koʻrinmay pildiragancha otlar 
atrofini aylanib akillay boshladi. Otlar itga koʻzini 
olaytirib qarab qoʻyar, pishqirib, pashsha qo'rigandek 
dumini silkitardi. 

Jiyron mingan charm paltoli Dalavoyni darrov tani- 
dim. Uni hamma tanir, hamma qoʻrqardi. U hali 
nalugchi boʻlmagan, lekin odamlar uni «nozik» joyda 
ishlaydi deyishardi. Oq otli kishi esa pocha-po'stin kiy- 
gan, tulki telpagini bostirib olgan, qovogʻi solig edi. 

— Ishlar katta-ku! — dedi Dalavoy otdan tushmas- 
dan. 

Negadir dadamning rangi oʻchib ketdi. Arra 
qo*lidan tushib qorga ko“milib qoldi. 

— Kelinglar, mehmonlar, — dedi esankirab. 

Avval Dalavoy bilan, keyin pochapoʻstinti kishi 
bilan qoʻshqoʻllab koʻrishdi. Ikkovlari ham egarda 
oʻtirgancha, istar-istamas gol cho‘zishdi. 

— Qani uyga, — dedi dadam qoʻlini koʻksiga 
qoʻyib. — Bir piyola choyimiz bor. 

Dalavoy ingichka sargʻish moʻylovini chimchilab 
dadamga bir qarab qoʻydi-yu, mehmonga yuzlandi. 

— Nima qildik, oʻrtoq Toshev? Borib turgan jino- 
yat-ku bu! 

Dadam butunlay dovdirab aoldi. 

— Nima gunoh qildim, ukam, — dedi Dalavoy- 
ga. — Aybim boʻlsa ayting, benavotman. 

— Tagʻin oʻzini goʻllikka soladi-ya! — Dalavoy tishi 
orasidan chirt etib tupurdi. — Ruxsatingiz bormi? — 
dedi ovozi temirdek jaranglab. 

— Nimaga? — Dadam madad kutgandek endi 
mehmonga yuzlandi. — Nimaga ruxsat olishim kerak, 
o'rtoq Toship? 

— Daraxt kesishga! — Dalavoy shiddat bilan otdan 
sakrab tushdi. — Qani qog'ozingiz? 

— Qanaqa qogʻoz? — Dadam goh Dalavoyga, goh 
pocha-poʻstinli mehmonga javdirab qaray boshladi. — 
Axir... Axir bu oʻzimning tomorqamdagi daraxt-ku. 
Mana qarang, qurib qolgan. — Ü gapining rostligini 
isbotlash uchun bilakdek shoxni maxsi-kalishli oyog'i 
bilan bir tepgan edi, qars etib sindi. — Ko'rdingizmi, 
qurib qolgan. Kuzda kesib olmoqchi edimu, vaqt 
boʻlmadi. — U boyadan beri burnini tortib turgan 
akamga dashnom berdi. — Nega anqayib turibsan? Bor 
oyingga ayt, choy qoʻysin, mehmonlar keldi, degin. 

Akam ikkalamiz tizzagacha qorga botib, oldinma- 
ketin uyga yugurdik. Gurji kuchugim ham qorda 
ko*milgancha ketimizdan chopdi. Oyim hamon isitma- 
lab yotgan kichik akamning boshida mungʻayib oʻtir- 
gan ekan. 

— Oyi, Dalavoy keldi! — dedi akam hovliqib. 

Oyim sakrab oʻrnidan turib ketdi. 

— Voy sho'rim! Ertalabdan buyon ong qovog'im 
uchayotgan edi-ya. Bu ko'rgulik ham bor ekan. 

U birpasda hujradan turshak, jiyda, ikkita zog'ora 
olib chiqdi. Sandal ustiga yamoq dasturxon yozdi, 

Zum oʻtmay uyga rangi oʻchgan dadam, ketidan 
Dalavoy bilan pocha-poʻstinli mehmon kirib kelishdi. 
Oyim Dalavoyga peshvoz chiqdi. 

— Keling, opovsi, yaxshi yuribsizmi, kelinim 
yaxshimilar? — dedi ovozi titrab. — Kiraveringlar. 
Yoʻq, yo'q, piymangizni yechmang, uy sovug. 

Dalavoy piymasining qorini qoqqan boʻldi-da, kigiz 
ustidan yurib, sandal chetiga bordi. 

— Hozir choy qaynaydi, oʻrgilay! — Onam 
tashgariga chiqib ketayotgan edi, Dalavoy to'xtatdi. 

— Ovora boʻlmang, biz ketamiz, — u akamga yuz- 
landi. — Siyoh-ruchkang bormi? 

Akam tokchadan siyohdon, qurbaqa» peroli ruch- 
ka oldi. 


— Nima qilyapsiz, aylanay? — oyimning rangi 
dokadek oqarib ketdi. 
— Oʻynayapman! — Dalavoy piymasining qori 


bilan sandal chetidagi koʻrpachaga choʻkkaladi. — 
Koʻrib turibsiz-ku, nima qilmoqchiligimni! — U osto- 
nada turgancha, papiros chekib, uy ichini jirkanibroq 
tomosha qilayotgan pocha-poʻstinli mehmonga qara- 
di.— Oʻzim yozaveraymi? 

Mehmon «ma’qul» degandek bosh irgʻab qoʻydi. 

Dalavoy charm paltosining ich choʻntagidan gog oz 
oldi. Ruchkani siyohdonga botirgan edi, qirs etgan 
ovoz chiqdi. U jahl bilan yana botirdi. Peroga siyoh 
omiga muz ilashib chigdi. 

— Qanaqa oʻquychisan, o*zi? — Dalavoy sargʻish 
qoshini chimirib, akamga qaradi. — Siyohing muzlab 
qopti-ku. ` 

Toʻsatdan oyim yig'lab yubordi. 

— Nima qilaylik, oʻrgilay, — dedi iltijo bilan. — 
Sovuqni ko“rmaysizmi? Manavinisi uch kundan buyon 
ol ket, ol qo*y boʻlib yotibdi. — U sandal chetida yot- 
gan kichik akamga imo qildi. — Bolaginamdan ayrilib 
qolaman shekilli. 

Dalavoy ruchkani yana muzlagan siyohdonga botir- 
gan edi, onam uning qoʻliga yopishdi. 

— Yozmang, jon ukam, yozmang, rahmingiz kelsin. 

Dalavoy ijirg‘anib, qoʻlini siltab tortdi. Kulrang 
koʻzlari qisilib ketdi. 

— Torting qo`lingizni! — dedi shiddat bilan. 

— Ho“! — dadamning tahdidli ovozini eshitib, 
burilib qaradimu qo'rqib ketdim. Uning yuzida boyagi 
yalinchoq ifodadan asar ham qolmagan, koʻzi gʻazab- 
dan chaqnar edi. 

— Ho<:v, olifta! — dedi yana oʻsha tahdidli ohang- 
da. — Tur oʻrningdan! Kudo boʻlsangam piymangni 

yech. — U bir hatlashda Dalavoyning tepasiga kel- 
di.— Yech deyapman. Tiq oyog'ingni tanchaga! Tiqib 
koʻr, oʻtirib koʻr birpas! 

Dalavoy beixtiyor oʻrnidan turib ketdi. Esankirab 
qolgan mehmonga bidir-bidir qilib gapira boshladi: 

— Eshitdingiz, ortoq Foshev? Guvoh boʻlasiz! 
Xizmat burchimni bajarayotganimda haqorat qildi. 
Aktga shuniyam qoʻshamiz. 

— Daraxtni katta xolang ekib qo'yganmas! — 
Dadamning moʻylovi titray boshladi. U qattiq 
g'azablansa, moʻylovi titrab ketardi. — Qani, 
tuyog'* ingni shiqillat! — dedi tahdid bilan. 

Nima, urmoqchimisan! — Dalavoy kulrang 
ko” zlarini yiltiratib, g'azabnok pichirladi. — Qani 
chertib ko'rchi. Yetti pushtingni quritib yuboraman! 

— Yoʻqol deyapman! — Endi dadamning butun 
vujudi titrab ketdi. 

— Eshitdingiz-a, oʻrtoq Toshev? Bu gapniyam 
eshitdingiz-a? — Dalavoy eshik tomon tisarilib 
borarkan, mehmonga qarab, gapini tasdiqlatib oldi. — 
Yozamiz, hammasini yozamiz! 

Onan iltijo bilan Dalavoyning yelkasiga osildi. 

— Jon ukam, kechiring, jon ukam! lioyo martaban- 
giz bundan ham ulug‘ boʻlsin! 

Dalavoy bir siltab uning kaftini yelkasidan olib 
tashladi. Onam endi pocha-po'stinli kishiga yolbora 
boshladi. 

— Jon xoʻjayin, koʻnglingizga olmang, adasi bil- 
masdan gapirib yubordilar. 

— Yalinma deyapman! — dadam shunday hayqirdi- 
ki, muz bosgan derazalar zirillab ketdi. Boyadan beri 
koʻzini ocholmay yotgan kichkina akam olazarak 
boʻlib, atrofga javdiray boshladi. 

— Oyi, suv, — dedi ovozi xirillab. 

Tashqarida tuyoqlarning bo'g'iq dukiri eshitildi. Uy 
ichi oʻlik chiqqandek jimjit boʻlib qoldi. Dadam 
hamon moʻylovi uchgancha pishqirib nafas olib, uy 
oʻrtasida turar, oyim ostonaga oʻtirib qolgan, katta 
akam deraza oldida turgancha tashqarini tomosha 
qilardi. Beshik g'ichirlab, ukam g'ingshiy boshladi. 
Biroq onam oʻrnidan turmadi. 

— Yomon ish boʻldi, — dedi sekin. — Endi sudga 
beradi. 

Dadam uy oʻrtasida anchagacha gotib turdi-da, 
indamay chiqib ketdi. Bir ozdan keyin tomorqa 
tomondan boltaning qarsillagan ovozi keldi. 

Qayrag'ochning cho'g'i ham oʻriknikiga oʻxshagan 
baland bo'larkan. Sandal isishi bilan jon kirib, yuzimiz 
qizarib qoldi. Faqat dadamning qovogʻi ochilmadi. 
Onam akamning boshidan jilmas, nuqul xo'rsinar, 
«o'zing asra», deb qoʻyardi. Kechki ovqatni opam qildi. 
Qorongʻi tushgandan keyin akamning ahvoli og'irlash- 
di. U endi alahlamas, hayvo yetishmayotgandek qisqa- 
qisqa nafas olar, dam-badam cho'chib tushar edi. 
Onam unsiz yum-yum yig'lar, dadamga iltijoli termi- 
lardi. Oxiri bo“imadi. Dadam eski choponini kiydi, 
boshiga telpagini bostirdi. Oyim qayoqqa degandek 
qaragan edi, qisqagina qilib: 

— Achinskaga! — dedi. 

— Keimaydi. — Onam zorlanib bosh chayqadi. — 
Yarim kechada qor kechib kelarmidi? 

Dadam eshikni qarsillatib yopgancha chiqib ketdi. 
Uy ichiga yurakni sirqiratuvchi sukunat choʻkdi. 
Hujradagi soat chiqillaydi, akamning qisqa-qisqa nafas 
olishi eshitiladi. Derazaga quruq qor uchqunlari ziril- 
lab uriladi. Allaqaysi teshikdan huvillab sovuq kiradi. 
Issiq sandal elitdi shekilli, uxlab qopman. Bir mahal 
tashqarida itning akillashi, dadamning «yot» deb 
baqirishidan uygonib ketdim. Kimdir yoʻlakda gursil- 
latib yer tepindi. Og'zidan bug‘ chiqib turgan dadam 
kirib keldi. Ketidan uzun shinel kiygan, qulogʻini sharf 
bilan oʻrab olgan Achinska kirdi. Oq xalati bo*imasa 
ham, koʻzoynagidan tanidim. Dadamning moʻylovi, 
doktorning goshi qordan oppoq boʻlib ketgan edi. 

Oyim darrov oʻrnidan turdi. Salom berdi. Achinska 
shinelini yechib, yelkasiga qoʻngan qorni kavshandoz- 
ga qoqdi. Qulog'ini oʻrab olgan sharfni yechgan edi, 
oppoq siyrak sochiari peshonasiga yoyilib tushdi. 

— Nastoyashiy Sibir! — dedi; negadir jilmayib. 
Sandal chetiga choʻkkalab qoʻlini tanchaga tiqdi. 
Dadamning qoʻlida kichkina chamadon borligini endi 

koʻrdim. Achinska qo'lini bir oz isitgach, muzlab qol- 
gan koʻzoynagini ro*molchasi bilan artdi. 

— Issik suv bar? — deb soʻradi onamga qarab. 

Onam samovarni yangilash uchun darrov oshxo- 
naga yugurdi. Doktor akamning koʻylagini yechib, 
<alyo-alyo> qilib koʻrdi. Sekin bosh chayqab qoʻydi. 
Qiyofasi jiddiy edi. Keyin chamadondan yaltiroq 
quticha oldi. 

Ukol qilish uchun dori to'Idirayotganda akam hozir 
dod soladi, deb turgan edim, biroq u akamning ish- 
tonini tushirib, ukol qilganida akam dodlamadi. G'ing- 
shib qoʻydi xolos. Chamasi og'riqni payqamadi ham. 

— Nichego, — dedi Achinska dadamni yupatib. — 
Yakshi bala. Tuzaladi. 

Chindan ham koʻp oʻtmay, akam koʻzini ochdi. 
Biroq, doktor ikkinchi ukolni qilayotganda yig'lab 
hammayoqni buzib yubordi. Achinskaning jahli chiq- 
madi. 

— Vsyo, vsyo, — dedi jiimayib. — Ugil bala 
yiglamaydi. 

Keyin dadam ikkovlari sandal chetida oʻtirib, choy 
ichishdi. Urush gʻalaba bilan bitgani, endi non ko“pa- 
yishi, yana allanimalarni gapirishdi. Koʻzim yumilib 
ketayotgan boʻisa ham doktor akamni yana nima qili- 
shini bilgim kelib, chidab o'tirardim. Dadam gap orasi- 
da bugun oʻtgan voqeani ham aytib berdi. Achinska 
qoshini chimirib, bir zum oʻyga toldi. Ko'm-ko'k 
ko'zlariga jiddiyat choʻkdi. Biroq, qo'l siltab qoʻya 
qoldi. 

— Chepuxa! Xish nima kilmaydi. 

Nihoyat u sargʻish qogʻozga oʻralgan allaqanday 
dorini majbur qilib akamga ichirdi. Yana to'rt-beshta 
shunaqa qog'ozlardan qoldirdi. Oʻrnidan turayotgan 
edi, dadam onamga imo qildi. Onam hujraga ildam 
kirib ketdi-da, zum oʻtmay, og'zi bogʻlangan chog‘rog 
xalta koʻtarib chiqdi. 

— Aybga buyurmaysiz, doʻxtir, — dedi dadam xal- 
tani Achinskaga uzatib. — Pul yoʻq edi. 

Achinska shinelining bir yengini kiygan joyida turib 
qoldi. A 


89 


— Bu nima? — dedi xaltaga imo qilib. 

— Turshak, — dadam xijolat chekib, iljaydi. — 
Qantak o'rikniki. Qoq quruq. Bo“yrada quritganman. 
Bittasiyam yerga tushmagan. 

Achinska yengi kiyilmagan qoʻli bilan xaltani nari 
surdi. 

— Balaga kompot kiling. Isitma tushadi. Yakshi 
boʻladi. 

Endi dadam astoydil yalina boshladi: 

— Yoʻq demang, do*xtir. Oʻz qoʻlim bilan qurit- 
ganman. Chodirga qoqib quritganman. 

Gapga oyim aralashdi. 

— Marjangizga oborasiz, doʻxtir, padarka... 

Achinska keskin bosh chayqadi. 

— Balaga kompot kiling. — Shunday dedi-yu, xal- 
tani devorga suyab, etigini kiydi-da, tashqari chiqdi. 
Dadam shosha-pisha unga ergashdi. 

— Iloyo baraka toping, — deb qoldi onam eshikdan 
moʻralab. — Bola-chaqangizning rohatini koʻring. 

Yana sukunat choʻkdi. Ammo endi bu boyagidek 
koʻngilni g“ashlovchi jimjitlik emas edi. 

Ertasiga kech uyg'ondim. Katta akam maktabga 
ketgan, kichik akam sandal chetida yostiqqa suyanib 
oʻtirgancha, sutchoy ichar, dadam bilan oyim 
tumshug'idan chak-chak suy tomayotgan eski 
samovarni o“rtaga qoʻyib gaplashib oʻtirishardi. Qor 
tingan, tashqarida quyosh charaqlab ketgan shekilli, uy 
ichi yop-yorug edi. Endi sutchoyga zog'ora non 
botirib yeyishga kirishgan edim, tashqarida kuchugim 
jonholatda akillay boshladi. Eshik sharaqlab ochil- 
di-yu, ostonada Dalavoy paydo boʻldi. U kechagi 
charm paltosida, kechagi piymasida edi. 

Dadam bilan oyim bir seskanib tushishdi. Hozir 
janjal boʻlishini bilib, mening ham yuragim orqaga 
tortib ketdi. Biroq hech qanaqa janjal boʻlmadi. 
Dalavoy ostonada turib, negadir jilmaydi. 

— Assalomalaykum! — dedi baland ovozda. Shunda 
uning judayam qoʻrqinchli odam emasligini payqadim. 
Dadam rangiga qon yugurib, asta oʻrnidan turdi. 

— Keling, keling, — dedi-da, borib koʻrishdi. Oyim 

darrov dasturxonga jiyda, yongʻoq keltirib qoʻydi. 
Dalavoy bu safar piymasini yechib chiqdi. Onam yangi 
koʻrpacha boʻlmagani uchun sandal toʻridagi 
ko'rpachaning orqasini oʻgirib, qaytadan yozdi. Dadam 
mehmonning orqasiga yostiq qoʻydi. Dalavoy piyolani 
aylantirib-aylantirib, choy ho'plarkan, menga qarab 
koʻzini qisdi. 

— Qalay, polvon! 

Uyalganimdan yerga qarab oldim. Shunda undan 
allaqanday qoʻlansa hid kelayotganini payqadim. 

— Oʻzizam ja haligidaga odamsiz-da oka! — Dala- 
voy dadamga yuzlanib, baralla ovozda kuldi. — Qilar 
ishni qip qoʻyib, tagʻin odamni soʻkib o'tiribsiz, oka. 

Dadam uzrli qiyofada yelkasini qisdi. 

— Endi, ukam, jahl chiqqanda, aqi ketadi... 

— Oʻziyam ja, kattasini ag'daribsiz-da, oka! 
Dalavoy negadir yana kuldi. — Ha, endi shunaqa ekan, 
bir ogʻiz aytmaysizmi, shu ishni shundoq qilmoqchi- 
man, deb. Axir jahon bedarvoza emas, tartib bor, 
zakun bor... 

Dadam xijolat chekib, dasturxon chetini himara 
boshladi. 

— Endi, ukam, biz bir po'ristoy odammiz. Bunaqa 
qonunlarni tushunmasak, bu yoqda bolalar sovuqda 
qoldi. 

— Shu-da endi, oka! — Dalavoyning milki qizarib 
ketgan kulrang koʻzlarida samimiy tabassum oʻynadi. 
Dadamning yelkasiga qoqdi. — Bir ogʻiz maslahat sol- 
sangizu hammasini zakonniy qilardik. 

Boyadan beri indamay choy quyib uzatayotgan 
onam endi gapga aralashdi. 

— Bu odam bilmabdilar-da, jon ukam, gunohlari- 
dan kecha qoling. 

Dalavoy oyimga qaramadi, dadamga tikilgancha, 
jiddiy tortdi. 

— Endi, oka, biz bir joyning odamimiz, ot tepkisi 
otga oʻtmaydi. 

— Rahmat, ukam, — dadam yana boshini xam 
qildi. — Siz bizlarni siylasangiz, sizni Xudo siylasin. 

— Men-ku shu yerning odamiman, — Dalavoy 

ovozini pasaytirdi. — Ammo oʻrtoq Toshevning oldida, 
shu ish shundoq boʻlgani chatoq boʻldi. Katta odam. 
Qamatmaguncha qoʻymayman deyapti. Ikkalamizni 
askarblyat qildi, deyapti. 

Oyimning rangi bir zumda oʻzgarib ketdi. Dadam 
boʻlsa, taqdirga tan bergandek, hamon boshini quyi 
solib oʻtirardi. 

— Oʻrtoq Toshevga yotig'i bilan tushuntirdim, — 
Dalavoy ovozini yanayam pasaytirdi. — Oʻzimizning 
odam gunohidan oʻta qoling, dedim. Hozircha 
ko'nmay turibdi-yu, ko'nadi. Ko'nmay qayoqqa borar- 
di. <Ourug'isdan obkeb beraman, dedim. 

Birdan oyimning yuzi yorishdi. Dik etib oʻrnidan 
turdi-da, hujraga kirib ketdi. Dalavoy onamning 
ketidan qarab qoldi. Dadam boʻlsa hamon dasturxon 
qatini oʻynab oʻtirar, barmoqlari bilinar-bilinmas 
titrar edi. Oʻsha zahoti onam xalta koʻtarib chiqdi. 
Bu — kechasi Achinska olmay ketgan oʻsha turshak 
toʻla xalta edi. 

— Mana, opovsi, — dedi oyim xaltani Dalavoyning 
oldiga qoʻyib. — Qoq-quruq. Qantak o'rikning tursha- 
gi. Adasi 0“z qoʻllari bilan quritganlar. Bittasiyam yerga 
tushmagan. 

Dalavoy goh onamga, goh xaltaga qarab, talmovsi- 
rab turdi-da, birdan qah-qah otib kulib yubordi. Bir 
zumdą kulrang koʻzlaridan yosh tirqirab chiqdi. U 
ko'rpachani mushtlab-mushtlab kular, boshi ham, gav- 
dasi ham muttasil silkinar, sargʻish yuzi sholg*omdek 
qizarib ketgan edi. Oyim og'zini lang ochgancha, bir 
dadamga, bir Dalavoyga qarab qolgan, negadir nuqul 
koʻylagining yoqasini g'ijimlardi. 

— Voy, voy kennoyi tushmagur-ey! — dedi Dalayoy 


kulgidan nafasi qaytib. — Voy sodda xotin-ey! 
<Qurug'i> desam, turshak obchiqibdi. Qarang, oka! 
Qarang! «Qurug'i» desam... «Qurug‘i» desam... — U 


dadamga qaradiyu kulgisi kesildi. Dadamning qiyofasi 
shiddatli, yuzi qizarib-bo'zarib ketgan edi. 
— <Qurug'i> kerakmi? — dedi ovozi xirillab. 
Dalavoy butunlay jiddiy tortdi. 
— Mengamas, oʻrtoq Toshevga, — dedi sargʻish 

qoshini chimirib. — Men sizga jabr bo'Imasin, deyap- 
man, oka, jo*jabirdek jonsiz. 

— «Qurug‘i» kerakmi! -— Dadam yanayam pastroq, 
ammo yanayam tahdidliroq ovozda takrorladi. — 
Mana buni qirqib beraymi! — U kindigidan pastroqqa 
imo qildi. Dadam birovdan qattiq g'azablansa, pada- 
ringga la'nat deb so'kar, ammo biron kimsani buncha- 
lik qoʻpol haqorat qilganini eshitmagan edim. Onam 
ham, -yostiqqa suyangan akam ham, men ham qotib 
qoldik. 

— Shunaqami, hali! — Dalavoyning kulrang 
koʻzlari yonib ketdi. — Endi oʻzingdan kor! 
Shunday dedi-yu, hatlab o*rnidan turdi. Dadam ham 
sapchib turib ketdi. Oyim dod solib, dadamning yoʻlini 
toʻsdi. Dalavoy shiddat bilan charm paltosining 
cho'ntagiga qoʻl suqdi-da, allaqanday qog'ozni das- 
turxon ustiga uloqtirdi. — Indinga tegishli joyga bor- 
masang, militsiya yuborib, ottirib tashlayman! 
Umringni turmada chiritmasam, Dalavoy otimni 
boshqa qo'yaman! 

Oyim bekorga dod solgan ekan. Dadam Dalavoyga 
tashianmadi. Piymasini kiyib chiqib ketguncha, uy 
oʻrtasida turaverdi. Faqat gʻazabdan pishqirib nafas 
olar, moʻylovi uchib-uchib qoʻyar edi. Tashqarida it 
akilladi. Keyin jimlik cho'kdi. 

— Endi qoʻymaydi, — dedi onam ingrab. — 
Qamatmay qoʻymaydi. — U hamon gʻazabdan titrab 
turgan dadamga iltijoli termildi. — Jon adasi, aylanay 
adasi, johillik qilmang, keling, shular to“ya qolsin. 
Mayli, shoichani sotamiz. 

Kuzda opamni uzatamiz, deb dadam bir sholcha 
olib kelgan edi. Oyim shuni gapirganini tushundim. 

— Nega?! — dadam sandal chetiga cho'kkalagan- 
cha, hayqirib yubordi. — Nega?! Nega men pora 
berishim kerak? Nega?! Porani harom odam beradi, 
bildingmi! Porani harom odam oladi! Bildingmi?! 
Porani imonsiz odam imonsiz odamga beradi! 
Tushundingmi?! Nega men oʻz imonimni sotib 
poraxo'rga yalinishim kerak? Nega? 

U esdan ogʻib qolganga oʻxshar, har gal «Nega?» 

deganda, dasturxonni mushtlar, Dalavoy tashlab ket- 
gan qog'oz ham, jiyda-yong“oglar ham har yoqqa 
sochilib ketgan edi. 

— Yo'q! — dedi u nafasi qisilib. — Men pora 
bermayman. Qamasin! To'piga solib otib yuborsin! 

Beshikdagi ukam choʻchib ketdi shekilli, chirillab 
yig'lay boshladi. Oyim mahzun qiyofada choʻkkalab 
o'tirgancha, koʻkrak tutdi. Dadam tirsagini sandal 
chetiga tirab, kaftlari bilan yuzini toʻsib, uzoq oʻtirdi. 
Qoʻli hamon bilinar-bilinmas titrar edi. Nihoyat, jahi 
bilan oʻrnidan turdi. Onam vahima ichida unga termil- 
di. 

— Qayoqqa? Hoy adasi, oʻzingizni bosing. 

— Achinskaga boraman, — dedi dadam sekin. — 
Ariza yozdiraman. 

Shunday dedi-yu, eski choponini kiyib, chiqib 
ketdi. Peshinga yaqin tekis gilib yozilgan allaqanday 
oʻrischa xat koʻtarib keldi. 

Keyin bilsam, dadam toʻg'ri qilgan ekan. Uni ikki- 
uch hafta sudrab yurishdi-yu hammasi tinchib ketdi. 
Faqat Daiavoy keyinroq, nalugchi bo“Iganidan keyin 
boshqa yoʻl bilan qasdini oldi. Biroq Achinskaning yor- 
dam berganini dadam kop yilar hammaga gapirib 
yurdi. 

Mening goʻdak shuurimga esa pora — dunyodagi 
eng harom narsa, degan tushuncha mixłanib qoldi. 
To'g'ri, keyin ham, poralaru poraxo'rlarning har xilini 
koʻrdim. Birovga order berish uchun pora oladigan- 
larniyu, yaxshiroq uydan joy olish uchun pora beradi- 
ganlarni ham, birovning bolasini institutga olib kirish 
uchun pora oladiganlarniyu, oʻzining chalasavod 
bolasini oʻqishga joylash uchun pora beradiganlarni 
ham koʻrdim. Birovga kamyob narsani navbatsiz 
toʻg‘rilash uchun pora oladiganlarniyu, oʻsha narsani 
boshqalarga uch bahosiga pullash uchun pora beradi- 
ganlarni ham, birovni amal stoliga ottqazish uchun 
pora oladiganlarniyu, oʻsha kursiga oʻtirib, berganini 
oʻn hissa qilib qaytarib olish uchun pora beradiganlarni 
ham koʻrdim. Oʻzining qizi tengi xodimini dachasiga 
sudraydigan ipirisqi amaldorlarniyu, ishini bitirish 

uchun begona to'shakka bemalol yotadigan ayollarni 
ham, pora olib qiya boʻlib ketganlarniyu, yana pora 
berib, qutulib chiqish yoʻlini topadiganlarni ham 
koʻrdim. Shunda dadamning titrab-qaqshab aytgan 
gaplari naqadar rost ekanini tushundim. Hamma-ham- 
masini tushundim. 

Faqat... Domimizning birinchi qavatida turadigan 
soʻqqabosh Klava xolaning ma'yus ta'zim qilib turgani- 
ni ko'rganimda, bir narsaga hech aqlim yetmadi. 
Nahotki, odam tirik qolish uchun ham pora berishi 
kerak boʻlsa! Uzoq qarindoshim boʻlmish oʻsha vrach- 
ning gapini eshitganimda, battar hayron boʻldim. 
Nahotki tirik qolish uchun majburan birovga pora 
berish ham jinoyat hisoblansa? Xoʻsh, boʻlmasa nima 
qilsin? Oʻlib ketsinmi?! Nahotki, oʻlim toʻshagida yot- 
gan odamdan nimadir tama qilish imon degan tushun- 
chaga sal boʻlsayam to'g'ri kelsa?! 

Xayolimga shunday iztirobli savollar yopirilib kel- 
ganida, beixtiyor oʻsha qahraton qish, oʻsha izg'irinli 
kecha, koʻzoynagini yiltiratib jilmayib turgan Achinska, 
namat ustida qolib ketgan oʻsha bir xalta turshak xoti- 
ramga tushadi. 


OPAMNI TOPIB OLDIM 


Bayram qanaqa boʻlishini bilasizmi? Bilmasangiz. 
bilib qoʻying! Bayram degani shuki, hammamiz 
yasanamiz. Bu — birinchidan. To'g'ri, dadam ham- 
mamizga baravar boshoyog kiyim qilib berolmaydi. 
Lekin hech boʻlmasa, bittadan ohorlik kiyamiz. Undan 
keyin oyim albatta palov, juda boʻlmasa, shovla pishi- 
radi. Bu — ikkinchisi. Nihoyat, bayram degani shuki, 
men onamga ergashib albatta tog'amnikiga boraman. 
Tog*amning men tengi oʻgʻli bor. Maza qilib obaki 
yeymiz. iloji boʻlsa, «Tarzan» kinosiga tushamiz. 
Tarzanni bilasizmi? Xuddi maymundek daraxtdan- 
daraxtga sakraydi. Yoʻlbarsdan ham, arslondan ham 
qo'rqmaydi. 

Jo'raboshimiz aytgan, o'zi ko'rgan. 

Mana, bugun oyim non yopyapti. Arpa non uncha- 

lik oppoqmas. Ammo juda mazali. Ana, non isi kelyap- 
ti. Oyim menga atab atayłabdan kulcha yasagan. 
Kulcha nondan oldin pishadi: kichkina-da! Ana, oyim 
rapidani goliga kiyib, to'nkarilgan zambil ustiga chiq- 
di. Boʻlmasa tandirning tepasiga boʻyi yetmaydi. Oʻsha 
yerdan turib buyurdi. 

— Do'ppingni och! 

Do'ppimni boshimdan yulib oldimu tutib turdim. 
Shu ondayoq cho'g'dek issiq, qip-qizil non do'ppiga 
tushdi. Jiyaklari titilib ketgan do'ppimni changallagan- 
cha koʻchaga yugurdim. 

— Hoy, sekinroq, yiqilasan! — deb qoldi oyim 
chirqillab. 

Nega yiqilar ekanman! Orqamdan kuchugim ham 
yugurgilab qoldi. Biladi-da, o*ziniyam ulushi borligini. 
Ikkalamiz oldinma-ketin chopishib, Shirin arig'ining 
boʻyiga keldik. Issiq nonni suvga tashladim-da, oʻzim 
pastga qarab chopib ketdim. Gurji kuchugim ham 
oyog'imga oʻralashib yugurdi. Ellik qadamcha yurgan- 
dan keyin qoqigullar ochilib yotgan qirgʻoqda kutib 
oʻtirdim. Ana, bizning non oqib kelyapti! Tandirdan 
yangi chiqqan nonni aqizoq qilib yemagan bo'lsangiz, 
yeb koʻring. Meni aytdi dersiz, maza qilasiz! 

Bir oyoqlab suvga tushib, nonimni tutib oldimu 
ushatib yedim. Ana rohatu mana rohat! Usti muzday, 
ichi issiq. Bir burdasini oʻzim yeyman, bir burdasini 
kuchugimga beraman. Kuchugim nonini mendan oldin 
yeb boʻladi. Yeb boʻladi-da, boshini goh u tomonga, 
goh bu tomonga tashlab mo'ltirab qoʻlimga qaraydi. 
Dumini likillatib-likillatib qoʻyadi. Ikkalamiz maza 
qilib ovqatlandik. Keyin shundoq sohilga yotib, tip- 
tiniq suv ichdim. Kuchugim ham oldingi oyoqlari bilan 
choʻkka tushib, gip-gizil tili bilan shapillatib rosa ichdi. 

Uyga qaytsak, dadam bodom tagida turib, endi xal- 
tasini ochayotgan ekan. Urre! 

— Manavi senga! — dedi dadam oyimga qarab. 
Xaltadan poshnasi past yaltiroq amirkon kavush chiq- 
di. Oyim eski kalishini yechib, kiyib koʻrgan edi, 
kavush lop-loyiq keldi. U yoq-bu yoqqa yurib ko'ruvdi, 
kavushi g“archillab ketdi. 

— Iya, g'archiyam bor ekan, — dedi oyim yosh 
boladek quvonib. — Baraka toping, anchadan buyon 
shunagasini orzu qilib yuruvdim. 

— Qizing qani? — dadam g'olibona qiyofada yana 
xaitaga qoʻl suqdi. 

Tutundan bo'g'ilgan opam oshxonadan koʻzini 
ishqalab chiqdi. 

— Manavini oʻrab koʻr-chi! — Dadam guldor shoyi 
ro*molni opamga uzatdi. Opamning koʻzlari quvonch- 
dan porlab ketdi. 

— Rahmat, — dedi uyalinqirab. 

Katta akamga yof“l-yo“l koʻylak, kichik akamga 
chiyduxoba shim tegdi. Endi bizning navbat! Yoʻq, 
dadam xaltasiga qoʻl suqqan edi, bu safar ukamning 
sovgasi chiqdi. Dengizchilar kiyadigan koʻylak! 
Chetida tasmasiyam bor. 

— Menga-chi? — dedim hovliqib. 

— Sengayam bor, oʻg'lim! — deb dadam xaltasidan 
qizil duxoba doʻppi chiqardi. Koʻzim yonib ketdi. — 
Qani, — dedi u do'ppini boshimga kiygizib. — E-e, 
boshdan ham bergan-da, senga, o‘g'lim! 
> Dostdan, ham doʻppi boshimni bir chekkasida qolib 

etdi. 

— Ziyoni yo'q! — dadam do ppini tizzasining 
koʻziga kiygizib, bir chetidan tortdi. Allanima <tirr> 
etdi. Qoʻrquv ichida do'ppiga qaradim. Yoʻq, yir- 
tilmabdi. Dadam qaytadan kiygizgan edi, boshimni 
xiyol qissayam, loyiq kelgandek boʻldi. — Boshdan 
ham bor-da, oʻzi, o'g'im. — Dadam yana kuldi. 

Kichik akam hozirjavoblik bilan gap suqdi. 

— Boshi katta boʻlgani bilan aqli yoʻq. 

Opam uning yelkasiga bir tushirdi. 

— Yoshi senga yetsa, sendan aqlliroq boʻladi. 

— Oʻzingiz-chi? — Oyim dadamning koʻziga ter- 
mildi. — Oʻzingizga hech nima olmadingizmi? 

Dadam qoʻl siltadi: 

— Keyin... Keyin olinar. Nima, men yosh 


` bolamidim... 


Aka-ukalar bir zumda koʻchaga otildik. BoʻImasa- 
chi, qanaqa yasanib olganimizni hamma koʻrib 
qo'ysin-da. 

..Ertalab kimdir sekin yelkamga turtayotganini 
payqab uygʻonib ketdim. Hali koʻzimni ochmasim- 
danoq dimogʻimga oʻsma hidi urildi. Qarasam, tepam- 
da oyim jilmayib turibdi. Qoshi qalin, qop-qora (oyim 
pardoz qilmas, ammo «qosh suv ichadi» deb oʻsma 
qoʻyardi). 

— Jim, — dedi u barmogʻini labiga bosib. — Ukang 
uyg'onib qolmasin. Tez yuvin. 

Tushundim. Demak, tog“amnikiga boramiz. 
Ukamni tashlab ketamiz. Boʻlmasa, oyimni qiynab 
yuboradi. Besh qadam yuradi-da, opiching, deb xar- 
xasha giladi. Yoʻl uzoq. 

Ukam, boshi devor tomonda, bir oyog'i mening 
qornim ustida maza qilib uxlab yotibdi. Hali turgandan 
keyin do'lilik* qilib opamning dodini beradi. 

Yuvinib kelib, apil-tapil choy ichdim. 

— Bolani ehtiyot qil, — oyim ayvon burchagida 
oʻtirib, to'nkarilgan piyoladan oʻsma botirib qoshiga 
tortayotgan opamga tayinladi. 

— Xavotir olmang. — Opam boshini u yoq-bu 
yoqqa egib, bir cheti siniq koʻzguga qiyo-qiyo 
qararkan, jilmaydi. — Oʻzim qarab turaman. 

Opam juda mehribon. Oyim yo'g'ida hammamiz 
opamning pinjiga tiqilamiz... 

Guzarga chiqqanimizdan keyin, eng katta niyatimni 
sekin aytdim: 

— Oyi, kinoga tushsam maylimi? Tarzanga? 

U g'archli kavushiga chang goʻndirmaslik uchun 
tuproq koʻchadan avaylab borarkan, orqasiga qaramas- 
dan soʻradi: 

— Kim bilan tushasan? 

— Sobir bilan. 

— Tog'angnikiga bormaymiz. 

Hafsalam pir bo“lib to'xtab qoldim. Bundan chiqdi, 
ammamnikiga borarkanmiz-da. Ammamnikida men 
tengi o'rtog'im yoʻq. 

— Ammamnikiga ketyapmizmi? — dedim qovoq- 
tumshug'im osilib. 

Oyim burilib qaradi: 

— Yoʻq, opangnikiga. 

— Opam uyda-ku? — dedim hayron boʻlib, — Yana 
qanaqa opamnikiga boramiz? 

— Oʻqchiga. Katta opangnikiga. 

Qiziq, qanaqa katta opam? O'zi bitta opam bor-ku. 

— Yur, — dedi oyim shoshirib. — Kun isib ket- 
masidan Beshyog'ochga yetib olaylik. 

Oyimga ergashib borarkanman, allanimani g'ira- 
shira tushungandek boʻldim. Besh-olti kun oldin 
ammam kelgan edi. U oyim bilan pichir-pichir 
gaplashgan, «oʻgay... yig'ladi... O'qchi...> degan soʻzlar 
gulog'imga chalingan edi. Demak, Oʻqchì degan joyga 
ketyapmiz. 

O'qchi degani ikki tomoni boloxonali uyłar bilan 
oʻralgan tor koʻcha ekan. Bizning tomonlarda allaqa- 
chon hammayoq koʻkarib ketgan, bu yerda boʻlsa 
ko*cha zax, ikki chetda qop-qora suv jilg‘a boʻlib oqib 
yotibdi. Ancha yurdik. Tez-tez temirchilik doʻkonlari 
uchraydi. Bayram boʻlsayam, ba’zilari ochiq. 
Devordagi mixlarga ketmon, tesha, xaskash ilib go yil- 
gan. Sandonda olov gurillaydi. Taraq-turuq avjida: 
yaqiniga borib boʻlmaydi. Oxiri tagidan qoramoydek 
loyqa suv ogib yotgan, chetidagi panjaralari liqillab tur- 
gan yogʻoch koʻprikdan oʻtdik. Oyim dam-badam 
toʻxtaydi. Hali u eshikni taqillatadi, hali bunisini. 

— Hoy, oʻrgilay, Bashoratxonning uyi shumi? Eri 
peravodniy... 

Birov yoʻq, deydi, birovi yelka qisib eshikni berki- 
tadi, bir xili eshikni umuman ochmaydi. 

Shu qadar charchadimki, oyog'imni qimirlatishga 
madorim qolmadi. Xuddi, hov birda, uydagi opamga 
sovchi kelganida Qa’niga borganimizdek. Kelmasam 
boʻlarkan. Qaytaga uyda Xoʻja bilanmi, Vali bilanmi 
maza qilib chillak oʻynab yurgan boʻlardim. Kun isib 
ketgan, suv ichgim kelardi. Oyimning oʻzi ham koʻcha 
chetidagi vodoprovoddan ikki marta suv ichdi. Suv 
ichish oson boʻlsayam mayli ekan. Odamlar paqirini 
koʻtarib, qatorlashib navbat kutib turadi... Bayram 
boʻlgani uchunmi, yasangan-tusangan oʻtkinchilar 
tuzuk-quruq gaplashmaydi. Hamma qayoqqadir 
shoshadi. 

Bir mahal paranji-chachvonli xotinga duch keldik. 
Oyim yana oʻsha yalinchoq ohangda soʻradi: 

— Hoy, baraka topgur, Bashoratxonni tanimaysiz- 
mi? 

Paranjili xotin toʻxtadi. Chachvonini yuzidan olgan 
edi, qo'rqib ketdim. Bunaqangi cho'tir xotinni birinchi 
koʻrishim edi. Negadir xayolimga cho'tirini berkitish 
uchun paranji yopinib yursa kerak, degan oʻy keldi. 

— Qanaqa Bashor? — dedi u roʻmolcha bilan ter 
bosgan yuzini artib. 

— Bashoratxon-da! — Oyim kuyib-pishib tushuntir- 
di. — Eri peravodniy. Ashxobodda yer qimirlaganda 
kasallarni poyezdda olib kelgan. 

— Uyini bilmaysizmi? — cho'tir xotin achinib bosh 
chayqadi. — Dunyoda nima koʻp, Bashor koʻp. 

— Yoʻq. Egachim aytuvdilar, — deb oyim yana 
tushuntirdi. — Shundoq koʻprikdan oʻtgandan keyin 
topasiz, devdilar. I 

— Bu ko'chada nima koʻp, ko*prik koʻp, aylanay,— 
choʻtir xotin yelkasini nochor qisdi. 

— Hayronman, — dedi oyim umidsizlik bilan. — 
Nechta eshikni taqillatdim, hech yerda yoʻq. 

Boʻlmadi, choftir xotindan ham ish chiqmadi. 
Tagʻin ikkita katta-kichik koʻprikdan oʻtdik. Yurib- 
yurib, choyxona oldidan chiqib qoldik. Bayram sharo- 
fati bilan choyxona ayniqsa gavjum boʻlib ketgan, 
so'rilarda erkaklar chordana qurib, sabzi toʻg‘rab 
oʻtirishar, to'rqovoqlardagi bedanalar avjiga chiqib 
sayrar, havoda jizza hidi kezar edi. 

— Bor, bolam, — dedi oyim yalinib, — erkaklar- 
ning oldiga men bormay qoʻya qolay. So'ragin, pera- 
vođniyni uyi qaysi, degin, Bashor degan xotini bor, 
degin, xoʻpmi? 

Soʻri oldiga bordimu, toʻxtab qoldim. Har kim oʻzi 
bilan oʻzi ovora, qayrilib ham qaramaydi. Askiya... 
Qiyqiriq... Sho'ppayib turib-turib qaytib keldim. Oyim 
urishmadi. Yana ketaverdik. 

Kattakon tilla zirak taqqan, yalpoq gulii ko'rpabop 
matodan ko'ylak kiygan, qatin qoshli juvon duch kel- 
ganida oyim tagʻin soʻradi: 

— Hoy, opovsi, Bashoratxonni... 

— Man namedonam! — dedi ayol yelka qisib. 

Oxiri oyim ham holdan toydi. Koʻcha chetidagi 
yapasqi xarsang Ustiga oʻtirib, tugunini yechdi. Kecha 
yopgan arpa nonidan olib olgan ekan. Shundan bittasi- 
ni ushatib, ona-bola yedik. Tagʻin chanqay boshladim. 

— Oyi, suv, — dedim hiqillab. 

— Shoshma, bolam, sabr qil. — Oyim yupatdi. — 
Topamiz. Hozir topib olamiz. 

Non quvvat berdimi, yana avvalgidek yoʻlga 
tushdik. 

Bir mahal onam toʻxtab qoldi. 

— Voy, oʻlsin, tagʻin Beshyog‘ochga chiqib qolib- 
miz-ku. 

Qarasam, rostdan ham Beshyog“och! Bundan chiq- 
di, aylanib-aylanib yana shu yerga kelib qolibmiz-da. 
Bozor oldidagi maydonda odam ko'p edi. Yasangan 
qizlar, papiros tutatgan yigitlar... Daraxt soyasida bir 
oyoqli kishi qo“Itiqtayoqqa suyanib turibdi. Oldida eski 
kursi, kursidagi savatda obaki. U ingichka bo'ynining 
tomirini oʻynatib, ovozi boricha baqirardi: 


— Obaki dandon 
Lablari xandon 
Chaynama, shimi, 
Chaynama-a-a! 


Birpasda chanqoq ham esimdan chiqib ketdi. 

— Obaki obering, — dedim yalinib. 
nS Oyim bir zum ikkilanib turdi-da, qoʻlimdan yetak- 

di: 

— Yur. 

Parvardaga oʻxshatib kesilgan obakini og zimga sol- 
dimu maza qilib soʻra boshladim. Saqichga oʻxshagan: 
yumshoq, ammo juda shirin. 

— Siz shu yerlikmisiz, amaki? — dedi oyim qan-. 
dolatchiga termilib. 

Qandolatchi qo'ltiqtayog'iga suyanib, choʻntagidan 
papiros olarkan, shubhalanib oyimga qaradi: 

— Nima edi? 

— Bashoratxonni qidirib keluvdik. Eri peravodniy, 

Ashxobodda yer qimirlaganda kasallarni olib kelgan. 
O'qchida ko'prikning oldida turadi, deyishuvdi. 

— Nomeri nechchi? — dedi qandolatchi papiros 
tutatib. 

— O:shanisini so‘ramabman. — Oyim aybdor qiyo- 
fada yerga qaradi. 

— Uya, qiziq ekansiz-ku, singi! — choʻloq qan- 
dolatchi ovozi boricha shang'illadi. — Afandi eshagi 
yo“qolganida bir qo'lida yantoq, bir qoʻlida tezak 
koʻtarib, bozor aylangan ekan, buni yeb, buni anaqa 
qilganni ko'rgan bormi, deb. Siznikiyam shundan 
boʻldi-ku. 

Atrofdagi hangomatalab tomoshabinlar xaxolab ku- 
lishdi. Oyim mulzam boʻlib sekin burildi. 

— So'rab-so'rab Makkani topgan ekan, amallab 
topib olarmiz. 

Ikkovlashib yana oʻsha zaxkash, ikki chetida qop- 
qora suy jilg'a boʻlib oqayotgan koʻchaga kirdik. 
Oyoqda zo'rg*'a tursam ham, dam olaylik deb oyimga 
xarxasha qilishga qoʻrqar edim. Boyagi odamning gapi 
oyimni xafa qilganini bilib turardim. Yurib-yurib yana 
oʻsha omonat panjarali yogʻoch koʻprikdan oʻtdik. 

Oyim ro'paradan kelayotgan, sumka koʻtargan 
xotinni to'xtatdi. 

— Jon singlim, bir narsa soʻrasam maylimi? Shu 
yerlikka o'xshaysiz. — Oyim uning qoʻlidagi sumkasi- 
ga, bayram boʻlsayam yasanmasdan eskiroq qarg'ashoyi 
koʻylak kiyganiga qarab, shu yerlik deb gumon gilgan 
boʻlsa ehtimol. 

Xotin shoshilib turgan ekan shekilli, «gapingizni 
ayting» degandek qoshini chimirdi. 

— Bashoratxonni tanimaysizmi? — dedi oyim 
shosha-pisha. — Eri peravodniy. Ashxobodda... 

— Nimaga edi? — dedi ayol oyimning gapini bo'lib. 

Oyim uning koʻziga tikilib qaradi-da, koʻnglida 
umid ùyg‘ondi shekilli, ovozi dadillashdi: 

— Kerak edi-da. Ertalabdan beri qidiramiz, 
aylanay. Bilmagan joyning kochasi koʻp, deb shuni 
aytar ekanda. 

Ayol oyimga tikilib turib negadir ovozi titrab ketdi. 

= Siz... Siz kimi boʻlasiz? — dedi sekin. 

— Onasiman, aylanay, onasiman! 

Ayolning qo'lidan sumkasi tushib ketdi. 

— Oyijon! — dedi iltijoli ohangda. — Oyijon! 
Oʻzingizmisiz? — Shunday dediyu oyimni quchoqlab 
oldi. Oʻsha zahoti koʻzidan tirqirab yosh chiqib ket- 
di. — Oʻsha men... Menman... Qizingizman... Oyijon... 
Biluvdim, topib kelishingizni biluvdim. Biluvdimu 
ishonmovdim. Ammam aytsalar, ishonmagandim! 

U hadeb oyimni o'par, nuqul bitta gapni qaytarar- 
di. 

— Ishonmovdim... 

Keyingi daqiqada meni yerdan dast koʻtarib oldi- 
da, ko'zimdan, yuzimdan oʻpa boshladi. 

— Oʻzimning ukamdan o'rgilay, ukajonimdan 
aylanay. 

Dimog'imga binafsha hidi urildi. U baquvvat qoʻllari 
bilan meni mahkam quchoqlab olgan, yoshli koʻzlari 
bilan qayta-qayta koʻzimga termilib qarar, nuqul o'par 
edi. Shundagina uning katta xotin emas, yoshgina ekan- 
ligini, allaqayeri uydagi opamga oʻxshab ketishini 
payqadim. Bashor opa bir qoʻlida meni ko'targancha 
egilib, ikkinchi qoʻli bilan sumkasini yerdan oldi. 

— Qoʻying, — dedi oyim uning bilagidan tutib. — 
Yosh bolamas, oʻzi yuradi. Shu kuzda maktabga bora- 
di-ku. 

— Nega qoʻyarkanman?! — Bashorat opam binaf- 
sha hidi anqib turgan boshini yana yuzimga bosdi. — 
Ukajonimni nega qo'yarkanman?! Oʻzim zoʻrg'a topib 
oldim-ku! 

Kap-katta bola opamning qoʻlida ketayotganimdan, 
botinkam koʻylagini loy qilib yuborganidan uyatib 
tipirchiladim. 

— Tushaman! 

Yoʻq, opam qattiqroq bag'riga bosdi. 

— Tushmaysan. Charchab qopsan, ukam. Koʻrib 
turibman. 

Bashorat opam shaxdam-shaxdam qadam tashlar, 
oyim unga arang yetib borar, ikkovlari hayajondan 
entikib, gaplashib borishardi. 

— Tanimay qolganimni qarang, qizim. Oʻziyam 
sizni bir marta ko'ruvdim-da... Ancha boʻp ketdi. 
Oʻshanda jamalaksoch qizcha edingiz. 

— Men ham avvaliga tanimadim... Qarang, oyijon, 
sira ishonmovdim. 

Opamning uyi chindan ham ko‘prik yaqinida ekan. 
Biroq, yana bitta tor koʻchaga kirish esimizdan chiqib- 
di. Oʻsha tor koʻchadan oʻtib, kaftdekkina hovliga kirib 
qoldik. Hovli oʻrtasida bir tup tut bor edi. Tut hali 
pishmagan, ammo ancha oqarib qoigan, shoxiga belan- 
chak ilib qo'yilibdi. Tut tagiga kelgandan keyingina 
opam meni yerga qoʻydi. 

— Mana singling, — dedi belanchakka imo qilib. — 
Singlim desang ham boʻladi, jiyanim desang ham. 
Singlim deyaver. 

Moʻralab qarasam, belanchakda atlas ko'ylakcha 
kiygan qizaloq yotibdi. Sekin tebratib koʻrdim. 

Opam yoshli koʻzlariga tabassum qalqib, yana bir 
marta boshimni silab qoʻydi-da, uy tomonga qarab 
qichqirdi: 

— Dadasi! Oyim keldilar! 

Zum oʻtmay oynaband ayvonning eshigi sharaqlab 
ochildi-da, yelkasiga beqasam toʻn tashlagan kishi 
chigib keldi. 

— Oyim kelditar! — dedi Bashorat opam tantana 
bilan. 

Beqasam to'nli kishi oyim bilan quyuq soʻrashdi. 
Onam uning peshonasidan oʻpib ko'risharkan, menga 
oʻgirildi: 

— Pochchangga salom bermaysanmi? 

Pochcham xuddi katta kishi bilan so'rashgandek, 
qoʻl berib koʻrishdi. 

— Otingiz nima, polvon yigit? — dedi kulib. 

Pastak shiftli xonaga kirdik. To'rda Stalinning har- 
biy kiyimdagi surati ilig'liq turar, deraza tepasidagi 
mixga ilingan laganchaga oʻxshash qora karnaydan 
muzika vangrar edi. Yonbosh tomonda esa zanjirli 
osma soat. Soatning tepasi mushukning boshiga 
oʻxshatib ishlangan. Kapgir u yoq-bu yoqqa borib kel- 
gan sayin mushukning koʻzi ham u yoq-bu yoqqa 

mo'ralaydi. Bunaqa soatni dadamning hujrasida ham 
ko'rmaganman. 

Opam eski sholcha toʻshalgan yerga darrov 
koʻrpacha yozdi. Xontaxta qoʻyib, dasturxon bezadi. 
Piyolamga mushtdek novvot solib choy quyib berdi. 

Kunbo'yi piyoda yuraverib, charchadimmi, karnay- 
dan hadeb yangrayotgan muzika elitdimi, uxlab qolib- 
man. Bir mahal opam peshonamni silab uyg'otdi: 

— Tur, jonim, qoming ochib ketdi-ku. 

Koʻzimni ochsam dasturxonda ustiga koʻk piyoz 
sepilgan bir lagan moshkichiri turibdi. Oyim, opam, 
pochcham gangir-gungir suhbatlashib oʻtirishibdi. 
Opamning gistovi bilan uch-to'rt qoshiq moshkichiri 
yedimu tagʻin uxlab qoldim. 

Keyin yana uyg'onib ketdim. Anchagacha qayer- 
daligimni bilolmay, shiftga tikilib yotdim. Xira lam- 
pochka yonib turar, allaqayerda soat chiqillardi. 
Devordagi «mushuk soatəni koʻrgandan keyingina 
Bashor opamnikida yotganimni angladim. Yonbo- 
shimga oʻgirilgan edim, karavot g'ichirladi. Qarasam, 
yonimda boyagi atlas ko'ylakli singilcham yumshoqqi- 
na boʻlib pishillab uxlab yotibdi. Uygʻotib yubormay 
deb, tagʻin koʻzimni yumib oldim. Avval xoʻrsiniq, 
ketidan ayoli kishining hiqillagan yigʻisi eshitildi. 

— Yuzimni yorug‘ qildingiz, oyijon... — Bu Bashor 
opamning ovozi edi. — Kuyovingizning oldida yerdan 
sug'urib oldingiz. Turmush qurganimizga uch yil 
boʻlyapti. Kuyovingizga nima deyishimni bilmayman. 
Otam bor deymanu borolmayman, onam bor deymanu 
ko'rsatolmayman. — Opam yana chuqur xoʻrsindi. — 
Oyim tirikligida, otangning koʻziga ko'rinma, deb ter- 
gab turardi. Onam oʻlgandan keyin nima deb borishni 
oʻzim ham bilmadim. Bir zamoniar dadam bilan 
oyimning turmushi buzilgan boʻlsa, mening aybim 
nima, oyijon... Oyim adamning dilini og'ritgan bolsa 
bordir, ammo menda nima gunoh? 

— Qoʻying, jon bolam, — oyim ohista yupatdi. — 
Turmush oʻlgur shunaqa ekan. Odam bu dunyodan 
nima obketadi? Boradigan joyi bo'yradek yer... 
Adangizning jahli tez boʻlgani bilan koʻngli boʻsh. 

Uch-toʻrt kundan keyin oʻzingiz boring. Kuyovniyam 
oboring. Siz bolasiz, u kishi ota. Mening kelganimni 
aytmay qoʻya qoling. Eski ginalarni unutinglar. 

— Bormoqchiyam bo'luvdim... — Opam taraddud- 
lanib jimib qoldi. — Tagʻin sizning koʻnglingizga kel- 
masin, deb... 

— Gapingiz qurmasin, — oyim opamning so'zini 
kesdi. — Etni tirnoqdan ajratib esimni yebmanmi? 
Ming qatla shukr, adangiz borlar, singlingiz, qoʻsha- 
qoʻsha ukalaringiz bor, qaddingizni koʻtarib yuring, jon 
bolam. 

Oyim bilan opam hamon dardlashar, «mushuk 
soat> bir me'yorda chiqillar, yonimda yumshoqqina 
boʻlib singilcham pishillab uxlab yotar edi. Yana 
koʻzim ilindiyu qotib uxlab qopman. 

...Ertasiga hovlimizga mahalłaning tabibi — Hoji 
buvi, Xayri opa, Moʻmin akaning xotini Kelinoyi, 
Valining oyisi Zebi xola, Sepkilli xola, Xolposh xola 
to‘planishdi. Oyim aytib kelganmi, bayram bahona 
boʻlganmi, unisini bilmayman. Oyim garmdori gulli 
piyolada go'shnilarga choy quyib uzatar ekan, og'zini 
toʻldirib maqtanar edi: 

— Qizim berdi! Qarang, piyolasining chiroyliligini 
qarang! Voy, oʻrgilay sizlardan, shundoq qizim bor 
ekanu men ahmoq bilmay yurganimni qarang! U bogʻ- 
rog'lar, u oq uy-olabargakiar desangiz! Qo'sha-qo'sha 
gilamlar! Bir radiosi bor, sandiqdek keladi. Qizimning 
chaqqonligini koʻrsangiz. Birpasda bir guruch, bir 
goʻsht qilib, chigit bosgandek osh damlab keldi. 
Kuyovimni aytmaysizmi, peravodniylarning boshligʻi 
ekan. Uyog'i Ashxobod, buyog'i Leninobod — yetti 
iqlimda koʻrmagan joyi qolmabdi. Biram odobli, biram 
aqlli... 

Oyim opamning hovlisidagi tutdan boshqa qaysi 
bog'ni, eski sholchadan boshqa qaysi gilamni, mosh- 
kichiridan boshqa qaysi palovni aytayotganini bilmas- 
dim-u, lekin hamma gapiga ishongim kelardi. 

— Siz koʻpam ixtimat qo'yavermang! — Kelinoyi 
oyimning gapini og'zidan oldi. — Oʻgay bari bir 
o'gayligini qiladi. Undan sizga nima foyda! 

— Unaqa demang, ovsinjon. — Oyim unga ta'nali 
qarash qildi. — Bu dunyodan hech kim hech narsa 
orqalab ketmaydi, o'rgilay. Bolalarim buyoqda otasi- 
ning bag'rida yayrab yursin-da qizim uyoqda tirik 
yetim bo'lib yursin... Shuyam diyonatdanmi? Bunaqa 
gapingizni bir aytdingiz, ikkinchi qaytarmang, ovsin- 
jon. 

Boshqa xotinlar oyimning so'zini ma'gullab chuvil- 
lashdi: 

— To gri aytasiz! 

— Oxiratni oʻylagan odam shundoq qiladi. 

— Ammo-lekin... — Oyim ovozini pasaytirdi. — 
Adasi men borganimni bilmay qoʻya qolsinlar. Qiz 
boʻlib u kelmaydi-yu, ona boʻlib sen borasanmi, deb 
dillari ogʻriydi... Erta-indin qizimning oʻzi keladi. 

Bashor opam ertasiga emas, uch kundan keyin 
keldi. Dadam bodom soyasida choʻkkalab oʻtirgancha, 
arraning tishini egov bilan qayrar, oyim oshxonada, 
men esa supada ukam bilan kurash tushayotgan edim- 
Gurji kuchugim darvoza tomonga yugurdi. Ko“kshoyi 
koʻylak kiygan Bashor opamni darrov tanidim. Opam 
kuchukni koʻrib, darvozadan kiriboq toʻxtab qoldi. 
Dadam bir zum tikilib qaradi-da, garangsibroq 
ornidan turdi. Kuchukni haydash bahonasida opam 
tomon chopdim. Opam uch-toʻrt qadam bosdi-yu, 
koʻzida yosh bilan hayqirib yubordi: 


— Adajon! 
Dadam bir qalqib ketgandek boʻldi. 
— Iye, iye, — dedi ovozi titrab. Keyin oshxonaga 


qarab qichqirdi. — Hoy, bu yoqqa chiq, qizing keldi! 

Bashor opam dadamning quchogʻiga oʻzini otdi. 

— Yig'lama, ona qizim, yiglama. — Dadam 
Bashor opamning sochini silar ekan, koʻzlari namlan- 
di. (Uning koʻzida hech qachon yosh ko'rmagan 
edim.) — Bormisan, oppoq qizim. 

Opam dadamning bagʻridan chiqishi bilanoq oyim 
quchoglab oldi. 

— Voy oʻzimning qochqoq qizimdan aylanay! — 
dedi Bashor opamning yuzidan oʻpib. — Voy, oʻzim- 
ning to'ng'ich qizimdan oʻrgilay! 

Boyadan beri nariroqda bola ko'tarib iljayib turgan 
pochchamni endi koʻrishdi. Dadam pochcham bilan 
ham quchoqlashib koʻrishdi. Singilcham birpasda 
qoʻlma-qo'! boʻlib ketdi. Opam, aka-ukalar birinchi 
jiyanimizni «xomtalash» qilib yubordik. 

Oʻsha kuni dadam oʻz qoʻli bilan osh damladi. 
Hatto pochcham ikkovlari jinday-jinday vino ham 
ichishdi. 

...O'shandan keyin bironta bayram shunchalik 
esimda qolgani yoʻq. 


BOZOR 


Akalaring boʻlishi ham yaxshi, ham yomon. 
Yaxshiligi shuki, bolalardan kaltak yemaysan. 
Arifmetikadan ikki olmaysan. Yomonligi shuki, nuqul 
akalaringning kiyimini kiyasan. Masalan, mana bun- 
day. Katta akamga etik oberishadi. Bir yilmi, ikki yilmi 
oʻtgandan keyin katta akamning oyogʻi katta boʻlib 
ketadi. Etik kichkina akamga oʻtadi. Kichkina akam- 
ning oyog'iyam bir joyda turavermaydida. Oʻsadi, etik 
sig'maydi. Ana endi etik bizniki! Faqat bizga yetib kel- 
guncha etikning tagi Naim sartaroshning iyagidek sip- 
silliq boʻlib ketadi. Aslida, buyam yomonmas. Qishda 
yaxmalak uchishga maza. Ammo tagining koʻchib ket- 
gani yomon. Choʻlda bir oy yurib chanqagan tuyadek 
suv demaganni yamlamay yutadi. Bora-bora ukamga 
dabdalasi chiggan etik tegadi. Telpak masalasi ham 
shundoq. Katta akamdan. kichkina akamga, kichkina 
akamdan menga, mendan ukamga yetib borguncha, 
telpakmas, taqiri chiqqan bir parcha teri qoladi. Valiga 
maza! Akasi yoʻq, ukasi yo'q. Zebi xola unga doim 
yangi kiyim olib beradi. Shundog deymanu, dadamga 
ham qiyin. Hammamizni baravar yasantira olmaydi. 
To'g'ri, gohi-gohida biz kichkinalarning ham gʻamini 
yeb turishadi. Kuz kunlaridan birida shunday quvonch- 
li voqea boʻldi. Kechasi hamma yotganda dadam bilan 
oyim maslahatlashib golishdi. Rostini aytsam, gap poy- 
laydigan odatim bor. Poylamoqchi emasdimu, oʻzlari 
gaplashib qolishdi. Eshitish kerakmi, kerak! 

— Salqin tushib goldi, — dedi oyim oʻychan 
ohangda. — Bolalarning egnida yoʻq, boshida yoʻq. 
Ayniqsa kichkinalarga qiyin. 

Dadam anchagacha indamadi. Chamasi, qayerdan 
pul topishni oʻylardi. 

— Echkini sota qolamiz, — dedi nihoyat bir qaror- 
ga kelib. 

— Takanimi? — Bu oyimning ovozi edi. 

— E, uni qanchaga olardi? — dedi dadam hafsala- 
siz ohangda. — Narigisini sotamiz. Besh yuzlarga 
obqolar. 

Tushundim. Bundan chiqdi Qoraquloqni sotish- 
moqchi. Erta bahorda echkimiz odatdagidek ikkita 
tuqqan edi: biri erkak, biri urgʻochi. Urg'ochisining 
oʻzi oq. qulogʻi qora. Aka-ukalar unga Qoraquloq deb 
ot qo*yganmiz. Echkimga achindim. Yaxshi, yuvoshgi- 
na edi. Chamamda, oyim ham shuni oʻylardi shekilli, 
sekin gap qo*shdi: 

— Qochirib olsak bolalarga sut mo'lroq boʻlarmidi? 

— Boshqa iloji yoʻq-da! — dedi dadam tajangroq 
boʻlib. — Jila qursa, bittasiga pufayka olib berish 
kerak. Bultur ham maktabga akasining choponini kiyib 
bordi. 

Ha, demak, pufayka meniki boʻladi. Negaki, ukam 
hali maktabga bormaydi. Yengining uchiga charm 
qoplanganidan olaman. Sinfimizda faqat Valida shu- 
naqa pufayka bor. Zebi xola naqd to'rt yuz soʻmga 
obergan. Valining oʻzi aytgan. 

— Bozor kuni Tezakopga olib tushaman, — dedi 
dadam ishonch bilan. 

Biroq dadam juma kuni shamollab yotib qoldi. 
Shanba kuniyam oʻrnidan turolmadi. Kechqurun yana 
echki sotishning maslahati bo “Idi. 

— Oʻzing bora qol, — dedi dadam yotgan joyida. 

Onam mungʻayib qoldi. 

— Voy, men bozorni bilamanmi? — dedi 
boʻshashib. — Bir-ikki marta mol sotib yurgan 
bo'lmasam... 

Dadamning jahli chiqib ketdi. 

— Nima, bozorga tushadiganlarning shox-butog'i 

bormi? Hammayam senga oʻxshagan odam-da! Ja 
boʻlmasa, bitta-yarimta dallolning qoʻliga on som 
bersang, sotib beradi. Ammo besh yuzdan kamiga 
koʻnma. Zotli mol, degin! 

Ertasiga tong qorong'isida oyim meni sekin turtib 
uyg‘otdi. 

— Qani, tura gol, bolam, echkini haydashib 
borasan. 

«Nimaga, qayoqqa», deb oʻtirmadim. Bilaman, 
akalarim haydashib borsayam bo'lardi-yu, unda 
pufaykadan quruq qolaman-da. 

G“ingshibroq boʻlsayam turdim. Oyim echkini 
sog'ib boʻlguncha tong yorishdi. Keyin u Qoraquloqni 
yetakladi, men tol xivich olib, orqasidan yo'lga 
tushdim. Qoraquloq ham uyqusirab turgan ekan shekil- 
li, indamay ketaverdi. Faqat darvoza oldiga borganda 
onasi bilan akasi tomonga qarab qisqagina ma'rab 
qoʻydi: xayrlashdi chamamda. 

Tuproq koʻchadan boryapmiz. Oldinda oyim, keti- - 
dan echkim, uning ortidan men. Echkim tuproqni 
changitib, dik-dik qilib boradi. Ora-chora koʻchaga 
toʻkilgan yongoq xazonlarini chimdib, kalta dumini 
likillatib-likillatib qoʻyadi. Xivich bilan urmasam ham 
o'zi ketaveradi. Men koʻchaga toʻkilgan yong'oqlarni 
terish bilan ovoraman. Kechasi shamol boʻlganga 
oʻxshaydi: rosa yong'og to'kilibdi. Birpasda ikki 
choʻntagim toʻlib chiqdi. Oyim ora-chora toʻxtab, 
norozilik bilan orqasiga qarab qoʻyadi. 

— Yura qolsang-chi, hali-zamon bozor tarqab keta- 
di! 

Tezakop deganiyam, juda olis ekan-da! Avval qora 
moy hidi anqib turgan temir yoʻldan oʻtdik. Keyin 
mashinalar gʻizillab borayotgan koʻchalar chetidan yur- 
dik. Oyog'imda oyoq qolmadi. Nihoyat bozorning 
temir panjarali darvozasidan ichkari kirdik. Voy-bu! 
Shuncha odam qayoqdan kelgan? Hammayoq qiy- 
chuv, hamma shoshgan! Ana, bir chekkada guvillab 
olov yonyapti. Qozondan qizigan yog'ning oppoq tutu- 
ni chiqib turibdi. Vuy, anavi baliqni! Mening bo'yim- 
day keladi-ya! Yog'och ustundagi mixga jag'idan ilib 


110 


qoʻyishibdi. Kir xalat kiygan mo'ylovli kishi kapgirni 
oʻynatib baqiradi: 

— Kep goling, laqqa baliq! Laqqa baliq! Qatidan 
qovurib beray? 

Undan nariroqda kattakon doshqozonda osh 
damlab qo'yilibdi. Zarchava solingan, sap-sariq. 
Og'zimning suvi kep ketdi. Iye, ana kabob! Qop-qora 
kabobpaz bidir-bidir qilib xaridor chaqiradi. 

— Yeganlar darmonda, yemaganlar armonda, 
dumba-jigar! 

Qarang, hidiga odam mast bo'ladi-ya! 

— Oyi, hali kabob oberasiz-a? — deyman yalinib. 

Oyim boʻlsa, nuqul bitta gapni qaytaradi: 

— Anqayma, adashib qolasan! 

Yoymachilar to'g'ridan-to'g'ri yerga o'tirib olish- 
gan. Angishvonadan tortib elakkacha, sichqon tutadi- 
gan qopqondan tortib isiriqqacha hammasi bor. 
Qoʻltiqtayoqli askar jikkak chol bilan savdolashib 
sumak olyapti. Kun salgin boʻlishiga qaramay, 
koʻylakchan boʻlib olgan ozg'in bola bir pachka 
papirosni ko'z-ko'z qilib, bor ovozi bilan baqiradi. 

— Papirosi nord, chekmangiar chort! 

Shovqin-suronlaru turli hidlardan boshim aylanib 
ketdi. Unisi turtadi, bunisi surtadi, bu ham yetmagan- 
dek oyimga dag'dag'a qilishadi. 

— Hov echki! Ko'zingga qara! 

Nihoyat mol bozoriga keldik. Ana bozoru mana 
bozor! Koʻziga qon toʻlgan, burnidan temir halqa 
oʻtkazilgan buqalar, dumbasining ogʻirligidan yurolmay 
golgan, shoxi qayrilib ketgan go“chgorlar, biri olib, biri 
qoʻyib, paydar-pay hangrayotgan eshaklar... Ayniqsa, 
anavi qorasi zoʻr ekan. Bir hangrashda ketma-ket ulab, 
yetti marta hangradi. Tagʻin har hangraganda quloqlari 
dikkayib, dumi xoda boʻlib ketadi. Burun kataklari ke- 
rilib, ikki biqini kirib-chiqib, kirib-chiqib turadi. 
Oxiriga borganda oʻpkasi to'Igandek, ovozi xazinlashib 
qoladi-yu, ammo oʻsha zahoti bir pishqirib oladi-da, 
yangi kuch bilan qaytadan hangray boshlaydi. Oyoq 
ostini tezak bosib ketgan. Shuning uchun bozorni 
Tezakop desa kerak-da. (Bu nom Oq podshoning sav- 

dogari Tezikov ismi bilan bog'liqligini keyin bilgan- 
man.) Kech qolganimiz uchun bizga eng chekkadan — 
tovuq bozorining yonidan joy tegdi. Biroq bu yerda 
ham kop turolmadik. Janjalning ustidan chiqib qoldik. 
Shundoqqina oldimizda tarashadek ozgʻin, peshonasi 
tirishgan, tajangligi aftidan koʻrinib turgan kishi qizil 
babak xo'rozning oyogʻidan bogʻlangan ipdan tutib, 
choʻkkalab oʻtirar, dam-badam nos otib, oʻzicha 
allakimni so'kar edi. Baquvvat oyoqlari uzun-uzun 
xoʻroz esa boʻynini choʻzib, atrofga olazarak qarar, 
chamasi boshqa xo“rozlar bilan urishishga bahona qidi- 
rardi. Shu payt ayvoni katta oq kalaminka shapka kiy- 
gan, cho*michdek burnining teshigidan juni chiqib tur- 
gan kishi xo‘rozning tepasida toʻxtadi. 

— Cho'cha chan pul, aka mullo? — dedi oyogʻi 
bilan xo'rozga imo qilib. 

Tajang kishi asabiylik bilan boshini koʻtardi. Nosini 
tupurib, kaftining orqasiga labini artdi. 

— Shu jo“jami! — dedi ingichka, tajang ovozda. — 
Ko'zmi, po“stakning teshigimi! 

Burni cho*michdek xaridor pinagini buzmadi. 

— Chan pul cho'cha? — dedi yana. 

— Bu jo jamas, xoʻroz! — Tajang kishi oʻrnidan 
turib ketdi. — Babax xoʻroz! Bir tepsa odamni yiqita- 
di! 

Burni cho'michdek xaridor yana pinagini buzmadi. 

— Ha, endu cho'cha-da! Chan pul o'zu? 

Shunda kutilmagan voqea boʻldi. Tajang kishi babak 
xorozni oyog'idan yulqib ko'tardi-yu, xaridorning 
boshiga tushirdi. 

— Mana senga <çho'cha!> — dedi baqirib. 

Xo'rozning qiyqirig“i bilan xaridorning dodlashi 
baravar eshitildi. Boshidagi ayvoni keng shapkasi 
uchib, tezak ustiga tushdi. Xoʻrozning qizil patlari 
hammayoqqa toʻzib ketdi. 

Xaridor silliq boshini changallagancha odamlar 
orasiga shoʻngʻidi. Zum oʻtmay, shopmoʻyioy milit- 
sionerni boshlab keldi. 

— Mana shu! — dedi xoʻrozni amallab buti orasiga 
tiqayotgan tajang kishini koʻrsatib. — Boshimga urde! 

Ho'kizdek xeroz bilan urde! Tuyadek xeroz bilan urde! 
Bosh yorilg-o-on! 

— Nima gap, grajdanlar? — Shopmo'ylov milit- 
sioner cho'ntagidan hushtak olib, lunjini shishirgancha 
churillatdi. 

Tomoshaning davomini ko'rishni juda xohlardimu 
oyim qoʻymadi. 

— Yur, keta qolaylik, — dedi sekingina. — 
Bizniyam boshimiz baloga qolib yurmasin. 

Odamlar, mollar orasidan oʻtib, nari ketdik. Ana, 
nihoyat bizning echkiga ham xaridor topildi. 
Peshonasiga qiyiqcha tang'igan kishi Qoraquloqni 
uyog'idan oʻtib tomosha qildi, buyog'idan oʻtib 
tomosha gildi. 

— Qancha soʻraysiz? — dedi oyimgamas, echkiga 
qarab. 

— Besh yuz som. 

— Uch yuz! — qiyiqcha tang'igan kishi echkining 
boʻynidan silab qoʻydi. — Shoshib turibman, olamanu 
ketaman. 

— Yoʻq, amaki, bu zotli mol, — dedi oyim bosh 
chayqab. — Onasi har yili ikkitadan tugʻadi, koʻp sut 
beradi. Suti yogʻli, sigirnikiga oʻxshaydi. Besh yuzdan 
kamiga boʻlmaydi. 

Qiyigcha tang'igan kishi savdolashib oʻtirmay nari 
ketdi. Yana ikkita xaridor keldi. Biri uch yuz oʻn so'mga 
chiqdi, ikkinchisi ikki yuz ellikdan oshmadi. Keyin 
echkimizni hech kim so'ramay go“ydi. Turib-turib zeri- 
ka boshiadim, bir hovuch yong'og*imni u qoʻlimdan bu 
qoʻlimga olaman, bu qoʻlimdan u qoʻlimga olaman... 
Kun isib borar, suv ichgim kelardi. Oyim ham toliqib 
ketdi shekilli, nuqul atrofga javdiraydi. 

— Dallol topmasak boʻlmaydi shekilli, oʻgʻlim, — 
dedi ruhi tushib. 

Xuddi shuni kutib turgandek, telpagining quloq- 
chinini kuya yegan, paxtali shimining tizzasigacha 
go'ng boʻlib ketgan kishi paydo boʻldi. 

— Ha, yanga, uloqchaga xaridor chiqmadimi? — 
dedi shangʻillab. 

— Uloqchamas, echki-ku, — dedi oyim ranjib. — 

Qarang, zotli mol, onasi har yili ikkitadan tugʻadi. 
Kop sut beradi. Suti quyuq, sigirnikiga oʻxshaydi. 

— Koʻrib turibman! — Telpakli kishi gol siltadi. — 
Mushukdekkina echki ekan. Boʻg'oz boʻiganmi- 
yoqmi? 

Oyim bosh chayqadi. 

— Unisini aytolmayman. Yolgʻon gapirib nima 
qildim. Ammo onasi zotli. Har yili ikkitadan tugʻadi, 
sersut... 

Telpagini kuya yegan kishi bir zum oʻylanib qoldi. 

— Endi, yanga, gap bundoq, — dedi tagʻin 
shangʻillab. — Men xolis odamman, koʻrib turibman, 
boyadan beri turaverib, sargʻayib ketdingiz. Xoʻp 
desangiz, molingizni sotib beraman. Ammo cho'talni 
oldindan kelishib olamiz: yigirma besh soʻm! 

— Mayli, bir gap boʻlar, — dedi oyim sekin. — 
Baraka toping, insofli odamga oʻxshaysiz... Ammo oʻzi 
zotli mol... 

— Qancha so'rayapsiz oʻzi? — dallol onamning 
gapini boʻldi. 


— Besh yuz. 
— Nima? — dallol dahshatli gap eshitgandek 
koʻzini ola-kula qildi. — Besh yuz soʻmga govmish 


sigir beradi-ku! Hozir bozor arzon. Qish kelyapti, 
yanga! Qish kelyapti! Yem tashvishi bor, pichan 
tashvishi bor... 

Onam norozi qiyofada yelkasini qisdi. 

— Mana shu bolamga pufayka olib bermoqchiman. 
Adasi besh yuzdan kamiga ko'nma deganlar. 

— Gapga pasmatri! — dallol xuddi onam gunoh ish 
qilib qoʻyganday qoʻlini silkitdi. — Odamlardayam 
diyonat qolmapti oʻzi! 

U endi burilib ketayotgan edi, oyim yalindi: 

— Xudo xayringizni bersin, bitta-yarimta insofliroq 
xaridor toping. Mayli, haqingizni beraman. 

Dallol qaytib keldi. Qoraquloqning qornini pay- 
paslab ko'rdi. 

— Mayli, — dedi toʻngʻillab. — Shoshmay turing- 
chi. 

Chorak soatchadan keyin u eskiroq chopon kiygan 

kishi bilan mendan kattaroq bolani boshlab keldi. 
Bolaning boshida yap-yangi do'ppisi bor edi: Doʻppi 
uning uzunchoq boshida g'alati qiyshayib turardi. 
Pufaykadan ortgan pulga oyim mengayam yangi do*ppi 
oberadi, degan fikr lip etib xayolimdan oʻtdi. 

— Mana! — dedi dallol shangʻillab. — Shundan 
yaxshi xaridor topolmaysiz. 

— Qancha soʻraysiz? — eski choponli kishi negadir 
onamga emas, dallolga qaradi. — Boʻladiganini ayting. 


— Bo'ladigani ikki yuz ellik so'm! — Oyimning 
o'miga dallol javob berdi. 
— Yo'g'-e, — dedi oyim chochib. — Hozir uch 


yuzga bermadim-ku. 

— Oʻzimga emas, mana bu bolaga olyapman! —- 
eski choponli kishi uf tortdi. — Rangini qarang, bola 
bechorani! Kasaldan yangi turgan: sil! 

Oyim ham, men ham bolaga tikilib qoldik. Hali 
do'ppisiga qarapmanu oʻziga qaramagan ekanman. 
“Bola chindan ham rangsiz, katta-katta koʻzlari odamga 
ma”yus termilib boqar edi. 

— Yong'oq! — dedi u qo'limdagi yong'oqlarni 
koʻrib. Ovozi qizlarnikiga oʻxshagan ingichka, iltijoli 
edi. 

— Ber, ber! — dedi oyim shoshilib. — Hammasini 
ber. 

Qo'limdagi yong'oqlarni ham, cho:'ntagimdagi- 
karniyam bolaga berdim. Nima qipti, hali terib olavera- 
man. Ko'chamizda yong'oqdan koʻpi bormi? 

— Yuz so'm! — eski choponli kishi dallolning 
qoʻlidan tutdi. — Bor baraka! 

— Voy, nima deyapsiz, amaki? — Oyim xuddi birov 
tortib olayotgandek echkining arqonidan mahkam ush- 
lab oʻziga tortdi. — Bu zotli mol. Onasi har yili ikki- 
tadan tug'adi. Sutni ko'p beradi. Sutiyam yog'li. 

— Sizam insof qiling-da, birodar! — dallol endi 
xaridorga qarab qoʻlini paxsa qildi. — Yangam rost 
aytyaptilar. Zotli mol, erta-indin gochib qolsa, bahor- 
da maza qilib sutini ichasiz. 

Oyimga jon kirdi. 

— Shuni aytaman-da! Zotli mol! Onasi har yili ikki- 

tadan tugʻadi. Ko'p sut beradi. Suti yog'li, sigirnikiga 
o*xshaydi. 

Xaridor horgʻin bosh chayqadi. 

— Oʻzimga qolsa-ku, besh yuzga ham olaverardim. 
Shu bolaga soʻrayapman. — U tagʻin bolaga imo qildi. 
Bola yong'oqlarni u qo'lidan bu qoʻliga olar, yupqa, 
gensiz lablarini pichirlatib sanar edi. — Hech kimi 
yoʻq bechoraning, — dedi xaridor ovozini pasaytirib. — 
Savob boʻlar deb boshiga doʻppi oberdim. Otasi front- 
da oʻlgan. Yaqinda onasiyam qazo qildi: sil edi becho- 
ra. Yetmish yashar kampir buvisi bilan qoldi. Men 
qoʻshnisi boʻlaman. Kampir bechoraning kigiz tagiga 
yigʻib qoʻygan jindek puli bor ekan. Shunga bittagina 
echki obering, deb yalindi. Savob uchun tushdim 
bozorga. 

Goh bolaga, goh onamga qarab karaxt boʻlib 
qoldim. Bola hamon yong'oqlarini sanar, oyim ham 
unga tikilib qolgan edi. Birdam onamning koʻzlarida 
yosh aylandi. Bir qoʻli bilan arqondan tutgancha 
ikkinchi qoʻli bilan bolaning do“ppisi ustidan boshini 
siltadi. 

— Aynoniya! — dedi ovozi titrab. — Hech nima 
qilmaydi. Hali shundoq yigit bo'lasanki, sen ko'rganni 
hech kim koʻrmaydi, bolam! 

— Mana, bori shu! — xaridor bir soʻmlik, uch 
soʻmlik pullardan bir hovuchini dallolning qoʻliga 
tutqazdi. 

— Qancha? — dedi dallol. 

— Yuz ellik so*m! 

Dallol oyimning argon ushlab turgan qoʻlini kaftiga 
olib silkita boshladi. 

— Bor baraka deng endi, yanga! Bor baraka deng! 

U har siltaganda oyim qoʻli uzilib ketgudek boʻlib 
butun gavdasi bilan silkinar edi. 

— Hech boʻlmasa yana ellik so'm qo‘shing, 
amaki, — dedi onam eski choponli kishiga iltijoli ter- 
milib. — Zotli mol, onasi har yili ikkitadan tugʻadi. 

— Nima qilay, singil! — xaridor tagʻin bosh chayqa- 
di. — Mengamas, bolaga deyapman-ku. Savob uchun 
tushdim bozorga, bor puli shu boʻlsa, men nima qilay? 

— Axir, menam bolamga pufayka obermoqchi- 
man, — dedi onam yigʻlamsirab. 

— Savob ham kerak-da odamga, yanga! — Dallol 
oyimning qoʻlini qoʻyib yubormay shang'illadi. — 
Dunyoga kelib, nima karomat ko'rsatdik?! Koʻprik sol- 
dikmi, machit qurdikmi... 

— To'g'ri-ku, lekin... Bolamga pufayka... Zotli 
mol... 

Endi onamning gapini xaridor boʻldi. 

— Xudoga shukur deng, singil. Bolangizni boshida 
otasi bor ekan, siz bor ekansiz. Jayam yangi boʻlmasa 
eskiroq pufayka oberarsiz. Bu bechoraning kimi bor? 

Oyim bolaga bir nafas termilib turdiyu arqonni 
sekin qoʻyib yubordi. Bola hamon lablarini pichirlatib 
yongʻoq sanar edi. 

— Mang, yanga! Rozi boʻling, — dallol pulni sanab 
oyimga tutqazdi. — Xizmat haqimni opgoldim. Ammo 
rozi boʻling. 

Oyim pul changallab turgan qoʻli bilan tagʻin 
bolaning do'ppisi ustidan boshini siladi. 

— Xafa boʻlma, oʻrgilay! Buvingga mendan salom 
aytgin. Echki sotgan xotin salom aytdi, degin. 

Dallol bir tomonga, echki yetaklagan choponli 
odam bilan bola ikkinchi tomonga ketib, zum oʻtmay 
odamlar orasidan g'oyib boʻlishdi. Onam qoʻliga 
tuflab-tuflab pulni hafsala bilan sanadi, nimchasining 
choʻntagiga soldi. Ammo koʻngli to'lmadi shekili, 
oʻsha zahoti cho'ntakdan gaytarib olib ko'ylagining 
yoqasi tagiga yashirdi. G*ussaga choʻkib xoʻrsindi. 

— Xudodanam oʻrgilay! Bandasining boshiga shun- 
cha gram solmasa nima qipti-ya! 

Ikkalamiz indamay yoʻlga tushdik. Oyim qo'limdan 
tutgancha boshini quyi solib borar, chamasi boyagi 
bolani ham, hozir uyga borib dadamdan soʻkish eshi- 
tishni ham oʻylar, o'ylab o'yiga yetolmas edi. Yana 
osha kabobpaz, oshpaz oldidan oʻtdik. Kabob isi 
so' “lagimni oqizsa ham indamadim. Bilaman, endi 
oyim kabob obermaydi. 

Bozor darvozasiga yetganda onam toʻsatdan to ‘xtab, 
qoldi, 


-7 


117 


— Voy sho'rim! — dedi rangi oʻchib. 

Men onam pulni oldirib go“ydi deb qo'rqib ketdim. 

— Echkini arqoni bilan berib yuboribmiz-ku! — U 
shunday dedi-yu, qoʻlimdan mahkam tutgancha 
odamlar orasiga shoʻngʻib yana orgaga sudrab ketdi.— 
Irimi yomon boʻladi. Molni arqoni bilan sotib 
boʻlmaydi. Voy, meni yer yutsin! Endi nima qildik-a? 
Bizni kutib oʻtirarmidi. Ketib boʻldi endi! — U shun- 
day derdi-yu, odamlarga urilib, surilib mol bozoriga 
shoshilardi. Ana, yana bozorga kirdik. Endi moillar 
xiyla kamaygan, biroq odam qalin edi. Boyagi 
«oʻzimizning» joyga qaytib keldik. Ammo endi bu 
yerda toychoq savdosi boʻlayotgan ekan. 

— Dallol shu yerning odami-ku. Topilar axir, — 
derdi oyim menimi, o'zinimi yupatib. Odamlar toʻdasi- 
da anchagina garangsib yurdik. Bir mahal... bir mahal 
mo'jiza koʻrgandek taqqa toʻxtab qoldim. Atrofga 
alang-jalang qarayotgan onam qoʻlimdan siltadi. 

— Yursang-chi, anqaymasdan! 

— Qoraquloq, — dedim sekin. — Ana, Qoraquloq! 
Oʻzimning echkim. 

Men echkimni darrov tanidim. Qulog'idan tanidim. 
Yoʻq, o'zi oq, qulog*i qora boʻlgani uchunmas. Chap 
qulog'ining qiyshiqligi uchun. Ertalablari echkini 
sog'ishdan oldin oyim uni iyitish uchun bolasini birpas 
emizib olardi. Uloq onasining yeliniga bir yopishgandan 
keyin ajratish qiyin boʻladi. Shunda men uning 
qulogʻidan ushlab tortaveraman, tortaveraman. Har 
kuni tortaverganim uchun bir qulogʻi qiyshayib qolgan. 

— Qani? — dedi oyim alanglab. — Qani echki? 

— Ana! — qoʻlim bilan om qadamcha narida, bir 
toʻda odam orasida turgan echkimni koʻrsatdim. Boyagi 
eski choponli kishi echkining arqonidan ushlab turar, tel- 
pagining quloqchinini kuya yegan dallol esa shlyapali 
semiz odamga qoʻlini paxsa qilib bir nimani tushuntirar 
edi. Faqat yangi do‘ppili bola koʻrinmasdi... 

— Bu zotli mol, akam aylanay! Onasi har yili ikki- 
tadan tugʻadi, — dedi dallol shangʻillab. — Kuniga bir 
chirpitdan sut beradi. Suti sigirnikidan ham yog'li. 
Pulingiz yoningizda ketadi, akam aylanay. 

— Judayam osmondan kelavermang-da, siz ham. — 
Shlyapali odam norozilik bilan bosh chayqadi. — Hech 
boʻlmasa olti yuz deng. 

— Oʻzingiz ham juda janaz' odam ekansiz-da. 
Qarang, buning qomida bolasi bor! — Choponli kishi 
echkining ikkala biqiniga shapillatib qoʻydi. — Xudo 
xohlasa, ayni qish chillasida bolalarning og'zi oqarib 
qoladi, birodar! 

Allaqayoqdan boyagi yangi do'ppili, rangsiz bola 
paydo bo Idi. 

— Dada, — dedi choponli kishiga qoʻlidagi obakini 
koʻz-koʻz qilib. — Mana, obkeldim! 

— Bizniyam boshimizda oʻzimizga yarasha tashvish 
bor, — choponli kishi bolaga imo qildi. — Oʻgʻlim oʻz 
qoʻli bilan bir yil boqdi echkini. Endi shuning qoʻlini 
haiollab qotymoqchiman, birodar. Toʻy qilish osonmi 
shu zamonda. 

Oyimga qaradim. Uning og'zi lang ochilib qolgan, 
qalin labiari pirpirar, koʻzida yosh bor edi. 

— Voy, — dedi u anchadan keyin zoʻrgʻa tili 
kalimaga kelib. Qiziq, nazarimda u kulgandek boʻldi. 
Yoʻq, uning yig'layotganini keyin payqadim. — Voy 
imonsizlar! Ikkalasi bitta odam ekan-ku. 

— Men xolis odamman! — Dallol yana shang'illa- 
di.— Savob ham kerak-da odamga. Dunyoga kelib 
nima karomat koʻrsatdik. Koʻprik soldikmi, machit 
qurdikmi?.. 

Oyim madori qurigandek qoʻlimni qoʻyib yubordi. 

— Yur, oʻg'lim, — dedi koʻz yoshini yengining 
uchiga artib. — Yesin-ichsin to“ymasin, iloyo buyur- 
masin! 

— Arqon-chi? — dedim sekingina. 

— Kerakmas. Yur, bolam, — oyim qoʻlimdan sekin 
tutdi-da, odamlar orasidan turtinib-surtinib meni 
yetaklab ketdi. 


1J anaz — igna, qurumsoq 

POʻSTDUMBALI MOSHKICHIRI 


Bu odamni bolaligimdan taniyman. O'shandan 
buyon uning bittayam tuki o'zgarmagan, desam Jof 
boʻImaydì. Uyogfini so'rasangiz, unda tukning oʻzi 
yoʻq: ko'sa. U har kuni ertalab bir vaqtda darvoza- 
miz oldidan mahałla guzari tomonga oʻtib ketadi. 
Qishda kuya yegan telpak, mushtdekkina gavdasiga 
yarashmagan uzun kamzul, oyogʻiga kalish-maxsi 
kiyib yuradi. Yozda boʻlsa dumaloq, qozonnusxa 
baxmal do'ppisini bostirib oladi. Qoʻlidagi xoʻjalik 
sumkasi ham kamida yigirma yil sidqidildan xizmat 
gilgan. G'ij-g'ij suriladigan zanjirining tishlari 
toʻkilib, yakkam-dukkam boʻlib qolgan. Bandining 
tasmasi bir necha joyidan yamalgan. Sumkaning 
ichida nima borligini yaxshi bilaman. Tishi toʻkilgan 
alyumin taroq, boshingizga tegishi bilan bir hovuch 
sochingizni yulib oladigan qoʻl mashina, qayish 
bilan olishaverib ixcham tortib ketgan ustara. Xullas, 
butun mahallaga dongʻi ketgan Naim sartaroshning , 
jamiki ashyolari shu sumkada joylashgan. 

U meni yaxshi tanimaydi: oʻzining doʻkoniga 
chiqadigan mijozlardan boshqa odam bilan ishi yo'q. 
Ammo onamni qattiq hurmat qiladi. Darvoza oldidagi 
skameykada oʻtirgan oyimni koʻrib, darrov toʻxtaydi. 

— Baxay, poshsha opa, bardamgina bormisiz? — 
deydi ingichka ovozda. — Nevaralar chopqillab yuri- 
shibdimi? 

Qiziq, oyim negadir uni koʻp ham yoqtirmaydi. 
Ammo dilini og'ritmaydiyam. 

— Shukur, — deydi sekin. — Oʻzingiz yaxshi yurib- 
sizmi? Ovsinim bardammilar? 

— Yuribmiz tuproqdan tashqari! — deydi Naim sar- 
tarosh yoʻlida davom etib. — Ovsiningiz ham tuzuk. 
Beli og'rib yotibdi. 

Oyim sidqidildan maslahat beradi. 

— Kepak qizdirib bossinlar. Uch kunda san koʻr- 
man koʻr boʻlib ketadilar. 

— Bosdim. Tuproggayam ko“mdim. Foydasi 
yo'q, — Naim sartarosh sumkasini beparvo silkitib 


120 


qo'yadi. — Yoshligidayam belangi edi o'zi. Aslida 
boshqasiga uylansam boʻlarkan. 

Onam «notavon koʻngilga qo'tir jomashov» degan- 
dek miyigʻida kulib qoʻyadi. Ammo indamaydi. «Bir 
moʻmin»ning koʻnglini sindirgisi kelmaydi. 

Naim sartaroshning eski fanerlardan yamab yasal- 
gan do“koniyam yigirma yil ilgari qandoq boʻlsa, hozir 
ham o'shandoq — mahalla choyxonasiga yopishib 
qo'nqayib turibdi, Faqat vaqt oʻtishi bilan toliqib bir 
tomonga qiyshayib qolgan. Besh yil burun avtobus 
bekatining roʻparasida yangi oynaband sartaroshxona 
ochildi. Ammo Naim sartarosh unga oʻtmadi. «Man 
tahoratsiz tig” ushlaydigan yosh bolalar bilan ishlamay- 
man», deb turib oldi. Mahalladagilar ham uning fe’lini 
bilishgani uchun indamay qoʻya qolishdi. 

Shu Naim sartaroshning deng, birdaniga meni jini 
suyib qoldi. Bir kuni ertalab darvoza oldidagi 
skameykada o'tirsam, sumkasini koʻtarib oʻtib qoldi. 
Salom berdim. U menga qaramay, <valey> deb oʻtib 
ketdi-yu, nariroqqa borib to'xtadi. Siyrak sargʻish 
kipriklarini pirpiratib tikilib turdi-da, yangroq, ingich- 
ka ovozda soʻradi: 

— Hay, manga qara — o*zingmisan? 

Men indamay bosh silkitdim. Naim sartarosh koʻp 
yillik qadrdonini birdan topib olganđek quvonib ketdi. 
Tez-tez yurib yonimga keldi. Sumkasini skameykaning 
bir chekkasiga qoʻydi-da, qoʻsh qoʻllab soʻrashdi. 
Yuziga fotiha tortib, silliq iyagini silab qoʻydi. 

— Bu deyman, do'kongayam chiqmaysan, — dedi 
yana ham ingichkaroq tovushda. 

— Endi, xizmatchilik... 

— Yozuvchi bo'psan, gazetda ishlavotsan, deb 
eshitdim, shu rostmi? — Naim sartarosh mening 
qobiliyatimni chamalab koʻrmoqchi boʻlgandek, bosh- 
dan-oyoq bir sidra qarab chiqdi. 

— Ha, shunaqa, — dedim bosh silkib. 

U sumkasini nariroq surib yonimga oʻtirdi. Uzun 
kamzulining choʻntagidan qizgʻish nosqovog'ini 
chiqarib nos otdi. 

— Bu diyman, uka, gazetlaringga bizniyam yozsa 
boʻlavuradimi? Yo buniyam «ohoni» bormi? 

— Qanaqa <ohoni?> 

Sartarosh ko'zini qisib qiqirlab kuldi. 

— Oʻzingni soddalikka solma, uka. Man hammasi- 
ni bilaman. <Ohoni> boʻlmasa Olim parovozni gazeta 
maqtab chiqarmidi? Birinchi boʻlib parovoz haydagan- 
mish. Yolg'on! Qachon qarasa, ko*mirga botib yuradi- 
gan rabochiy edi. Ha, xoʻp, boringki haydagan boʻlsin. 
Ha, nima qipti? Hakim naynov-chi! Birinchi o“qituy- 
chilardan emish. Man bilmasam ekan uni! Jinko“chalik 
otin oyining qoʻlida birga o“qiganmiz. O“Iguday zehni 
past bola edi. Olti oygacha <Haftiyaksni tushirolma- 
gan. Tagʻin bular persanalniy pensaner emish! 

Naim sartarosh dunyoning adolatsizligidan tutaqib 
ketgandek jahl bilan nosini tupurdi, silliq iyagini silab 
qoʻydi. 

— Bular davlatga xizmat qilgan boʻlsa, bizziyam 
oʻtqazib qoʻygan joyimiz bor. Bular Maskovga borgan 
boʻlsa, manam borganman. Ularni ko'tar-ko'“tar 
gilasanlaru mani yozmaysanlar, shunaqami? Mani 
suyanchig'im yoʻq-da, a?! 

Qarasam, Naim sartarosh rostdan xafa boʻlyapti. 
Toʻgʻrisi, uning o“tmishiga oʻzim ham qiziqib qoldim. 

— Nega yozmas ekanman. Yozaman. Moskvaga 
qachon borgandingiz? 

— Iye, hozir yili esimda qoptimi, uka? O: sha 
bosmachilami qiyratib yurgan paytlarimizda edida. 
Oʻshanda sanga oʻxshagan qirchillama yigit paytim. 
Parkat tomonda Rustam sherday qilich oʻynatib yur- 
sam, kamandirimiz chaqirib goldi. «Chinoq ikkovlaring 
yaxshi jang qilganlaring uchun Maskovga diligat boʻlib 
borasan», desa boʻladimi! Yunus chinoq bir qulogʻi 
yoʻq boʻlsayam xoʻp azamat yigit edi. Ikkalamiz poyiz- 
ga oʻtirdigu qaydasan Maskov deb jo“nadik-vordik. Oʻn 
kun deganda yetib bordik. Bu Maskov degani xo'pam 
katta shahar ekan. Qavat-qavat uylar desang, koʻcha 
toʻla trollobus, aptobus. Yer tagida poyiz yurarkan. 

— Metromi? — dedim iljayib. — Toshkentdagiga 
oʻxshagan? 

— Metromas, poyiz, — u birdan toʻxtab, menga 
sinchkov tikildi. 

— Maskovga borganmisan? 

— Yoʻq, — dedim yolg'on gapirib. 

— E, Maskovga bormabsan — dunyoga kelmab- 
san! — Naim sartarosh qo'llarini yozdi. — Shun- 
doqqina Qizil Maydonning oldidagi gastinisaga 
tushdik. Yonboshimizda bozor. Bizanikiga oʻxshagan- 
mas. Hammasi paparatka joylashgan. Qaymoq bozor 
bir tomonda, shirmoy bozor bir tomonda. 
Kabobpazlar desang ertalabdan urib jigar kabob sota- 
di. Ammo lekin somon bozorining mazasi yoʻq ekan. 
Qoplari kichkina-kichkina. Bir tuyaga elliktasini ortib 
kelishadi. Tagʻin bir qopi falon pul. Odam koʻpligi- 
danmi, sartaroshxonasi tirband. Bosmachiłarni bir 
yoqli qigandan keyin shu tomonlarga kelib doʻkon 
ochaman, deb koʻnglimga tugib qoʻydim... Ammo 
maishat zofr boʻldi. Maskovda bir oy turgan bo'sak, 
shu bir oy ichida Chinoq ikkalamiz xoʻp huzur 
qildik. Ertalab lip etib bozorga tushib bir kosa qay- 
moq, toʻrtta shirmoy, anjir, xolva obchiqib koʻk 
choyni uramiz. Peshinda kabobxo'rlik, kechqurun 
lag'mon deysizmi, po'stdumba solingan moshkichiri 
deysizmi, nima xohlasangiz muhayyo. Kechalari 
choyxonaga chiqamiz. Bir jo'jaxo'roz bedanam bor 
edi desang, oʻzimam Ismoil kaldan bir qo'yning puli- 
ga olgandim. Shuni obketuvdim. Maskovni manman 
degan bedanalarini qochirdi. Qaytib kelishimizdan 
ikki kun oldin maylis boʻldi. 

— Qayerda? — dedim oʻzimni kulgidan zo'rg'a 
tiyib. 

— Qatta boʻlardi, Qizil Maydonning oʻzida boʻldi- 
da... Lak-lak odam. Chinoq ikkalamiz bir chekkaga 
borib turdik. Shu payt desang, minbarda turgan katta- 
lardan bittasi yugurib tushib mani quchoqlab olsa 
boʻladimi? 

— Kim? 

Naim sartarosh siyrak kipriklarini pirpiratdi. 

— Nima kim? 

— Sizni quchoqlagan kim edi, deyapman. 

— Kattalardan bittasi didim-ku! Shundoq 
quchoqlab u yuzimdan-bu yuzimdan oʻpdi. «Iya, 

kosa, bahay? San bu yoqlarda nima qilib yuribsan?» 
deydi. <Mana, Chinog bilan kep qoldik. Bosmachilarni 
qiyratganimiz uchun kamandirimiz oʻynab kelinglar, 
deb yubordi». «Obbo, san-ey, keganingga shuncha 
bobdi-yu, nega hovliga oʻtmading, — deydi. — 
Kechqurun biznikiga o'tmasang, qattiq xafa boʻlaman, 
yangangga norin buyurib kelganman», — deydi. <Yo'q, 
shoshib turibman. Boshqa mavrudi kep qolar», dedim. 
«Boimasa mana bu mukopot sanga», deb haligi odam 
choʻntagidan medal chiqarib choponimga taqib qoʻydi. 

— Qanaqa medal? 

Naim sartarosh, «judayam ezma ekansan-da», 
degandek ijirg‘anib aftini burishtirdi. 

— Qattan bilaman! Bunaqa kerak boʻlishini bilga- 
nimda yoʻqotib go“yarmidim. — U birpas oʻylab turdi- 
da, qoʻshib qoʻydi. — Endi, uka, san oʻzimizning 
mahallani bolasisan. U yogʻini oʻzing kelishtirib bir 
yozgin, xopmi? 

— Boʻpti, — dedim jilmayib. 

U kaftini ochib duo qildi. 

— Iloyim omadingni bersin! — Sumkasini koʻtarib 
uch-toʻrt qadam nari bordi-da, toʻxtab oʻgirilib qara- 
di. — Agar-chi, uka, shu ish amalga oshib qolsa-chi, 
har kuni soqolingni oʻzim op qoʻyaman. Tekinga. 

— Qaysi ish? 

Naim sartarosh qaytib keldi. 

— lye, halitdan buyon qulog'ingga tanbur chert- 
dimmi? Gazetingda mani maqtab chiqarsang, Olim 
parovozga oʻxshab persanalniy pensa oladigan bo'lsam, 
soqolingni har kuni oʻzim op qoʻyaman. Eshitdingmi, 
og‘ritmasdan olaman. 

Men uch-to'rt kungacha bu gaplarni eslab kulib 
yurdimu keyin unutib yubordim. Ammo Naim sar- 
tarosh unutmagan ekan. Qaysi kuni avtobus bekatida 
meni koʻrib qoldi. Ataylab poylab turgan ekan shekilli, 
mahkam ushlab oldi. 

— Anu narani yozdingmi-yo'qmi? — dedi ochiq- 
dan-ochiq dag“dag'a bilan. 

— Yozdim. 

— Ha, mana, bu boshqa gap. — Naim sartarosh- 

ning yuzi yorishib ketdi, — Yigit kishining gapi bitta 
bo'ladi. Qachon chiqadi endi? 

— Erta-indin chiqib qolsa kerak. Hozir tek- 
shirishyapti, — dedim nihoyatda xotirjam ohangda. — 
Agar rost boʻlsa, maqolani chiqarib sizga personalniy 
pensiya tayin qilisharkan. Agar noto'g'ri boʻlsa, sudga 
berisharkan. 

Naim sartarosh bir lahza koʻzlarini pirpiratib 
angrayib qoldi. 

— Labbay! So'tga! Kimni soʻtga beradi? 

— Siz bilan meni. Yolgʻon gapirganingiz uchun 
sizni, yolg'on yozganim uchun meni. — Shunday de- 
dimu burilib ketaverdim. 

Bir lahzadan keyin orqadan Naim sartaroshning 
ingichka ovozi eshitildi. 

— Hoy uka, toʻxtang! Hoy oʻgʻlim. 

Toʻxtab, burilib qaradim. 

— Nima gap? 

— Manga garang, uka, — dedi u entikib. — Keling, 
o'sha narsa chiqmasa chiqmay qoʻya qolsin. 

— Iya, nega endi?! Men yozib topshirib qoʻygan 
maqolani qaytib ololmayman. 

Uch-to't qadam bosgan edim, Naim sartarosh 
pildirab kelib yoʻlimni toʻsdi. 

— Manga garang, o'g'lim, shu narsani bosdi-bosdi 
qilib yuborsangiz-chi, har kuni soqolingizni ikki mar- 
tadan op qo'yaman. Shundoq qiling, jon uka. 

— Iya, nega axir? Persanalniy pensiya olsangiz 
yomonmi? 

— Xo'p deng, jon uka. Och qornim, tinch 
qulogʻim. Shu ishni tinchitib yuboring. Man soʻzim- 
ning ustidan chiqadigan odamman. Aytdim-ku, har 
kuni ikki martadan soqolingizni olib qoʻyaman. 
Uyingizga borib olaman. 

Men juda qiyin muammo roʻparasida qolgan odam- 
day, yelkamni qisdim. 

— Mayli, bir urinib koʻraman. Ammo bu juda 
mushkul ish-da... 

Sartarosh oʻsha kuni meni uyimgacha kuzatib 
qoʻydi. Kuzatib qo'ydi-yu, bari bir tinchimadi. Kechasi 

allamahalda eshik taqillab qołdi. Chiqsam, sartarosh 
qiyiqchaga oʻrogʻliq bir narsani koʻtarib turibdi. 

— Nima bu? —. dedim hayron boʻlib. 

— Issig'ida yeb ola goling! — U tugunchani uzatdi. 
Moshkichiri. Oʻz qoʻlim bilan pishirdim. 

— E, Moskvadagi moshkichiridan deng? 

— Moskovni moshkichirisi qatta endi, uka! Unga 
qora qo'chqorning po°stdumbasi solinardi. Bunisining 
mazasi yo'grog. Shundoq boʻlsayam, ilindim. Oling, 
qoʻlim qaytmasin. 

Mayli, sazasi oʻlmasin deb sartaroshning sovg'asini 
oldim. 

Ichkariga kirib qiyiqchani ochsam, ustiga koʻk 
piyoz sepilgan moshkichiri. Insof bilan aytganda qoyil- 
maqom qilib pishiribdi. Uch-toʻrt qoshiq oligan ham 
edimki, oyim kirib qoldi. 

— Nima bu? — dedi hayron boʻlib. 

Iljaydim. 

— Pora! 

Onam yonimdagi stulga oʻtirib qoldi. 

— Nima? 

Kulib yubordim. 

— Pora! Naim sartarosh pora obkepti. 

Oyim goh menga, goh «garimdori» nusxali kosaga 
qarab birdan rangi o'chdi. 

— Endi shu hunarni o'rgandipgmi? — dedi ros- 
takamiga ranjib. — Adang senga pora yeyishni o“rgat- 
gan emasdilar shekilli. 

Qarasam oyim chindan ham xafa boʻladigan. 
Ishtaham bo'g'ildi. Kosani nari surdim. Oyim jirkan- 
gandek, qiyiqchani ikki barmogʻi orasida qisib ushladi- 
da, ayvonga opchiqib tashiladi. Oʻsha yoqdan allanima 
deb oʻziga-oʻzi gapirgani eshitildi... Biroq Naim sar- 
taroshning porasi bari bir zimmamda turibdi. U 
haliyam kosasini olib ketgani yoʻq. Shunga qaramay, 
eshitishimcha, endi choyxonada Olim paravoz undoq, 
Hakim naynov bundoq, menam persanalniy pensiya 
olishim kerak, degan gaplarni aytmaydigan boʻlibdi. 

x” OLTIN BALDOQ 


Odamda, harchand uringani bilan o' “zgartirolmaydi- 
gang “alati fe'l-atvorlar boʻladi. Mening ham qiziq oda- 
tim bor: birovni ranjitib qoʻysam (adolatli xafa qilgan 
boʻlsam ham) oʻsha odamdan koʻproq oʻzimning ditim 
vayron boʻlib yuradi. Bu odat onamdan yuqqan shekilli. 

Oyim bizlarga hech qattiq gapirmas, mabodo xafa 
qilib qoʻysa birpasdan keyin oʻzi yalinar edi. Faqat bir 
marta meni qarg'agan, yomon qarg'agan. O'shanda 
ayb kimda boʻlganini hali ham bilmayman. 

Bahor kirib, oftobning iliq nurlari yelkani qizi- 
tadigan boʻlib qolgan kunlar edi. Bodom tagida oʻtirib 
varrak yasashga tushdim. O'rikning yelimi qog'ozga 
yopishsa qamishga yopishmaydi, qamishga yopishsa 
qog'ozga... Burnimni tortib-tortib urinib yotibman. 
Oyim nariroqda, tagiga poʻstak tashlab, Kir yuvyapti. 
Dadam <kambag'albop kiyim» deb aka-ukalarga chiy- 
duxoba shim olib bergan. Chiyduxoba asli yaxshi 
narsa-yu, chillak oʻynagandami, koptok tepgandami, 
bir dumalasang, ora-orasiga loy kirib ketishi yomon. 
Uch kunda bir yuvaverib, onamning esi ketadi. (Xuddi 
shu chiybaxmal zamonlar oʻtishi bilan butun 
Yevropaga moda boʻlishini dadam xayoliga ham keltir- 
magan boʻisa kerak. Uning uchun chiyduxoba kam- 
bag'albop kiyim» edi, xolos.) Xullas, oyim unisini olib 
bunisini qoʻyib, shimlarni yuvar, har siltab ishqaganda 
jomashovdan ko'pik sachrar, atrofni sovun hidi tutib 
ketgan edi. Uning roʻparasida Sepkilli xola to‘nkarilgan 
paqir ustida oʻtirardi. 

Sepkilli xolani yomon koʻraman. O'zinimas, qizini. 
«Saini senga beraman, olsang ham olasan, olmasang 
ham, — deydi, — olmasang tugun-tersagi bilan uying- 
ga opchiqib tashlayman, kichkinaligingda qulogʻini 
tishlagansan», deydi. Saini qulogʻini tishlagandan koʻra 
kuchugimning qulogʻini tishlayman. Saida yomon: 
oʻgʻil boladan battar. Lanka tepayotganda bir urib 
Toyning burnini qonatgan. 

Sepkilli xola to'nkarilgan pagir ustida oʻtirib nuqul 
hasrat gilar edi: 

— Kechasi bilan tishim oʻlgur shundoq og'ridi, 
shundoq og‘ridi, jonimni qoʻyishga joy topolmadim. — 
U sepkil bosgan lunjini silab qoʻydi. 

— Isiriq damlab chayqamadingizmi? — deb masla- 
hat berdi oyim hamon engashib kirni g“ijimlar ekan. 

— E, hammasini qildim! — Sepkilli xola yana ingil- 
ladi. — Achchiqtoshgayam g'arg'ara qildim. Qani 
bosilsa. 

Ikkovlari bir zum jimib qolishdi. 

— Uff Isib ketdim! — Oyim ko'pikli qoʻlini sidirib, 
yoqasi boʻgʻiq to*rko'ylagini yechdi-da, chekkaga tash- 
ladi. 

— O'lmagan gul, bahorgayam chiqdik, — Sepkilli 
xola xoʻrsindi. — Shu yil kuzda Hakimimning boshini 
ikkita qilib qoʻysak degandik. Toʻy qilish osonmi? Hali 
unisi yetmaydi, hali bunisi... Otasining ahvoli bu 
bo'isa... 

Sepkilli xola eridan koʻp shikoyat qilardi. Chindan 
ham lsroil moʻylov koʻp ichadi. Ishining tayini yoʻq. 
Buning ustiga ichib oldimi, tamom, uy ichini tiriqtirib 
quvadi. Sepkilli xola koʻpincha Saidani dikonglatib 
biznikiga qochib chiqadi. Yarim kechada, eri uxla- 
ganidan keyin sekin uyiga chiqib ketadi. 

— Hakimjon hali yosh-ku, — dedi oyim oʻychanlik 
bilan. — Bu yil boʻlmasa, yanagi yilga boʻlar to'yi... 

— Shundoq deysizu quda tomon shoshiryapti. — 
Sepkilli xola yana inqilladi. — Shu o'lgurni oldirib 
tashlab qutulaman shekilli. Kecha dadasiga tish 
qo*ydirsammikan, desam, otangni xumga koʻmib 
qoʻygan tillalarini olib kelib qo'ydiraver, deydi... 
Hayronman, bisotimdagi bitta bilaguzugimni beraman 
shekilli. Og*zimni o'radek ochib yursam uyat boʻlar. 

...Varragimni yelimlab boʻlib, endi qamishini tortib 
bog' lagan edim, qars etib sindi. Qamish sinsa mayli-ya, 
qog'ozniyam yirtib yubordi. Oʻzim katta akamga yali- 
nib-yalinib arang olgan edim. Tamom, Hammasi 
tamom boʻldi. Alamimdan yig'lab yuboray dedim. 
Varrakni bir tepgan edim, yerga yopishib qoldi. 

— Ha? — dedi Sepkilli xola. — Nima qildi, kuyov 
bola? 

— Sindi. 

— Akangga ayt, boshqasini yasab bera qolsin. 

Yasaydi-ya, yasaydi! Mendan boshqa ishi yoʻqmi? 
Maktabdan beri kelmaydi-ku. Alam bilan varrakni yana 
bir tepdim-da, koʻchaga chiqib ketdim. Shu ketgancha, 
kun botganda qaytib keldim. Hovlidagi arqonda qator 
qilib ilingan shimlar, ko“ylaklar... Bir chekkada bizning 
«qushim boshi» o'ynaganda loyga qorishaverib, unniqib 
ketgan doppi ham qiyshayib turibdi. Oyim 
nimqorong'“ida bodom tagida timirskilanib yuribdi. 

— Oʻisin, echkiyam sog'ilmadi, — dedi meni 
koʻrib. — Yur, ushlab tur. 

Echkimiz yuvosh boʻlgani bilan ba’zan «jini» tutib 
qolar, sog'ib boʻlguncha tipirchilab, odamni bezor 
qilardi. Shunda kichik akammi, menmi birontamiz 
choʻnqayib uning orqa oyoqlaridan mahkam ushlab 
turishga majbur boʻlardik. Hech ham yoqmaydigan bu 
mashgʻulot bugun mening zimmamga tushishini bilib, 
qochib qolishni moʻljallab turgan edim, oyimning jahli 
chigib ketdi: 

— Sen qachon odam boʻlasan, zumrasha! Yoshing 
to“ggizga chigibdi-yu, koʻchada shataloq otishdan beri 
keimaysan! Hech foydang tegmasin, xopmi! 

— To'qqizdamas, sakkizda, — dedim chiyillab. 

— O'chir ovozingni! — Oyim bir dag'dag'a gilgan 
edi, istar-istamas borib echkining oyogʻidan ushladim. 
Echki bari bir echki-da! Pitir-pitir qilgani ham may- 
li-yu, oyim sog*ayotganida, iyib ketsa qiladigan xunuk 
«qilig'i» bor. Keyin yarim soat ko'ylakning oldini toza- 
iashga to*g“ri keladi... 

Oyim naridan-beri ishini tugatdi-da, buyurdi: 

— Yechib yubor anovi savillarni! 

Ulloqchalarni arqondan bo“shatishim bilan ikkalasi 
dikonglab onasining yeliniga yopishdi. Oyim boʻlsa 
sutni tovoqlarga soldi-da, yana bodom tagida timirski- 
lanib bir nimani qidira boshladi. 

— Nimani qidiryapsiz? — dedim yaqin borib. 

Boya urishgani uchun oʻzi achinib turgan ekan 
shekilli, yelkamga qoqdi. 

— Hech nima. Bor, ovqatingni ye, qorning ochib 

qolgandir. — Keyin birdan qaddini rostladiyu xitob 
qildi. — Voy, qayoqdan kun chiqdi?! Assalomu 
alaykum!» 

Oʻgirilib qaradimu uch-toʻrt qadam narida turgan 
ammamga koʻzim tushdi. Oyim mehmənni koʻrmay 
qoiganidan xijolat chekib quchoq ochib koʻrishdi. 
Ammam juda chiroyli, yuzida xoli bor, qosh-ko'zi 
chaqmoqdek xotin. Ammo juda shaddod. Har gapini 
xuddi mix qoqqandek tarsillatib gapiradi. Oyim undan 
qoʻrqadi. Kelganda hurmatini joyiga qo'ymasin-chi, 
oʻzini qayerda ko'rarkan. 

— Ha? — dedi ammam yo'g'on tovushda. — 
To'rvasini yoʻqotgan gadoydek talmovsirab qopsiz, 
kelinposhsha?! 

— Yoʻq, opa, oʻzim... — Oyim chaynalib qoldi. — 
Ziragim o'lgurning bir poyi tushib qopti. Haligina 
qulog*imda turuvdi. 

Qarasam, oyimning o'ng qulog“ idagi ziragi yoʻq. 
Oyim kattakon oltin oybaldog'ini juda avaylar, qay- 
nonamdan qolgan yodgorlik, deb maqtanib yurardi. 

— Mayli, topilib qolar, — dedi u sekingina. — Shu 
yerga tushgan boʻlsa qayoqqa ketardi. 

— Hmm! — Ammam shunday tahdidli bosh 
chayqadiki, qorongʻi bo'Isa ham qoshi chimirilib ket- 
ganini aniq koʻrdim. — Ketsa, boydan ketibdi, deng! 
Belingiz qayishib topmaganingizdan keyin joningiz 
achimaydi-da, kelinposhsha! 

Ammam qo'lidagi tugunni menga tutqazib, oʻzi 
ham maxsili kalishining uchi bilan yerni titkilay bosh- 
ladi. 

— Qoʻying, opajon, — oyim uning yelkasiga ohista 
kaftini qoʻydi. — Yuring uyga, hali-zamon ukangiz 
kelib qoladilar. 

— Oʻzi shunaqa boʻladi, — dedi ammam yerdan 
bosh koʻtarmay. — Ot topadi, eshak yeydi! — Keyin 
birdan qaddini rostladi-da, oyimning koʻziga tikilib 
soʻradi. — Kim kirgan edi oldingizga? 

— Hech kim. — Oyim bir zum talmovsirab turdi- 
da, sekin qoʻshib qoʻydi. — Hali peshinda Sharopat 
opa keluvdi. Shu... 

`— Sharapatmi? — Ammam «tushunarli» degandek 
istehzo bilan labini burdi. — Boʻpti, omin oblohu 
akbar! 

Hali oyimning oldida paqir toʻnkarib oʻtirgan 
Sepkilli xola ko'z o'ngimga keldi. 

— Qoʻying, — dedi oyim yalingudek boʻlib. — 
Bechorani unaqa demang. Bir poy zirakni nima qiladi? 

— Pishirib yeydi! — Ammam jahl bilan qoʻl silta- 
di. — Qo'li egriligini bilasiz, oʻlasizmi ehtiyot boʻlsan- 
giz? 

— Yo'g'-e, — dedi oyim yana ming'illab. — Bir poy 
zirakni nima qiladi? 

— Yana gapiradi-ya! — Ammamning ovozi tahdidli 
ohangda balandladi. — Mana shu bir poy zirak qancha 
turishini bilasizmi? — dedi oyimning chap qulog'idagi 
oybaldoqni barmogʻi bilan nuqib. — O'zi-ku toʻyga 
borsa, qoʻliga ilingan narsani tuguniga tiqadi. 

Oyim nima qilarini bilmay, javdirab qoldi. Dadam 
ikkalasi Sepkilli xolaning gʻalati qiliqlarini gaplashish- 
ganini eshitganman. Toʻylarda laganmi, piyoiami 
yo'qolsa Sepkilli xolaning uyidan topishar, xola «esidan 
chiqib» uyga olib ketgan boʻlardi. Hozir shuni esladimu 
goh oyimga, goh ammamga qarab qoldim. Sepkilli 
xolani juda yomon koʻrib ketdim. 

— Ukangiz eshitmay qoʻya qolsinlar, — oyim yana 
yalindi. — Topiib qolar. 

— Gomi topiladi! — Ammam qandaydir g‘olibona 
qiyofada uy tomon yurdi. Ketidan kuymangancha oyim 
ham ergashdi. 

Ertasiga ertalab tursam, oyim yana bodom tagini 
sinchiklab koʻzdan kechiryapti. Kechasi bilan uxlama- 
gan shekilli, koʻzlari qovjiragan... Men ham yor- 
damlashdim. Biroq oybaldoq ertasiga ham, indiniga 
ham topilmadi. Oyim dadam bilmasligi uchun zirak- 
ning ikkinchi poyini ham imi-jimida aliaqayerga 
yashirib qo'ya qoldi. 

. Ehtimol, oradan ikki oycha oʻtib Sepkilli wola 
tilla tish qoʻydirmaganida, buning ustiga xuddi oʻsha 
kuni ammam yana kelib qolmaganida, zirak ham, bu 
gaplar ham unutilib ketgan boʻlardi. 

Ayni yoz chillasida ammam tag'in keldi. Yoz 
chillasi ekani shuning uchun yodimda qolganki, oʻsha 
kuni ammam ikki bosh chillaki uzum olib keldi. 
Shaharda turishsa ham ularnikida tok bor edi. 
Akalarim bilan bir gujum-bir g‘ujumdan talashib 
yedik. Qishloqni bilasiz, birovnikiga mehmon kelsa, 
albatta qoʻshnilar chiqadi. Oʻsha oqshom birinchi 
bo'lib Sepkili xola chiqdi. Ammam bilan aylanib- 
o'rgilib koʻrishdi. Keyin oyimga yuzlandi. 

— Yarashibdimi? — Ü ustki labini barmogʻi bilan 
sal koʻtargan edi, ikkita oltin tish yaraqlab ketdi. 
Tishlar uning sargʻish yuziga juda yarashgan, hatto sep- 
kili ham bilinmay ketgan edi. 

— Yarashibdi, — dedi oyim sekingina, — 
Bilaguzugingizni berdingizmi? 

Sepkilli xola negadir qizardi. 

— Voy, yoʻq, — dedi koʻylagining yengini shimarib. 
— Mana! Dadasi aytdilar. «Bermagin, keliningga 
ko“rmana qilasan*, — dedilar. — U tilla tishini koʻrsa- 
tish uchun boʻlsa kerak labini buribroq jilmaydi. — 
Ancha insof kirib goldi dadasiga. Hakimjonning to'“yini 
tezlatib yubordik, ovsinjon! Xudo xohlasa, kuzda qars- 
badabang bazm qilamiz. 

— Asil tila ekan! — dedi ammam achitib. — 
Buyursin ishgilib! 

Sepkilli xola xursand, oyim nimadandir bezovta, 
ammam boʻlsa chimirilib oʻtirardi. 

— Ertalab choyni biznikida icha qoling, — deb tak- 
lif qildi Sepkilli xola. 

— Yo'g'-a, men saharlab ketishim kerak! — 
ammam yuzini oʻgirdi. 

Biroq u ertalab ketmagan ekan. Ammamning qat- 
tiq-qattiq gapirishidan uygʻonib ketdim. 

— Birovning molidan hazar qilmagan noinsof! 
Hech boʻlmasa qo'shniligingni o'ylamaysanmi! Tish 
yasatish uyoqda tursin, ming koʻyga solsayam, onagi- 
namdan golgan molni taniyman. 

— E, bunaqalarda insof nima qiladi! — Bu onam- 
ning ovozi emasdi. Ko'rpaning bir chetidan 
mo'ralasam, mahallaning otin xolasi — semiz xotin. — 

Qaysi kuni Inoy cho*ioqning yil oshisida ikkita choy- 
nak yoʻqoldi, — dedi u hasrat qilib. — Shundan boshqa 
it ham olmaydi, deb o'chogboshisiga kirsam, turibdi. 
Tumshug'idagi chegasidan tanidim. «Ha?» desam, 
«Adashib kirib qolgandir-da-, deydi. Ha, yer yutgur, 
choynakning oyogʻi bor ekanmi, senikiga oʻzidan-oʻzi 
adashib kiradigan! 

— Tagʻin erini maqtaganiga oʻlaymi? Insof kirib 
qolgan emish! — Ammam jahl bilan qoʻlini musht 
qilib, xontaxtaga botirgan edi, barmoqlari shiqirlab 
ketdi. — O“Iganda insof kiradi, o“sha bangi mo'“ylovga. 

Oyim choy koʻtarib kirdi. 

— Qo'yinglar endi, — dedi iltijoli ohangda. — 
Olgan boʻlsa olgandir. Birovning qoʻlidan tutmagandan 
keyin nima deysiz? Mayli, mingdan-ming roziman. 

— Siz unaqa boyvachchalik qilmang, kelinposh- 
sha! — dedi ammam shaxt bilan. — Bolangizni kiyin~. 
tiring. Oʻzingiz ham otlanib darrov oldimga tushing! 

Oyim choynakni xontaxtaga qoʻyarkan, goh 
ammamga, goh otin. xolaga hayron boʻlib qaradi. 

— Qayoqqa? 

— Ochiq mozorga! — Ammam hammasiga oyim 
aybdordek piching qildi. — Mahallamizda folbin bor. 
Suf desa, ariqdagi suv teskari oqadi. O'shanga obora- 
man. Mana, otin ham guvoh boʻladilar, qaytarma 
qildiramiz. Qani, boʻyniga olmay ko'rsin-chi. 

Oyim boshini quyi solgancha turib qoldi. Chamasi 
ikkilanar edi. 

— Endi, — dedi chaynalib, — koʻzdek qoʻshni 
boʻisak... 

— Ho-o! — ammam oʻrnidan turib ketdi. — Beli 
og'rimaganning non yeyishini tomosha qilinglar! 
Onaginamdan qolgan bittayu bitta yodgorlik yoʻq 
boʻlib ketaverarkanu qo'shningizga joningiz achib 
qoldimi? Mening sovunimga kir yuvmabsiz hali. Haq 
joyida qaror topmaguncha, qoʻymayman. — U menga 
oʻgirildi-da, ovozini muloyimlatdi. — Mana, bola bilan 
fol ochadi. Norasta bola rostini aytadi. Borasanmi? 

O“rnimdan irg‘ishlab turib ketdim. 

— Boraman! Boraman! — dedim baqirib. 

Bo*Imasa-chi, ammamnikiga borsak, tramvayga 
tushamiz! Maza qilib uzum yeyman! 

Choy ichib boʻlgandan keyin, ammam, oyim, otin 
xola, men — toʻ‘rtovlashib yoʻlga chiqdik. Besh- 
yogochga yetib borsak, boʻldi. U yogʻiga tramvayga 
O'tiramizu jiring-jiring qilib ketaveramiz. Maza! 

Mazalikka mazaku-ya, biroq Beshyog'ochga yetib 
olguncha ancha gap bor-da! Doʻ‘mbrobodga 
chiqishimiz bilanoq botinkam oyogʻimni siqa boshladi. 
Yechib, qoʻlimga olvoldim. Yozning tong pallasida 
yalangoyoq tuproq kechib yurishning zavqi boshqacha 
boʻladi. Undek mayin, salgin tuproq barmoqlaringiz 
orasidan bilq-bilq otilib chiqadi. Ketaverasiz, ketavera- 
siz, hecham charchamaysiz. 

Layiaktepadan oʻtib Qozirobodga borganda qayna- 
ma buloqdan muzday tiniq suy ichdik. Keyin Chilonzor 
keldi. Yo'lning shundoqqina boʻyida oqish yaprogʻini 
chang bosgan, tikanlari «tish qayrab» turgan chakalak- 
zor chilon jiydalar (shuning uchun bu yerni 
Chilonzor deyiladi). Yo“Ining ikki chetida nok koʻp — 
nashvati nok, tosh nok, gulobi nok. Nok hali pishma- 
gan. Faqat tagidan o*tayotganingizda tuproqqa toʻkilgan 
bargi tovoningizga yopishib, g'ashni keltiradi. 

<Siymonko:priksdan oʻtishning oʻzi bir tomosha. 
Terak boʻyi chuqurlikda suy qorayib ogadi. 
Moʻralasangiz boshingiz aylanadi. Oyim koʻprik cheti- 
ga borishga qoʻymaydi: suy chaqirarmish, odam 
oʻzidan-oʻzi tushib ketarmish... Koʻprik o‘rtasidan ot 
aravalar, eshak aravalar qatorlashib oʻtadi. Bir 
tomondagisi oʻtguncha ikkinchi tomondagisi poylab 
turadi. Aravakashlar so'kingan, eshaklar hangragan, 
og'zidan tupugi osilgan, ustiga qop-qop samon tog'dek 
uyulgan tuyalar ham oʻtib qoladi. Shu koʻprikdan 
oʻtilsa, tramvayning g'iyqillagani eshitilib turadi — 
uyog‘i Beshyog'och. 

... Ammam aytgan folbinni xuddi Acha xolamga 
oʻxshagan loʻli boʻlsa kerak, deb oʻylagandim. Yoʻq, 
boshgacha ekan. Tramvaydan tushgandan keyin ikki 
tomonidagi devorlardan pishgan o'riklar moʻralab tur- 
gan jinko'chalardan oʻtdik. Keyin gulsafsarlar oʻsib 

yotgan allaqanday zahkash, katalakdek hovliga kirib 
qoldik. Yertoʻla soyasida yotgan kuchukni koʻrib, 
toʻxtab qoldim. Xuddi oʻzimning gurji kuchugimga 
oʻxshash kichkina, faqat qora emas, oppoq ekan. 
Negadir akillamadi ham. 

To'rttovlashib ayvonga chiqdik. Oppoq roʻmol 
oʻragan, keng yengli koʻylak kiygan yumshoqqina kam- 
pir kulimsirab qarshi oldi. Shu xotinning folbin ekani- 
ga ishongim kelmasdi. 

— Aynovniy, — dedi u yuzimdan oʻpib. — Muncha 
shirin bu bola! 

Ayvon vassajuftiga to*rqovoq ilingan, to*rqovoqdagi 
bedana sayramas, ammo hadeb sakrar, har sakraganda 
sholcha ustiga allaqanday don to“kilar edi. Bedanani 
tomosha qilib o'tirarkanman, ammam boʻlgan voqeani 
tushuntirib berdi. 

— Yuringlar, — dedi kampir oʻrnidan turib. Keyin 
mening yelkamga qoqdi. 

— Sen ham yur, shirin bola. 

Hammamiz birgalashib devori xomsuvoq qilingan, 
pastak tokchalariga barkashlar, allaganday arabcha 
kitoblar taxlab qoʻyilgan nimqorong'i xonaga kirdik. 
Kampir indamay chiqib ketdi. Ammam, oyim, otin 
xoia, men — hammamiz shaparak koʻrpachaga tizi- 
lishib oʻtirdik. Bir mahal kampir bir qoʻlida kattakon 
chinni kosa, bir qoʻlida choyshabga oʻxshash oq mato 
koʻtarib kirdi. 

— Sen bunday oʻtir, shirin bola, — dedi menga imo 
qilib. Xonaning oʻrtasiga meni oʻtqazib qoʻydi. — 
Oyog'ingni uzatib oʻtir. Yoʻq, oyog'ingni ochibroq oʻtir. 

Kampir aytgandek qilib oʻtirgan edim, u oyogʻim- 
ning orasiga kosani qoʻydi. Qarasam, kosa toʻla suv. 

— Suvga qarab oʻtir, — dedi u muloyimlik bilan. — 
Men duo oʻqiyman, sen koʻzingga kim koʻrinsa oʻshani 
aytasan. — Shunday dediyu ustimga choyshabni yopdi. 
Bir zumda hammayoqni zulmat qopladi. Kampir men 

` tushunmaydigan allanimałarni gapira boshladi. 
Birpasda damim qaytib ketdi. Yuragimni vahima bosdi. 
— Oyi-i-! — dedim yigʻlamsirab. 
Kimdir yelkamga turtdi: 

— Jim oʻtir, oying qochib ketgani yoʻq. 

Ammamning zardali ovozini eshitib, damim ichim- 
ga tushib ketdi. Koʻzim endi gʻira-shira koʻra boshladi. 
Biroq, kosada xira yaltirab turgan suvdan boshqa narsa 
koʻrinmas edi. Kampir hamon bir ohangda allanimalar 
der, ko'z oʻngimda xira yiltirayotgan suvdan boʻlak 
narsa koʻrinmas edi. Oradan ancha oʻtdi. Qimirlamay 
O'tirganim uchun bo'ynim, oyog'im og'riy boshladi. 
Meni shuncha azobga qoldirgan ammamni ham, 
Sepkilli xolani ham yomon koʻrib ketdim. Sepkilli xola 
oyimning ziragini O'g'irlamaganida hozir maza gilib 
oynab yurgan boʻlardim. Shularni oʻylab o'tiraverdim, 
oʻtiraverdim... Bir mahal qarasam, suv ichida Sepkilli 
xola moʻralab turibdi. Nuqul kuladi. Hatta yuqori labi 
ostidagi ikkita tilla tishigacha aniq koʻrdim. Jonholatda 
baqirib yubordim: 

— Sepkilli xola! Ana, Sepkilli xola! 

Birpasda ustimdagi choyshabni olishdi. Qo'rqqa- 
nimdanmi, nafasim qaytgani uchunmi, terlab ket- 
gandim. 

— Gumoningiz toʻg'ri ekan, — dedi folbin kampir 
oyimga emas, ammamga garab. — Xudo xohlasa, 
olgan molini qaytarib beradi, eshonoyi! 

— Ana, aytmadimmi! — ammam g‘olibona qiyofa- 
da atrofidagilarga birma-bir qarab chiqdi. — Borib 
itning kunini boshiga solmasam yurgan ekanman! 

Oʻsha kuni ammamnikida yotib qoldik. U o'zi ayt- 
ganidek, ertasiga Sepkilli xolaning boshiga «itning 
kunini soldi». Uch xotin meniyam yetaklab 
qo'shninikiga chiqishdi. Sepkilli xola supaga boʻyra 
yozib paxta savab oʻtirgan ekan. Savag'ichni har urgan- 
da gup-gup etgan tovush chiqadi, chang koʻtariladi. 
Eshikdan kirib kelayotgan mehmonlarni koʻrib, 
savag'ichni ushlagancha dik etib oʻrnidan turdi. Endi 
ko'rishmoqchi bo'lib quchog'ini yozgan edi, ammam 
bobillab berdi: 

— Birovning moliga tish qo*ydiradigan haromxo'r 
bilan ko'rishmayman! 

Sepkilli xola qoʻlidagi savag“ichni osiltirgancha tal- 
movsirab qoldi. 

— Bu... bu nima deganingiz, eshonoyi? — dedi 
rangi O“chib. 

— Bu deganim shuki, oʻgʻirlagan narsangizni joyiga 
qoʻying! 

Sepkilli xolaning rangi battar oʻchib ketdi. 

— Nimani o'g'irlabman? — dedi ovozi qaltirab. — 
Ayting, nimani olibman? 

— E go'ying-e! — ammam jahl bilan qo'l siltadi. — 
Ketinimning ziragidan tish yasatib olib, tagʻin oʻzini 
goʻllikka solib oʻtiribdi. — U otin xolaga yuzlandi. — 
Mana, guvoh! Norasida bola bilan fol ochirdim. Aniq- 
taniq sizni aytdi. 

— Voy oʻImasam! — Sepkiilí xolaning qoʻlidan 
tayog'i tushib ketdi. — Bu qanaqa tuhmat! — dedi yigʻi 
aralash. Keyin oyimga yuzlandi. 

— Uyalmaysizmi, ovsin poshsha! Mana, ne niyatda 
oʻtiribman. Agar ninangizga tekkan boʻlsam, niyatimga 
yetmay! — Keyingi so'zlar uning bo'g'izidan yigʻi 
aralash otilib chiqdi. — Toʻrtta bolamning oʻligini usti- 
da oʻtiray, xoʻpmi! 

— Voy, ovsinjon, voy gapingiz qursin! — dedi oyim 
ovozi titrab. — Qaytib oling gapingizni! Olgan boʻlsan- 
giz ham mingdan-ming roziman! 

— E, yana, gapiradi-ya! Boyvuchcha boʻlmay tu- 
singni yel yesin! — Ammam shahd bilan burildi-da, 
nari ketdi. Darvoza oldiga borganida orqasiga qayrilib 
qaradi. — Yaxshisi bo'yningizga oling, boʻlmasa, qiyo- 
matda azobini tortasiz! 

Zum oʻtmay ammam bilan otin xola chiqib ketish- 
di. Sepkilli xola hamon piqillab yigʻlar, oyim supa oldi- 
da boshini xam qilgancha mungʻayib turar edi. 

— Tloyo tuhmat qilgan tuhmat balosiga uchrasin! — 
dedi Sepkilli xola yig'lab. — Hoyo niyatiga yetmasin! 

— Qoʻying, ovsinjon. — Oyimning o'zi ham yig'lab 
yuboray deb turardi. — Xudoyo oʻsha bir poy zirak 
oʻlsin? Ko'nglingizga olmang, jon ovsinjon! 

— Tuhmat balosiga uchramasa, rozimasman! — 
Sepkilli xola shunday dediyu yig'lagancha uyiga kirib 

etdi. 

Oyim bir zum supa oldida turdi-turdi-da, birdan 
menga o'shqirdi: 

— Nimaga serrayib turibsan? Yoʻqol koʻzimdan, 
juvonmarg! 

Yomon boʻldi. Oʻsha kundan boshlab Sepkilli xola 
oyim bilan yuzko'rmas boʻlib ketdi. Ammo eng yomoni 
yana ikki oycha oʻtgach, salgin tushgan kunlardan biri- 
da boʻldi. 

Oʻsha kuni maktabdan qaytsam, oyim sandiq ustiga 
muk tushib oʻtiribdi. Issiq kiyimlarni sandiqdan olgan 
shekili, uy ichini kuya dorining hidi tutib ketgan, 
bumazi koʻylaklar, choponlar, quloqchinining ipi uzil- 
gan telpaklar yer bilan bitta boʻlib yotibdi. Yig'layverib, 
oyimning koʻzlari shishib ketgan. Dadam urgan boʻlsa 
kerak, deb qoʻrqib ketdim. Sekin oldiga keldim. U 
bolsa qayrilib qaramadi. Qoʻlidan ushlagan edim, 
oyim ilon chaqqandek qoʻlini tortib oldi. 

— Sen bolani yer yutsa boʻlmasmidi! — dedi 
gʻazabdan koʻzi yonib. — Shu kuningdan koʻra oʻlib 
qoya golsang boʻlmasmidi, yer yutkur! 

Oyim hech qachon bunaqa qarg'amagani uchunmi, 
yigʻlab yuboray dedim. 

Ammo shuncha yomon gapni toʻsatdan eshitganim- 
ga karaxt boʻlib qolgan edim. 

— Oʻshanda nega unaqa deding, bo'yginang lahat- 
da chirigur! — dedi u yana dag'dag'a bilan. 

— Qachon? Nima dedim? 

— Folbinnikida, go‘rsoʻxta, folbinnikida! — Oyim 


Ovozi boricha chinqirdi. — Nega Sepkilli xolamni 
koʻrdim, deding? 
— Nima qilay? — dedim alamdan chiyillab. — 


Koʻzimga ko'ringanini aytdim-da! 

— Mana-ku, ko'zginang teshilgur, mana-ku! — 
Oyim kaftidagi allanimani yerga uloqtirdi. Oltin baldoq 
yerga tushib jiringlab sakrab ketdi. 

— To'rko'ylagimga ilinib qolgan ekan-ku! Yoʻqot, 
koʻzimdan yoʻqot! Bir begunohga tuhmat qilgandan 
koʻra oʻlganim yaxshimasmi! — U birdan meni 
quchoqlab, yuzimni yuziga bosgancha hiqillab qoldi. — 
Endi nima qilamiz, jon bolam! 


138 


Oyimning ko'z yoshi birpasda yuzimni jiqqa suv 
qilib yubordi. 

— Nima qilamiz, oʻg‘lim! Bu sharmandalikka qan- 
doq chidayman, o'g'iljonim! — Oyim madori qurigan- 
dek, sandiq ustiga muk tushib qoldi. 

Oradan koʻp o'tmay to'y boʻldi. Sepkilli xola 
oyimni toʻyga aytmadi. Biroq oyim bir tog'ora qushtili 
pishirdi. Hech nima boʻlmagandek, to'yxonaga 
chiqdiyu yelib-yugurib xizmat qilib ketaverdi. 

Kechqurun hovlining oʻrtasida to‘nka qoʻyib gulxan 
yoqishdi. Sepkilli xolaning oʻziga oʻxshab Ketadigan 
sargʻish yuzli Hakim akaga to'n kiygizib, salla o*ratish- 
di, gulxan atrofini uch marta aylantirishdi, karnay-sur- 
nay chalindi... Uy ichida ayollar, Zebi xola dutor 
chertgan, xotinlar tortishmachoq qilgan... Xoʻja, Toy, 
Vali, men — to'rtovlashib tortishmachoq bilan ovora 
boʻlib turgan xotinlar orasiga sho‘ng‘iymizu cho'ntakni 
shirinlikka toʻldirib chiqamiz... Keyin to'yxonaning 
qorongʻi burchaklarida rosa bekinmachoq oʻynadik. 

Oʻsha kuni kech yotgan boʻlsam ham juda erta 
uyg'ondim. Endi tong otgan ekan. Qarasam, uya hech 
kim yoʻq. Demak, to*yxonaga chiqishgan. 

Men ham yuzimni «mushuk yuvish» qildimu oʻsha 
yoqqa chopdim. Boʻlmasa-chi, hozir «kelin salom» 
boʻladi-da. 

Xayriyat, «kelin saloməga kech qolmabman. Hovli 
betkayida Sepkilli xolaning qarindosh-urug'lari, toʻyda 
xizmat qilganlar toʻplanib turishibdi. Erkaklar kam, 
xotinlar koʻp. Faqat oyim koʻrinmaydi. Hovli etagida- 
gi toʻnkarib qoʻyilgan qozon orqasida g'o'laga minib 
oʻtirgan Valini koʻrib, imlab chaqirdim. 

Bir mahal otin xola (Sepkilli xolaning goli egriligi- 
dan shikoyat qilgan, biz bilan folbinnikiga borgan 
xuddi oʻsha semiz otin xola) oq sholro“mol yopingan, 
atlas koʻylagi ustidan oldiga uga tutilgan nimcha kiy- 
gan kelinchakni yetaklab ostonaga olib chiqdi. Parda 
orqasidan kelinning yuzi yaxshi ko'rinmas edi. Biroq 
yaqinroqda turgan notanish xotinning koʻzi oʻtkir ekan. 

— Vuy, muncha chiroyli! — dedi qattiq shivirlab. — 
Bir qoshiq suv bilan yutgudek-a! 

— Baxti bor ekan sariq mashakni! — dedi boshqasi 
unga javoban. 

Otin xola bir tomoq qirib oldi-da, ovozi boricha 
baqirdi: 

— Assalomu alaykum, kelin salo-o-om! 

Kelinchak ohista bosh egdi. Hovlidagilar chekka- 
chekkadan ma'gullab javob qilishdi: 

— Baraka topsin! 

— Rahmat. 

— Qo'shgani bilan qoʻsha qarisin. 

Otin xola yana bir marta tomoq qirib, ovozini 
sozlab oldi-da, boyagidan ham balandroq hayqirdi: 

— Assalomu alaykum, kelin salo-o-o-m! 


Karmonni katta ochgan 
Ayamay putni sochgan, 
Qoriniari qopday, 

Mo Yiloviari shopday 
Qaynotasiga salo-o-m! 


Odamlar chekka-chekkadan kulib yuborishdi. Isroil 
moʻylov hovli etagidagi xonadan karnayga oʻxshatib 
ofralgan kattakon namatni qoʻltiqlab chiqdi. Hovli 
oʻrtasidan pishillab oʻtdi-da, namatni oborib kelinning 
oyogʻi tagiga qoʻydi. Mo'ylovini g'olibona qiyofada bir 
buragan edi, xotinlar qiy-chuv solib kulib yuborishdi. 
Isroil moʻylov uvali-juvali boʻlinglar, deb fotiha oʻqidi. 
Otin xola yana bir tomoq qirib oldi: 

— Assalomu alaykum, kelin salo-o-o-om! 


Tili bilan teng aylanadigan, 
Xizmatiga shaylanadigan, 
Toydan quruq qaytmaydigan 
Sozlari moyday, yuzlari oyday, 
Qaynonasiga salo-o-m! 


Yana qahqaha koʻtarildi. Sepkilli xola qizarib- 
boʻzarib, odamlar orasidan oʻtdi-da, kelin tomonga 
talpindi. Qoʻlidagi bir dasta chinni kosani kelinning 
boshiga qoʻydi. 

Otin xola tagʻin davom etdi. 

— Assalomu alaykum, kelin salo-o-o-m! 

Dutorini sayratgan, 
Dilimizni yayratgan, 
Zebi opaga salo-o-m! 

Zebi xola erkakcha yurish qilib yagin borgan edi, 
ichkaridan tugun olib chiqishdi. Zebi xola tugunni 
olarkan, kelinning yelkasiga qoqdi. 

— Baxtli boʻlgin, qizim! 

Otin xola u yoq-bu yoqqa qarab oldi-da, davom 
etdi. 

— Assalomu alaykum, kelin salo-o-om! Biri biridan 
shirin, biri-biridan asal qaynsingillariga salo-o-om! 

Hakim akaning ukasi yoʻq, uchta singlisi bor edi. 
Uchovlari ikkita-ikkitadan piyola koʻtarib qatorlashib 
borishdi. Biriga atir, biriga sochiq, eng kichkina 
Saidaga roʻmolcha tegdi... 

Otin xola kelinning roʻmolini o'nglab qoʻydi-da, 
tagʻin yangi kuch bilan hayqirdi: 

— Assalomu alaykum, kelin salo-o-om! Oyog'i olti, 
qoʻli yetti boʻlib xizmat gilgan, kelinning qoʻlidan ishi- 
ni oladigan, ogʻziga oshini soladigan yon qo'shni-jon 
dgo'shnilarga salo-o-o-om! 

Oyim shu yerda ekanini endi payqadim. U odamlar 
orasidan rangi o“chibroq oʻtdi-da, qandaydir, ishonch- 
siz qadamlar bilan kelin tomonga yura boshladi. Hatto 
ostona oldiga borganda bir qalqib ketgandek boʻldi. 
Qoʻlida hech nima yoʻq edi. Biroq sekin-sekin zinadan 
ko'tarildi-yu, kelinning yuzidagi pardani qiya ochdi. 
Hovlidagi xotinlar pichir-pichirga tushib qolishdi. 

— Nima qilyaptilar? 

— Voy, o“Imasam! 

Otin xolaning ham gʻashi keldi shekilli, dashnom 
berdi: 

— Nomahramlar bor-a, poshsha! 

— Toʻxtang, — dedi oyim negadir ovozi titrab. 
Shosha-pisha kelinning qulog'idagi ziraklarni yecha 
boshladi. 

— Ushlang buni! — dedi sirg'alarni kelinning 
qoʻliga tutqazib. Keyin oʻzining nimchasiga qoʻl sol- 
diyu kattakon oltin oybaldog'ini chiqardi. Qoʻllari 
titragancha ikkalasini kelinning ikki qulogʻiga taqdi. 

— Niyat qilgandim, — dedi oyim otin xolaga 
qarab. — Shuni niyat qilib qo'yuvdim. — Shunday 
dediyu sekin egilib, kelinning peshonasidan oʻpdi. 

— Iloyo qoʻsha qaringlar! 

Oybaldoq shol roʻmol tagidan ham yaraqlab koʻ- 
rinib turar, kelinning husniga husn qoʻshib yuborgan- 
dek edi. Chekka-chekkadagi xotinlarning hayratli xito- 
bi eshitildi: 

— Vuy-y-y-y! 

— Asl tillamikan? 

— Nima, qalbakisini qilib esini yebdimi? 

— Mana bundoq go'shnilar boʻladi jahonda! 

Bir zum gangib qolgan otin xola ovozi boricha 
hayqirdi: 

— Qilichdek o'g'illarni oʻstirgan, toʻyda yelib- 
yugurgan, oy desa, oydek, Xotam Toydek poshsha 
opasiga salo-o-m! 

Oyim odamlar orasidan turtinib oʻtdi-da, chekkaga 
chiqdi. Shundagina kelin tomonga oʻgirilib, mamnun 
jilmaydi... Uning koʻzida yosh bor edi. 


OʻRIS BOLANING OYISI 





Shanba kuni mashinani darvoza oldiga olib 
chiqishim bilan motor oʻchib goldi. Generator tok 
beryapti, benzin nasosi ishłayapti. Tavakkal qilib kar- 
byuratorni kavlashtirishga tushdim. Ochishga ochdimu 
bemorning qornini yorib qoʻyib, u yogʻiga nima qili- 
shini bilmagan no'noq jarrohdek dovdirab qoldim. 
Mushtdek apparat ichida shuncha murvat borligini bil- 
magan ekanman. Hammasini qandoq boʻlsa shundog- 
ligicha joy-joyiga qoʻyib chiqqan edim, yana allagan- 
cha vintlar, gaykalar <ortib qoldi». Nima qilishimni bil- 
may tajang boʻlib tursam, orqada yuk mashinasining 
voshillab tormoz bergani eshitildi. Kabina eshigi 
taraqlab ochildi. Qarasam, oʻzimning bolalikdan birga 
osgan <o'ris oʻrtogʻim» Vali tushib kelyapti (Asli oti 
Valentin ekanini keyin bilganman.) Mahallada shu 
bolaning oldiga tushadigan shofyor yo'q. Oʻzi ham 
mushtdek boshidan temir-tersakka qiziqadi. 

— Bormisan! — dedim quvonib. — Kasal tuzala- 
man desa, tabib o'z oyogʻi bilan keladi-da. 

U shoshilmasdan oldimga keldi. 

— Nima boʻldi? — dedi motorga moʻralab. 

— Buni ko*rmaysanmi, — deb qoʻlimdagi murvat- 
Jarni koʻrsatdim. — Olmadek narsaga shuncha lash- 
lushni erinmasdan joylashganiga qara! Injenerlar ham 
ovsar ekan! 

U «operatsiya» boʻlgan karbyuratorga qaradi-da, 
hushtak chalib yubordi. 

— Injenerlar ahmoqmas, sen ahmoqsan! — dedi 
jingalak sochłarini silkitib. — Ertadan boshiab men 
ham kitob yozib tashlasam nima boʻladi? Aqling yet- 
magan ishga aralashib nima qilasan? 

G'aribona qiyofada iljayib turgan boʻlsam kerak, u 
kulib yubordi. Paralon kurtkasini yechib, mashina 
tomiga tashladi-da, buyurdi: 

— Otvertkangni ol! 

Biroq ishga kirishmadi. 

— Aytmoqchi, mamashkani olib keluvdim, — dedi 
ZIL tomonga imo qilib. — Sizlar gaplashib turgunla- 
ringcha buyog'ini amallab koʻraman. 

Boyadan beri e'tibor bermagan ekanman. Yuk 
mashinasining kabinasida oʻtirgan Zebi xolani endi 
koʻrdim. Ikkovlashib mashina oldiga bordik. Vali zina- 
ga sakrab chiqib kabina eshigini ochdi. Boshiga qalin 
roʻmol oʻragan, qora baxmali nimcha kiygan oyisini 
ko'targudek boʻlib zinadan tushirdi. Qarasam, Zebi 
xola mushtdekkina bo'lib qolibdi. Oyimning 
ma'rakalarida kelganida oʻz tashvishim bilan boʻlib, 
razm solmagan ekanman, endi payqadim. Avvalgi alp 
qomatli, yurganida yer gursillaydigan Zebi xolaning 
yarmi ham qolmabdi. Roʻmoli ostidan chiqib turgan 
sochlari qordek oqarib ketibdi. Qop-qora yuzi yanayam 
qorayib, koʻkimtir tusga kirgandek. 

— Poshsha singlimdan qolgan yodgorim! — dedi u 
meni bag'riga bosarkan, boʻgʻiq ovozda. Ozgʻin qoʻli 
bilan yelkamga qoqib, ogʻir-ogʻir harsillab nafas oldi. — 
O`zimning shirin o“g“limdan oʻrgilay, yaxshi oʻtiribsan- 
mi? 

Bolalikdan qulog'iga rayhon taqib yurishiga 
koʻnikib qolganim uchunmi, hozir ham undan rayhon 
isi angib ketgandek boʻldi. 

— Yuring, — dedim uyga boshlab. — Birpas dam 
oling. 

— Yoʻq, u yoqdamas, singlimning uyida oʻtira- 
man. — Zebi xola ogʻir-ogʻir qadam bosgancha, 
oyimning xonasiga qarab yurdi. — Singlimning joyida 
birpas o'tiray, — dediyu doim oyim oʻtiradigan joyga, 
deraza tagiga choʻkdi. Boʻgʻiq ovozi titrab uzoq tilovat 
qildi. 


— BDunyo shunaqa ekan, jon bolam, — dedi 
oʻychan ovozda. — Hamma bir-bir ketaverarkan... 
— Oʻzingiz bardammisiz, xola? — dedim soʻlgʻin 


yuziga, titrab turgan qop-qora qoʻllariga qarab. — 
Nevaralar katta boʻlib qoldimi! 

— Xudoga shukur, bolaginam oʻzidan koʻpaydi. 
Olti nevaraning duosini qilib oʻtiribman. Valijonim 
bitta bo“Isa ham o‘ntaga tatiydigan chiqdi. — Zebi xola 
shoshilmasdan choy hoʻplarkan, devordagi mixga 
ilig'lik duxoba g'ilofli dutorga qarab-qarab qoʻydi. 
Oyim dutorni juda avayłar, <adangdan qolgan yodgor- 
like, deb doim koʻz o'ngida saqlardi. Sku ondayoq 
bolalikdagi xotiralar, Zebi xolaning dutor chaiganlari 
esimga tushdiyu sekin soʻradim: 

— Hali ham chalib turasizmi? 

Zebi xola ma'yus jilmaydi. 

— Dutor chalish qatta, bolam. 001 oʻlgur titray- 
di.— U bir zum jimib qoldi-da, oʻychan davom 
etdi. — Qaysi kuni tush koʻrsam, poshsha singlim bilan 
bir joyda oʻtiribmiz. Nuqul dutor chalayotgan emish- 
man. — U shikasta kuldi. — Odamzod shunaqa 
ekan, — dedi xoʻrsinib. — Bola-chaqam derkan, yelar- 
kan-yugurarkan, endi og‘zi oshga yetganda yiqilar- 
kan. — U titrog qoʻllari bilan tizzasining koʻzini siladi. 
— Sal sovuq tursa, oyogʻim shishib ketadi. Valijon 
maxsi oberaman, oʻzingiz kiyib koʻrib tanlaysiz, deb 
qoymadi. Ketayotgan joyimda birrov singlimnikiga 
kirib chiqay, dedim. 

Yana choy quyib uzatgan edim, Zebi xola bosh 
chayqadi. 

— Mayli, bolam, men bora qolay endi. 

ikkovlashib tashqariga chiqqanimizda Vali mening 
mashinamda oʻtirar, motorni gurillatib sinab ko“rar edi. 

— Boʻldi, — dedi oʻtirgan joyida derazadan boshi- 
ni chiqarib. — Ikkinchi bunaga ustachilik qilsang, 
oʻzingdan kor. 

Ikkovlashib Zebi xolani kabinaga chiqardik. Vali 
narigi eshikdan kirdi-yu, mashinasini gurillatgancha 
haydab ketdi. ZIL muyulishda koʻzdan g'oyib boʻlishi 
bilan gʻira-shira tong pallasida koʻrgan tushdek xoti- 
ralar yopirilib keldi. 


* * * 


Zebi xoladan hayiqmaydigan bola yoʻq edi. 
Erkaklardek barvasta gavdali, qop-qora bu xotinning 
yoʻg'on ovozi ham. uzun qirra burni, ketmonni yelka- 
siga tashlagancha etik kiyib gʻoz yurishi ham boshqa 
ayollarga oʻxshamas, hatto qoramtir siyrak moʻylovi- 
gacha bor edi. U qachon qarasa qulogʻiga rayhon taqib 
yurar, Darhon arigʻi boʻyidagi hovlisida yoz boʻyi ray- 
honiar barq urib yotardi. Uni birinchi marta ko'rga- 
nimdayoq qoʻrqib qolganman. Oʻshanda juda kichkina 
boʻlsam kerak. Oyimga ergashib Zebi xolanikiga bor- 
dim. Nimagaligi esimda yo'g'u xarxasha qilaverdim. 
Oyim u deb koʻrdi, bu deb koʻrdi, bo'Imadi. Shunda 
Zebi xolaning jahli chiqib ketdi. 

— Jim bo'lasanmi yo hozir ishtonimga qamab 
qo*yaymi! — dedi do'rillab. Uning vajohati shu qadar 
go rggulik ediki, ovozim o*chdi-qoldi. 

...Zebi xola sap-sariq jingalak sochli, koʻk koʻz 
«oris bolassini — Valini jonidan yaxshi koʻrardi. Qaysi 
toʻyga borsa, koʻylagining yengiga popukqand, mon- 
pasi, jiyda solib kelardi. Uning yengi shunchali barakali 
ediki, Valining do'ppisi birpasda shirinlikka toʻlib 
chiqardi. Vali qizg*anchiq emas, oyisi olib kelganlarni 
hamma bilan baham koʻradi... Biroq, bironta bola 
Valini chertsa bormi, oyisidan baloga qoladi. Zebi wola 
oʻsha zahoti aybdor bolaning onasini yumma talaydi. 
<Sen echkiga oʻxshab har yili bolalaysan, meniki atigi 

bitta! — deydi shangʻillab. — Qani, yana bir marta gol 
tegizib ko'rsin-chi, qo*lini sindirib o'choqqa tiqaman?!» 

Zebi xola bolasini bunchalik avaylagancha bor edi. 
Dadamning aytishiga qaraganda, urush boʻlayotgan 
joydan keltiriigan bolalardan bittasini berasanlar, deb 
Zebi xola ham boribdi. Ammo o'sha idoradagilar 
ko'nishmabdi. «Siz so'qqaboshsiz, topish-tutishingiz- 
ning mazasi yoʻq», deyishibdi. Shunda Zebi xola kursi- 
ni mushtlab chunonam toʻpolon ko'taribdiki, noiloj 
mana shu Valini xatlab berishibdi. 

Zebi xola so'qqabosh bo'lsayam, Valini kamsitma- 
gan. Qoʻy so'yib, yurtga osh berib, to'yini ham qilib 
bergan. 

Vali ham birinchi sinfda men bilan oʻqir, hisobdan 
yaxshi edi-yu, ona tilidan qiynalardi. «Q» bilan «G“əni 
aytishga hech tili kelishmasdi. Risolat opa degan chi- 
royli oʻqituvchi opamiz buni bilgani uchun Valini koʻp 
ham qiynamasdi. U doim deraza oldidagi partada 
o'tirardi. 

Bir kuni maktabga komissiya kelib qoidi. Bir emas, 
toʻrt kishi orqa partaga borib oʻtirishdi. O°*qituychi 
opamiz dars oʻtyapti-yu, hayajondan ovozi titraydi. 
Sinf jimjit. Shu payt deraza sharaqlab ochildi-da, Zebi 
xolaning yoʻg'on ovozi eshitildi. 

— Vali, ma, non! 

Hammamiz oʻsha tomonga qaradik, Valining sariq 
yuzi olovdek yonib ketdi. Nima deyishini bilmay nuqul 
«keting», deb imlaydi. Zebi xola bo'lsa derazadan ikki- 
ta arpa non uzatib turibdi. ^, 

— Olsang-chi, qoʻlim kuyib ketdi! — dedi u zarda 
bilan. ; 

Sinfxonani birpasda issiq non hidi tutib ketdi. 

Risolat opamiz bir zum esankirab turdi-da, 
tashgariga yugurdi. 

— Nima qilyapsiz, xola? — dedi yig'lagudek 
boʻlib. — Maktab-ku bu! 

— Maktabligini oʻzim ham bilaman! Machitga kel- 
ganim yoq! — Zebi xola ovozini baralla qo"yib do'ril- 
ladi. — Bolam ertalab choy ichmasdan chiqib ketuvdi. 
Och o“tirsinmi endi? 

Risolat opamiz yalinishga tushdi: 

— Jon xola, komissiya bor. 

— Nima, kamissiyang non yemaydimi! Bolam bir 
kun kech olim boʻlsa boʻlar. Komissiya keldi», deb 
tishining kirini so*rib o“tirsinmi? 

Boyadan beri suv quygandek jimjit. bo: lib turgan 
sinfxonada toʻsatdan qahqaha portladi. 

— Ana, kamissiyangning oʻziyam kulyapti-ku! — 
Zebi xola derazadan boshini suqdi. — Ma, bolam, yeb 
ol, uyalma! 

...Bir kuni jo'raboshimiz sigirini qaytarmagani 
uchun Valini urib burnini gonatdi. Ertasiga qiziq 
boʻldi. Tol soyasida dam olib o'tirsak, maydoncha 
chetida Zebi xola koʻrindi. 

Toy joʻraboshining yelkasiga turtdi. 

— Oʻlding! Zebi xola kelyapti, qoch! 

Jo'raboshining koʻzi olayib ketdi. Qaddini fost- 
ladi-yu, keyin qoʻl siltab shineliga yonboshladi. 

— Qatta uradi! Oʻzi zoʻrg'a kelyapti-ku. 

Qarasak, Zebi xola chindan ham zoʻ‘rg‘a-zo‘rg‘a 
kelyapti. Qoʻlidagi tayoqqa suyanib ikki qadam yuradi- 
da, toʻxtaydi. Oqsoqlanib qadam bosadi. 

— Yiqilib oyogʻi singanga o'xshaydi, — dedi 
jo'raboshimiz. 

Zebi xola inqillab-sinqillab yaqin keidi. Ammo besh 
qadamcha qolganda birdan cho'loqligi tuzalib qoldi. 
Tayoqni baland ko'targanicha ikki hatlab joʻraboshi- 
ning tepasiga keldi. Tayoqning qarsillashi bilan 
jo'raboshining dodlashi baravar eshitildi. 

— Mana urish! — dedi Zebi xola do'rillab. — Urish 
mana bunaqa boʻladi. — U jo'raboshining gardaniga 
tagʻin tushirdi. — Oʻzidan kichkinaning burnini 
qonatish mana bunaqa boʻladi! 

Jo*raboshi jonholatda dumałar, ammo qocholmas- 
di. 

— Oyi! Urmang, oyi! — Vali oyisining qoʻlidagi ta- 
yoqqa yopishdi. 

— Tavba qildim! — Jo'raboshi tipirchilab, kafti 
bilan boshini pana qildi. — Jon xola, oʻlay agar, 
ikkinchi qilmayman! 

— Oyi! — Vali Zebi xolani quchoqlab oldi. — 
Kerakmas! 

Zebi xola tayogni uloqtirdi. 

— Nima, meni bolam malaymi senga?! — dedi 
dagʻdagʻa bilan. — Sening molingni boqsin, deb katta 
qilib qo“yibmanmi bolani?! 

..Oʻsha voqeadan keyin joʻraboshimiz ancha 
yuvosh tortib qoldi. Uchinchimi, toʻrtinchi kuni 
mogor bosgan kattakon qovoq koʻtarib keldi. Tol 
soyasida oʻtirib qovoqni ikki pallaga ayirdi-da, girg'ich 
bilan tozalashga tushdi. Keyin pallalarning qirrasini 
arraning tishiga oʻxshatib jimjimador qilib qirqib chiq- 
di. Ikki pallani bir-biriga yopgan edi, orasi kovak kop- 
tokka aylandi qoldi. 

— Nima qilmoqchisan? — dedi Toy burnini tortib. 

— Burningga osib qo'yaman! — dedi toʻngʻillab 
jo'raboshi. — Artib ovora boʻlib yurmaysan. — Keyin 
qovoqni bir chekkaga qoʻydi-da, Toyga buyurdi. — 
Qorongʻi tushganda shu yerga kelasan. Sen ham, — 
dedi menga imo qilib. — Xoʻja bari bir kelolmaydi. 
Dadasi chiqarmaydi. 

— Nimaga o*zi? — dedim tushunmay. 

— Tomosha koʻrsataman. 

— Vali-chi, Vali ham keladimi? — dedim nariroq- 
da tol yog'ochidan hushtak yasayotgan Valiga imo 
qilib. 

— Yoʻq, — Jo'raboshi keskin bosh chayqadi. — U 
ham oyisidan qo'rqadi. Es-es, kim kelmasa pes! 

Kechki ovqatdan keyin bekinmachoq oʻynayotgan 
akalarimning koʻzini shamg'alat qilib maydonchaga 
chiqdim. Qorongʻida, tol tagida Toy bilan jo'raboshi 
turibdi. Joʻraboshining qoʻlida boyagi qovoq. Faqat 
odamning boshiga oʻxshatib <og'iz-burun> teshib 
qoʻyibdi. Negadir hammayoqni lampamoy hidi tutib 
ketgan... 

— Laychang nimaga keldi? — deb toʻngʻilladi 
jo'raboshi. 

Qarasam, gurji kuchugim oyog'im tagida dumini 
likillatib turibdi. 

— Oʻzidan soʻra! — dedim men ham to'ng'illab. 

Jo'raboshi yerdan kesak olib otgan edi, it angillab 
qochdi. 

— Nega urasan? 

— Xalaqit beradi! — dedi jo'raboshi zarda bilan.— 
Yur, bo'Imasa kech qolamiz. 

Toy ikkalamiz beixtiyor unga ergashdik. Qatorlashib 
Darhon arig'ining bo'yiga bordik. Ariq shu yerdan 
burilib oqar, nariroqda shox-shabbalar ustiga tuproq 
tashlab yasalgan koʻprik bor edi. Jo'raboshi Toy 
ikkalamizni majnuntollar quyuq oʻsgan qorongʻi sohil- 
ga olib tushdi. Negadir yuragimni qoʻrquv bosdi. 

— Nima qilamiz oʻzi? — dedim ovozimni baland- 
latib. 

— Oʻchir! — Jo'raboshi kerosin hidi anqib turgan 
mushtini burnimga tiradi. — G'ing desang, suvga otvo- 
raman. 

Shu payt uzoqdan allakimning qadam tovushi eshi- 
tildi. 

— Kelyapti! — dedi jo'raboshi pichirlab. Shosha- 
pisha qovoq pallasini ochdi. Kerosin hidi qayerdan 
kelayotganini endi bildim: qovoqning ichi toʻla lam- 
pamoyga botirilgan latta ekan. Joʻraboshi yonidan 
gugurt olib chaqqan edi, lop etib alov ko'tarildi. U 
chaqqonlik bilan ikkinchi pallani yopdi-da, qovoqni 
suvga qoʻyib yubordi. Suv yuzasida <og'iz-burni dan 
olov chiqarayotgan «kalla» qalqib-qalqib suzib ketdi. 
Jo'raboshining niyatini endi tushundim. Boyagi qadam 
tovushlari Zebi xolaniki ekanini ham endi bildim. 
Qorongʻi boʻlsa-da, katta-katta qadam tashlashidan, 
yelkasidagi ketmonidan tanidim. Hushimni yigʻib olgu- 
nimcha u tuproq ko'prik ustiga kelib qoldi. Suv yuzida 
qalqib kelayotgan olovli «kalla»ni ko'rdiyu taqqa 
to'xtadi. 

Kh Voy. voy o“lmasam! — dedi-da, koʻprik ustiga 
tappa oʻtirib qoldi. — Bis-bis- bismillo.. — dedi 
duduqlanib. Hatto tovushi ham ingichkaiashib ketgan- 
dek boʻldi. Keyin gandiraklab oʻrnidan turdi-da, ovozi 
boricha qichqirdi. — Dod, voy-dod! 

O'rnimdan otilib turdim. 

— Qoʻrqmang, xola! — dedim baqirib. Ammo 

jo'raboshi bilagimdan mahkam tutib, kerosin hidi 
angib turgan kafti bilan og'zimni to'sdi. Koʻnglim 
aynib ketdi. 

— Qo'yvor, eshak! — dedim boʻgʻilib. — Baribir 
aytib beraman! 

— Aytib koʻr-chi! — Jo'raboshi yana mushtini 
do'laytirdi. — Jig'ingni ezib qoʻyaman! 

Boyadan beri angrayib turgan Toy jahl bilan qoʻl 
siltadi-da, indamay nari ketdi. 

Ertasiga choy ustida oyim vahimali xabarni 
dadamga aytib berdi: 

— Zebi opa shoʻrlik bir holatda yotibdi. Ajina 
ko'rdim, deydi. Og‘zidan olov sochib bechoraga daf 
qilganmish. Yo koʻziga ko'ringanmi... 

Dadam jerkib berdi: 

— Ajinaga balo bormi? Bitta-yarimta xudobexabar 
qo'rqitgandir-da. . 

— Bechoraga shu ko'rgilik ham bor ekan, — dedi 
oyim iztirob bilan. — Oʻzining gami yetmasmidi... 

Hammasiga men aybdordek sekin boshimni ichim- 
ga tortdimu mum tishlab o“tiraverdim. 

Zebi xolaning nima gami borligini bir haftadan 
keyin tushundim. Oʻsha kuni Hoji buvining 
chorbogʻida sumalak boʻldi. Qiyg'os gullagan oʻrik 
tagiga sholcha yozilgan, hamma topganini olib 
chiqqan, xotinlar bir-biriga gap bermay chuvillashar, 
biz bolalar ham sumalak yalashdan benasib qolmaslik 
uchun atrofda o'ralashar edik. Oʻshanda Vali bilan 
yangi oʻyin topib olgandik. Baquvvatroq simni «Ch» 
raqamga oʻxshatib buklaymiz-da, eski bochkadan 
chiqqan temir halqaga tirab g'ildiratamiz. Qancha tez 
yugursak, gʻildirak shuncha qattiq jaranglaydi. Agar 
ovozini pasaytirmoqchi boʻlsak, buning ham yoʻli bor: 
gʻildirakni suvga botirib olsak, ovozi chiqmaydi. Maza! 

Bir mahal Zebi xolaning oldida oʻtirgan oyim imlab 
chagirib qoldi. 

— Oʻrtogʻing bilan borgin-da, — dedi sekin, — 
adangning hujrasidagi dutorni obke. 

Ikkilanib qoldim. Dutorga hech kim go'l tegizol- 
mas, dadam uni doim hujrasida saqlar, ba'zan kechqu- 

runlari <Dilxiroj>, «To‘ʻrg‘ʻay», «Qari navo», yana 
allaqanday kuylarni chalib oʻtirishni yaxshi koʻrardi. 
Oyimning aytishicha, dadam dutorni yoshligida eng 
zo'r ustaga buyurtirib yasatgan ekan. 

— Bilib qolsalar urishadilar-ku, — dedim oyogʻim 
tortmay. 

— Bilmaydi! — Zebi xola qoʻl siltab doʻrilladi. — 
Nima, yeb qo*“yarmidim. 

— Ketdik! — dedim Valiga. 

Ikkalamiz g'ildiraklarni jaranglatgancha yugurib 
ketdik. 

— Ehtiyot boʻl, sindirib qoʻyma! — deb baqirdi 
oyim ketimizdan. 

...Zebi xola g'ilofni ochgan zahoti dutor sadaflari 
yaraqlab ketdi. U dutorni cherta boshlashi bilanoq, 
boyadan beri chuvir-chuvir qilayotgan xotinlar jimib 
qolishdi. Qiziq, oʻzim ham o'rikka suyangancha bir 
qoʻlimda sim, bir qoʻlimda gʻildirak bilan qotib qoldim. 
Dutor dadamning qoʻlida qandaydir shoʻx, baland 
ovozda jaranglar edi. Hozir Zebi xola chertganda esa 
ingrab yuborgandek boʻldi. Goʻyo dutorni Zebi xola 
chaimas, torlarning oʻzi nola qiłar edi. Ayollar har xil 
alpozda séhrlangandek qotib qolishgan, bahor 

` chechaklari barq urgan daraxtzor orasida, oqish-pushti 
oʻrik gullari qanotida, Hoji buvining qizg‘aldoqłar 
lovullagan pastak tomi ustidan nurdek mayin kuy 
taralardi. 

Zebi xola bir-ikki tomoq qirib oldi-da, qoʻshiq 
boshladi. Uning erkakiarnikiga o'xshash do'rillagan 
ovozi ashula aytganida shu qadar yoqimli boʻlib ket- 
ganiga hayron qoldim. Yoʻq, uning tovushi mayinlash- 
gani yoʻq. Ammo u shunchalik bosiq, shunchalik 
oʻrtanib kuylardiki, badanim jimirlab ketdi. 

Yor yurgan ko'chalarni supuray sochim bilan, 
Changi chiqsa suv sepay, ko'zdagi yoshim bilan... 

Mayin shamo! esar, oʻrik gullari unsiz to'kilar, 
daraxtzor ostida maysalar ohista tebranar, ammo butun 
tabiat bir zum unsiz boʻlib qolgan, hamma-hammasi 
faqat mana shu dutor sadolariyu mana shu qoʻshiqni 

tinglash uchun tinchib qolgandek edi. Oʻsha manzarani 
oʻylasam, xayolimga hadeb bir gap keladi. 

Keyin, katta boʻlganimdan keyin ham muhabbat 
haqida, vafo haqida koʻp qoʻshiqlar eshitdim. Biroq, 
ayol sadoqati to'g'risida bundan yaxshi ashula eshit- 
ganim yoʻq... 

Zebi xola endi koʻzlarini yarim yumgancha boshqa 
qoʻshiq aytardi. 


Jon bolam, jonim bolam, qaylardasan, bergil xabar, 
G'amda boshim, koʻzda yoshim, ichganim boʻldi zahar. 
Zafarondek sarg'ayurman hasratingda qon yutib, 
Ko'zlarimning nuri ketdi yo Haringga ko tutib. 


Hammamiz qo'rqadigan, ko'rganda hammamiz 
qochadigan Zebi xola shumi? Oʻsha qoʻpol, oʻsha 
jahldor Zebi xolami shu? Valining oyisida shuncha 
dard bormidi? Shuncha alami bor ekanmi? Nimaga biz 
bilmagan ekanmiz? 

Zebi xolaning yumuq koʻzlaridan ikki tomchi yosh 
silqib chiqdiyu qirra burnining chetida toʻxtab qoldi. 
Dutorni yonboshiga qoʻydi-da, keng yengining uchi 
bitan koʻzini artdi. Hamma jimib qolgan, hech kim bi- 
rinchi boʻlib gapirishga jur'at etolmas edi. 

— Hech boʻlmasa, Kimsanim kelgandayam mayli 
edi, — dedi u xoʻrsinib. 

— Qoʻying, opajon, — dedi oyim sekin. — Unaqa 


demang, Xudoga shukur, mana bor-ku. — Oyim 
nariroqda gʻildirak ushlab mofltirab turgan Valiga imo 
gildi. — Nasib etsa, toylar qilasiz, qoʻsha-qoʻsha 


nevaralar koʻrasiz. 

Zebi xola yalt etib Valiga qaradi. Ko'zida yosh bilan 
jilmaydi. 

— Sumalak yedingmi, o'g'lim? Qorning ochib qol- 
gandir? 

— Yedim, — dedi Vali sekin. U ham oyisining 
yig'laganini koʻrib oʻpkasi toʻlib turardi. 

— Boʻlmasa, oʻynay qolinglar. 

Birpasdan keyin Zebi kola bizni yana chaqirdi. 

— Oborib qoʻya gol joyiga, — dedi dutorni g'ilofga 
solib. — Dadangdan baloga qolib yurmay tagʻin. 

Bir qoʻlimda dutor, bir qoʻlim bilan gʻildirak 
g'ildiratgancha yoʻlga tushdim. Vali ham g'ildiragini 
aylantirib yonma-yon borar, ammo endi avvalgidek 
yugurmas edik. Qulog'imda hamon Zebi xolaning 
qoš°shig'i yangrab turar, goʻyo g'ildiraklar ham gʻildirak 
emas, dutorning ikki tori edi. Ana, ikkovi bir-biriga joʻr 
boʻlib jaranglayapti. Zebi xola boʻlsa hamon qo'shiq 
aytyapti: 

«Jon bolam, jonim bolam, qaylardasan, bergil 
xabar...» 

Chetini oʻt bosgan ariqchadan oʻtayotganda 
g'ildiragim sakrab ketdi. Bir hatlab oldinga talpingan 
edim, oʻtga sirgʻanib yiqilib tushdim. Dutor yerga uril- 
di... qars etdi. Tamom! Kuy ham, go'shig ham tindi- 
qoldi. 

— Sindi! — dedim ovozim titrab. 

Vali yugurib tepamga keldi: 

— Voy-y-y! Endi dadang oʻldiradi! 

Ikkalamiz qo'limiz titragancha g'ilof bog'ichini 
yechdik. Qarasam, dutorning ip tortadigan qulogʻi 
sinib tushibdi. 

— Endi nima qilamiz? — dedi Vali ko*m-ko'k 
koʻzlarini jovdiratib. 

Yig'lamoqdan beri boʻlib, yelkamni qisdim. 

— Yur — Vali qoʻlimdan tutib uyiga boshladi. 
Tkkalamiz ularning hovłisiga kirdik. Hovli etagidagi 
bostirmada eski quti bor ekan. Vali qutini titkilab 
zanglab ketgan temir topdi. 

— Mana! — dedi tantana bilan. — Endi hech ham 
sinmaydi! 

Dutorning singan qulogʻi oʻrniga temir tiqdikda, 
imi-jimida gʻilofga solib joyiga ilib qoʻydik. 

Kechqurun oyimga nima boʻlganini aytib 
bergandim, rangi oʻchib ketdi. Lekin nima qilishni 
oyim ham bilmasdi. 

Oʻsha kuni emas-ku, uch kundan keyin sir ochildi. 
Dadam hujradan turib jahl bilan qichqirib qoldi: 

— Dutorga kim tegdi? 

Zum oʻtmay dutorni koʻtarib chiqdi. 

— Garangmisanlar? Qaysi biring sindirding? Bu 

nima gilig? — dedi Vali «tuzatgan» dutorni ko'rsa- 
tib. 

Oyim aybdor qiyofada o'tirar, akalarim hayron 
boʻlib bir-biriga qarashar edi. Hozir katta janjal 
bo'lishini sezib qoʻrqib ketdim. 

— Tiling bormi?! — dadam battar tutaqib ketdi. 

— Zebi opa chaluvdi, — dedi oyim sekin. — 
Sumalakka chiqqanimizda... bir chalib beray, devdi... 

Qiziq, dadam birdan hovuridan tushdi. 

— Mayli, — dedi ovozi pasayib. — Zebi chalsa 
mayli. — U hujraga kirib ketdi-da, anchadan keyin bir 
boʻlak yogʻoch koʻtarib chiqdi. Dandon sopli pichog'i 
bilan yog'ochni kesa boshladi. — Dutorning qulogʻini 
tutdan qilmasa sinaveradi, — dedi sekin. Yog*ochning 
uyoq-buyog'ini oʻyar ekan, uh tortdi. — Qarab turib 
Xudoning ishlariga ham goyil qolmayman” Qta- 
boladan bir oyda «qoraxat» kelsa-ya! 

— Shuni ayting, — dedi oyim jonlanib. — Tag m 
ham odamzod chidarkan. Ham eridan, ham yakka- 
yolgʻiz oʻgʻlidan judo bo'lib oʻtiribdi boyoqish. — U bir 
zum oʻylanib turdi-da, qoʻshib qo'ydi. — Bechora, 
Valisiga juda suyanib qolgan. Ishqilib, orzu-havasini 
shundan koʻrsin... 


* * * 


Valentin tuzatib ketgan mashinani haydab 
borarkanman, beixtiyor Zebi xolaning koʻchasiga 
burildim. Ana, Valentinning uchastkasi. Shifer tomli uy 
oldida ZIL turibdi. Kabina zinasida katta-kichik uch 
bola oyogʻini likillatib oʻtiribdi. Biri doʻppi kiygan, biri 
shapkasini bostirib olgan... Mashinani sekin haydab 
oʻtib borarkanman, ichkaridan dutor sadolari eshitil- 
gandek boʻldi. Kim bilsin, ehtimol menga shunday 
tuyulgandir? 


XOʻJA 
Bolaligida hammaning ham tishi tushadi. Meniki 


g'alati boʻlgan: birinchi tishimni urib tushirishgan. 
Bunga Xoʻja sababchi boʻlgan. 

Bu bolani nimaga bunchalik yaxshi ko'rib qolga- 
nimni bilmayman. Ehtimol yuvoshligi uchundir. 
Ehtimol, koʻzlari doimo javdirab turishi uchundir, 
Odam bir narsani judayam aytgisi kelsayu aytolmasa, 
koʻzi shunaga — har kimga bir qarab javdirayveradi. 
Xoʻjaning koʻzlari shunaqa edi. 

Hordiq kunlari dadam bilan oyim nonushta paytida 
«Nekalay» zamonidan qolgan samovarni oʻrtaga qoʻyib 
uzoq suhbatiashib oʻtirishar edi. Bir kuni dadam tajang 
boʻlib gapirib qoldi: 

— Oʻziyam ja-a-a Kudo urgan xotin ekan-da, oʻsha 
Ra'no! Mana, Egamberdi omon-eson keldi-ku! 
O'larmidi likillamasdan koʻmilib oʻtirsa! 

Oyim bir nuqtaga tikilgancha oʻyga toldi. Koʻzlari- 
ga g'ussa choʻkdi. 

— Boshidayam-ku, yulduzi yulduziga uncha toʻg‘ri 
kelmasdi-ya, — dedi sekin. — Ammo bari bir chatoq 
boʻldi. Ikki orada bola bechora tirik yetim boʻlib qoldi. 

Tushundim, Xoʻjani gapirishyapti. Dadasi urushda 
yurganda oyisi boshqa odam bilan Chirchiq degan 
joyga qochib ketgan ekan... 

Oyim aytgan «tirik yetim» degan gapning ma'nosi- 
ni tushunmasam ham Xoʻjaga rahmim kelib ketdi. 
Unga ganchalik rahmim kelsa, oyisini shunchalik 
yomon koʻrib qoldim. 

Xoʻja buvisi, dadasi bilan katalakdek hovlida turar- 
di. Egamberdi akaning jahli yomon. Doim yaltiroq tug- 
machali jigarrang kitel kiyib yuradi. Gapirganida 
duduqlanib qoladi. Chap qoʻli tayoqday osilib turadi. 
Xoʻjaning aytishiga qaraganda, urushdan keyin ham bir 
yilcha gospital degan katta kasalxonada yotgan ekan. 
Doktorlar qoʻlini kesmoqchi boʻlganida, hammangni 
otib tashlayman, degan ekan, qoʻrqib kesishmabdi. 
To'pponchasi bormish. Onangni qayerda koʻrsam, 
peshonasidan otib tashlayman, derkan... 

Oʻsha kuni odatdagidek men echkimni, Xoʻja 
buzog'ini yetaklab, oʻtloqga olib bordik. Mening 
echkim sersut, yuvoshgina-yu, ammo bir aybi bor. 
Koʻzni shamg'alat qilib, uloqchalarini to'yg'azib, 
emizdirib oladi. Shundan qo'rqib oyim yeliniga xalta 

bog'lab qoʻyadi. Xo'janing buzog'i esa qayerda latta 
koʻrsa yamlab qoʻyadi. Oʻshanda kelib-kelib 
jo'raboshimizning shinelini chaynamaganida olam 
guliston edi. Hammamiz qiy-chuv solib oʻynayotgan 
edik, jo‘raboshimiz alam bilan do'rillab qoldi: 

— Shinclim! Shinelimni yeb qoʻydi! 

Shunday degancha kattakon tayog'ini koʻtarib tol 
soyasida allanimani mazza qilib chaynayotgan buzoq 
tomonga yugurdi. Hammamiz turgan joyimizda qotib 
qoldik. Jo'raboshimiz dadasi urushdan olib kelgan 
shinelini jonidan ham yaxshi koʻrar, qishda etagini 
osiltirib kiyib yurar, yozda ham qoʻldan qoʻymasdi. U 
bora solib buzoqning gardaniga tayoq bilan bir tushir- 
di. Buzoq shoʻrlik shinelining yengidan tishlaganicha, 
dumini xoda qilib qochdi. Jo'raboshimiz jonholatda 
shinelga yapishdi. Buzoq anchagina joyini yamlab 
bo'gan ekan, yengining yarmigacha solak bilan 
goʻshilib choʻzilib og'zidan chiqdi. 

Bolalar yetib kelganida jo'raboshimiz g'alvir boʻlib 
ketgan yengni ushlagancha bo:'zrayib oʻtirar edi. 
Xo'jani ko'rdiyu jazavasi qo'zib ketdi. 

— Nima gilding?! — dedi gʻazab bilan. 

Xoʻja, buzoq emas, oʻzi aybdordek koʻzlarini javdi- 
ratgancha goh jo'raboshiga, goh shinelga tikilib lol 
turardi. 

— Endi nima qilaman buni! — jo'raboshi shinelni 
yerga uloqtirdi. — Moling ham oʻzingga oʻxshaydi! 
Xoʻjalar peshindan keyin aynaydi. Oying ham aynab, 
oʻynashi bilan qochib ketgan! 

Oramizdan tikroq bolalar chekka-chekkadan pigil- 
lab kulib yuborishdi. Toy angraygancha burnini sekin 
tortib qoʻydi. 

Ertalab dadamdan eshitgan gapni esladimu qoʻrquv 
ichida Xoʻjaga qaradim. U bir zum hammaga javdirab 
qarab chiqdi-da, to'satdan joʻraboshiga tashlandi. 
Ammo o'sha ondayoq chakkasiga tushgan musht 
zarbidan ancha nariga uchib ketdi. 

— Nega urasan! — dedim alam bilan chiyillab. 
Akalarim o'rgatganidek, mushtimni iloji boricha qat- 
tiqroq qisib, Jo*raboshiga yugurdim, u bolsa, urib ham 

oʻtirmadi. Kafti bilan jag*imga bir turtgan edi, chalqan- 
chasiga ag'darilib tushdim. Og'zim sho*r boʻlib ketdi. 
Koʻzimni ochsam, tepamda Toy turibdi. 

— Tur, — dedi qoʻlimdan tortib. — Yomon urdimi? 

— Ikkalang ham yoʻqol! — dedi jo*raboshi do'ril- 
lab.— Bugundan boshlab molingni jiydazorda boqasan. 

Birpasdan keyin Xoʻja buzog'ini, men echkimni 
yetaklab, qingʻir-qiyshiq jiydalar orasiga kirib ketdik. 
Jiydazor etagida Qonqus oqar edi, qirgʻoqqa borib 
oʻtirdik. 

— Og'zing qonayapti, — dedi Xoʻja yuzimga tikilib. 

Kaftimni orqasi bilan artsam, qoʻlim qon boʻldi. 
Shu paytgacha bilmaganimga oʻzim ham hayron 
qoldim. Tupurib tashladimu oldimdagi kurak tishim 
ilinib turganini payqadim. Qoʻlim tegishi bilan tishim 
sug'urilib chiqdi. 

— Tishingni sindirdimi? — Xoʻja koʻzimga shunday 
javdirab tikildiki, og'riq ham esimdan chiqib ketdi. 

— Oʻzi liqillab turuvdi, — dedim tishimni tomosha 
gilib. 

Endi uloqtirib yubormoqchi edim Xoʻja qoʻlimdan 
ushladi: 

— Shoshma! Mana bunday oʻtir. — U meni suvga 
teskari qilib oʻtqazdi. — Koʻzingni yumasan-da, 
«Suyak tishimni ol, tilla tishimni sol», deb uch marta 
aytasan. Tishingni yelkangdan oshirib, anhorga otib 
yuborsang, yangi tishing tilla boʻlib chiqadi. 

Men Xoʻjaning aytganini qildim. 

— Endi og'zingni yuvib ol, — dedi u koʻzimga ter- 
milib. — Meni aytdi dersan, kuzgacha tilla tish chiqa- 
di, 

Keyin ikkovimiz anhorga tikilgancha uzoq jimib 
qoldik. Suy unsiz oqar, narigi sohilda qamishlar qilt 
etmay turar, ora-chora qaldirg“ochlar suvga 
tumshugʻini tekizib, <viyt> etgancha, yana havoga 
koʻtarilar edi. Xoʻja jo*raboshining boyagi gapini oʻylab 
oʻtirganini bilardim-u, nima deyish, nima qilishga 
aqlim yetmasdi. 

— Juda katta-a? — dedim anhorga imo qilib. 

— Shuyam katta bo'ptimi? — Xoʻjaning koʻzlarida 

birdan o't chaqnadi. — Chirchiqda shunaqa katta 
daryo borki, ichida akulalar suzib yuradi. 

— Oʻzing koʻrganmisan? — dedim ishonmay. 

— Bilaman-da! — Xoʻja orzumandlik bilan xo°rsin- 
di. — Oʻsha daryoning bu betidan u betiga bemalol 
suzib o'taveraman. 

— Suzishni bilmaysan-ku? 

— Qyim o“rgatadilar. 

— Akula yeb qo'ysa-chi? 

— Akulang nima bo'pti! Dadamga aytaman, 
to'pponcha bilan otib t#ashlaydilar. — U shunday 
dediyu birdan noto'g'ri gapirganini payqagandek, jimib `: 
goldi. Koʻzlari javdiragancha teskari qaradi. Bir zum 
suvga tikilib o'tirdi-da, xoʻrsindi. — Yur, mollarga 
qaraylik. Chakalakka kirib ketmasin... 

Ertasiga akalarim jo'raboshining ta'zirini berib 
goʻyishdi shekilli, echkimni o'tloqda boqishga ruxsat 
tegdi. 

— Lekin anovi Xo'jangga aytib qo'y, yalmog'iz 
buzog'ini yana olib ketsa, jigʻini ezib qo'yaman! — dedi 
jo*raboshimiz koʻkargan qovogʻini silab. 

Oʻzimga qolsa echkimni jon deb o'tloqda 
boqardimu Xojaning bir oʻzini jiydazorda qoldirgim 
kelmadi. Nima qipti, bu yerda ham o't koʻp. Har kuni 
oʻynaydigan futbol bilan chillakdan mahrum boʻldik. 
Ammo Xoʻja bilan sira zerikmasdim. Shunaqangi 
narsatarni biladiki! Bu yerdan olisda, judayam olisda, 
tog'lar orqasida Chirchiq degan shahar bor. Shunaqa 
katta shaharki, uning oldida Toshkent nima boʻpti! U 
yerda shunaqangi katta daryo oqadiki, ichida uydek- 
uydek kemalar suzib yuradi. Xoʻjaning oyisi qachon 
xohlasak bizni oʻsha kemalarga olib chiqaveradi. 
Xohlasak, baland tog'larga chiqamiz. U yerdan butun 
dunyo koʻrinadi. Bizning uyimiz ham, Xoʻjalarniki 
ham, Xo'janing dadasi ham, hamma-hamma! 

Bular hammasi yaxshi-yu, Xoʻjaning bir odatini 
tushunolmasdim. Gapirib turadi-turadi-da, birdan 
jimib qoladi. Anhorga tikilgancha bir narsalarni o'ylab 
O'tiraveradi, o'tiraveradi. Shunaqa paytlarda zerikib 
ketaman. 

Bir kuni uni yoʻqotib qoʻydim. Jiydazor ichkarisiga 
kirib ketgan echkimni qaytarib kelguncha terlab ket- 
dim. Ü yoqdan haydasam, bu yoqqa qochadi. 
Chakalak ichiga kirib oladi-da, masxara qilgandek, 
dumini likillatib, qisqagina ma'rab qoʻyadi. Oldiga 
boray desam, jiyda tikanlari hammayogʻimni tirnab 
tashlaydi. Alam ustida kesak boʻron qilib yaydoq joyga 
olib chiqqunimcha kun botdi. Qarasam, Xo‘ janing 
buzog'i daraxtga bog'loqlik turibdi-yu, oʻzi yoʻq. 
Yugurib, ikkalamiz oʻtiradigan suv boʻyidagi do'nglik- 
ka bordim. Yoʻq, u yerda ham koʻrinmaydi. 

— Xoʻja-a-a! — dedim baqirib. 

Oqshom zulmati bostirib kelayotgan jiydazor orasi- 
da <a-a-a> degan sado keldi. Birdan yuragimni vahima 
bosdi. Akalarim jiydazorda ajina bor, deyishar edi. 
Xo'jani ajina chalib ketgan boʻlsa-chi?! Ovozim 

boricha chinqirib yubordim: 
Š — Xoʻja-a-a! 

Yana o'sha sado keldi. Akamning allaqaysi kitobida 
olti go'lli odamning rasmini koʻrgan edim. G'ira-shi- 
rada jiydalar xuddi o'shanaqa vahimali maxluqlardek 
qingʻir-qiyshiq «qo“llari»ni choʻzib turishar, yugurgan 
sayin ustimga bostirib kelayotganga oʻxshar edi. 
Qoʻrqib ketganimdan tikanlarni bosgancha jonholatda 
yugurdim. Jiyda tikanlari yuz-ko'zimni timdalar, 
oyog“imga yantoqlar kirayotganini bilardi-m-u, ammo 
to'xtay olmasdim. 

Bir mahal ro'paramda Xoʻja paydo boʻldi. 

— Qayoqda yuribsan? — dedim ovozim qaltirab. 

Xoʻja qoʻlimdan mahkam ushlab oldi. U ham 
qoʻrqib ketgan boʻlsa kerak, nuqul titrar edi. 

— Aytmaysan-a? — dedi sekin. — Hech kimga ayt- 
maysan-a? 

Shundagina nariroqda, jiydaning panasida turgan 
qora ko“ylakli ayolni koʻrdim. 

— Oyi! — dedi Xoʻja sekin, iltijoli ohangda. 

Shunda hammasini tushundim. Xošjaning oyisi 
hamon qimirlamay turar, xuddi sehrlanib qolganga 
oʻxshar edi. Xoʻja koʻzimga termilib, tagʻin yalindi: 

— Aytmaysan-a? 

Men indamadim. Ammo bu sirni hech kimga, hatto 
oyimga ham aytmasligimni bilib turardim. Shu onda- 
yoq yana bir narsani angladim. Bu yerdan tezroq 
ketishim, xalaqit bermasligim kerak. 

—Tezroq bo“! — dedimu Xo'janing buzog'*i boy- 
langan joyga yugurib ketdim... 


t+. 


Xoʻja va'da qilgan tilla tish kuzda ham chiqmadi. 


Biroq endi buni oʻylashga vaqt qolmagan, ikkalamiz , 


uchun ham yangi hayot — maktab hayoti boshlangan |; 
edi. Bizning uyimiz maktab yoʻlida boʻlgani uchun : 
Xoʻja har kuni ertalab chaqirib kelardi. Zog'ora : 
nonni echki sutiga bo'ktirib yemabsiz, dunyoga : 
keimabsiz! Erta bilan oyim ikkalamizning oldimizga ;: 





tovoqda sut bilan zogʻora qoʻyar, Xoʻja harchand ' 


Aortinchoqlik qilmasin, yeb turib ketmaguncha hol- 


/ joniga qo “ymasdi. 


Bir kuni Xo'ja kelmadi. 

— Sen boraver, — dedi oyim. — Bugun Xoʻja mak- 
tabga bormasa kerak. 

Darsdan qaytdimu mehmonlar kelganini darrov 
bildim. Ayvon zinasida yangi amirkon tufli yaraqlab 
turar, ichkarida oyim allakim bilan chaqchaqlashib 
suhbatlashar edi. Uyga kirishim bilan eng avval Xo'jaga 
koʻzim tushdi. U uy toʻrida yong'oq, mayizłar bilan 
bezatilgan xontaxta oldida oʻtirardi. Yonida esa onasi 
oʻtirar, oyimning gaplariga diqqat bilan quloq solgan- 
cha, yong'oq pallasidan mag'iz ajratib, nuqul Xoʻja- 
ning oldiga surib qoʻyardi. Oʻshanda, qorongʻida aniq 
koʻrmagan boʻlsam ham, bu xotin Xo'janing oyisi 
ekanligini darrov bildim. Ostonada bir zum turib 
qoldim. Qachondir bu xotinni yomon koʻrib qolganim 
uchunmi, uni xunuk, juda xunuk deb o'yiardim. Yoʻq, 
judayam chiroyli ekan. Qarg*ashoyi koʻylagi ham, qop- 
gora sochlari, yuzidagi xoli ham, Xoʻjanikiga oʻxshagan 
koʻzlari ham chiroyli edi. 

U meni ko‘rdiyu katta odamni izzat qilgandek, dik 
etib oʻrnidan turdi. Oyimga o'xshab, bag'riga bosib 
koʻrishdi. Peshonamdan o'payotganida dimog'imga 

atiy. hidi urildi. Oyim hech qachon atir sepmagani 
uchunmi, bu isdan boshim aylanib ketdi. 

— Kel, jonim, — dedi yonidan joy ko'rsatib. — 
Birpas oldimda oʻtir. — U yonboshda turgan sumka- 
ning zanjirini gʻijirlatib ochdi-da, sargʻish qogʻozga 
o*roqliq allanima uzatdi. — Ma, jonim! 

Qog'ozni ochishim bilan koʻzim charaqlab ketdi. 
Bu — usti xuddi katak daftarga oʻxshash shokolad edi. 
Quvonch bilan Xoʻjaga qarab qoʻydim, Uning ko'zla- 
rida shodlik uchqunlari porlab turar edi. 

Shu payt hech kutilmagan voqea roʻy berdi. Eshik 
sharaqlab ochildi. Xo'janing oyisi yarq etib qaradiyu 
ilon chaqqandek sapchib oʻrnidan turib ketdi. 
Ostonada yaltirog tugmali kitel kiygan Egamberdi aka 
turar, rangi quv oʻchib ketgan, nuqul titrar edi. 
Dahshatdan qotib qoldim. Hozir choʻntagidan 
to'pponchasini oladiyu Xoʻjaning oyisini otib tashlaydi. 

— Nega k-k-kelding?! — dedi u gʻazabdan tili 
tutilib. — Nima k-k-kerak senga?! -— Endi uning butun 
vujudi, hatto boshi ham qaltirab ketdi. Har doim 
tayoqdek osilib yotadigan chap qo'ligacha titrab ket- 
gandek boʻldi. — Nima k-k-kerak, ayt! — dedi lablari 
pirpirab. 

Kofjaning oyisi rangi oʻchgan, boshini quyi sol- 
ganicha devorga suyanib turardi. Qo'rquv aralash yana 
Egamberdi akaning oʻng qoʻliga qaradim. Yoʻq, 
to*pponchasi yoʻq ekan. U birdan oyimga yuzlandi. 

— Uyalmaysizmi, opa! — dedi hamon lablari pir- 
pirab. — Q-qo'shmachilik q-q-qilgani uyalmaysizmi! 

Boyadan beri indamay turgan oyim endi tilga kirdi: 

— Bandasidan uyalmasangiz, Xudodan qo'rqing, 
ukam, — dedi sekin. — Ona-bola diydor ko'rishsa, 
qo*shmachilik boʻladimi? — negadir uning koʻzlarida 
yosh qalqidi. — Etni tirnoqdan ajratib boʻlarkanmi? 

— M-men emas, m-mana bu ajratgan! — 
Egamberdi aka sog‘ qoʻlini bigiz qilib, Xoʻjaning oyisi- 
ni koʻrsatdi. — M-mana shu ajratgan! 

Xoʻja goh dadasiga, goh oyisiga javdirab qarar, 
ammo indamas edi. 

— Turmush oʻlsin, aylanay, — dedi oyim oʻpkasi 

toʻlib. — Kim shunaqa boʻlsin, debdi. Urush boʻlma- 
ganda... 

— Urush! — Egamberdi aka shunday hayqirdiki, uy 
ichi zirillab ketdi. — M-men q-qonga belanib yotga- 
nimda, bu q-q-qanjiq birovning q-qo“ynida yotgan! 

Shu gapdan keyin Xoʻjaning oyisi sekin egilib, 
sumkasini oldi-da, eshikka yoʻnaldi. Egamberdi aka 
xuddi xazar qilgandek nari surildi. Shunda boyadan 
beri indamay turgan Xoʻja onasiga talpindi. 

— Oyi-i-i! — dedi iltijo bilan. 

Uning ovoz chiqarmasdan, yosh to“kmasdan yig'lab 
turganini his etdim. Yoʻq, uning koʻzida yosh yoʻq edi. 
Faqat onasiga garab javdirardi. 

Onasi sekin yurib qaytib keldi. Ohista egilib, 
Xoʻjaning ikki yuzidan oʻpdi. 


— Dadangni xafa qilma, — dediyu tez-tez yurib 
chigib ketdi. 
— Oyi-i-i! — dedi Xo'ja umidsiz, ojiz tovushda. 


Biroq orqasidan chopmadi. Uy oʻrtasida toʻxtab qoldi. 

Egamberdi aka yana bir zum boshi titragancha 
qarab turdi-da, eshikni qarsillatib yopib, chiqib ketdi. 
Oyim lablarini tishlagancha hiqillab yigʻlab yubordi. 
Ildam kelib, Xo'jani bag'riga bosdi. 

— Aynovni-ya! — dedi uning boshini silab. — 
Oo yaver, oying yana keladi. 

Tomogʻimga bir narsa tiqilib qolgan, nafas olishga 
qiynalardim. Bir maha! qoʻlimga nimadir yopishayot- 
ganini payqadim. Qarasam, shokolad erib ketibdi. 
Nima qilishimni bilmay, Ko jaga uzatdim. 

— Ma, ishkalad yeysanmi? 

Xoʻja indamay turar, koʻzlarida kattalarnikiga 
oʻxshash tushunib boʻlmaydigan chuqur ma'no bor edi. 

Oʻsha voqeadan keyin bir oycha vaqt oʻtgach, 
Xojaning dadasi uylandi. Oyimning ta'biri bilan ayt- 
ganda, sovugan oshdekkina toʻy boʻldi. Faqat Zebi xola 
dutor chertib, yoʻgʻon, shirali ovozda ashula aytganida 
to*yxona jimib qoldi. 


Shishani zargarga berdim fto tiyo bo 'Isaymi deb, 
Chin ko ngilni yorga berdim oshno bo Tgaymi deb... 


162 


Hamma-hamma bilan, tavanxonada oʻtirgan oyim 
biz bilan. Nuqul Xoʻjani chaqiradi, goh choʻntagiga 
qovurma chuchvara solib qoʻyadi, goh popukqand 
beradi. 

Toʻydan keyin Xoʻja avvalgidan ham ma'yus, 
indamas boʻlib qoldi. Oyim mehribonchilik qilgan 
sayin oʻzini olib qochadi. Oʻshanda bir narsani bilma- 
gan ekanman, keyin tushundim. Odam oʻzining 
nochorligini qanchalik chuqur his qilsa, shuncha 
mag‘rur boʻlarkan. 

Bir kuni ertalab, odatdagidek jildini osgancha, 
Xoʻja eshikdan kirib keldi. Oyim unga koʻzi tushishi 
bilan chumchuqdek chirgillab qoldi., 

— Kim urdi seni?! Qaysi qoʻling singur urdi? 

Qarasam, Xoʻjaning yuzi momataloq bo'lib koʻkarib 
ketibdi. 

— Nimaga uradi?! — dedi oyim ovozi qaltirab. — 
Shuncha koʻrgiliging yetmaydimi oʻzi, Xudo urgurlar! 

— Urgani yoʻq, — dedi Xoʻja yerga qarab. — 
Narvondan yiqilib tushdim. 

;¿ Maktabga ketayotganimizda sekin soʻradim. 
A— Dadang urdimi? 

Xoʻja bir zum javdirab qarab turdi-da, bosh irgʻadi. 

— Opam kir yuvgan edi, — dedi shivirlab (u oʻgay 
onasini opa derdi), — yoyib qoʻygan koʻylagini buzoq 
yamlabdi. 

— Dadang yomon-a? 

— Yoʻq, — Xoʻja keskin bosh chayqadi. — Dadam 
opamni yomon koʻradi. Shunga achchiq qilib urdi. — 
U hech kimga aytmasligi kerak boʻlgan sirni ochayot- 
gandek, atrofga javdirab qarab oldi-da, qoʻshib qoʻy- 
di. — Dadam oyimni yaxshi ko'radi... 

Oʻsha bizning oxirgi suhbatimiz boʻidi. Xoʻja 
negadir ikki dars o'gib ketib qoldi. Darsdan qaytib kel- 
sam, oyim yoʻq. Kechqurun allaqayoqdan horib- 
charchab qaytdi. 

Ertasiga ertalab Xo ani kutib oʻtirgan edim, oyim 
negadir jerkib berdi. 

— Xoʻja bilan kindiging bittami! Boraver mak- 
tabingga. 

Indamadim. Oʻsha kuni Risolat opa ham Xoʻjani 
yo*qlama qilmadi. 

Qaytib kelsam, oyim haliyam jahlidan tushmabdi. 
Xoʻjaning buzog'ini hovlidagi bodomga arqonlab, 
hadeb kimnidir qarg‘ayapti. 

— Uyiga oborib ber, manavi harom oʻlgurnìi! — 
dedi arqonning uchini uzatib. 

Yomon bir narsani his qilib, boʻshashib ketdim: 

— O'zi-chi? Oʻzi qani? 

— Xoʻja ketdi, bildingmi! — Oyim yana jerkib 
berdi. — Oyisi bilan ketdi. 

Talmovsirab goldim. Xo'janing buzog'ini yetaklab 
borarkanman, uni judayam yaxshi ko'rishimni ilk bor 
anglab yetdim. Ularning darvozasiga yaqin kelishim 
bilan yuragimni qoʻrquv bosdi. Darvoza oldida 
Egamberdi aka oʻtin yorar edi. Oʻrik shoxini bir uchi- 
dan ushlab, to“nka ustiga surib go“yadi-da, yerda yot- 
gan boltani olib, cho“nqaygancha zarb bilan uradi, 
shunda chap qoʻli tayoqdek osilib, yerga tegib ketadi. 
Keyin boltani yerga tashlab, sog‘ qoʻli bilan shoxni 
yana tonka ustiga suradiyu qaytadan boltani olib, 
tagʻin chopadi... Qo'rqa-pisa toʻxtab goldim. 

U qaddini rostlagan edi, menga koʻzi tushdi. 

— N-nima gap? Xoʻja q-qani? — dedi goh menga, 
goh buzoqqa qarab. 

— Xoʻja ketdi. — Qo'rquvdanmi, alamdanmi, ovo- 
zim titrab chiqdi. — Chirchiqqa ketibdi. 

Uning qoʻlidan boltasi tushib ketdi. Bir zum lablari 
titrab, tikilib turdiyu koʻzlariga yosh qalqib chiqdi. 

— N-nega? N-nega ketadi? — dedi ingrab. Keyin 
kafti bilan yuzini t0“sgancha, to'nka ustiga oʻtirib 
qoldi. Chap qoʻli hamon tayoqdek osilib turar, ong 
yelkasi esa dir-dir titrar edi. 

Katta odamning yig'lashini birinchi koʻrishim edi. 
Kecha Xoʻjani urganini eshitganimda qanchalik yomon 
koʻrgan boʻlsam, hozir unga shunchalik rahmim kelib 
ketdi. Buzogning arqonini qoʻyib yubordim-da, uyga 
yugurdim. Yugurib borarkanman, yiglardim, nimaga 
yig'layotganimni oʻzim bilmasdim-u, hech o'pkamni 
tutolmasdim. 

Keyin Xoʻjani boshqa ko'rmadim. U ora-chora 
tushimga kirib qolar, nuqul koʻzlarini javdiratib turgan 
boʻlardi. Bahor paytlari kunchiqar tomondagi tog lar 
yaraqlab koʻrinar, ularni har koʻrganda xayol surar 
edim. Oʻsha togʻlar orasida Chirchiq degan shahar bor. 
Shunaqa katta shaharki, Toshkent uning oldida hech 
gapmas. U yerda shunaqangi katta daryolar borki, ichi- 
da akulalar suzib yuradi. Oʻsha shaharda Xoʻja degan 
bola bor. Dunyoda undan yaxshi bola yoʻq. Xoʻja oʻsha 
daryolarda bemalol suzadi. O'sha togʻlar ustiga chiqib, 
butun dunyoni tomosha qiladi. U meni ham koʻrib 
turibdi. Faqat men uni ko'rolmayapman... 

Ancha yillardan keyin, oʻninchi sinfni bitirayotga- 
nimda Xoʻjaning daragini eshitdim. Kechki ovqatdan 
keyin dadam oyimga gapirib qoldi: 

— Egamberdi bechora kuyib adoyi tamom boʻpti. 
Chirchiqdan kelyapman, deydi. Oʻgʻli choʻntak kesa- 
yotganda qo'lga tushganmish. 

Oyim: 4A?» dediyu qoʻlidan piyola tushib ketdi. 

Men karaxt boʻlib qoigan edim. Yoʻq, ishonmay- 
man. Yolg'on, bu gap yolg'on! Dunyoda Xoʻjadan 
yaxshi bola yoʻq. Xoʻja yomon boʻlishi mumkin emas... 
Tagʻin kim biladi deysiz, hayot qonunlari bar doim 
ham bizning xohishimizga bo-ysunavermaydi... 


OY QUYOSHDAN NUR OLADI 


Ataladan suyak chiqibdi, degandek, ayni saratonda 
shamollab yurganimni qarang. Dalaga chiqqandim, 
anhorda cho“mildim. Qaytishda mashinaning toʻrttala 
oynasini tushirib qoʻyganim uchunmi, kechasi bilan 
isitmalab, hammayog‘im gagshab chiqdi. 

Ertalab rayon poliklinikasiga bordim. Qarasam, 
odam tirband. Tor yo'lakning ikki chetidagi qator kur- 
silarda biri boshini changallagan, biri boʻynini oʻrab 
olgan bemorlar. Oradan turtinib oʻtib kerakli eshik 
yaqiniga borsam, odam ayniqsa tiqilinch. Boshim 
sirgillagancha devorga suyanib ancha turdim. Nihoyat, 
menga ham joy tegdi. Liqillab turgan kursining bir 


165 


chekkasiga omonat oʻtirdim. Mendan oldingi o“rindig- 
da quralay koʻzlari katta-katta, qisqa kesilgañ sochi 
tiniq yuziga xoʻp yarashgan koʻhlik juvon oʻtirar, 
yonidagi roʻmol oʻragan oʻrta yashar xotin bilan 
gaplashardi. U boshini har chayqaganda sochlari chi- 
royli silkinib-silkinib ketardi. Tiqilishib oʻtirganim 
uchun beixtiyor ularning suhbatini eshitishga majbur 
boʻldim. 

Koʻhlik juvon barmogʻi bilan boʻynidagi nafis oltin 
zanjirni asabiy oʻynar ekan, uf tortdi: 

— O:lsin. kech qolib ketdim. Murodjon akam 
mashina yuboraman, deb edilar. Kutib qolgandir... 

— Murodjon... o*rtog*ingizmi? — dedi ro‘ molli ayol 
ingillab, 

— O:rtog'im? — Ko'hlik juvon nordon narsa yeb 
qoʻygandek burnini jiyirdi. Hatto oydek yuzi ham 
xunuklashib ketganday boʻldi. — Avvali avtobusga osi- 
lib yurishni eplasin! Mashina yuborish yoʻl bo'lsin 
unga! 

Ro“molli ayol bir zum hayron qarab turdi. Bari bir 
ayollarga xos qiziquvchanligi ustun keldi chogʻi, qayta 
soʻradi. 

— Boʻlmasa kim? 

— Murodjon akammi? — Koʻhlik juvon jilmaydi. 
Quralay ko'zlari suzilib ketdi. Chehrasida: «Nahotki 
shundoq odamni tanimasangiz?» degan ifoda paydo 
boʻldi. — Boshlig“imiz-da! — dedi ovozi tovlanib. — 
Shunaqa yaxshi odam, shunaqa yaxshi odam! Anovi 
ahmoq boʻlsa Murodjon akamni ham yamon koʻradi. 
Oʻz ko'ngillarida rashk qilar emishlar. Murodjon 
akamning slujebniy mashinasida dachalariga borga- 
nimni odamlar ko'rganmish. Qoʻling bilan ushlading- 
mi, dedim! Avval oʻzingni epla, piyonista! 

— Eringiz ichadimi? — ro'molli ayol hamdardlik 
bilan bosh- chayqadi. — Ichkilik oʻlsin! Boshida su- 
rishtirmagan ekansiz-da! 

— Oldin unaqa emasdi, hozir itdek ichadi. 
Alamlaridan icharmishlar! — chiroyli juvon qoʻl silta- 
di. — Murodjon akamga aytuvdim, jahllari chiqdi. 
<Bolang ko'paymasidan yig'ishtir, razvodga beraver, 

oʻzim senga kooperativniy kvartira olib beraman», 
deditar. 

Ro'molli ayol sergaklandi: 

— Bolangiz bormi? 

— Qizim bor... 

— Bolangiz bolsa, unaqa qilmang, singlim, — deya 
ro“molli ayol nasihat qildi. — Har qalay, umid bilan bir 
yostiqqa bosh qo'ygansiz, bolani tirik yetim qilmang, 
opovsi aylansin. 

— E! — Koʻhlik juvon tilla zanjirini yana asabiy 
oʻynay boshladi. — Murodjon akam... 

Boʻlmadi. Oʻz erini bemalol tuproqqa qorishtirib 
«Murodjon aka»sini og'zidan bol tomib maqtayotgan 
koʻhlik juvon koʻzimga xunuk koʻrinib ketdi. <Ehtimol, 
ering seni deb ichkilikka ruju qoʻygandir, balki rostdan 
ham alamidan ichar!» Yana birpas o'tirsam, shu gaplar 
og'zimdan chiqib ketishini bilib, o“rnimdan turdim. 
Avvalo, birovning gapiga aralashish odobsizlik. 
Qolaversa, o*zgalarning shaxsiy hayoti bilan necha pul- 
lik ishim bor? Loʻqillayotgan chakkamni barmog'im 
bilan bosgancha nari ketdim. Chekkim keldi. 

Anchadan keyin qaytib kelsam, vrach eshigidan 
boyagi koʻhlik juvon chiqib kelyapti. «Murodjon 
akas>sining mashinasi kutib qolganidan ozor chekkan 
boʻlsa kerak, shosha-pisha yoʻlakka otildi. Tor xonaga 
kirsam, deraza oldidagi oppoq stol roʻparasida yupqa 
gardishli koʻzoynak taqqan, xalatining tugmalarini 
yechib qoʻygan naynov vrach oʻtiribdi. 

— Yechining, — dedi u kattakon daftarga bir 
nimani yoza turib. 

Xona o'rtasida to'xtab qoldim. Oʻzi kalta yengli 
koʻylak kiygan boʻlsam, tagʻin nimani yechaman? 

— Yechining! — vrach asabiylashib boshini koʻtardi. 
Ko zoynagini yiltiratib bir lahza tikildiyu oʻrnidan turib 

etdi. 

— Iye, domla, bormisiz! — dedi dilkashlik bilan. — 
Televizorda uncha-muncha koʻrib turamizu oʻzingizni 
hech topolmaymiz. — U chayir, uzun barmoqlari bilan 
qo'limni mahkam sigib koʻrishdi. — Bir xil odamlarga 
hayron qolasan. Hozir bittasi kirib yarim soat boshimni 

qotirdi. Tayinli kasali yo'g'u byulleten berasan, deydi. 
U yogʻini ishxonadagilari bilan oʻzi kelisharmish. — U 
jilmaygan edi, koʻzoynak ortidagi mitti koʻzlari 
yanayam kichrayib ketdi. — Tanimadingiz-a? Men — 
Orifman. 

Hech baloni eslay olmasam ham, odob yuzasidan 
bosh silkidim: 

— Ha, bo'ldi-boʻldi... Qalay, yaxshi yuribsizmi? 

— Yolg'on gapirmang, tanimadingiz! — 
samimiyat bilan yelkamga qoqdi. — Men Risolat opa- 
ning o'gliman. Oʻqituvchi opa bor edilar-ku! 

Endi esladim! Axir, bu oʻzimizning Orif-ku! Risolat 
opaning o'g'li-ku! O'shandayam koʻzoynak taqardi. 
Jo'raboshimiz unga <Shapko to deb laqab qoʻygan edi. 

— Dunyo shunaqa ekan, — dedi u oʻyga tolib. — 
Bu yoqda poshsha xolamlarni ham berib qoʻyibsizlar, 
ma'rakada bormoqchi bo“ldimu hovlinglarni topol- 
madim. Hammayoq oʻzgarib ketibdi. 

— Shunaqa boʻldi, — dedim sekin. Risolat opam 
tuzukmilar, deb so'ragim kelsa-da, qanday surishtirishni 
bilmasdim. Mabodo onasi vafot etgan boʻlsa nima gila- 
man yarasini yangilab. U ko*zimdagi savolni uqdi. 

— Bizdayam shundoq boʻlgan. Uch yil ilgari... — 
dedi bir nuqtaga tikilib. — Oyim: «Hech boʻlmasa, 
bitta bolangni koʻrsam, armonim yoʻq», derdilar. Bir 
emas, uchtasini opichlab katta qildilar... Keyin yana 
Toshkentga kelib qoldik. Qorasuvda turamiz. 

Kasal bir yogda qolib oʻzimizning suhbatimizga 
berilib ketdik. Asakaga koʻchib borishgani, onasi 
Orifning vrach boʻlishini orzu qilgani, Orif Andijon 
medinstitutida oʻqigani... 

Gapimiz choʻzilib ketdi shekilli, hadeb yo'talayot- 
gan soqolli kishi eshikni ikki marta ochib ichkariga 
ma’noli moʻraladi. Suhbatimiz chala qoldi. Orif yozib 
bergan dori qog'ozlarni olib chiqib ketarkanman, bola- 
lik xotiralari tagʻin yodimga tushdi. 

..Oʻsha yili qish qattiq keldi. Tuf desa, tupuk 
yaxiaydi. Dadam menga birinchi marta piyma olib 
berdi. - Yaxmalak oʻynashga yaramasa ham, yaxshi, 
issiqqina. Biroq qor shunchalik qalin yoqqanki, iz 

tushmagan joyda yursam, piymamning qo'njidan 
bemalol kirib ketaveradi. Risolat opalarning hovlisi 
biznikidan narida boʻlgani uchun deyarli har kuni dars- 
dan o“qituvchim bilan birga qaytamiz. U kalish-mahsi 
kiyib olgan. Yo'l ochib ketaveradi. Men ketidan 
ergashaman. 

Qahraton tonglardan biri edi. Tanchaga tiqilib yotib- 
man. Akalarim o'qishga ketgan. Men peshindan keyin 
boraman. Chopon kiygan dadam toʻrda sandalga tiqilib 
yarim mudrab oʻtiribdi. Bir tomonda boshiga qalin 
roʻmol oʻragan oyim. Uning yonida samovar. Sa- 
movarning qorniga gʻalati tasvirlar tushirilgan. Oyimning 
aytishiga qaraganda, bular eski zamonda chiqqan tan- 
galar emish. Jo‘mrak ostiga qoʻyilgan tovoqqa samovar 
tumshug'idan muttasil suy tomadi: chik-chak, chik- 
chak... Derazalarga <Qorbobo rasm chizib ketgan». 
Tashqari koʻrinmaydi. Hatto eshikni ham qirov bosgan. 
Ammo-lekin tancha mazza. Odam bir yotgandan keyin 
turgisi kelmaydi. Sandal ustidagi eski dasturxonda uch- 
toʻrt bolak qora non, jiyda, turshak... 

Bir mahal tashqarida gurji kuchugimning akillagani 
eshitildi. Dadam bir koʻzini ochib oyimga savol nazari 
bilan qaradi. Oyim endi o'rnidan turayotgan edi, eshik 
shaxt bilan ochildi. Uyga avval ammam, ketidan sovuq 
gurillab kirdi. Ammamning qalin tivit ro'moli, qora 
baxmal paltosi, hatto kipriklarigacha girov qoʻngan edi. 
Oyim ildam borib, uning goflidagi katta tugunni oldi. 

Dadam ham shoshib qoldi. 

— Iye, iye! — dedi chehrasi yorishib. Ammo boshqa 
gapirolmadi. Og'zida nosvoy bor edi. U shosha-pisha 
sandal ko'rpasining bir chetini koʻtardi-da, tanchaga 
tupurdi. 

— Tuzukmisiz, opa? — dedi oʻmnidan turib. 

Ammam muzdek lablari bilan peshonamdan oʻpdi- 
da, qoʻlini tanchaga tiqdi. 

— Xah, o'Isin-a! — dedi qaltirab. — Qo'limga 
soʻzak kirib ketdi-ya. 

Oyim choyni yangilash uchun darrov samovarni 
koʻtarib chiqib ketdi. Dadam ammamning koʻziga tiki- 
lib qaradiyu xavotirlanib soʻradi: 


169 


— Tinchlikmi, opa, nima boʻldi? 

— Dard boʻldi! Balo boʻldi! Sen bu yerda tanchaga 
ketingni tigii-ib yotgin, xoʻpmi! Opamning ahvoli nima 
kechdi, demagin, xoʻpmi! 

— Nima boʻldi oʻzi? — dedi dadam murosaga 
chaqirgan ohangda. 

Ammam toʻsatdan yig lab yubordi: 

— Ne umidlar bilan kutuvdim bu bolani! Mana, 
urush bitdi, bolam eson-omòn keldi, endi yaxshi 
toylar qilaman, degan umidim bor edi. 

Dadamning rangi oʻchdi: 

— Afzalxonga bir nima boʻldimi? 

Urushdan yaltiroq tugmali shinel kiyib kelgan, 
ammamning oʻziga o'xshash chiroyli Afzalxon akam 
koʻz o*ngimga keldi. Qaytib kirgan oyim ham dadam- 
ning xavotirli savolini eshitib uy oʻrtasida turib qoldi. 


— Tinchlikmi? 
— Bola emas, balo boʻldi bu! — Ammam roʻ- 
molchasiga burnini qoqib pigilladi. — <Kelganingga 


ikki yil boʻldi, yoshing ham o'ttizga qarab ketyapti, bil- 
gan u deydi, bilmagan bu deydi», desam, pissayib yur- 
ganida gap bor ekan. Daraxtni bir tepsang, yuzta qiz 
yog'iladi-yu, bu yigit oʻlgur mana shu juyonni olaman 
deydi! Orqasida tayloqday bolasi bo'Imasayam go'rgay- 
di. 

— Kimni? — dadam bilan oyim baravar soʻrashdi. 

— Kimni boʻlardi. Risol degani bor ekan-ku! «Erga 
tegmasidan oldin ham yaxshi koʻrardim», deydi. 
«Bolasiga oʻzim otalik qilaman», deydi. Voy, birovning 
itvachchasiga otalik qilmay tusingni yel yesin! — 
Ammam jahl bilan dasturxonni mushtlagan edi, jiy- 
dalar sochilib ketdi. — Loy qozonga oltin tuvoq 
boʻlmay bo“yginang lahatda chirigur! 

Endi ko'z o'ngimga Risolat opa keldi. Axir mak- 
tabdagi eng chiroyli, eng shirinso‘z o*qituvchi shu — 
oʻzimizning Risolat opamiz-ku! 

— Koʻzini suzib, qoshini qoqib jodu qilib oligan 
bolamni bu megajin! — ammam alam bilan yana 
” yigʻlay boshladi. — Bof'Imasa, Toshkentday shahri 
azimda qiz anqoning urugʻi bo'ptimi! Hozir o'n yetti 

yashar qizga er yog'u qilichday bolam shu juvon 
o'lgurning tuzog'iga ilinib oʻtiribdi. 

— Yo'g'-e, — dedi oyim boʻshashib. — Risolatxon 
unaqa juvon emas shekilli. 

Ammam «sen jim tur» degan ma'noda onamga 
o*qraydi. 

— Afzalxon yoshlik qilmasin, — dedi dadam 
oʻylanib, — Har qalay, umr savdosi-ya bu. 

— Ha, tiling bor ekan-ku! — Ammam hammasiga 
dadam aybdordek bobillab berdi. — Gapir! Tog'a 
boʻlib nasihat qil. Oyda-yilda bir borsang, dumingni 
tutqazmaysan. Hech boʻlmasa, uyingga kelganda gapir- 
sang, og'zing bichilib qolmaydi-ku. 

Afzalxon akam keyingi paytda biznikiga tez-tez 
keladigan boʻlib qolgan. Hozir shu esimga tushdi. 

— Mayli, — dedi dadam bosh silkib. — Bafurja 
gaplashamiz. 

— Sening gapingga koʻzi uchib turibdi! «Shunga 
uylanmasam, Toshkentni suvi menga harom, boshim 
oqgan tomonga ketaman», deydi. — Ammam jahl 
bilan oyimga burildi. — Nimaga mulla mingan 
eshakdek so*ppayib turibsiz, kelinposhsha! 
Kiyinmaysizmi? 

— Qayoqqa? — dedi oyim talmovsirab. 

— Lahadga! — Ammam yana burnini qoqdi. — 
Sovchilikka bitta oʻzim bormayman-ku. 

Oyim garangsib sandalning bir chetiga cho'kdi. 

— Qandoq boʻlarkin? — dedi ikkilanib. —Xolposh 
xolaga nima deymiz? <Keliningizga sovchi boʻlib 
keldik», deymizmi? Bechoraning oʻzi oʻglidan ayrilib 
jigar-bag'ri ezilib oʻtirgan boʻlsa. 

— Yoʻq desa goʻrga... Qo'lidan kelsa kelinini tiyib 
olsin! 

Ammamning hamma gapini tushunmasam ham, 
Risolat opani yomonlayotganini his etib turardim. Yoʻq, 
oʻqituvchim yomonmas. Maktabdagi eng yaxshi oʻqi- 
tuvchi — oʻzimizni opamiz. Hatto ikkinchi <B>dagilar 
ham bizga havas qilishadi. Ularning oʻqituvchisi yomon. 

Ammam naridan-beri choy ichdi-yu, onamni 
otlantirdi. 

— Sen ham yur! — dedi menga qarab. 

Oyimning ko'ziga yalinib qaradim. 

— Bormayman, — dedim sekin. — Borgim kel- 
mayapti. 

— Bora qoi, — dedi dadam. — Hali maktabingga 
vaqtli-ku. 

O“qituvchimnikiga borishga uyalar, ayniqsa, hozir 
sira borgim kelmasdi. Dadam ammamdan hayiqqani 
uchun menga buyurdi, men dadamdan qo“rqqanim 
uchun noiloj kiyindim. 

Xolposh xolaning bir koʻzi koʻr. Negadir aftiga 
qarashga qoʻrqaman. Ammo oʻzi juda yaxshi xotin. 
Nuqul <girgitton> deb gapiradi. Jo'raboshimiz uni 
«Girgitton xola» deydi. Ularning uyi Toylarnikidan 
narida... Qor kechib ancha yurdik. Nihoyat, isiriq hidi 
anqigan pastakkina uyga avval oyim, ketidan tugun 
koʻtargan ammam, uning ketidan men kirib bordim. 
Xolposh kola sandal chetida xamir qorib oʻtirgan ekan. 
Mehmonlarni koʻrib quvonib ketdi. 

— Voy girgittonlar, voy oʻzim girgittonlar! — 
degancha kalovlanib oʻrnidan turdi. Qoʻli xamir yugi 
boʻlgani uchun bilagi bilan yelka qoqib koʻrishdi. 
Paytavani qalin oʻragan ekanman, piymamni yechgun- 
cha qiynalib ketdim. Xolposh xola bir zumda dastur- 
xon yozdi. Xanik chetida choʻnqayib oʻtirib yong'oq 
chaqdi, tut mayiz, shinni qo“ydi.. Oyim qizarib- 
bo'zarib, ammam esa chimirilib oʻtirardi. U tancha 
ichidan oyimning oyogʻiga o'xshatibgina tepdi shekilli, 
onamning ixcham gavdasi silkinib ketdi. 

— Ko'p ovora bo'lavermang, — dedi battar qiza- 
rib. — Biz bir yumush bilan keluvdik. 

— Voy girgitton, ovorasi bor ekanmi? Eshon- 

- oyimning oyoqlariga qoʻy so“ysak arziydi. 

Ammam: <Gapirasanmi-yo'qmi?> deb qoshini 
qoqqan edi, oyim tutilib-tutilib gap boshladi: 

— Biz... Haligi... Qulchilikka keluvdik, aylanay... 

Xolposh xola bir zum dovdirab qoldi. Choy quyib 
uzatayotgan piyolasi havoda muallaq turib qolgandak 
edi. U yagona ko'zi bilan oyimga hayron tikildi. 

— Shundoq boʻp goldi, — dedi ammam jilmayish- 

ga urinib. Uning tabassumi yig'idan battar ayanchli 
edi. — Shu, Afzalxon tushmagur Risolatxondan 
boʻlagiga ko'nmayapti... Bilmadim, mabodo taqdir 
qo'shgan boʻlsa... 

Xolposh xoła yagona koʻzini ammamga qadab piyo- 
lani dasturxonga qoʻydi. 

— Albatta, sizga ogʻir, — dedi oyim ovozi titrab.— 
Xudo shohid, dilingizni og'ritmoqchi emasmiz. 
Bilamiz, bu gapning mavridi emas, oʻzingizning 
og'zingiz toʻla qon... 

Xolposh xola boshini xam qilib oʻyga toldi. 

— Risolatni kelinmas, qizim deganman, girgitton, — 
dedi anchadan keyin. — Nima qilay, urush judo qildi 
o'g'limdan. Bolamning oʻrniga bolam, deb etagidan 
tutgan edim. — Uning ovozi titray boshladi. — Mayli, 
ilojim qancha, meni deb yosh umrini o'tkazsa, Xudo 
nima deydi. 

Ammam boshqacha gap kutgan ekan shekilli, rangi 
oʻchdi. 

— Men aytdim, — dedi ovozini balandlatib. — 
«Hoy, bola, yoshlik qilma, keyin shoxing sinib qoladi», 
deb necha marta aytdim. 

— Albatta, teng tengi bilan degan gap bor. — 
Xolposh xola hamon boshini quyi solib oʻtirardi. — 
Oʻgʻlingiz koʻz ochmagan yigit bolsa. Qizim... — U 
jimib qoldi. — Tagʻin o'zlari bilishadi. Ikkovining 
koʻnglida shu niyat boʻlsa bizning qoʻlimizdan nima 
kelardi. — U qandaydir ichki sezgi bilan sergaklandi. — 
Shoshmang, girgitton, bolam keldi. Orifim keldi. 

Chindan ham eshik ochildi-da, eski paltosining 
ustidan yelkasiga jild osgan Orif paydo boʻldi. U tel- 
pagining quloqchinini tomogʻi ostidan oʻtkazib bog'lab 
olgan, qoshiqdek yuzida ko'zoynagi allaqanday kulgili 
yaltirab turardi. 

— Keldingmi, bolam, — Xolposh xola darrov 
Orifning jildini oldi. . 

— Sovuq qotib ketibsan-ku, shakartoyim. 

Orif uchinchida oʻqiydi. Ularning darsi tugagan 
po lsa, demak, men ham tezroq maktabga jo nashim 

erak. 

— Oyi, ketaylik, — dedim tipirchilab- | i 

— Hali vaqtli, biz uchta o'qidik. — Orif yelkamga 
qoʻlini tashladi. — Yur, qubba o*ynaymiZ- 7 

— Mayli, narigi uyga kira qolinglar, — dedi Xol- 
posh xoila darrov ko'nib. — Kattalarning gapiga qulog 
solsa uyat boʻladi, girgittonlar. K. I 

Orif ikkalamiz qirov bosgan, derazasidan xira nur 
tushib turgan katalakdek uyga kirdik. BU Risolat opa- 
ning xonasi bo'lsa kerak, burchakda støl, suyanchig'i 
baland stul bor edi. Stol ustida daftar-Kitoblar taxlab 
qoʻyilgan. Kirpech osilgan devorda Risolat opaning 
chust doʻppi kiygan kishi bilan tushgan Surati. Risolat 
opa do'ppili kishining yelkasiga boshini Xiyol egib jil- 
mayib turibdi. I 4 

— Bu kim? — dedim suratdagi kishirsi koʻrsatib. 

— Dadam! — Orif tokchadagi tovoqdan bir hovuch 
yong'oq oldi. — Oʻynaysanmi? 

— Mening yong'og‘im yo'q-ku. . 

— Qarzga berib turaman. — U oʻpta yong'oqni 
sanab ajratdi. — Men gan qoʻyaman, xo“Pmi? 

— Boʻpti. 

Qubba oʻyini qiyin emas. Toʻrtta yong'oq qubba 
qilib qoyiladi. Uzoqdan poylab tekkizsangiz, gan 
sizniki. Tekkizolmasangiz, otgan yong'og'ingiz 
qulogʻini ushlab ketdi deyavering. . 

Birpasda qarz olgan yong'og'imdan beshtasini 
yutqazib qoʻydim. Yong'oq namat ustida yaxshi 
dumalamaydi. Yo sakrab ketadi, yo tO°xtab qoladi. 
Buning ustiga uy nimqorong'i. DA 

Rosa berilib oʻynayotgan edik, NANGI uydan 
Xolposh xolaning ovozi keldi. Yap) 

— Sandiqning tagiga yong*oq otmanglar, girgitton, 
sichqon koʻpayadi. 3 . 

Ketma-ket ammamning zardalirog gapirgani ham 
eshitildi: 

— Mayli, endi bizlar turaylik. 

...O'sha kuni xotinlar tagin nimani gaplashganini 
bilmayman. Biroq ertasiga Risolat opa juda g'alati, 
xomush boʻlib qoldi. Tarasha bilan isitilgan temir 
pechka peshindan keyin ilimiliq boʻlib golar edi. Biz 

bolalar choponimizni yechmasdan oʻtiramiz. 
Hammadan yomoni siyoh muzlab qoladi. Siyohdonni 
pechka ustiga qoʻysangiz sal eriydi-yu, yana 
muzlayveradi. Peroni botirsangiz qirs etadi, siyoh yuq- 
mayi. Har qanday sovuqda ham pahosini yechib, 
sochini silliq tarab, bosh yalang oʻtiradigan Risolat opa 
oʻsha kuni negadir paltosini ham, roʻmolini ham yech- 
madi. Oʻqish darsi edi. Doskaga chiqdim. 

— Oʻgi, — dedi Risolat opa jurnalni ochib. 

— «Quduq yoniga uch xotin keldi. Hammasi oʻz 
o'g'lini maqtay boshladi», — deb sharillatib oʻqib ket- 
dim. Bittayam joyida tutilmadim. Oʻqib bo'ldimu 
Risolat opaning <Oftirs deyishini kutib turaverdim. U 
boʻlsa indamaydi. Og'irligimni u oyog'imdan bu 
oyog'imga tashlab, hali turibman, hali turibman... 
Risolat opa derazaga tikilgancha oʻtiribdi. Shu o'tirish- 
da uxlab qolgandek edi. Oxiri boʻlmadi. Avval sekin- 
rog, keyin qattiqroq yo'taldim. 

— O'qi, — dedi u hamon derazadan koʻz uzmay. 

— Bo'ldim, — dedim sekin. 

— A? — Risolat opa choʻchib uyg'ongandek boshi- 
ni burdi.— Bo“Idingmi? Oʻtir, rahmat. 

Risolat opa ertasigayam, indinigayam shunday 
boʻlib yurdi. Har kuni o'qituvchim bilan birga ketishga 
oʻrganib qolgan ekanman. Maktabdan yolgʻiz qaytish 
alam gilar edi. Bultur Xoʻja bilan qaytardik. Endi uyam 
yoʻq: Chirchiqda. Biyday keng, kimsasiz dala oʻrtasida- 
gi ipdek ingichka yoʻldan oʻtguncha zerikib ketaman. 
Yo'ldagi iziar chuqur-chuqur botgan, ikki cheti belim 
baravar qor. Sal chetga chiqsam, piymam gorga toʻlib 
chiqadi. Risolat opam bilan yursam mazza, harna 
shamolni toʻsib ketadi. 

Uchinchi kuni Risolat opam bilan ketdim. Faqat 
ikkalamiz emas: Afzalxon akam ham bor edi. 

Oxirgi darsdan chiqib yuz qadamcha yurgan edim, 
qarasam, qordan shoxlari egilib ketgan tol tagida 
Afzalxon akam turibdi. Askarcha shinelini kiyib olgan, 
oyog'idagi etik yaraqlatib moylangan. Faqat bosh 
yalang. Yaqin bordim. 

— Quloqchiningni tushirib ol. — U telpagimning 

bog'ichini yechib quloqchinni tomog'im ostidan 
o'tqazdi. — Qulog'ing sovuq qotib qoladi. — Keyin 
shinclining cho'ntagidan buklangan gazeta oldi. 
To'rtburchak qilib yirtdi. Boshqa cho'ntagidan xal- 
tacha chiqardi. Xaltachadan tamaki chimdib oldi-da, 
uni sargʻayib ketgan barmoqlari bilan qogʻozga sepib 
o*ray boshladi. 

— Menga qara! — dedi tamaki o'ray turib. — 
Oʻqituvchingni aytib chiq. 

— E, uyalaman! — dedim rostini aytib. 

— Xoʻp degin. — Afzalxon akamning barmoqlari 
titrab ketgandek boʻldi. — Bitta ukalik qilgin, jiyan. 
Oʻzing katta yigitsan-ku, senga ordenimni beraman. 

Afzalxon akamning kattakon, ogʻir Qizil Yulduzini 
oʻynashni yaxshi koʻrardim. U boʻlsa, burovini 
boʻshatib, yechib ko'rishimga hech ruxsat bermasdi. 

Ordendan koʻra uning yalinishi ta'sir qildi. 
Piymamdan sovug oʻtib, oyog'im muzlay boshiagan 
boʻlsa ham orqaga qaytdim. O'qituvchilar xonasining 
eshigini qoʻrqa-pisa ochdim. Bu yer ham sovuq, devor- 
da xaritalar. Stol ustida jurnallar. Risolat opa sovib gol- 
gan pechkaning tunuka dudburoniga kaftini bosib, 
qoʻlini isitayotgan ekan. Nariroqda sochlari oppoq 
matematika oʻqituvchisi oʻtiribdi. 

Risolat opa meni koʻrib negadir jilmaydi: 

— Uyga ketmadingmi? 

Indamay bosh chayqadim. 

— Boʻpti, ketdik. — U roʻmolini qaytadan oʻradi. 
Pahosining tugmalarini soldi-da, kelib qoʻlimni tui- 
di. — Vuy, qoʻling muzlab ketibdi-ku. Meni kutishing 
shartmidi? 

Negadir oʻzimni juda yomon koʻrib ketdim. Yerga 
qaragancha indamay ketaverdik. Oldinda o'qituvchim, 
orqada men. U qoʻlini orqaga cho'zgancha iliq kafti 
bilan qoʻlimni ushlab olgan. Har qadam bosganida 
kalish-mahsisi g'ijir-g'ijir qiladi. Tovonidan quruq, 
muzdek qor sachraydi. Bir mahal u golimni qoʻyib 
yubordi. Menga oʻgirilib qaraganini, koʻzimga tikila- 
yotganini his qilib turardimu boshimni ko'“tarolmas- 
dim. Afzal akam qorni g'ijir-g'ijir bosib yaqin keldi. 

Shundagina sekin boshimni ko'tardim. Risolat opa 
hamon menga qarab turar, sovuq bolsa ham kulcha 
yuzlari qizargan, yanayam chiroyli boʻlib ketgan edi. 

Afzalxon akam ikki qadam narida toʻxtadi. 

— Kechirasiz, — dedi sekin. — Men iltimos qiluv- 
dim. — U qorga botib Risolat opaga yo'l boʻshatdi. 
Oldinda Risolat opa, keyin Afzalxon akam, uning keti- 
dan men — tizilishib yoʻlga tushdik. Anchagacha jim 
ketishdi. — Oʻylab koʻrdingizmi? — dedi nihoyat 
Afzalxon akam. 

Ularning gapini eshitish yaxshi emasligini his qilib 
turardim. Toʻxtab qoldim. Ular ham on qadamcha 
nari borib toʻxtashdi. 

— Bitta o'g'lingizni o'ylasangiz xavotir olmang, — 
dedi Afzalxon akam. Biroq Risolat opa bir nima deb 
imladi shekilli, Afzalxon akam ovozini pasaytirdi. 
Qoʻlini keskin-keskin siltagancha allanimani kuyib- 
pishib tushuntira boshladi. Ancha gaplashishdi. 
Oyog'imdan muz oʻtib ketdi. Burnimni tortaverib 
charchadim. O'tib ketay desam, bir yogʻi qorga botish- 
dan, ikkinchi tomoni, ularga yaqin borishdan qo“rqa- 
man. 

Afzalxon akam shinelining choʻntagidan yana 
qogʻoz, tamaki oldi. Tez-tez o'ray boshladi. Ikkovlari 
tagʻin yurib ketishdi. Xayriyat! 

Men ham ergashdim. Oʻttiz-qirq qadam yurib yay- 
doq dalaning qoq oʻrtasida yana toʻxtashdi. On 
qadamcha berida men ham to'xtadim. Endi oyogʻim 
akashak boʻlib qolgan, piyma ichida nima bor — nima 
yoʻq, o'zim ham bilmasdim. 

Afzalxon aka tamaki tutab turgan qoʻlini silkitib 
yana alianimalarni gapira boshladi. Shundan keyin 
gʻalati boʻldi. Afzaixon akam birdan sirg'anib ketgan- 
dek, choʻkkalab qoldi. Avvaliga yiqilib tushdi deb 
oʻylagan edim. Yoʻq, yiqilmagan ekan. U Risolat 
opamning oyogʻidan quchib hayqirib yubordi: 

— Ayting,. nima qilay! Bilaman, Yo“Idoshni yaxshi 
ko'rardingiz. Men ham yaxshi koʻrardim. Doʻstim 
edi... Lekin endi u yoʻq-ku! 

Risolat opa Afzaixon akamning qoʻltigʻidan tutib 

turg'izmoqchi boʻlar, ammo kuchi yetmasdi. Beixtiyor 
uch-toʻrt qadam yagin borib qoldim. 

— Ikkalamiz bitta raschyotda edik! — dedi Afzalxon 
akam hamon oʻsha ohangda. — Pragada oʻz qoʻlim 
bilan yerga qoʻydim. Men tirik qolganim uchun aybdor 
emasman-ku! Nima qilay endi, u yoʻq-ku! 

Risolat opa yigʻlab yubordi. Afzalxon akamning 
sochini ikki qoʻli bilan hadeb silar ekan, iltijo qildi: 

— Men-chi, men? 


— Nima siz? Nima?! — dedi Afzalxon akam ham 
iltijo bilan. 
— Men borman-ku! — Risolat opa yana Afzalxon 


akamning boshini siladi. — U oʻlgan boʻlsa men tirik- 
man-ku. 

Shu alpozda Afzaixon akamning boshini silab, 
kozlaridan shashqator yosh oqqancha ancha turdi. 
Keyin sekin burildiyu qorli soʻqmoqdan chayqalib- 
chayqalib yurib ketdi. 

Afzalxon akam anchagacha choʻkkalab turdi-da, 
sekin qaddini rostladi. Men tomonga burildi. 
Shinelining tizzasi qorga belangan, koʻzlarida yosh bor 
edi. U menga qaramadi. Bir hatlab chetga chiqdi-yu, 
gor kechib gandiraklab yurib ketdi. Hatto nariga bor- 
ganda ham yo'lkaga tushib olmadi. Biydak dalada 
yolgʻiz qoldim. Qora palto kiygan Risolat opa bir 
tomonga, kulrang shinel kiygan Afzalxon akam 
ikkinchi tomonga ketar edi. Oxiri ikkalasi ikkita qora 
nuqtaga aylanib oppoq qorliqqa singib ketdi. Nima 
uchundir sovuqni unutdim, uygayam borgim kelmas 
edi. 4 

„Keyin Afzalxon akam biznikiga juda kam keladi- 
gan boʻlib qoldi. Risolat opa sinfimizni yozgacha 
oʻqitdi-yu, gʻoyib boʻldi. Oyimning aytishigå qaragan- 
da, Xolposh xolamning andijonlik singlisi bor ekan. 
Hammalari oʻsha yoqqa koʻchib ketishibdi. 

Afzalxon akam, ammam aytganidek, «Toshkentning 
suvi menga harom», deb bosh olib ketgani yoʻq. Biroq 
anchagacha uylanmay yurdi... 

Bir necha yildan keyin yuqori sinfda oʻgiyotganim- 
da astronomiya oʻqituvchimizdan bir haqiqatni bilib 

oldim: oyning oʻzi yog'du sochmas ekan, quyoshdan 
nur olarkan. Bu dunyoda oftob borligi uchun ham oy 
yog‘du sochib turarkan. 


PISTACHI 


U guzardagi bozorchaning kiraverishida, tagiga pas- 
tak kursicha qoʻyib oʻtiradi. Oldida ikkita xalta. 
Bittasida pista, bittasida qurut. Qish paytlari yonboshi- 
da tagi mix bilan teshilgan paqirda choʻg‘ ham boʻladi: 
qoʻlini isitish uchun. Uning moli xuddi magazindagi 
singari qat'iy narx bilan sotiladi. Chumchuqning tuxu- 
midek qurutning ikkitasi oʻn tiyin, pistaning stakani 
yigirma tiyin. Stakan ham antiga: bir kaft pista solishi 
bilan toʻlib chiqadi. Ertalablari uning kayfiyati yomon 
boʻladi. Kulrang koʻzlari siyrak qoshi ostidan odamga 
oʻqrayib garaydi. Qurut sanayotganda, stakanga pista 
solayotganda qoʻli titraydi. Bilganlar u bilan sav- 
dolashib oʻtirmaydi. Mabodo biron xaridor molining 
qimmatligini aytsa, baloga qoladi. 

— Menga o'rgatma, oʻy! — deydi koʻzlari g'azabdan 
yonib. Jahli chiqqanidan sariq moʻylovi uchib-uchib 
qoʻyadi. — Zakunni sendan yaxshi bilaman! Senga 
o*xshaganiarni deb qon to'kkanman! — U gapining 
isboti uchun tarashadek qotib qolgan, bukilmaydigan 
oʻng oyog'ining tovonini oʻtirgan joyida yerga urib-urib 
aoʻyadi. — Koʻrdingmi?! 

Kechqurunga borib sal chiroyi ochiladi. 

— Ja-a-areniy semichka! — deydi ovozini baralla 
qoʻyib. O‘tgan-ketganga iljayib qaraydi. Silliqroq 
juvonlar oʻtsa sariq moʻylovini burib boshini sarak- 
sarak qilib qoʻyadi. Yaqinroq kelgan kishi og'zidan 
arzon vino hidi gupillayotganini sezadi... 

Bu — Dalavoy. Bir vaqtlar dadam tomorqadagi 
daraxtni kesgani uchun qamatmoqchi boʻlgan, keyin 
pora soʻragan Dalavoyning oʻzi. Uni deyarli har kuni 
koʻraman. Har ko'rganda koʻnglimda gʻalati xotiralar 
uygʻonadi. 

* * * 


Dalavoy nalugchi boʻlganidan keyin ayniqsa quturib 
ketdi. Yaqin atrofda <Dalavoy kelyapti», desa cho*chi- 
maydigan odam yoʻq edi. U gijinglagan qizil jiyron 
minib yurar, yaraqlab turgan etigi ham, galife shimi, 
<po'rim> qilib qoʻyilgan sargʻish sochi ham oʻziga xoʻp 
yarashgan edi. Yelkasidan oshirib tashlab olingan 
charm tasmali sumkasi, qoʻlidagi qamchisi kishida 
qandaydir qo'rquvga oʻxshagan narsa uyg'otardi. 
Odamlar uni koʻrganda azbaroyi hurmat qilganidan 
emas, qo*rqqanidan salom berardi. 

Urush endi bitgan, hammaning ahvoli oʻziga 
ma'lum... Dalavoy nalugchi soliqni oʻz vaqtida to'lay 
olmagan odamiarning hovlisiga toʻppa-to'gfri otda 
kirib kelar, adi-badi aytishib vaqtini oʻtkazib o'tirmas, 
namat bormi, samovar bormi, xullas, yaroqliroq biron 
buyumni baholab olib ketardi. 

Odatdagi yoz oqshomlaridan biri edi. Oyim echkini 
sogʻib boʻlib, <nasibasini> emsin, deb uloqchalarni 
qoʻyib yubordi-da, oshxonaga kirib ketdi. Biri qora, 
biri oq ikki uloqcha onasining yeliniga yopishgancha 
oidingi oyoqlari bilan choʻkkalab dumchalarini likila- 
tib-likillatib emishar, echki uzun, oqish kipriklarini 
yarim yumib maza qilib kavshanar edi. Oyim oshxo- 
nada go'ja pishirar, havoda tutun aralash piyozdog‘ 
hidi kezar, akam bilan men supada turib kim uzoqqa 
sakrash oʻynayotgan edik. 

Bir mahal koʻcha tomondan tuyoq tovushi eshitildi. 
Darvoza sharaqlab ochildi-da, qizil jiyronning jilovidan 
tutgan Dalavoy nalugchi kirib keldi. Akam bir zum 
angrayib turdi, keyin ovozi boricha qichqirdi; 

— Oyi! 

Oshxonadan achishgan koʻzini ishqalab oyim chiq- 
di. Dalavoyni ko'rdiyu shoshib qoldi. 

— Voy, voy, aylanay, — dedi ovozi titrab. — 
Assalomu alaykum. Yaxshi oʻtiribsizlarmi, oʻrgilay? 
Kelinim eson-omonmilar? 

Dalavoy indamay bosh irg'ab qoʻydi. Uning avzoyi 
buzuq edi. Kulrang ko'zlari qisilib turar, qoʻlidagi ilon- 
dek qamchisini o*ynatib-o'*ynatib qo'yar edi. 

— Voy esim qursin. — Oyim endi hushini tofpla- 
gandek jilmaydi. — Nimaga qarab turibman? Oʻtiring, 
o'rgilay. Hali-zamon ovqatim pishib qoladi. Men 
hozir... 

Oyim koʻrpacha opchiqish uchun boʻlsa kerak, uy 
tomonga yoʻnalgan edi, Dalavoy qat'iy bosh chayqadi: 

— Yo'q, mundoq keling. 

Oyim taraddudlanib hovli oʻrtasida toʻxtab qoldi. 

— Xoʻ-o‘sh, — dedi Dalavoy ma'nodor qilib. — 
Bu, naluglar koʻpayib ketibdi-ku, bu yogʻiga nima qi- 
lamiz? 

Oyim jilmayishga urindi: 

— Bilmasam, opovsi. Uch kundan keyin adasi 
maosh oladilar. 

— Unisi uch kun deydi, bunisi besh kun deydi! — 
Dalavoy jahi bilan sariq qoshini chimirdi. — Nima, 
mening jonim temirdanmi? Yuraveramanmi u eshik- 
dan kirib, bu eshikdan chiqib! 

Oyimning koʻzlari tashvish bilan javdiradi: 

— Nima qilaylik, opovsi, o'tgan safar barkashni olib 
ketdingiz... 

Oyimning gapi negadir Dalavoyni g'azablantirib 
yubordi. 

Kulrang ko'zlari qisilib, allaqanday koʻkish o't 
sachrab ketgandek boʻldi. 

— Nima, barkashingizni uyimga oborib qo“yibman- 
mi? — dedi ovozi jaranglab. — Zakun bor, bildingiz- 
mi? 

Shu payt osmondan tushdimi, yerdan chiqdimi, 
allaqayoqdan gurji kuchugimiz paydo boʻldi. Xuddi 
hozir g'ajib tashlaydigandek to'ppa-to'g'ri otning 
oyog'iga yopishib ovozi boricha akillay boshladi. Jiyron 
yer tepinib pishqirdi. Boshini shiddat bilan koʻtargan 
edi, Dalavoyning jilov tutgan qoʻli siltanib qayrilib 
ketdi. 

— Yo'qol-e, padaringga la'nat! — u jahl bilan 
jilovni tortdi. Itga qamchi o'qtaldi. Kuchuk angillab 
qochdi. Biroq nariroqqa borib battar vovillashga tush- 
di. — Yeching anovini! — Dalavoy dag'dag'a bilan 
oyimga buyurdi. 

Oyim bir zum ko'zlarini pirpiratib turdi-da, sekin, 
entikib soʻradi. 

— Nimani, opovsi? 

— Anovi govmish sigimi! — Dalavoy labining bir 
cheti bilan istehzoli kuldi. — Qoʻtir echkidan boshqa 
nimangiz bor oʻzi? 

— Insof giling, opovsi. Oʻzi bolalarning ogʻzini 
oqartirib turgan bisotimizda bor molimiz shu. Buniyam 
opketsangiz holimiz nima kechadi? Bir joylik 
odammiz-ku, oʻrgilay. 

— Qanaqa g'alcha odam bular oʻzi? — Jahli 
chiqqanidan Dalavoyning ingichka moʻylovi ucha 
boshladi. — Nima, sendaqalardan boshqa ishim 
yoʻqmi?! Davlat bor, zakun bor! Mana! — U qam- 
chisini qoʻltigʻiga qistirdi-da, yelkasidan oshirib taqib 
olgan charm sumkasini ochdi, — Mana, — dedi 
oyimning burniga allaqanday qogʻozni tiqishtirib. — 
Oʻttiz kilo goʻsht, oʻn besh kilo yog‘, yuz litr sut... 
Oʻqing, savod bormi oʻzi? 

Oyim qogʻozga emas, Dalavoyning ko'ziga termildi: 

— Qoʻtir echki qanaqa qilib yuz litr sut bersin, 
opovsi, — dedi sekin. 

— lya! — Dalavoyning kulrang koʻzlari qisilib ket- 
di. — Hali davlatning zakuni bekor ekan-da! Tegishli 
joyda gaplashib qoʻymaylik tagʻin. 

Oyimning rangi quv oʻchib ketdi. 

— Jon ukam, — dedi yalinib. — Iloyo martabangiz 
bundan ham ulug‘ boʻlsin. Koʻrib turibsiz-ku... 

— E, nimani koʻraman! Mana bu yerga hammasini 
yozib qoʻyibman-ku! Mana! Mana! 

U qogʻozni «mana» deb shahd bilan koʻtargan edi, 
jiyron hurkib ketdi. Qattiq pishqirdiyu suvlig‘ini shiqir- 
latgancha bir siltagan edi, jilov Dalavoyning qoʻlidan 
chiqib ketdi. Qoʻltigʻiga qistirilgan qamchisi tuproqqa 
teshdi. Ot dumini gajak qilgancha darvoza tomon 
yo'rtdi. Dalavoy jaholatda otning ketidan yugurdi. Bir 
sakrab jilovdan tutib oldi-da, sudragundek boʻlib bo- 
yagi joyga olib keldi. Engashib yerdan qamchisini ol- 
di-yu, kuchi boricha jiyronning boshiga soldi. Ot jon 
achchig“ida boshini silkitib oldingi oyoqlari bilan yer 

tepina boshiadi. Ammo Dalavoyning baquvvat qo'li 
jilovni burab olgan, har gal qamchi vizillaganida ot 
pishqirib suvlig'idan ko'pik sachratar, koʻzlari olayib 
qulogʻini ding qilgancha yer tepinar,. biroq jilovini 
boʻshatolmas edi. 

Dahshatdan chinqirib yubordim. Akam hamon 
angrayib turardi. Oyim yugurib kelib Dalavoyning 
qamchisiga osildi: 

— Urmang, jonivorda nima gunoh! 

— E, nari turing! — Dalavoyning koʻzlarida ros- 
mana vahshiy o't yonar, oʻzining iabi ham xuddi otini- 
ki singari koʻpirib ketgan edi. U a'zoyi badani titrab 
turgan otni jilovidan siltab tortgancha hovli burchagiga 
qarab yurdi. Bir qoʻlida jilov tutgan koʻyi ikkinchi qoʻli 
bilan echkining arqonini qoziqdan yecha boshladi. 
Oyim chumchuqdek chirqillab, echkining arqoniga 
yopishdi. 

— Bermayman! — dedi nafasi qaytib. — O'Idirsang 
ham bermayman. 

Dalavoy arqonni yechib torta boshladi. Boyadan 
beri yonimda indamay turgan akam supadan sakrab 
tushdi-da, chopib borib arqonga yopishdi. Dalavoy u 
yogga tortdi, oyim bilan akam bu yoqqa. Oyimning 
ro‘moli yechilib, yelkasiga tushdi. Sochlari yoyilib 
keti. Echki ham xuddi hammasini tushungandek 
to'rtta oyogʻini yerga tirab orqaga tisariladi, Endi ovozi 
o'cha boshlagan kuchugimiz tagʻin «ishga kirishdi». 
Qandaydir ingichkalashib ketgan tovushda alam bilan 
akillagancha, koptokdek pildirab chir aylana boshladi. 
Faqat men dahshat ichida qotib turar, nima qilishimni 
bilmas edim. Dalavoy arqonni sal bo'shatgan edi, 
boʻyni choʻzilib ketgan echki boshini silkitib, boʻgʻilib 
yo'tala boshladi. 

Ichkarida uxlab yotgan ukam shovqin-surondan 
uygʻonib ketdi shekilli, ayvonga ishtonchan chiqib 
burni oqqancha yig'lay boshladi. Oyim Dalavoyning 
arqonni bo“shatganidan umidvor boʻlib yana yalindi. 

— Hech boʻlmasa mana shu qora koʻzlarni o'ylang. 
Toyo siz ham shunaqa qo“sha-qo'sha o'g'illar koʻring, 
ukam, — dedi harsillab. 

Dalavoy arqonni qoʻyib yubormadi. Ijirg'anib yuzi- 
ni oʻgirdi: 

— E, shunaqa qingʻir-qiyshiq bolalar koʻradigan 
boʻlsam, ko‘rmadim-e! 

Oyim tarsaki yegandek birdan seskanib ketdi. Bir 
zum Dalavoyga tikilib turdiyu arqonni qoʻyib yubordi. 
Qalin lablari titray boshladi. 

— Ol! — dedi ovozi qaltirab. Oʻsha zahoti koʻzlari 
jiqqa yoshga toʻldi. — Oʻzimni so'ksang so'k, 
bolalarimni nimaga haqorat qilasan, imonsiz! — 
Keyingi so'zlar bo'g'zidan yigʻi aralash nido boʻlib 
chiqdi. — Iloyo u dunyo bu dunyo tirnoqqa zor 
boʻlgin, bildingmi! Iloyo xonadoning chaqaloq yig'isiga 
zor boʻlsin! 

Dalavcy birpas bezrayib turdi-da, g'udranib 
soʻkindi. Arqonni qoʻyib yuborib orqasiga burildi. 

— Opket! — dedi oyim qat'iyat bilan. — Erkak 
boʻlsang, so'zingdan qaytma! 

Dalavoy uch qadamcha yurgan joyida shartta 
burildi. Arqonni yulgib oldi-da, echkini eshik tomon 
sudrab ketdi. Echki hamon tixirlik qilib orqaga tisari- 
lar edi. Boya onasini toʻyib emib olgan, endi hovli- 
ning allaqaysi burchagida yurgan uloqchalar 
dikonglab echkiga ergashdi. Akam jonholatda yugurib 
uloqchalardan birining orqa oyogʻidan ushlab qoldi. 
Uloqcha ayanchli ma'rab tipirchilar, akam qoʻyib 
yubormas edi. Dalavoy darvozaga yetganda ikkinchi 
uloqchani etigi bilan turtib ichkarida qoldirdida, bir 
goʻlida ot jilovi, boshqa qoʻlida echki arqonini tut- 
gancha eshikni qarsillatib yopib chiqib ketdi. Ro'y 
bergan voqeaning butun dahshatini endi tushungan- 
dek boʻldim. Echkim boʻlmasa, maydonchaga nima 
deb boraman? Vali bilan qanday o“ynayman? Toy 
bilanchi? 

Oyim bir zum hovli oʻrtasida sochlari parishon turib 
qoldi. Keyin hamon yig'layotgan ukamning tepasiga 
keldi. Burnini etagiga artdi-da, koʻtarib uyga opkirib 
ketdi. 

Qosh qorayganda darvozadan yugurgudek boʻlib 
dadam kirib keldi. Hamma gapni kochadan eshitgan 

shekilli, to“ppa-to'g ri uyga kirdiyu qo'shog'iz 
miltig'ini koʻtarib chiqdi. 

Oyim dod solib miltiqqa yopishdi. 

— Qamab qoʻyadi! — dedi chirqillab. — Nima qil- 
moqchisiz, qamab qoʻyadi! 

— Qoch! — Dadam gʻazabdan qaltirab, tirsagi bilan 
oyimni nari surdi. — Bir boshga bir oʻlim! 

— Kerakmas, Xudo xayringizni bersin, kerakmas. 

Oyimning nolasi ta’sir qildi chogʻi, dadam holdan 
toygandek supaning chekkasiga oʻtirib qoldi. Tizzasi 
ustiga miltiqni koʻndalang qoʻygancha kaftlari bilan 
boshini changalladi... 

— Davlatning odami bilan o'ynashib boʻladimi, — 
dedi oyim murosaga chaqirgan ohangda. 

— Davlat unaqa deganmas! — dadam jahl bilan tiz- 
zasiga mushtladi. — Daviat, birovning oxirgi molini 
shilib kelasan, deganmas. Bu gap oʻsha piyonistaning 
oʻzidan chiqqan. 


— Qoʻlida qogozi bor-ku, — dedi oyim yoshli 
koʻzlarini mo'itiratib. 
— Tagʻin gapiradi-ya! — Dadam hammasiga oyim 


aybdordek yana tizzasiga mushtladi. — Hech kim unga 
unaqa qilasan, deb oʻrgatgan emas! Bu ablahning oʻzi 
davlatni odamlarga yomon koʻrsatib yuribdi. Shunga 
aqling yetadimi, yoʻqmi! 

— Mayli. — Oyim yengining uchi bilan koʻzini 
artdi. — Ungayam boqqan balo bordir... Mayli, — dedi 
xoʻrsinib. — Shukr, urush bitdi, bu kunlar ham oʻtib 
ketar. Hademay bolalar katta boʻlib qoladi. — 
Dalavoyning boyagi gapi yana yuragini oʻrtab yubordi 
shekilli, oyimning ovozi titrab ketdi. — Oʻzimni so'ksa 
mayli edi, bolalarimni nimaga gapiradi... 

-Onam aytganidek, oʻsha kunlar unut boʻldi. 
Turmush iziga tushib ketdi. Kunlardan birida oppoq- 
qina, do'mboqqina notanish xotin bir narsadan 
qo'rqqandek hurkib darvozadan kirib keldi. Oyim 
aylanib-o'rgilib unga peshvoz chiqdi. Notanish xotin 
oyim bilan koʻrisha turib higiliab yigʻlab yubordi. 

— Kuyovingiz yana urdi, — dedi sekin. Uning chap 
yuzi momataloq boʻlib ketganini endi koʻrdim. 

— Kunora uradi. «Qisir sigirsan», deydi. Bo*yimda 
boʻlmasa, nima qilay, opajon. «Seni ming talog qo'yib 
onasi oʻpmagan qizni olaman», deydi, — Notanish 
xotin ho'ng-ho'ng yig'lar, o“pkasini tutib ololmasdi. — 
<Seni deb odamlarga yomon ko'rindim», deydi. 
Nimani qoyil qipti? Topganini ichadi. Kecha mast 
boʻlib sizni gapirdi. «Shuyam qarg'agan edi», deydi. 
Mahallaga go“shilolmasam, birovga hasrat qilolmasam. 
Burchak jinnisi boʻlib oʻtiribman. Kimga dardimni ayt- 
sam kuladi. Ta'nadan boshim chiqmay qoldi, aylanay 
opajon. 

Bu — Dalavoyning xotini ekanini endi tushundim. 
Hayron boʻlib goh onamga, goh Dalavoyning xotiniga 
qarab turardim. 4 

— Voy, gapingiz qurmasin! — oyim uning yelkasi- 
ga qoqdi. — Qo'ying-e, nima, men payg'ambar 
bo'pmanmi? Jahl ustida aytgan boʻlsam, ming marta 
qaytib oldim, oʻrgilay? — U choy quyib uzatdi. — 
Shuni oʻylab yuribsizmi hali? Qoʻying, oʻzingizni 
bosing. Meni aytdi dersiz, opovsi, ichingiz toʻla bola. 
Hali shunaqa qoʻsha-qoʻsha o'*g'“illar ko'rasizki, og'ziga 
kuchi yetmaganlar uyalib qoladi, aylanay! 

Dalavoyning xotini oyimga termilib turarkan, yosh- 
li koʻzlari bilan jilmaydi: 

— Aytganingiz kelsin, — dedi pichirlab. 

Ammo Dalavoy aytganini qildi: xotinini qoʻyib 
yuborib, «onasi o‘pmagan» qizni oldi... Teshik mun- 
choq yerda qolmaydi deganlari rost ekan. Dalavoyning 
avvalgi xotini Abdi degan aravakashga tegdi. Ora-chora 
bir bolasini koʻtarib, birini yetaklab oyimning oldiga 
kelib qolar, ikkovlari uzoq-uzoq chaqchaqlashib 
oftirishar edi. 

Dalavoyning ikkinchi xotini ham tug'madi. Lekin 
bunisi «zakunni» bilish bobida o`zidan qolishmas ekan. 
Dalavoy uni ham «qisir sigirsan», deb bir marta urgan 
ekan, «tegishli joy bilan gaplashib qoʻydi» shekilli, 
nalugchilikdan boʻshatishdi. Biroq, Dalavoy otdan 
tushsa ham egardan tushmasdi. Hamon jiyronini 
gijinglatib «poʻrim» kiyinib yurar, faqat endi yelkasiga 
osib yuradigan charm sumkasi yoʻq edi. 

Falokat qosh bilan qovoqning o`rtasida turadi degan 
gap bor. Dalavoy bir kuni mast boʻlib kelayotganida ot 
hurkib sudrab ketibdi, degan gap tarqaldi. Beli bilan 
oyogʻi sinib kasalxonada yotdi. Uzoq yotdi... 

...Hozir uni deyarli har kuni koʻraman. Guzardagi 
bozorchada oʻtirib pista sotadi: 

— Ja-a-reniy semichka! 

Bilganlar u bilan savdolashib oʻtirmaydi. 
Bilmaganlar sal jigʻiga tegishsa, tayoqdek qotib qolgan 
ong oyog'ining tovonini yerga urib-urib qoʻyadi. 
G'azabdan sariq moʻylovi uchib-uchib xirillaydi: 

— Menga qara, oy! Zakunni sendan yaxshi bila- 
man. Senlami deb qon to'kkanman! 

Har gal uni koʻrganimda g'alati tuyg'ular qiynaydi. 
Bir jihatdan achinaman. Ehtimol, u oʻz vazifasini 
bajargandir. Ehtimol, oʻsha paytda shunday qilish 
kerak boʻlgandir. Ammo insonning fe'li g'alati. Yaxshi 
narsa esidan chiqsa-chiqadiki, yomonlikni unutishi 
qiyin. Ayniqsa, bu — bolalik xotirasi boʻlsa... Uni har 
koʻrganimda ko'z oʻngimda onamni haqorat qilgani 
xayolimga kelaveradi. Onamning jiqqa yosh toʻla 
ko'zlari tasavvurimda jonlanadi. 


USTA 


Oʻzbekning otpuskasi yo uy qurish bilan oʻtadi, yo 
toʻy qilish bilan. Bultur hovli etagiga mehmonxona, 
ayvon soladigan boʻldik. Imorat solish tashvishini 
boshiga tushgan biladi. Taxta boʻlsa, gʻisht yoʻq, gʻisht 
boʻlsa, tunuka yoʻq, tunuka topilsa, boʻyoq yoʻq... 
Mayli, hozir gap bunda emas. 

Devor koʻtarilganidan keyin Abdujabbor degan usta 
ishga tushdi. Gʻirt chapani, ammo goli gul yigit. 
Toʻsin tashlash deysizmi, ustun qoʻyish, pol qoqish- 
mi — hammasini o“rinlatadi. Haloi ishlaydi. Faqat 
bitta kamchiligi bor — ichadi, har kuni ichadi. 
Peshingacha amallab turadi-yu, tushlik paytida chidol- 
may qoladi. 

— Ov, akam, opkela qoling anovi <oqbolasdan! 
Tomoq jonivor bedana boʻp sayrab ketdi-ku! 

Nima qilsayam mehmon, bir nima deyolmayman. 
Oyimga sezdirmaslik uchun imi-jimida piyolani 
toʻldirib quyib beraman. U oʻzining aytishicha, 
«zahariga» otib oladi-da, ashulani vang qoʻyib ishini 
davom ettiraveradi: 

Bog‘ aro-o-lab boraman, 
Guishan aro-o-olab boraman... 

Oyim uning yana ichganini bilib, meni koyishga 
tushadi. 

— Bola-chaqali odamni piyonista qilmoqchimisan? 
Har kuni ichirishga uyalmaysanmi? 

Abdujabbor tepadan turib hayqiradi: p 

— Ichganim yoq, Poshsha oyi! Ichganim yo'q! 
Ichgan boʻlsam bir qoshiq suvda choʻkib oʻlay! Meni 
mast deb oʻylayapsizmi? Mayli, kerak boʻlsa bir oyoq- 
da turib beraman. — U to'sin ustida bir oyoqlab turib 
«mast emasligini» namoyish qiladi. Oyim battar 
chirqillaydi: 

— Hoy, ehtiyot boʻl, yiqilib ketasan! 

...Ish tom yopishga yetganda oyim meni chetga 
imlab qattiq tayinladi. 

— Agar shu bolaga endiyam ichirsang, norozi 
boʻlaman! Kecha yiqilib ketishiga sal qotdi. Birovning 
bolasi mayib boʻlib qolsa, Xudo nima deydi! 

Oʻsha kuni tushlikda Abdujabborga yotig'i bilan 
tushuntirdim: 

— Endi, birodar, koʻnglingizga kelmasinu tushlikda 
ichmay qoʻya goling. 

Usta u deb koʻrdi, bu deb koʻrdi, bo lmadi. Oxiri 
qovogʻi osilib tomga chiqib ketdi, Qoʻshiq aytish yoʻq, 
gaplashish yoʻq... Uch-toʻrt kun ahvol shunday davom 
etdi. Keyin men ham ishga tushib ketdim. 

Bir kuni tushdan keyin xabar olay deb kelsam, 
uzoqdan ustaning vadavang ashulasi eshitilyapti. 
Tunukani ikki marta taraqhatadiyu iyagini o'ng tomon- 
ga choʻzib chiranib qichqiradi: 

Bog‘ aro-o-olab boraman... 

Bolg'ani yana ikki marta uradi-da, iyagini chap 

tomonga choʻzib qaytaradi: 

P Guishan aro-o-olab boraman... 

Oshxonada choy qaynatayotgan oyimning oldiga 
kirdim. 

— Bu, yana <bog” arolab» borish boshlanibdi-ku, 
kim ichirdi? 

— Bilmasam, — deydi oyim menga qaramay. — 
Ichgani yoʻq shekili. 

Abdujabbor gapimizni eshitib qoldi chogʻi, tomdan 

turib baqirdi: 
Nima deyapsiz, o% akam! Ichgan boʻisam 
bosgan izim orqamda qolsin. Nima, ichsam aytishga 
qofrqamanmi sizdan! Poshsha oyimning oldilarida 
ichib jinni boʻ‘pmanmi! Yaxshisi, bitta opkeb qoʻying 
<oqbola>dan! Kechqurun jigarini ezamiz... 

Birovga tuhmat qilgim kelmay indamay qoʻya 
qoldim. Keyin bu gaplar unutilib ketdi. 

..Yaginda uyda ishlab o'tirsam, Abdujabbor kelib 
qoldi. Kiyimlar bashang, doʻppi boshga qiyshiq 
qo'ndirilgan. Soqollar qirtishlangan... 

— Qalay, akam, qogʻoz qoralab o“tiribsizmi! — dedi 
shangʻillab. — Bizga xizmat-pizmat yoʻqmi bundoq. 

Qiziq, uning shang'illashi, chapanilarcha «akam» 
deb gapirishi ham o'ziga yarashadi. Quchoqlashib 
ko'rishdik. 

— Ozgina olasizmi? — dedim kulib. — O'shanda 
besh-o'n kun sazangizni o*Idirgan edim. Endi qarzimni 
uzay. 

— Yo'q. — Abdujabbor keskin bosh chayqadi. — 
O*zim qarzimni uzgani keldim. 

U shimining piston cho'ntagini kavlab on so“mlik 
chiqardi-da, stolga qoʻydi: 

— Mana. 

— Nima bu? 

— Qarzim, — dedi u negadir qovogʻini solib. 

Hech nimaga tushunmadim. 

—Mendan qarzingiz yo'q. 

— Sizdan emas, Poshsha oyimdan olganman. 

Uning birdan oʻziga yarashmagan ma'yus qiyofaga 
tushib qolishi gʻalati edi. Onamni eslab, oʻzim ham 
ma'yus tortib qoldim. 

— Olgan boʻlsangiz yaxshi, — dedim sekin. — 
Shuniyam oʻylab o'tiribsizmi? 

— Yoq, — Abdujabbor yana keskin bosh chayqa- 
di.— Men boshqacha olganman, — dedi negadir 
tajang boʻlib. 

— Nima gap oʻzi? 

— Bir chekkadan gapirib beraymi? — Abdujabbor 
o'zini ham, meni ham yomon koʻrib ketayotganday 
yuzini burib toʻngʻilladi. — Bundoq boʻldi. Oʻsha, 
tom yopayotgan kunim uyga borsam, qo'shninikida 
toʻy boʻlayotgan ekan. Olaveribmiz, olaveribmiz, xur- 
macha yorilib ketishiga sal qopti. Ertalab tursam 
boshim g'um! Eshik qayoqda, deraza qayoqda, bilsam 
oʻlay. Buning ustiga xotin diydiyosini boshladi. 
Xotinlarni bilasiz-ku! — U tasdiqlatib olish uchun 
yuzimga qaradi. — Xotin zotiga <a» deganda «ma», 
deb pul obkeb bersang, latta-puttasini topib tursang, 
odamsan. Boʻlmasa, oʻt anovi yogga, deydi, 
xumgazak! Birpas oʻtirsam, janjal chiqadigan. 
Choponni yelkaga tashlab chiqib ketaverdim. Padar 
qusur xumgazak cho'ntakniyam qoqlab go'ygan ekan. 
Kelsam, siz yo'qsiz. Poshsha oyimga hasratimni ayt- 
dim. «Shundoq, shundoq, mazam qochib turibdi, 
ozgina paxmel qilmasam boʻImaydi», desam, eshitish- 
ni xohlamaydilar. Avrashga tushdim. «Jon poshsha 
oyi, hozir ichmasam oʻlib qolaman, uvolimga qolasiz, 
besh so*“mgina bering», dedim. Koʻnish qayoqda! 
Qaytaga urishib berdilar. «Senga o'z qo'lim bilan 
ichkilik oberib gunohga botishga tobim yoʻq, undan 
koʻra achchiqqina mastava qilib beraman», deydilar. 
O'lay agar oyoqda zoʻrgʻa turibman. Boshimni 
changallab o'tiraverdim. Menga qarab-qarab qoʻyadi- 
lar. Bilaman, rahmlari kelyapti, ammo bari bir, 
yumshamadilar. Oxiri bo'“Imadi. Tomga chiqib amal- 
lab ishga tushdimu bosh qiztaloq o'zimnikimas. Bir 
mahal mastava pishdi, deb chaqirib qoldilar. 
Mastavani boshimga uramanmi! Ming kosa mas- 
tavadan koʻra yuz grammgina <oqbolasdan boʻlsa-ku, 
olam guliston! Hadeb chaqiraverganlaridan keyin 
tushdim. Mundoq qarasam, narvonning tagida gʻijim- 

langan besh so“mlik yotibdi. Koʻzimga olov boʻlib 
koʻrinib ketdi. Oldim-u qo'! qiztaloq titraydi. 

— Kimniki? — dedim baqirib. 

Poshsha oyim ovqat suzish bilan bandlar. Yugurib 
oldilariga bordim. 

— Kimniki? — dedim pulni koʻrsatib. 

Poshsha oyimning jahllari chiqib ketdi. 

— Topib olganingdan keyin kimniki boʻlardi, seni- 
ki-da. Nima qilasan baqirib, — deb urishib berdilar. 

Abdujabbor jimib qotdi. U bir nuqtaga tikilib 
oʻtirar, koʻzlarida odatdagidek shiddat emas, o'ychan- 
lik bor edi. 

— Keyin yana bir marta mazam qochganda 
Poshsha oyim tagʻin besh so‘m <tushirib qoʻydilar», — 
dedi u sekin, — men topib oldim. 

Oraga uzoq sukunat cho'kdi. Abdujabbor bir nuqta- 
ga tikilib oʻtirar, qovogʻi soliq edi. 

— Mana oʻsha oʻn so'm! — U pulni men tomonga 
surdi. 

— Qoʻying, — dedim sidqidildan. — Oyim sizdan 
rozi ketganlar. 

— Olmasangiz otamning bolasimasman! — 
Abdujabbor shaxd bilan oʻrnidan turdi, ostonaga bor- 
ganda toʻxtab qayrilib qaradi. — Anuv kuni Poshsha 
oyimni ziyorat qilgani boruvdim, — dedi ovozi xiril- 
lab. — Mozor darvozasidan qaytdim: ichgan edim. — 
U bir zum yerga qarab turdi-da, qoʻshib qoʻydi: — 
Bugun payshanba, bormoqchiman. Uch kundan buyon 
og'zimga olganim yoʻq. 

U javobimni kutmay eshikni yopdi-yu, chiqib ketdi. 


HAVAS 


Har qanday dardning eng yaxshi davosi vagt deydi- 
lar. Biimadim, boshqalarda shunday boʻlsa bordir. 
Menda... Ba'zan hammasini unutganday bo'lamanu 
biron narsadan siqilsam, tag'in qaytadan boshlanadi. 
Kechasi uyqum oʻchgancha qorongʻi shiftga tikilib 
yotaveraman, yotaveraman... Shunda qulogʻim ostida 
onamning ohista yupatishi eshitiladi. «Qoʻy bolam, 

oʻzingni sigma... Menga sening chivindek joning kerak. 
Sen uchun mening yuragim yonganida boshqalarni 
etagining bari ham kuymaydi, bolam. Hech bo'imasa 
meni kuydirmagin...> 

Bir vaqtlar shunchaki gapdek koʻringan bu so*ztar 
endi boshqacha, juda boshqacha jaranglaydi xayolim- 
da... 

Jahongir degan jurnalist doʻstim bor. Juda dilkash 
yigit. Faqat doim shoshib yuradi. Bugun Toshkentda, 
ertaga qarasangiz Samarqandda... Xotini o'zining 
teskarisi: bo*shashgangina juvon. «Jahon qani?» desan- 
giz, «bilmadim, Tojikistonga komandirovkaga ketuvdi- 
lar shekilli, yanagi haftalarga kelib qolsalar kerak», deb 
qoya qoladi. Yanagi hafta borsangiz, Jahongir 
Turkmanistonga ketgan boʻladi. 

Qaysi kuni shu oʻrtogʻim kelib qoldi. 

— Qani, otlan! — dedi odatdagidek shoshilib. — 
Jizzaxga ketdik. 

Lanjlik qilib bahona izlay boshlagan edim, qoʻlim- 
dan ushlab uyiga sudradi. Darvoza oldida «Moskvich»i 
yaraqlab turibdi. Mashina yonida keksa onasi — Mehri 
xola... Uning nimasinidir o'z onamga o'xshataman. 
Ma'yus qiyofada boshini bir yonga tashlab turishimi, 
uzun, qora baxmal nimchasimi, qalin ro'mol tagidan 
chiqib turgan oppoq sochlarimi... 

Mehri xola o'g'lidan xursand. Koʻziga parda tushib 
ko'rolmay qolganida Jahongir Muhammadjon doʻxtir- 
ga oborib operatsiya qildirdi. Mehri xola: «Jahonim 
tufayli dunyoga yangidan keldim», deb har gapida duo 
qiladi. Ko'zi-ku, yaxshi koʻradigan boʻlgan. Lekin 
quìog‘i og'ir. Qattiq gapirmasangiz eshitmaydi. 

U meni koʻrib quvondi. Peshonamdan oʻpib 
koʻrishdi. 

— Bu daiovsha yana otlanib qoldi, — dedi 
Jahongirga imo gilib. — O'zi kecha keluvdi. 

Doʻstimning fe’lini bilganim uchun indamay qoʻya 
qoldim. Jahongir kapot ostiga sho'ng'ib motorni tek- 
shirish bilan ovora edi. 

— Yo'lida ehtiyot boʻlinglar! — Mehri xola xira 
ko'zlarini javdiratib iltimos qildi. 

” — Xavotir olmang, — dedim uni yupatib. 

— A? 

Ovozimni balandlatib yana tasalli berdim: 

— Xotirjam boʻling, indinga gaytib kelamiz. 

Mehri xola bir zum boshini egib jim turdi-da, 
hamon motorni kaviashtirayotgan Jahongirning yoniga 
bordi. 

— Jahon, — dedi sekingina, — tog'dan ehtiyot 
boʻlib o“tgin. 

Jahongir yelkasi osha onasiga qaradi: 

— Jizzaxning yoʻlida tog” yoʻq. 

— Tog‘ koʻp bo'lgani uchun aytyapman-da, — 
Mehri xola astoydil kuyinib tushuntira boshiadi. — 
Mashinangni sekin haydagin. Shoshmagin, jon bolam. 

— Tog‘ yo'q desam, tog” koʻp deysiz-a! — Jahongir 
burnini tortib qaddini rostladi. — Qoʻrqmang, oyi, 
tog'ning yoniga bormaymiz, chetlab o'tib ketamiz. 

Mehri xola bir zum indamay turdi. Oʻgʻlining javo- 
bidan bari bir qanoat qilmadi. Tagʻin mening oldimga 
keldi. 

— Oʻzingiz qarab boring, jon bolam, — dedi 
yolvorib. — Ayting, to*xtab-to*xtab, dam olib-dam olib 
yursin. 

P — Xoʻp, oyijon. Oʻzim qarab turaman. Dam olib- 
dam olib boramiz- 

Mehri xola yana bir zum qarab turdi-da, hovliga 
kirib ketdi. Biroq koʻp oʻtmay po'stakka oʻxshash bir 
narsani quchoqlab ko'tarib chiqdi. Qarasam, kattakon 
poʻstin. Endi kapotni yopgan Jahongir nochor qiyofa- 
da aftini burishtirdi. 

— Kun issig-ku! 

— Nima? 

— Kun issiq-ku, nima gilaman buni? 

— Yoʻlda sovuq qotib qolsang, kiyasan. 

Do'stimning nochor qiyofasida ham, Mehri xola- 
ning poʻstin koʻtarib turishidayam ham kulgili, ham 
qandaydir odamning dilini larzaga soladigan gʻalati 
ifoda bor edi. 

— Menga bering, — dedim Mehri xolaning qoʻlidan 
poʻstinni olib. — Jahon kiymasa, oʻzim kiyaman. 


193 


— Boʻpti, ketdik. Kech golamiz! — Jahongir shaxd 
bilan mashinaga oʻtirdi. 

— Shoshma! — Mehri xola xol-xol dog” bosgan 
qoʻlini siltab imo qildi. — Qani, omin! — dedi duoga 
gol ochib. — Bolamni sizga, sizni Xudoga topshirdim. 
Oy borib, omon kelinglar. Safarlaring bexatar boʻlsin, 
doʻstga zor, dushmanga xor qilmasin. Iloyo tuproq 
olsanglar oltin bo"lsin. Iloyo... 

Jahongir noiloj kaftini ochib turarkan, alamini 
boyadan beri mashina atrofida aylanishayotgan oʻgʻit- 
chasidan oldi: 

— Nimaga bosh yalang chiqding? Sovuq-ku! Uyga 
kir, shpana! — Shunday dediyu betoqatlik bilan 
motorni yurgizdi. Mehri xola shosha-pisha fotiha tort- 
di. Doʻstim endi mashinani orgaga tislantirih o'nglagan 
edi, onasining qoʻl siltab qichqirgani eshitildi. 

— To“xtasang-chi, hoy! 

Jahongir noiloj yana toʻxtadi. 

— Ha, yana nima, oyi? — dedi mashina eshigini 
qiya ochib. 

Mehri xola harsillab yaqin keldi. Timirskilanib nim- 
chasining yon cho'ntagini Kavlashtira boshladi. 


— Nima qidiryapsiz? — Jahongir norozilik bilan 
qoshini chimirdi. ; 
— Shoshma, bolam, — Mehri xola nihoyat 


cho'ntagidan bir siqim paxta chiqardi. — Ma, — dedi 
qiya ochiq eshikdan uzatib, — gulog'ingga tiqib ol. 
Bilasan-ku, sal shamol tegsa qulog'ing og“riydi. 

— Obbo! — doʻstim paxtani olib bardachokka tash- 
ladi. — Xo'p xayr, yaxshi oʻtiringlar. 

— Yoʻq, hozir tiqib ol. Keyin esingdan chiqib keta- 
di. 

— Uf — Jahongir jinday paxtani naridan-beri 
dumaloqlab qulogʻiga tiqqan boʻldi. Motor gurilladi. 
Mashina shiddat bilan oldinga sapchidi. Bir zum jim 
ketdik. Do'stim yoʻldan koʻz uzmay borarkan, xijolat 
chekkandek tushuntirdi: — Odam keksayganidan keyin 
yosh bolaga aylanib qolarkan-da... 

Men indamadim. Nima dey? «Shu gaplarni nega 
xotining aytmadi, nega bolalaring aytmadi-yu, onang 

aytyapti, nega bu yogʻini o*ylamaysan?> deymi? «Senga 
ganchalik havas qilayotganimni bilsang edi, nodon!» 
deymi? 

Qiziq oʻsha kecha onam tushimga kirdi. Qoʻlida 
oppoq paxta koʻtarib yurganmish... 


KALTAKESAKNING DUMI 


Shundoq darvoza oldida silliqlanib ketgan eski 
yogʻoch skameyka bor. Har kuni ishdan qaytishda 
beixtiyor skameykaga qarayman. Bir vaqtlar darvoza 
oldi, mana shu xarrak doim gavjum boʻlardi. 

Ertalab tong otishi bilan onam darvozani łang ochib 
qoʻyadi: farishta kirarmish. Hali uyg'onmasimdan gan- 
gur-gungur suhbat boshlanadi. 

— Yaxshi oʻtiribsizmi, poshsha oyi? 

— Shukur, aylanay. O“g'lingizdan xat bormi? 

— Ikki haftadan buyon xat kelmayapti, koʻnglim 
g'ash. 

— Unaqa boʻlsa erta-indin oʻzi kirib keladi. Meni 
aytdi dersiz. Hozir armiyadan bolalar qaytadigan vaqt 
boʻldi. 

Shanba-yakshanba kunlari endi ishiayman, deb 
o'tirsam shovqin-suron ayniqsa avjiga chiqadi. 
Skameyka jonivor xuddi o‘chakishgandek deraza tagi- 
da... Mahallaning yarim bolasi simga tizilgan 
qaldirg*ochdek xarrakka oʻtirib oladi. Oʻrtada oyim. 

— Poshsha buvi, konfet bering. 

— Poshsha buvi, mengayam! Yoʻq, unaqasidanmas, 
zarligidan. 

Shu payt, koʻcha boshida qariligidan quloqlari osilib 
qolgan, echkidekkina ozgʻin eshak koʻrinadi. Ixcham 
aravaning g“ildiraklarini g'iyqiñatgancha sekin-sekin 
keladiyu xuddi stansiyasini bilib toʻxtagan poyezddek 
deraza roʻparasida toʻxtaydi. Qishin-yozin oyogʻiga 
mahsi kiyib, telpagini bostirib yuradigan qop-qora chol 
«Bismillo», deb aravadan tushadi-da, ovozi boricha 
bagiradi: 

— Kep goling, shara-bara-a-a! — Mushtdekkina 

cholning shunchalik jarangdor ovozda qichqirishiga 
ba'zan hayron qolamiz. 

— Kep goling! Zar koptokka kep goting! 

Chol kaftini karnay qilib har baqirganida derazalar 
zirillab ketadi. 

— Hushtakning bulbuli oʻzimizda! Saqich deganlar 
kelaversin! 

U, shu hayqiriq orasida oyim bilan hol-ahvol 
so'rashib go'yishniyam unutmaydi: 

— Qalay, Poshsha opa, bardamgina o'tiribsizmi? 

— Shukr, — deydi oyim. — Kenjangiz qachon 
keladi? 

Cholning kenja oʻgʻli aspiranturada oʻqiydi. 

— Dilgirom keldi, yigirmanchida kelarkan. Chor- 
shanba kuni Ko'kterakka borib qoʻy opchiqdim, — 
deydi chol. — Oʻgʻlim kelishi bilan oyogʻiga sotya- 
man. — U yana kaftini karnay qilib qichgiradi. — E, 
shara-bara-a-a! 

Derazalar tagʻin zirillab ketadi. Oyim bir koʻcha 
qora-qura bolalarni ergashtirib hovliga kiradi. 
Hammayoqni qiy-chuv tutib ketadi. 

— Aya! Shisha bering! 

— Poshsha oyi, o'n tiyin bering, hushtak olaman. 

— Mengayam! 

Shara-barachi chol kamida yarim soat savdo giladi. 
Birovga saqich, birovga shaqildoq... Yana birovga 
rezinka bogʻlangan uchidan tortib otilsa qo'iga qaytib 
keladigan zar koptok... Qari eshak boʻlsa turgan joyida 
quloqlarini osiltirib mudrab hordiq chigarib oladi. 

Chol ketishi bilan qiy-chuv bosiladi deb oʻylaysiz- 
mi? Yoʻq, battar avjiga chiqadi. 

— Nilu, o“Igur, nima gilding? Ha, qiz bo“Imay ajal- 
ni oldida ket! Shishani yogʻi bilan berib yuboribsan-ku. 

— Hoy, Alish! Nima hunar ko'rsatding? Hushtak 
chalmay yergina yutgur, adangni arog'ini tokib tashlab 
shishasini beribsan-ku. Hali qoʻlimga tushgin, 
go‘shtingni bir burdadan qilmasam yurgan ekanman. 

Bir toʻda bola oʻrtasida oʻtirgan oyim ohista yupata- 
di. 

— Qo'ying, kelinposhsha, qarg'amang, bolalik — 

poshsholik-da, oʻrgilay. Adasi bir kun ichmasa ich- 
mas... 

Bahor paytlari, olcha gullaganda kechasiyam tinch- 
lik yo'q. Yarim kechagacha pichir-pichir, hingir-hin- 
gir... Oxiri boʻlmadi. Bir kuni skameykani tag-tugi 
bilan arralab tashlamoqchi boʻidim. Dastarrani koʻtarib 
chiqsam oyim odatdagidek bir toʻda bola orasida 
oʻtiribdi. 

— Ha? — dedi qo'limdagi arraga qarab. 

— Boʻldi, — dedim to'ng'illab. — Odamga tinchlik 
ham kerak-da. 

Qora-qura bolalar, sochi sichqonning dumidek 
dikkaytirib o'rilgan qizaloqlar mengamas, onamga ter- 
milib qarashdi. 

— Odam bor joyga odam keladi-da, oʻgʻlim, — dedi 
oyim sekin. — Norastalar suyunsa yomonmi... 

Yakshanba kunlaridan birida darvoza oldi yana 
gavjum boʻlib ketdi. Ammo bu safar bolalar emas, 
xotin-xalaj toʻplandi. Ayollarning hayajonlanib 
shovqin solishidan bildimki, Huri satang kelgan. Huri 
satang, yoshgina koʻhlikkina juvon. Faqat og'zidagi 
qator-qator tilla tishlari, boʻynidagi durlar, ayniqsa 
lo‘mbillatib katta-katta gapirishi uni yoshiga nisbatan 
ulugʻroq koʻrsatadi. Bechoraning turmushi boʻlmadi. 
Mahallada to*y-hasham boʻlsa, odamlarning hovlisiga 
sim tortib «tuyalampochka» qoʻyib beradigan 
yuvoshgina montyor yigitga tekkan edi. Besh oy 
deganda bir emas, ikkita popukdek qizaloq tugʻib 
berdi. Mahalladagi og'zi botir otinning aytishiga 
qaraganda «shaftolini danagi bilan yeb qoʻygan» 
ekan. Montyor yuvosh boʻlsayam, oriyatli yigit 
ekan — uy-joyini tashladi: ketdi. 

Ipdekkina boʻlib yurgan Huri eridan chiqdi-yu, 
semirib ketdi. Oʻzining aytishicha: «Mana, ersiz o'Igani 
yoʻq, qaytaga brilliantga belanib yuribdi». Uning 
KO jalik sumkasini koʻrishi bilan xotinlarning koʻzi 
yonib ketadi. Oʻziyam sumkamas, xazina. Ichida billur 
vazadan tortib maxer koftagacha, poshnasi bir qarich 
platforma tuflidan tortib, nomozshom atlasgacha — 
hammasi topiladi. 

Beixtiyor derazadan mo“raiasam, «bozor» ayni avji- 
ga chiqqan ekan. Huri satang semiz oyogʻini skamey- 
kaga, shundoq oyimning biqiniga tiragancha koʻzni 
qamashtiradigan atlasni koʻrsatib turibdi. Atrofdagi 
ayollar havas bilan tikilib qarashyapti. Oyim Hurining 
oyogʻiga joy bo'shatgani uchunmi, skameykaning bir 
uchiga ilinib oʻtiribdi. 

— Bunaqasi endi chiqmay qoʻygan. — Huri satang 
atlasni tizzasiga yozdi-da, kafti bilan siladi. 

Ayollar havas bilan tomosha qilishar, ammo 
birontasi aqalli narxini soʻrashga jurat qilolmas edi. 

— O'ladigan dunyoda yeb-ichib, kiyinib qoladi-da 
odam. — Huri satang do'mboq kaftini siltadi. — 
Opchiqing, pochcham sandiqqa bosib qoʻygan pullar- 
dan, Dilbar opa! Odam boʻlib mundoq atlas obersin : 
sizgayam! 

Bir etak bolaga oʻralashib qoigan Dilbar opa sekin ; 
ming'illadi: ` 

— Ha, nasib etsa, bir kun kiyarmiz. 

— Hozir kiymasayiz, qachon kiyasiz! Ikki-uch yil- 
dan keyin chalpakka oʻrab tashlasa, it qaramaydigan 
bo*p qolasiz. O'zizziyam oʻylang mundoq. 

Dilbar opa yana bir nima deb ming'ilBladi. Huri 
satang: «Xaridor yogmi?» degandek xotinlarga bir-bir 
qarab chiqdi-da, atlasni sumkaga tiqdi. Keyin uzoq 
titkilab bir nimani qoʻliga olgan edi, ayollar xuddi 
o'rtog'ining yangi o'yinchog'ini tomosha qilgan 
bolalardek baravariga uning kaftiga egilishdi: 

— Vuu-uy! Manovi zirakni! 

— Tillami? 

— Qancha turadi? 

— Tilladan ham zoʻr! Platina deb qoʻyibdi buni! — 
Huri satang boshini mag'rur koʻtardi. — O'n uchta. 

Oyim ham xira tortgan koʻzlarini uning kaftiga 
tikdi. 

— Qani? On uch so'm boʻlsa arzon ekan-ku! 

Huri satang ovozini baralla qoʻyib kuldi. Uning ku- 
lishi g'alati. Odatda odam kulganida koʻzidan nur por- 
lab ketadi. Biroq Huri satangning kulishi boshqacha. 
Oʻzi emas, tomogʻi kuladi... «Ha... ha... ha...» deydi 

boʻlib-bo'lib. Faqat tilla tishlari yaltiraydi. Semiz, 
boʻli4 koʻkraklari silkinib ketadi. 

— Bir ming uch yuz soʻm, poshsha oyi! Koʻzini 
ko'rdiyizmi, brillant-ku. 

U, «boʻldi, tomosha tamom», degandek brilliant 
zirakni ham yashirdi. Keyin tag'in sumkasiga qoʻl 
sugdi. Bu safar allaqanday yaltiroq mato chiqdi. Oy- 
kuni yaqinlashib qolgan qoʻshni kelinchak Guli mato- 
ning bir chetini jur'atsizlik bilan ushlab koʻrdi. 

— Bemalol, — dedi Huri satang. — Bemalol, kelin 
poshsha, g'ijim boʻladigan narsamas bu. «Mokriy 
trikotin> deb qoʻyibdi otini. 

Oyim ham matoning bir chetidan tutib koʻrdi. 

— Oʻzimizning misqoli dokaga o'xsharkan, — dedi 
sekin. 

— Voy-voy-voy! Dokayiz hammomda boʻladi! — 
Huri satang qoshini chimirdi. — «Mokriy trikotin», 
disam doka diydi. 

— Oʻzi qancha? — dedi Guli Huri satangning 
koʻziga termilib. 

— E, ot minan tuya boʻlarmidi, opovsi! Bir joydagi 
odammiz. Yigirma so*m-de! Puliyiz yonizda qoladi. 

Guli tushunmadi. 

— Metri yigirma so*mmi? 

— Metri nima giladi? Men metrlab sotmiyman. Bir 
kiyimligi bir yuz yigirma som, tushundizmi? 

Guli sekingina qoʻlini tortib oldi. Uning eri shofyor- 
Bahorda allaqaysi sovxozga tut bargi olib ketayotganda 
avariya boʻlib uch oy gipsda yotdi. Haliyam ishga 
chiqib ketgani yo'q. 

. — Menga toʻgʻri kelmas ekan, — dedi Guli sekin- 
gina. 
— Ha-ha-ha! — Huri satang og'zidan olov purkab 
tomogʻi bilan kuldi. — Erta-indin qo*chqordek oʻgʻil 
tugʻib beradigan xotiniga bitta koʻylak oberolmiydigan 
er qanaqa oʻzi! Belida belbogʻi bormi? 

Gulining dog‘ bosgan yuzi qizardi. 

— Mayli, — dedi sekingina. — Qo'ya goling. — U 
«mokriy trikotin»ga judayam havasi kelayotgan boʻlsa 
kerak, yana ushlab koʻrdi. 

— Etvoiman-ku, puliyiz yonizda ketadi. Asl mol 
bu! — Huri satang oltin uzukli barmoqlari bilan matoni 
g‘ijimlab-gʻijimlab qoʻyib yuborgan edi, yana tep-tekis 
boʻlib qoldi. — Bola yasashni bilgan odam guldek 
xotinini yasatib qo*yishniyam eplasin-de! 

Boyadan beri indamay oʻtirgan oyim gapga aralash- 
di. 

— Har kim oʻzidan oʻtganini oʻzi biladi, bolam, — 


dedi sovuq ohangda. — Nima gilasiz bechorani 
uyaltirib. 

— Voy-voy-voy! Manov odamni qarayla! — Huri 
satang birdan jiddiy tortdi. — Man osin deb etagiga 


osilvotmanmi?! Manam oʻzimdan o'tganini o'zim bi- 
laman. Biramas, ikkita tirik yetimni bogib oʻtiribman. 

— Nima qipti sizga? — dedi oyim qovogʻini 
solib. — Binoyidek yuribsiz. 

Guli, har qalay, shu matodan koʻylak kiyishni 
judayam xohlayotgani ko'rinib turardi. 

— Sakson so'mga boʻladimi? — dedi sekin. 

— Sakson soʻmga marojniy ob yeng. Marojniy osa- 
yiz, eriyiz bilan maza qilib yeysiz. 


— Judayam unaqa noinsoflik qilmang. — Oyim 
yana gapga aralashdi. — Bir joydagi odamlarmiz, 
tobutkashmiz. 


— Oʻlsam, tobutim koʻchada qolmas. Kim o'ladi, 
kim qoladi, xudo biladi! — Huri satang matoni 
Gulining qoʻlidan yuiqib oldi. — Avval buyog'ini bir 
yoqlik qiling. Tug'ib olguningizcha hali nima gapu 
nima soʻz. 

Guli esankirab qoldi. Oyimning rangi oʻchdi. 

— Nimaga unaqa deysiz? — dedi tahdid bilan. — 
Manga qarang, qoʻying, ikkinchi mening eshigimga 
bunaga narsalarni koʻtarib kelmang. — U pashsha 
qo'rigandek qoʻlini siltadi. — Boring! Bunaqa harom- 
harish narsalardan hazar qilaman. 

— Ho, bo'yiz yetmagandan keyin puf sassiq 
bo'idimi! — Huri satang sumkasini koʻtarib shaxdam 
odimlar bilan joʻnab ketdi. Zum oʻtmay xotinlar tar- 
qalishdi. Oyim ham oʻrnidan turdi. Bir ozdan keyin 
xonasidan uning ovozi eshitila boshladi: 

— Niyating o'zingga yo'ldosh bo'lgur, diyonatsiz! 
O'zi-ku, ikki yoʻlning oʻrtasida oʻtiribdi. Nima 
qilasan bechoraga bunaqa deb. — Oyimning qiziq 
odati bor. Jahli chiqsa, oʻzi bilan oʻzi gaplashadi. 
Hozir ham eshikdan sekin mo'ralasam. deraza 
yorugʻida tugma qadab oʻtirgancha oʻziga gapiryap- 
ti — Undan koʻra eson-omon qutulib olgin, degin, 
yoshsan, hali bundan yaxshilarini kiyasan, degin... 
Pul joningni olgur, ochofat, o'Isang puldan kafan qil- 
maydi-ku, imonsiz! 

Hammasini bilib tursam ham eshikni ochib, sekin 
soʻradim: 

— Ha. oyi, kimni urishyapsiz? 

U sekin burildi. 

— E, — dedi qo'l siltab. — Har xil odam bor ekan- 
da, bu dunyoda... 

...O'shandan keyin ham darvoza oldi odatdagidek 
gavjum boʻlaverdi. Bolalar chug'urlashadi, «shara- 
bara» keladi, xotinlar toʻplanadi, faqat Huri satang 
boshqa koʻrinmadi. Biroq, ikki oycha oʻtgandan keyin 
qiziq voqea bo'Idi. Ishdan kelib oyimning xonasiga kir- 
sam, Huri satang oʻtiribdi. Koʻziga surma tortmagani 
uchunmi, yig‘lagani uchunmi, qizarib, xunuklashib 
ketibdi. Lo'ppi yuzi yanayam shishib, barkashdek 
boʻlib ketgan. Sinchiklab qarasam, briltiant tagin- 
choqlari ham, tilla uzuklariyam yoʻq. U meni ko'r- 
di-yu, bir nimadan cho‘chigandek, shosha-pisha hovli- 
ga otildi. 

— Nimaga kepti? — dedim ensam qotib. 

Oyim surilib yonidan joy koʻrsatdi. Fushundim, 
zarur gapi bor. Ikkilanibrog koʻrpachaga oʻtirdim. 

— Tinchlikmi? 

Oyim darrov javob bermadi. Choynak ustidagi latta 
qalpoqchani olib choy quydi. 

— Ochilip deganni taniysanmi? — dedi anchadan 
keyin. 

— Nima edi? — dedim sergaklanib. 

— Hurini gazetaga urib chiqmoqchi emish. Qoʻy, 
bolam, shuni yozmay qoʻya qolsin. 

— Tanimayman, — dedim yoig'on gapirib. 

— Sen uni tanimasang ham, u seni taniydi-ku, — 
dedi onam osoyishtalik bilan. 

— Tanisa nima gipti! — dedim zarda bilan. — 
Bilasiz, men bunaqa ishlarga aralashmayman! 

— Bilaman, bolam, bilaman. — Oyim oʻylanib 
goldi. Keyin yana oʻsha gapni qaytardi. — Qoʻy, shuni 
yozmay qoʻya qolsin. 

Endi rosmana jahlim chiqa boshladi. 

— Qiziqsiz! — dedim g'ashim kelib. — Qaysi kuni 
Hurini oʻzingiz haydab yuborgandingiz. Endi yonini 
olyapsiz. Kim oʻzi u! Bitta haromxoʻr chayqovchi-da. 

Oyim yana oʻylanib goldi. 

— Toʻg‘'ri, — dedi anchadan keyin. — Huri yomon, 
haromxo'r. Lekin bu bechora kaltakesakning dumidek 
gap, bolam. Bunga oshiradiganiar boshqa. 
Kaltakesakning dumini uzganing bilan boshqasi o'sib 
chiqaveradi... — U yana jimib qoldi. — Choyingni 
ich, — dedi yupatuvchi ohangda. — Bolasi bor-a, bir 
emas, ikkita norasidasi bor-a, oʻgʻlim. 

Indamadim. Toʻgʻrisi, nima deyishni oʻzim ham 
bilmasdim. Bu — onamning oxirgi iltimosi ekanini 
oʻshanda bilmagan edim... 

... Mana, hozir har kuni ishdan qaytishda darvoza 
oldidagi skameykaga qarayman. Skameyka bo'm-bo'sh. 
Na bolalar bor, na xotinlar... Hatto <shara-bara> ham 
ko“chamizdan o'tmaydigan boʻlib qoldi. 


ALLA 


Qabriston gʻishtin devor bilan oʻralgan. 
Darvozaning narigi tomonida — go'rkovning hujrasi. 
Berigi tomonida — tashqarida, uning hovlisi. 

Darvozaga yaqin kelishim bilan ichkaridan — hujra 
tomondan tilovat sadosi eshitildi. Xuddi shu payt hovli 
tomondan alla ovozi yangrab ketdi: 

Allayo, alia, jonim bolam-a, alla... 


Kim boʻldi bu? Go'rkovning kelinimi? Qizimi?.. 
U hamon sokin tovushda davom etardi: 
Uxla, qo'zim, allayo, shirin qizim, alla... 

Ertalab yomg'ir yoqqan edi, Darvozaning temir 
panjaralarida suy tomchilari yaltiraydi. KoʻImakda 
quyosh jilolanadi. Muzdek tutqichdan ushlagancha 
turib qoldim. Bir tomonda tilovat sadosi, bir tomonda 
alla... Ajab, ular bir-biriga xalaqit bermas, bir-birini rad 
etmas, ikkalasi qoʻshilib bahor nafasiga toʻlgan osmon- 
da, qabriston yo'lkasidagi kuchala chiqargan teraklar 
ustida parvoz qilar edi: 

<Rabbano-o-o, rabbno-o-o...> «Allayo, alla»... 

Bir xil boʻlib ketdim. Panjarador darvozaga suyanib 
uzoq turib qoldim. 

Onam beshigim ustida alla aytganini eslay olmay- 
man. Esimni taniganimda beshikda yotmaydigan 
bo'igan edim. Biroq oyim ukamga alla aytganini eshit- 
ganman. Kop eshitganman. 

Qish kechalari sandalga suqilib tigilishib yotardik. 
Uy nimqorong'i. Piligi pastlatib qoʻyilgan chiroq xira 
nur sochadi. Shiftda lampa shisha uchidan chiqqan nur 
doirasi ko'rinadi. Chiroq doim bir joyda turgani uchun 
shiftning oʻsha yeri sarg'ayib golgan. Hammayoq jimjit. 
Shu qadar jimki, dadamning hujrasidagi soatning 
chiqillayotgani ham eshitiladi. Tashqarida bo'ron 
guvillaydi. Quruq qorning derazaga chirsillab urilishi 
eshitilib turadi. Ukamning beshigi gʻirchillaydi. Onam 
ala aytadi. 

Alla, bolam uxlay qol-a, alla, 
Quchogimda orom ol, aila... 


Yoʻq, bu qoʻshiq emas. Oyimning ovozida qanday- 
dir boshqa narsa bor. Mungmi, iktijomi... 


Tog lardagi shungorim-ey, alla, 
Beshikdagi qo chqorim-ey, alla. 


Ukam ovunib qoladi. Oyimning o*zi ham beshikni 
quchoqlagancha mudrab ketadi. Bir mahal beshik 
ustidagi qoʻli shilq etib yoniga tushadi. Ukam 
uyg'onadi, beshik yana g'ijidaydi. Oyim ham choʻchib 
ko'zini ochadi. Beshikni ohista tebratadi: i 

Yigitlarni sardori bo 1, jonim-a, 
Yuragimni madori bol, alla... 

Yana jimlik cho'kadi. Soat chiqillaydi, qor deraza- 
ga chirsillab uriladi. Sekin-sekin koʻzim uyquga 
ketarkan, qulogʻim ostida yana o'sha ma'yus sado eshi- 
tiladi. 

Og uy-ola bargaklarda jonim-a, 
Yonib turgan chirog'imsan, alla... 


Keyin... katta boʻlganimda ham qayerda alla 
eshitsam, negadir yuragim shirin orziqish bilan 
talpinib ketar, nega bunaga boʻlayotganini oʻzim bil- 
mas edim. Bir yili uch-toʻrt qalamkashlar olis tog” 
qishlogʻiga bordik. Mashina yurmas edi. Ot minib 
o'rganmaganim uchun charchab qoldim. Manzilga 
yetmasimizdan qorong'i tushdi. Yaylovdagi qirgʻiz 
ottovida tunab qolishga toʻg'ri keldi. Qimiz ichdik, 
suzma yedik. Keyin birimiz namatga, birimiz 
poʻ‘stakka yonboshlagancha uxlab qolibmiz. Bir mahal 
sovug gotib, uyg'onib ketdim. Atrof jimjit. Fagat 
olisda it akillaydi. O*tov keragisidan shom yegan oy 
mo'ralaydi. Shu payt qoʻshni o'tovda chaqaloq 
yigʻisi, ketidan ayol kishining alla aytayotgani eshitil- 
di. Men uning soʻzlarini aniq biimasam ham alla 
aytayotganini his qilib turardim. Negadir yuragim 
shirin orziqib ketdi. Ayolning ovozimi, alla ohangimi, 
xuddi onamga oʻxshab ketardi. Negadir shu ohang 
bilan qalbimga orom kirganday boʻldiyu oʻz-oʻzidan 
koʻzlarim yumilib keta boshladi. Goʻyo qirg'iz ayoli 
bołasiga emas, menga alla aytayotganday... Yaqin 
orada bunaqa shirin uxlamagan edim. 

Oradan uch-toʻrt yil oʻtgach, shunaqa holatni yana 
bir marta boshimdan kechirdim. Kislovodskka dam 
olishga borgan edik. Toʻrtta oʻzbek yigʻilsa osh qilish 
harakatiga tushib qoladi. Sanatoriy yaqinidagi xo- 
nadondan qozon topdik. Bu yerning aholisi yoz payti- 
da uyiga dam oluvchilarni ijaraga qoʻyadi. Bu xona- 
donda ham sibirlik juvon ijara oʻtirarkan. Sap-sariq 
sochli, barvasta gavdali, yuzini sepkil bosgan juvon 
qishlog ayollariga xos soddadillik bilan bizga darhol 
elakishib ketdi. Kichkintoy oʻgʻiichasini koʻtarib goh 
sabzi artishadi, goh idishlarni yuvadi. Oʻzbek palovi- 

ning ta'rifini ko*p eshitsa ham hech yemaganini dil- 
kashlik bilan aytib kuladi. 

Birgalashib osh yedik, koʻk choy ichdik. Keyin 
sibirlik juvon kichkintoyini koʻtarib uyga kirib ketdi. 
Oradan chorak soatcha oʻtgach, ichkaridan uning 
ovozi keldi: 

Bayu ba-ayushki, bayu, bayu-bay... 

Qiziq, yuragimda yana oʻsha shirin orziqish 
uyg'ondi. Uning ovozi ham onamnikiga o'xshab ketar- 
di. Do'stlarim gangur-gungur suhbatlashib oʻtirishibdi. 
Men boʻlsam ichkaridan chiqayotgan alla sadosiga 
quloq solaman. «Ba-yu, bay...» 

Bu qanday holat?! Bu qanday sehr? Nima oʻzi bu? 

Ehtimol, dunyoning bu chetida turib bir odam oʻz 
seviklisiga aytgan dil rozini dunyoning narigi 
chekkasidagi boshqa bir odam tushunmas. Ehtimol, 
dunyoning bu chetida turib bir odam aytgan qoʻshiqni 
dunyoning narigi chekkasidagi boshqa bir odam 
tushunmas. Ehtimol, dunyoning bu chekkasida turib 
bir odam aytgan eng oqilona fikrni dunyoning narigi 
chekkasidagi boshqa bir odam tushunmas. Biroq 
dunyoning bu chekkasida turib ona aytgan allaga 
dunyoning narigi chekkasidagi goʻdak bemalol orom 
oladi. Nega shunaqa? Nahotki, godak tushungan 
narsaga biz tushunmasak? Ehtimol, buning boisi 
boshqa joydadir. Ehtimol, ona tushungan narsani bizlar 
tushunmasmiz. Balki shuning uchun ham ona — 
tabiatning eng buyuk ixtirosidir. 

Bilmadim... Qabriston darvozasi oldida, bir tamon- 
da tilovat, bir tomonda alla yangrayotgan darvoza oldi- 
da turib shularni o“yladimu g'alati boʻlib ketdim. 


OQ MARMAR, QORA MARMAR... 


Bahor devorlarning oftobro“ya etaklaridan boshlan- 
maydi. Bahor ariqlarning kungay sohillaridan boshlan- 
maydi. Bahor go'ristondan boshlanadi. lik maysalar 
mungli do'ppaygan qabrlar yonboshidan unib chiqadi. 
To'ng'ich chuchmomalar eng avval sukutga choʻmgan 
qabriston ustida mayus qo'ng'irog'ini chaladi. Bag'ri 

qon qizg'aldoqlar birinchi bo'lib mana shu yerda ochi- 
ladi. 

Kim bilsin, tabiatning marhumlar ruhiga yilda bir 
marta koʻrsatadigan marhamati ehtimol shudir... 
Cho'g'dek lovullagan qizg'aldoqlar, saf tortgan gulsaf- 
sarlar orasida marmar toshlar koʻrinadi. Oq marmar, 
qora marmar, ko'k marmar... Onajon, sizni to abad 
unutmaymiz», «Onajon, qildingiz bizga jon fido, e voh, 
taqdir sizdan ayladi judo», «Onajon, xotirangiz qal- 
bimizda mangu yashaydi...» 

Oq marmar, qora marmar... Bu so'zlarning har 
bitta harfiga qanchadan-qancha koʻz yoshi tomganini 
bilaman. Ehtimol bular inson bolasining hayotda ayt- 
gan eng rost so'zlaridir. Faqat... har ga! ularni 
oʻqiganda bir narsani o'ylayman: mana shu soʻzlarni 
yurak-yurakdan, iztirob bilan aytgan farzand onasi 
hayot ekanligida qanchalik koʻnglini ololdi ekan? 
Xotiniga qimmatbaho po'stin olib berayotganida, 
onasiga bir kiyimlik koʻylak qoʻshib olish yodidan 
chiqmadimikan? O'z uyini chet e) mebeli bilan 
toʻldirib qotyganida onasiga aqalli bo yradekkina gi- 
lamcha sovga qilishni unutmadimikan? Qizini 
tug'ilgan kunida atlas koʻylak, oʻgʻlini velosiped bilan 
qutlaganida onasiga oddiy bir paypoq olib berishni 
esidan chiqarmadimikan? 

Bilmadim... Faqat bir narsani aniq aytishim 
mumkin. Mabodo Tangri marhumlarga qayta jon ato 
qilsayu onalar tirilib qolsa, hayot paytida mehr bergan- 
mi, bermaganmi — baribir farzandlarini maqtab gapir- 
gan boʻlardi. Onalar hatto vafotidan keyin ham 
onaligicha qoladi. 

...Bahor devorining oftobro*ya etaklaridan boshlan- 
maydi. Bahor ariqlarning kungay sohillaridan boshlan- 
maydi. Bahor mana shu yerdan boshlanadi. Qabrlar 
ustida qo'ng'iroq chalgan chuchmomalar, lovillab yon- 
gan qizg'aldoqlar onalarning farzandini yupatish uchun 
taqdim etgan chechaklari boʻlsa ajab emas... 

ILTIJO 


Oyi, men keldim... Eshityapsizmi, oyi, men yana 
keldim... 

Qarang, oyi tagʻin koʻklam kirdi. Esingizdami, har 
yili bahor kirishi bilan sizni dalaga olib chiqardim. Siz 
charaqlagan oftobni, tiniq osmonni, ko“m-ko'k 
maysalarni koʻrib quvonardingiz. Esingizdami, neva- 
ralaringiz terib kelgan boychechaklarni ko'zingizga 
surtib, <omonliq-somonliq> qilardingiz... 

Bugun... oʻzingizning ustingizdan boychechak o'sib 
chiqibdi... Yoʻq, yoʻq, oyijon... Yig'layotganim yoʻq. 
Bilaman, men yig'lasam, siz bezovta boʻlasiz. Hozir... 
hozir oʻtib ketadi. Mana, boʻldi... 

Ertalab-chi, oyi, yomgʻir yog'di. Qattiq yomgʻir 
yog'di. Siz bahor yomg'irini yaxshi ko'rardingiz... 
Keyin oftob chigib ketdi. Qarang, oftob charaqlab 
yotibdi... Esingizdami, siz menga oftob to'g'risida 
cho'pchak aytib bergan edingiz. Oʻsha oftob charaqlab 
yotibdi... Ko'ryapsizmi... 

Esingizdami, oyi, siz ukamga alla aytardingiz. Men 
allaning ohangiga mast bo'lib uxlab qolardim. Oʻsha 
beshikda men ham yotganman. Allangizdan men ham 
orom olganman. Nima qilay, oyi, men alla aytishni bil- 
mayman. Qabringizni silab qoʻysam orom olasizmi... 
Mana, oyijon, mana... Yoʻq, yo*q, yig'layotganim yoʻq. 
Hozir, hozir oʻtib ketadi. 

Esingizdami, oyi, siz bir marta, atigi bir marta, 
oʻshandayam hazillashib: «Meniyam kitob qilib 
yozsang-chi, oʻglim», degandingiz. Men: «Sizning 
nimangizni kitob qilaman, oyi?* degan edim. Xafa 
bot1manzg, men hazillashgan edim. Mana, oʻsha kitob. 
Yoʻq, uni men yozganim yoʻq. Uni siz yozgansiz. Men 
uni qogʻozga tushirib, odamlarga tarqatdim, xolos. 
Men uni dunyodagi hamma onalar oʻqishini xohlay- 
man. Bilaman, dunyodagi hamma onalar yaxshi. 
Shundoq boʻlsayam, ularning hammasi Sizga 
o‘xshashini xohlayman... 

